Copyright: Pázmány Péter Elektronikus Könyvtár


Címoldal
		Egyetemes könyörgések a vasárnapi és ünnepi szentmisékhez rövid bevezetôvel Imprimi potest. Nr. 401/1999. Agriae, die 1. Martii a. 1999. Dr. Stephanus Seregély archiepiscopus agriensis Lektorálta: Dr. Koncz Lajos, ny. teológiai tanár Tartalomjegyzék


Oremus!

Egyetemes könyörgések a vasárnapi és ünnepi szentmisékhez rövid bevezetôvel

Kormos Gyula

Imprimi potest. Nr. 401/1999.

Agriae, die 1. Martii a. 1999.

Dr. Stephanus Seregély archiepiscopus agriensis

Lektorálta: Dr. Koncz Lajos, ny. teológiai tanár


Tartalomjegyzék

A könyv elektronikus változata

Elôszó

Ajánlás

Adventi idô
Advent 1. vasárnapja	A év	B év	C év
Advent 2. vasárnapja	A év	B év	C év
Advent 3. vasárnapja	A év	B év	C év
Advent 4. vasárnapja	A év	B év	C év
Karácsonyi ünnepkör
Karácsony	A év	B év	C év
A Szent Család vasárnapja	A év	B év	C év
Szilveszteri hálaadás		B év
Újév, Szûz Mária istenanyaságának ünnepe	A év	B év	C év
Karácsony utáni 2. vasárnap	A év	B év	C év
Vízkereszt, Urunk megjelenése	A év	B év	C év
Nagyböjti idô
Hamvazószerda	A év	B év	C év
Nagyböjt 1. vasárnapja	A év	B év	C év
Nagyböjt 2. vasárnapja	A év	B év	C év
Nagyböjt 3. vasárnapja	A év	B év	C év
Nagyböjt 4. vasárnapja	A év	B év	C év
Nagyböjt 5. vasárnapja	A év	B év	C év
Virágvasárnap	A év	B év	C év
Nagycsütörtök	A év	B év	C év
Húsvéti idô
Húsvétvasárnap	A év	B év	C év
Húsvéthétfô	A év	B év	C év
Húsvét 2. vasárnapja	A év	B év	C év
Húsvét 3. vasárnapja	A év	B év	C év
Húsvét 4. vasárnapja	A év	B év	C év
Húsvét 5. vasárnapja	A év	B év	C év
Húsvét 6. vasárnapja	A év	B év	C év
Húsvét 7. vasárnapja	A év	B év	C év
Pünkösdvasárnap	A év	B év	C év
Évközi idô
Évközi 2. vasárnap	A év	B év	C év
Évközi 3. vasárnap	A év	B év	C év
Évközi 4. vasárnap	A év	B év	C év
Évközi 5. vasárnap	A év	B év	C év
Évközi 6. vasárnap	A év	B év	C év
Évközi 7. vasárnap	A év	B év	C év
Évközi 8. vasárnap	A év	B év	C év
Évközi 9. vasárnap	A év	B év	C év
Évközi 10. vasárnap	A év	B év	C év
Évközi 11. vasárnap	A év	B év	C év
Évközi 12. vasárnap	A év	B év	C év
Évközi 13. vasárnap	A év	B év	C év
Évközi 14. vasárnap	A év	B év	C év
Évközi 15. vasárnap	A év	B év	C év
Évközi 16. vasárnap	A év	B év	C év
Évközi 17. vasárnap	A év	B év	C év
Évközi 18. vasárnap	A év	B év	C év
Évközi 19. vasárnap	A év	B év	C év
Évközi 20. vasárnap	A év	B év	C év
Évközi 21. vasárnap	A év	B év	C év
Évközi 22. vasárnap	A év	B év	C év
Évközi 23. vasárnap	A év	B év	C év
Évközi 24. vasárnap	A év	B év	C év
Évközi 25. vasárnap	A év	B év	C év
Évközi 26. vasárnap	A év	B év	C év
Évközi 27. vasárnap	A év	B év	C év
Évközi 28. vasárnap	A év	B év	C év
Évközi 29. vasárnap	A év	B év	C év
Évközi 30. vasárnap	A év	B év	C év
Évközi 31. vasárnap	A év	B év	C év
Évközi 32. vasárnap	A év	B év	C év
Évközi 33. vasárnap	A év	B év	C év
Évközi 34. vasárnap, Krisztus Király ünnepe	A év	B év	C év
Urunk ünnepei
Urunk megkeresztelkedése	A év	B év	C év
Urunk bemutatása, Gyertyaszentelô Boldogasszony	A év	B év	C év
Urunk mennybemenetele	A év	B év	C év
Szentháromság vasárnapja	A év	B év	C év
Úrnapja, Krisztus Testének és Vérének ünnepe	A év	B év	C év
Jézus Szent Szívének ünnepe	A év	B év	C év
Szûz Mária és a szentek ünnepei
Szeplôtelen fogantatás ünnepe	A év	B év	C év
Gyümölcsoltó Boldogasszony	A év	B év
Nagyboldogasszony	A év	B év	C év
Kisboldogasszony	A év
Szent István elsô vértanú ünnepe	A év	B év	C év
Szent Péter és Pál apostolok ünnepe	A év	B év	C év
Szent István király	A év		C év
Mindenszentek	A év	B év	C év
Különbözô alkalmakra
Halottak napja			C év
Iskolaév kezdetére			C év
Aranymenyegzôre			C év
Elsôáldozásra			C év


A könyv elektronikus kiadása

Ez a program az azonos címû könyv elektronikus változata. A könyv 1999-ben jelent meg. Az elektronikus változat a kötet szerzôjének az engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más jog a szerzôé.


Elôszó

E könyv megírásával az volt a célom, hogy Oratio fidelium terén bôvítsem a választékot. A nyugati országokban ugyanis azt tapasztaltam, hogy a hívek könyörgése sok változatban áll a papság rendelkezésére. Ugyanakkor minden szentmiséhez 2-3 perces terjedelemben rövid bevezetés is segít abban, hogy a hívek megismerkedjenek a szentmise alapgondolatával. Amint teszik ezt misekönyveink is, amikor valamelyik szentrôl veszünk megemlékezést. Az ebben a könyvben található bevezetôk csak ajánlások, és azok mintájára minden lelkipásztor írhat hasonlót. Jobb összeállítások is elképzelhetôk ebben a mûfajban, de az itt közölt szövegek mindenképpen segítséget nyújtanak és némi választékot kínálnak.

Forrásmunkának elsôsorban a Pustet Verlag gondozásában megjelenô Liturgie Konkrét címû folyóiratot használtam, de figyelemmel kísértem más kiadványokat is. Munkámban segítettek Dr. Takács Márta tanárnô, Bosák Nándor debreceni püspök és Dr. Koncz Lajos professzor.

Közremûködésüket hálásan köszönöm!

Miskolc, Az Atya évében, 1999. Pünkösd ünnepén.

Kormos Gyula


Ajánlás

A II. Vatikáni Zsinat és az azt követô liturgikus megújulás legfôbb célja volt, hogy a hívôk tevékenyen és gyümölcsözô módon vegyenek részt a szent szertartásokon, elsôsorban a szentmisén. Az Egyház feladata, hogy Krisztus üdvözítô mûvét a világ végezetéig ünnepelje és jelenvalóvá tegye az emberek számára. Ez a liturgia, és ebbe kapunk meghívást, hogy belôle éljünk. A tevékeny és gyümölcsözô részvétel azt jelenti, hogy megértjük a liturgia tartalmát, vállaljuk a ránk esô részt, és azonosulunk az ott történtekkel. Hogy ez megvalósuljon, sok eszköze van.

Az itt megjelenô könyv azzal a céllal született, hogy segítse a papokat és a híveket a tevékeny és gyümölcsözô részvételben. Gondolatokat közöl a szentmise elején mondható bevezetôhöz, és új anyaggal bôvíti az egyetemes könyörgések választékát. Mindkettô nem eléggé kiaknázott lehetôsége annak, hogy a szentmisén való részvétel személyesebb legyen.

A liturgikus szabályok szerint a hívek köszöntése után a pap vagy más segédkezô rövid bevezetôt mondhat. Ez nem prédikáció. Legfôbb célja, hogy megadja a szentmise alapgondolatát, a részvétel alaphangját, és ráhangolja a híveket a napi ünneplésre.

Az egyetemes könyörgések (Oratio fidelium) a zsinat óta kaptak ismét helyet a szentmisében. Bennük az egész Egyház és a konkrét közösség kéréseit visszük Isten elé. Szabadon fogalmazhatják a pap és a hívek, hogy élô és aktuális legyen. Mindössze arra kell ügyelni, hogy legyenek elôkészítve, és tartalmazzák ,,egyetemes'' ügyeinket (az Egyház szükségleteit, a közjó, a szükséget szenvedôk, a helyi közösség ügyeit) is. Így a közbenjáró imádság által sokan kapcsolódnak Krisztus áldozatához.

Örömmel és jó szívvel ajánlom e könyv tartalmát a paptestvérek és a hívek figyelmébe. Isten áldása kísérje és szolgálja a szentmisén való tevékeny, gyümölcsözô részvételt, hogy az valóban találkozás legyen az élô Krisztussal és az élô Egyházzal.

Bosák Nándor

debrecen-nyíregyházi püspök


A év / Advent 1. vasárnapja (Mt 24,37-44)

Bevezetô

Közülünk senki sem kezdi el szívesen ugyanazt elölrôl. Isten népe advent elsô vasárnapján mégis új egyházi évet kezd el. Miért teszi ezt? Miért ismételjük ugyanazt többször is? Egyrészt azért, mert változnak az idôk, és mi is változunk bennük. Változnak életkörülményeink, változik egészségünk, gondolkodásunk. Valahogy mások vagyunk, mint egy évvel ezelôtt. Változó életünket hozzá kell igazítanunk a változatlan örök igazságokhoz. Másrészt azért, mert minden évben van egy korosztály, amely nemcsak elölrôl kezdi iskolai tanulmányait, hanem elôször találkozik hitünk ünnepeivel, a nagy hittitkokkal is. Végül pedig azért, mert minden újrakezdés új lehetôségeket kínál az üdvösség útján, és voltaképpen egész keresztény életünk nem más, mint folytonos újrakezdés. Amikor ma az idôk Urát köszöntjük itt, azzal kezdjük, hogy irgalmát kérjük bûneinkre. Gyónom...

Hívek könyörgése

Imádkozzunk Urunkhoz Istenünkhöz, aki az idôk Ura és a világ jövôje!

1.	Imádkozzunk Egyházunkért, amelynek az a hivatása, hogy az üdvösségre vezetô utat megmutassa, és elénk tárja mindazt, ami az idôk végén mindnyájunkra vár.

2.	Imádkozzunk azokért a népekért, akik most harcban állnak egymással, hogy a háborúskodás megszüntetésével békében éljenek egymással.

3.	Imádkozzunk azokért az emberekért, akik félelemben élnek, mert bizonytalannak látják a jövôt. Add nekik Urunk, kegyelmedet, hogy meg tudják oldani gondjaikat.

4.	Imádkozzunk megholt testvéreinkért, akiknek földi élete ma ért véget. Légy irgalmas bírájuk, amikor trónod elé kerülnek.

Istenünk! Te mindig melletünk vagy életünk útján, és soha nem hagysz magunkra bennünket. Az üdvösség felé vezetô úton dicsérünk téged és hálát adunk neked, a mi Urunk Jézus Krisztus által. Amen.


A év / Advent 2. vasárnapja (Mt 3,1-12)

Bevezetô

Az eucharisztia ünnepe ma és minden vasárnap a legkülönbözôbb embereket gyûjti össze Isten dicséretére. Mi nem azért jövünk össze, mert minden dologban azonos a véleményünk, hanem abban vagyunk egyek, hogy az Úr Jézus halálát és feltámadását közösen kell megünnepelnünk. Erôsebb bennünk az, ami összeköt, mint ami szétválaszt. Mindennél erôsebb Isten szava, amely Isten szeretetét és hûségét ragyogtatja felénk. Mindennél többet ér az a szentségi kegyelem, amelyet az oltárról kapunk lelkünk erôsítésére. Hogy nyitott legyen a szívünk és szabad utat engedjünk a köztünk megjelenô Istennek, kezdjük bûnbánattal, az irgalom hívásával: Gyónom...

Hívek könyörgése

Testvéreim! Számunkra Jézus Krisztus által került emberi közelségbe az Isten országa, és általa ismerhetjük meg, érhetjük el végsô célunkat. Ezért fordulunk hozzá kéréseinkkel!

1.	Imádkozzunk az evangélium hirdetôiért. Add, Urunk, hogy püspökeink és papjaink korszerûen és hitelelesen hirdessék Isten üzenetét.

2.	Imádkozzunk azokért a férfiakért és nôkért, akik az ország vagy városunk irányítását vállalták. Segítsd ôket, hogy döntéseiket felelôsség hassa át, és azokkal elômozdítsák a rájuk bízottak javát.

3.	Imádkozzunk azokért, akik a társadalom peremére szorultak. Urunk, élessz bennük reményt, és tapasztalják meg, hogy szolgálatuk értékes a legegyszerûbb munka végzése által is.

4.	Imádkozzunk egyházközségünkért. Add Urunk, hogy igazán vonzó közösség legyen azok számára, akik a helyes életutat keresik.

Istenünk! Te úgy akarod, hogy életünk sikerüljön, és szolgálatodban örömet találjunk. Ehhez segítségünkre küldted Szent Fiadat, Jézus Krisztust, akiért dicsôítünk és hálát adunk neked, most és mindörökké. Amen.


A év / Advent 3. vasárnapja (Mt 11,2-11)

Bevezetô

Liturgiánkban a mai vasárnap így szerepel: örvendezô vasárnap. Advent harmadik vasárnapja egyrészt figyelmeztetni akar arra, hogy közeledik a nagy örömünnep, amire lelkünket is fel kell készíteni. Másrészt hangsúlyozni akarja hitünknek azt a tanítását, hogy a kereszténység nem a szomorúság vallása, hogy Krisztus követése nem jelent valami élettôl való elfordulást, hanem ellenkezôleg: az igazi vallásosság örömet fakaszt az ember szívében. Hogy ez tényleg így legyen a mi életünkben is, távolítsunk el szívünkbôl minden bûnt, minden gonosz szándékot, ami beárnyékolhatja a tiszta lelkiismeret örömét.

Hívek könyörgése

Testvéreim! Forduljunk bizalommal Urunkhoz, Jézus Krisztushoz, aki azért jött közénk, hogy szép, eredményes földi életünk legyen, és megnyissa számunkra az égi örömök országát!

1.	Add Urunk, hogy híveid jó lélekkel gyakorolják a karácsonyi ajándékozást.

2.	Urunk! Segítsd és bátorítsd azokat a férfiakat, akik Egyházadban az örömhírt, Isten gyógyító szavait hirdetik.

3.	Onts reményt a munkanélküliek lelkébe, hogy bízzanak az isteni gondviselésben akkor is, amikor kilátástalan a helyzetük.

4.	Urunk! Küldj vigaszt a magányosoknak és betegeknek. Add, hogy a karácsonyi szentáldozás az ô lelkükben is örömet fakasszon.

5.	Add Urunk, hogy híveid örömmel készüljenek születésed közelgô ünnepére.

Istenünk! Mi a hozzánk való szeretetedre és hûségedre építjük életünket. Hálát adunk neked, hogy vallásunk ünnepei az öröm aranyfonalát szövik bele életünkbe. Téged dicsérünk és áldunk érte ma és mindörökké. Amen.


A év / Advent 4. vasárnapja (Mt 1,18-24)

Bevezetô

A mai evangélium elmondja, hogy József álmában utasítást kap Istentôl, amelynek alapján feleségül veheti Máriát. A lélektan tanítása szerint az emberi agynak van egy, még nem eléggé felkutatott rétege, amelyben olyan álmok jelennek meg, amelyek jelentôséggel bírnak. Így tudta meg a názáreti József is Isten döntô útmutatását. A hírt Isten angyala közvetíti. Ezt csak az tudja helyesen értékelni, aki Isten szándékaira nyitott, mint József. Így ô olyan útra lép, amelynek végét nem ismeri, de mély a meggyôzôdése, hogy velünk az Isten. Mi magunknak is ezt a végtelen bizalmat kívánjuk, és ehhez kérjük az Úr Jézus kegyelmét.

Hívek könyörgése

Testvéreim! Az Úr Jézus születésének ünnepe elôtt bizalommal könyörögjünk hozzá!

1.	Istenünk! Add, hogy a lélek erejével teljesítsük parancsaidat, és így örvendezô lélekkel várjuk a szeretet ünnepét.

2.	Áldd meg a családokat, akik ünnepelni gyûlnek össze. Add, hogy újra felfedezzék, ami ôket összeköti, és leljenek örömet egymásban.

3.	Amikor elôször jöttél közénk, megváltottad a világot a bûntôl. Második eljöveteledkor ments fel minket bûneink minden terhétôl.

4.	Vigasztald, erôsítsd a betegeket és a haldoklókat, hogy megtapasztalják közelségedet.

5.	Add meg elhunyt testvéreinknek az istenlátás boldogító örömét.

Urunk, Istenünk! Ôseink Emmánuelnek neveztek téged, ami azt jelenti, hogy velünk az Isten. Add, hogy ne csak földre szállásod ünnepén érezzük közelségedet, hanem mindig jelenlétedben éljünk és maradjunk halálunk órájáig a mi Urunk, Jézus Krisztus által. Amen.


A év / Karácsony (Jn 1,1-18)

Bevezetô

Az öröm dalaival köszöntjük ma az Istengyermeket, akinek születésnapját ünnepeljük. Öröm tölti el szívünket, mert Megváltó született a világra, és ezzel új korszak kezdôdött az emberiség történetében. Ezen az ünnepen a betlehemi csillag fényét idézik a karácsonyfa gyertyái, és az ajándékok is az Istengyermekre akarnak emlékeztetni, akit az emberiség ajándékba kapott a mennyei Atyától. A külsô csillogásban semmiképp sem szabad megfeledkeznünk a lényegrôl, arról, hogy Jézus Krisztus nélkül nincs karácsony. Ennek tudatában fakadjon szívünkbôl ma a közös imádság és az örvendezô ének.

Hívek könyörgése

Testvéreim! Ma az Isten megtestesült egy gyermek alakjában. Hozzá könyörgünk most gyermeki bizalommal!

1.	Könyörgünk azokért, akik az államban és az Egyházban tisztséget viselnek. Adj nekik Urunk, erôt, bölcsességet az emberiség békéjéért folytatott küzdelemben.

2.	Könyörögjünk a püspökökért és papokért, akik az evangéliumot hirdetik. Add, hogy szeretetednek hiteles tanúi legyenek!

3.	Könyörögjünk az öregekért és betegekért. Adj nekik új életerôt karácsony ünnepe által.

4.	Könyörögjünk a megszomorodott szívûekért, a magányosokért. Add, hogy olyan emberekkel találkozzanak, akik ôket megértik és életüket a karácsony fényével bearanyozzák.

5.	Imádkozzunk elhunyt szeretteinkért. Az örök világosság fényeskedjék nekik.

Urunk, Istenünk! Te Szent Fiad, Jézus Krisztus által nyilatkoztattad ki nekünk az irántunk való nagy szeretetedet. Ezért hálát adunk neked, és magasztalunk téged ma és mindörökké. Amen.


A év / A Szent Család vasárnapja (Mt 2,12-15.19-23)

Bevezetô

A karácsony utáni vasárnapon a családi élet áll liturgiánk középpontjában. Egyházunk a Szent Családot állítja elénk példaképül, ahol a család minden tagja azon fáradozik, hogy Isten tervét megvalósítsa. Nem hallgatjuk el a rideg valóságot, amely szerint az Úr Jézus születésétôl kezdve hontalan volt a kereszten bekövetkezett haláláig. Mi sem feledkezünk meg azokról, akik hazát, biztonságot keresnek, és a segítés szándékával imádkozunk értük.

Hívek könyörgése

Testvéreim! Ma olyan bizalommal fordulunk kéréseinkkel Istenünkhöz, amilyennel a gyermekek szoktak édesanyjukhoz és édesapjukhoz!

1.	Imádkozzunk a legnagyobb családért, a keresztény Egyházért, hogy országhatárokon innen és túl békében éljen, és a nagy család tagjait senki se korlátozza a szabad vallásgyakorlásban.

2.	Imádkozzunk a keresztény családokért, hogy hitvalló életükkel jó példát tudjanak adni az egész társadalomnak.

3.	Imádkozzunk a gyermekekért, akik kevés szülôi szeretetet kapnak. Add Urunk, hogy jó emberek által ôk is megtapasztalják a szeretetet.

4.	Imádkozzunk a hontalanokért, akik saját hazájukból kénytelenek voltak menekülni. Segítsd ôket, hogy új hazát és új barátokat találjanak más tájakon.

5.	Imádkozzunk azokért a halottakért, akikre már családjuk nem gondol.

Urunk, Istenünk! Köszönjük neked mindazt a szeretetet, amit a családban szüleinktôl, testvéreinktôl kaptunk, és amit az Egyházhoz való tartozásunk jelent számunkra, a mi Urunk Jézus Krisztus által. Amen.


A év / Újév, Szûz Mária istenanyaságának ünnepe (Lk 2,16-21)

Bevezetô

A mai nap karácsony nyolcadik napja, amelyet régen kiskarácsonynak neveztek. Mivel pedig a születéskor a Szûzanya került a legszorosabb viszonyba az Istengyermekkel, az Egyház ezt a napot Máriának, az Istenszülônek szenteli. Az esztendô elsô napján a Szûzanya oltalmazó kezébe tesszük le ismeretlen jövônket. Az ô közbenjárását kérve végezzünk lelkiismeret-vizsgálatot, tartsunk bûnbánatot...

Hívek könyörgése

Testvéreim! Az új év elsô napján Istenünk szolgálatát is új erôvel kezdjük. Ehhez kérjük a mennyei Atya áldását!

1.	Könyörögjünk Egyházunk tagjaiért, hogy ôszinte vallásos életükkel hiteles tanúi legyenek az evangéliumnak.

2.	Áraszd reánk Urunk, Szentlelkedet, hogy testvéri szeretetünkben ne legyen semmi alakoskodás.

3.	Könyörögjünk a katasztrófák és a háborúk áldozataiért. Urunk! Szolgáltass nekik igazságot, és adj nekik lelki erôt a megpróbáltatások elviseléséhez.

4.	Segíts mindnyájunkat, hogy a Szûzanya lelkülete hassa át szándékainkat az esztendô minden napján.

Istenünk! Hálát adunk neked, hogy új évet ajándékoztál nekünk és idôt engedsz javulásunkra. Add, hogy ezévi istenszolgálatunk jobb legyen, mint az elmúlt évi volt. Légy kegyes hozzánk, hogy ez új esztendôben minden ügyeinkben lehessünk épek testben, lélekben. Krisztus a mi Urunk által. Amen.


A év / Karácsony utáni 2. vasárnap (Ef 1,3-6.15-18)

Bevezetô

A mai szentleckében Szent Pál bölcsességet kér Istentôl népe számára. Vagyis olyan lelkületet, amellyel fel tudja ismerni, mi az Isten akarata vele. Azt a bölcsességet kéri, amely meg tudja különböztetni a tiszta aranyat a bizsutól, az igazi gyöngyöt a hamisítványtól. Nekünk is szükségünk van arra a bölcsességre, amellyel felismerjük, hogy Isten dicsôsége és örök üdvösségünk olyan érték, amelyért érdemes a legnagyobb áldozatot is meghoznunk. Mai szentmisénkben ilyen bölcsességért imádkozzunk!

Hívek könyörgése

Imádkozzunk a mennyei Atyához, aki bölcsességgel irányítja a világot!

1.	Adj Urunk bölcsességet püspökeinknek, papjainknak, hogy a rájuk bízottakat biztonsággal vezessék az örök életre.

2.	Adj Urunk bölcs belátást az államférfiaknak, hogy az igazságosság szellemében irányítsák népeiket.

3.	Add Urunk, hogy híveid mindig bátran haladjanak a megismert igazság útján.

4.	Add Urunk, hogy a gyermekek ne csak korban, hanem bölcsességben is növekedjenek.

Mennyei Atyánk! Segíts bennünket, hogy a történelmi eseményekben felismerjük bölcs irányításodat, és a megpróbáltatások nehéz óráiban is megtartsuk törvényeidet, Krisztus, a mi Urunk által. Amen.


A év / Vízkereszt, Urunk megjelenése (Mt 2,1-12 és Iz 60,1-6)

Bevezetô

A mai szentmise olvasmányában Izaiás jövendölése hangzik fel, amely szerint felragyog a fény Jeruzsálem felett. Annak a csillagnak a fényérôl beszél, amely a napkeleti bölcseket elvezette Jeruzsálembe, majd Betlehembe. Ez a fény jelképezi Isten fényét, magát Jézus Krisztust, aki megvilágosítja életünk útját. Ô vezet el minket az Atyához, de Ô vezet minden emberhez. Ahogyan a napkeleti bölcsek a csillagra emelt tekintettel találták meg az Istengyermeket, mi is az Úr Jézusra tekintünk az Isten felé vezetô úton.

Hívek könyörgése

Testvéreim! Könyörögjünk a mennyei Atyához, aki az Úr Jézusban nyilatkoztatta ki magát minden ember számára!

1.	Add Urunk, hogy Krisztus világossága vezessen minden embert az üdvösségre vezetô úton.

2.	Add kegyelmedet mindazoknak, akik ôszinte szívvel keresnek téged, hogy a betlehemi Kisdedben felismerjék istenségedet.

3.	Isteni tanításod vezesse el a nemzeteket és azok vezetôit az igaz egyetértésre.

4.	A krisztusi hit fénye ragyogja be családjaink életét.

5.	Az örök világosság fénye tündököljön országodban azoknak, akik földi életükben az áldozatos szeretet mirhájával hódoltak elôtted.

Mennyei Atyánk! Szent Fiadban ragyogott fel a világ számára az a fény, amelyet semmiféle sötétség nem tud legyôzni. Köszönjük neked ezt a fényt, és az általa megvilágított úton akarunk járni Krisztus, a mi Urunk által. Amen.


A év / Hamvazószerda (Mt 6,1-6.16-18)

Bevezetô

Ma, hamvazószerdával lépünk be a 40 napig tartó bûnbánati idôbe. Ez a nagyböjti idô két nagy gondolatot helyez elôtérbe: a megtérést és a vezeklést. A megtérés azzal kezdôdik, hogy megkérdôjelezem magamat, eddigi életmódomat, és ott kezdek változni, ahol letértem a helyes útról. De ugyanakkor magamra vállalok egy-egy önmegtagadást bûneim jóvátételére. Mindennek külsô jele akar lenni a hamvazás, amely földi életünk múlandóságára is figyelmeztet. Ugyanakkor Isten irgalmába helyezzük magunkat, aki megváltásunkra Szent Fiát küldte nekünk.

Hívek könyörgése

Testvéreim! Könyörögjünk Jézus Krisztushoz, aki megmutatta nekünk az igazi megtérés és vezeklés útját!

1.	Add Urunk, hogy a testi önmegtagadás gyakorlásával Fiad kínszenvedését a mi életünkben is megéljük.

2.	Segíts megfékezni kíváncsiságunkat, amely arra ösztönöz bennünket, hogy sok idôt töltsünk a televízió elôtt.

3.	Add kegyelmedet, hogy a nagyböjti idôben különösen a családban gyakoroljuk a szeretetet.

4.	Urunk! Add, hogy a nagyböjti idôben több idôt fordítsunk vallásos könyvek, újságok olvasására, csendes elmélkedésre.

5.	Jutalmazd meg az örök élet boldogságával azokat, akik életükben irántad való szeretetbôl lemondtak a családi életrôl, hogy odaadóbban szolgáljanak téged.

Urunk, Istenünk! Te jobban örülsz egy megtérô bûnösnek, mint 99 igaznak, akiknek nincs szükségük a bûnbánatra. Ajándékozz meg bennünket e nagyböjtben a szentgyónás által a bûntôl való szabadulás felemelô érzésével, a mi Urunk Jézus Krisztus által. Amen.


A év / Nagyböjt 1. vasárnapja (Mt 4,1-11)

Bevezetô

Nagyböjt elsô vasárnapján az Úr Jézus szavai hangzanak felénk: ,,Nemcsak kenyérrel él az ember, hanem mindazon igével, amely Isten szájából származik.'' A kenyér táplálja testünket, az ígéret szava pedig a reményt lelkünkben. Az Úr Jézus a nekünk ígért szó. Ô azért jött, hogy életünk teljes legyen, bôségben legyen. Ámde bôségben van a kísértés is, sôt bôségben vannak a bûneink is! Ezért figyelmeztet arra a nagyböjti idô, hogy ezeket ellensúlyozzuk önmegtagadásainkkal, a böjt vállalásával, a bûnbánat és a szeretet gyakorlásával.

Hívek könyörgése

Testvéreim! Úgy terjesszük ma kéréseinket a mi Urunk elé, mint akik a keresztségben vele szövetségre léptünk, és a testvérek gyülekezete lettünk!

1.	Imádkozzunk azokért, akiknek nincs meg a mindennapi kenyerük. Add Urunk, hogy segítséget kapjanak általunk.

2.	Imádkozzunk azokért, akiknek lelkében a médiák zûrzavart okoznak. Add Urunk, hogy felfedezzék az Úr Jézus szavát, mint az élet forrását, és hozzá igazodjanak.

3.	Imádkozzunk azokért, akik az igehirdetésban az Úr Jézus szavát életükkel teszik hitelessé. Adj nekik állhatatosságot az Ige szolgálatában.

4.	Imádkozzunk önmagunkért, akik a gonosz lélek kísértéseit tapasztaljuk. Add Urunk, hogy imádsággal és önmegtagadással gyôzhessünk a kísértések felett.

Istenünk! Te nem hagysz bennünket magunkra, hanem mindig mellettünk állsz. A Te szavad vezessen bennünket földi zarándokutunkon. Tiéd legyen a tisztelet és a dicsôség, Krisztus a mi Urunk által. Amen.


A év / Nagyböjt 2. vasárnapja (Mt 17,1-9)

Bevezetô

Jó dolog az, ha idônként kikapcsolódunk a hétköznapok egyformaságából. Nekünk keresztényeknek ilyen kikapcsolódás a vasárnapi szentmise, amikor intenzívebben találkozunk az Úr Jézussal, mint a napi imáinkban. Olyas valami történik velünk, mint a három tanítvánnyal a színeváltozás hegyén. Ôk együtt voltak az Úrral a hétköznapokban is, de a hegyen való együttlét nagyobb élményt adott nekik. Itt annyira jól érezték magukat, hogy szívesen maradtak volna a hegyen továbbra is. A hegyrôl azonban le kellett jönni, és amit ott átéltek, hallottak, azt magukkal vitték a hétköznapokba, és erôt merítettek belôle. Mai szentmisénken mi is erôt akarunk meríteni. Ehhez tegyük az Úr Jézus elé bûnbánatunkat...

Hívek könyörgése

Testvéreim! Forduljunk kéréseinkkel mennyei Atyánkhoz, aki Szent Fia által velünk van e szentmisében, és akitôl erôt, lelki békét nyerhetünk!

1.	Add Urunk, hogy szentmiséinken mindig eltöltse szívünket az együttesen végzett ima és a közös éneklés öröme.

2.	Add, hogy töltse el lelkünket bizalom és béke, amikor az imádságban veled beszélgetünk.

3.	Imádkozzunk azokért, akik az evangélium hirdetésének magasztos feladatát vállalták magukra. Töltse el ôket a Szentlélek adománya.

4.	Urunk! Ösztönözz bennünket a Szentírás rendszeres olvasása által a veled való találkozásra.

5.	Add, hogy a halál órája a kegyelem állapotában találjon bennünket, és a szent útra valóval megerôsítve távozzunk a földi életbôl.

Urunk, Jézus Krisztus! Köszönjük neked, hogy ebben a szép templomban összegyûlhetünk asztalod körül, ahol Igéddel és Szent Testeddel erôsítesz minket. Legyen dicséret és hála érte nevednek, most és mindörökké. Amen.


A év / Nagyböjt 3. vasárnapja (Jn 4,5-42)

Bevezetô

A víz fontos szerepet tölt be életünkben. Az emberi test aránylag hosszú ideig kibírja étel nélkül, de a folyadék hiánya néhány napon belül halálát okozza. Azonban nemcsak testi szomjúság van. Ha hiszünk a pszichológusoknak, ma sokan vannak, akiknek üres a lelke, érzelmi világuk kiszáradt, életcél nélkül tengôdnek. Ôk lelki szomjúságban szenvednek. Az Úr Jézus számukra tudja adni az evangélium kegyelmi forrását, ha hozzá térnek, és a szentségek üdítô forrásából merítenek. Hála az isteni gondviselésnek, mi közel vagyunk az élô vizek forrásához, csak élnünk kell vele. A mai szentmisében tágra nyitjuk lelkünket, hogy bôven kapjunk az Úr Jézus kegyelmi gazdagságából. Gyónom...

Hívek könyörgése

Mennyei Atyánk! Te vagy az irgalom és a jóság forrása, aki Szent Fiad, Jézus Krisztus által megnyitottad számunkra az üdvösség útját. Hozzád fordulunk bizalommal kéréseinkkel!

1.	Urunk! Add, hogy mindig kötelességünknek érezzük imádásodat a szentmiseáldozat bemutatása által.

2.	Add, hogy szívesen vállaljunk anyagi áldozatot, amikor templom építésére kérnek tôlünk segítséget.

3.	Add, hogy a felnövekvô nemzedék megismerjen, szeressen téged, és az irántad való szeretetbôl teljesítse üdvösségszerzô parancsaidat.

4.	A nagyböjt legyen számunkra kegyelmi idô, amikor évi szentgyónásunk elvégzésével megnyitjuk lelkünket a kegyelmek befogadására.

5.	Add, hogy utolsó óránk a megszentelô kegyelem állapotában találjon minket.

Urunk, Jézus Krisztus! Hálásan köszönjük neked, hogy a keresztség és bûnbánat szentségei által megadod nekünk a bûntôl való szabadulás lehetôségét, és így megnyitod nekünk az élô vizek forrását. Ezért áldunk és dicsérünk téged, most és mindörökké. Amen.


A év / Nagyböjt 4. vasárnapja (Jn 9,1-41)

Bevezetô

A mai vasárnap örvendezô vasárnap. A mindennapi életben sok mindennek tudunk örülni: örülünk a jó idônek, a szép virágos kertnek, az új ruhának, a kitûnô bizonyítványnak, a fizetés emelésének, a sikeres munkának és még sok másnak. Amikor azonban a nagyböjti liturgiában arról hallunk, hogy ,,Örvendezz Isten népe! Szívbôl örüljetek!'' (Iz 66), az Egyház nem ilyen örömökre gondol, hanem a tiszta lelkiismeret örömére. Ugyanis szívbôl örvendezni csak a tiszta szívû ember tud. Ezért sürgeti a bûnbánatot, a lelki megtisztulást. Vizsgáljuk meg lelkiismeretünket, mi az akadálya bennünk a lelki tisztulásnak, hogy aztán eltávo-lítva az akadályt megérezzük a tiszta lelkiismeret örömét, boldogságát.

Hívek könyörgése

Testvéreim! Forduljunk kéréseinkkel bizalommal az Úr Jézushoz, aki azért jött, hogy mindenkinek szolgáljon, és mindenkivel jót tegyen!

1.	Urunk! Taníts bennünket az emberek szolgálatára, és így utánozzunk téged, aki a szeretetbôl fakadó szolgálatban példát adtál nekünk.

2.	Segítsd Egyázad püspökeit, papjait, diakónusait, hogy szavukkal és cselekedeteikkel hitelesen mutassák be a világnak a szeretet magasztosságát.

3.	Add, hogy nagyböjti önmegtagadásainkat az irántad való szeretet hassa át.

4.	Urunk! Légy irgalmas minden megholt testvérünkhöz, és mutasd meg nekik arcod fényességét.

Istenünk! Te Szent Fiad által bemutattad nekünk a szeretet gyakorlását, mint az üdvösség útját. Kegyelmed segítségével életünk végéig ezen az úton akarunk haladni, hogy elnyerjük az igazi boldogságot most és mindörökre. Amen.


A év / Nagyböjt 5. vasárnapja (Jn 11,1-45)

Bevezetô

A mai evangéliumban egy csodáról, a halott Lázár feltámasztásáról fogunk hallani. Ennek kapcsán mondta az Úr Jézus: ,,Én vagyok a feltámadás és az élet.'' Itt Ô nemcsak saját életérôl beszél, amely nincs a földi létre korlátozva, hanem a mi életünkrôl is. Ô ugyanis örök életet ígért azoknak, akik vállalják a keresztény életet. Ennek az örök életnek elsô szakasza a földi élet, mert a kegyelem által már itt belekapcsolódunk Isten örök életébe. Aki a kegyelem állapotában él, annak lelkében béke, biztonság, derû és olyan boldogság él, amelyet más földi értékek nem tudnak biztosítani. Ez a megkezdett örök élet. Ezt akarjuk mi is elérni.

Hívek könyörgése

Testvéreim! Márta azt mondta az Úr Jézusnak: ,,Mindazt, amit Istentôl kérsz, Isten megadja neked.'' Ezzel a bizalommal forduljunk mi is feltámadt Urunkhoz!

1.	Urunk! Hálát adunk neked, hogy a bûnbôl, a lelki halálból feltámasztasz minket a szentgyónásban kapott feloldozás által.

2.	Add, hogy mindig nagyra becsüljük szentségeidet, amelyekkel Egyházadban kegyelmeidet megkapjuk.

3.	Urunk! Add meg embertársainknak azt a képességet, hogy példád szerint folyamatosan építsék a szeretet erôs hídjait, amikor a gyûlölet és a félreértés összetöri a nemzetek közötti kapcsolatot.

4.	Adj lelki erôsítést azoknak, akik szeretteik halála miatt beletemetkeznek a gyászba, és elvesztik életkedvüket. Szomorúságukban adjon nekik vigaszt az a tudat, hogy újra találkozhatnak majd Istennél szeretteikkel.

5.	Add, hogy életünk végén szentségeiddel megerôsítve távozzunk ebbôl a földi hazából.

Urunk, Istenünk, Te élet és halál ura vagy. Add, hogy a lelki halálból mindig fel tudjunk támadni, és földi életünket befejezve részünk legyen az örök életben. Krisztus a mi Urunk által. Amen.


A év / Virágvasárnap (Mt 21,1-11)

Bevezetô

Egyházunk ünnepei között hangulatilag egyik sem olyan ellentmondásos, mint virágvasárnap. Igaz ugyan, hogy Jeruzsálem népe kitörô örömmel fogadta az Úr Jézust. De az is igaz, hogy a tömeg hozsannája mögött sötét felhôként már ott sûrûsödik egy másik hangorkán: ,,Feszítsd meg ôt!'' Az örömujjongás mögött már készülôben van a kereszthalál drámai felvonása. Így az ünnep különös módon figyelmeztet arra, hogy Az Úr Jézus király ugyan, de trónja nem aranyból, nem ezüstbôl van, hanem a kereszt kemény fájából, amelyen a szeretet gyôz a gyûlölet felett, az isteni igazságosság minden jogtalanság felett. így válik a kereszt szégyenfája az élet szimbólumává. így lesz az Atya küldötte mindnyájunk Megváltójává. E gondolat jegyében ünnepeljünk ma.

Hívek könyörgése

Testvéreim! Forduljunk bizalommal Istenünkhöz, aki Fiának keresztáldozatában az emberiségnek megmutatta az élethez vezetô utat!

1.	Könyörögjünk azokért, akik a nagyhét elején készen állnak az üdvösség történetének megünneplésére. Nyisd meg Urunk szívüket az ôszinte megtérésre, amely Krisztussal az élet megújítására vezeti ôket.

2.	Könyörögjünk azokért, akiknek a nagyhét ünnepi eseményei semmit sem jelentenek. Jussanak el annak felismerésére, hogy az Úr Jézus szenvedésével váltott meg minket.

3.	Könyörögjünk azokért, akiket a szenvedés súlya nyom: merítsenek erôt Szent Fiad szenvedésébôl, és fogadják el a keresztet bûneik jóvátételére.

4.	Könyörögjünk minden emberért. Ismerje fel a világ, hogy az Úr Jézus önfeláldozó szenvedésével váltott meg bennünket.

5.	Könyörögjünk a haldoklókért. Egyesítsd szenvedéseiket Szent Fiad szenvedésével, hogy haláluk után egyek lehessenek vele a mennyei boldogságban is.

Jóságos Istenünk! Szent Fiad halála garancia számunkra, hogy kegyelmeddel mindig mellettünk állsz. Hálát adunk ezért neked ma és életünk minden napján, Krisztus a mi Urunk által. Amen.


A év / Nagycsütörtök (Jn 13,1-15)

Bevezetô

Nagycsütörtök estéje az Úr Jézus szenvedésének kezdete. A sírás, a kihallgatás, a kínzások mindegyike már elindulás a kivégzés felé. Az Úr Jézus elôre látja mindazt, ami reá vár. Magáévá teszi az Atya akaratát, kész élete feláldozására. A kenyér és a bor is elôre jelzik, hogy önmagát fogja adni másokért. Szorong élete miatt, az életösztön benne is erôs, de az Atyába vetett bizalma nem rendül meg egy percig sem. A másokért élô, halálra készülô Jézussal akarunk ma este együtt érezni.

Hívek könyörgése

Testvéreim! Együttérzô szívvel könyörögjünk a mindenható Atyához azon az estén, amikor az Úr Jézus szenvedése elkezdôdött!

1.	Imádkozzunk azokért, akik igazságtalan ítéletekkel hosszú fogságban vezekelnek. Add Urunk, hogy Megváltónk szenvedése adjon nekik erôt a börtönben.

2.	Imádkozzunk a munkanélküliekért és a hajléktalanokért. Óvd meg ôket a kétségbeeséstôl, és erôsítsd a gondviselésbe vetett reményüket.

3.	Imádkozzunk Szentatyánkért, püspökeinkért és papjainkért. Add Urunk, hogy kegyelmed erejével megmaradjanak magasztos hivatásukban.

4.	Imádkozzunk önmagunkért. Add Urunk, hogy az Oltáriszentség vétele által erôt nyerjünk a szenvedések elviselésére.

Istenünk, Atyánk! Szent Fiadnak nehéz útja volt. Segítsd azokat, akik a ma nehéz útjait járják. Állj mellettük kegyelmeddel. Erre kérünk Krisztus, a mi Urunk által. Amen.


A év / Húsvétvasárnap (Jn 20,1-9)

Bevezetô

Tegnap este ünnepélyesen hoztuk be a templomba a húsvéti gyertyát, azt hirdetve a világnak, hogy az Úr Jézus feltámadásával a világ világossága lett, és beragyogja egész életünket. Örülünk, ujjongunk ezen a napon, mert a keresztség által összefonódtunk az Úr Jézussal, és részesévé válhatunk az ô életének. Örülünk, mert a kereszthalál nem volt záró pontja életének, hanem egy elpusztíthatatlan, új életnek a kezdete, és egyben a mi életünknek a jövôje, reménye. Ma egyrészt az Úr Jézus gyôzelmének örvendezünk, másrészt annak, hogy nyomdokain haladva ránk is dicsôséges feltámadás vár.

Hívek könyörgése

Testvéreim! Imádkozzunk a dicsôségesen feltámadt Krisztushoz, aki megtörte a halál hatalmát!

1.	Könyörögjünk Egyházunkért. Add Urunk, hogy az egész földön bizonyságot tegyen halálodról és feltámadásodról, és sikerrel tölthesse be feladatát.

2.	Könyörögjünk az államok vezetôiért. Add Urunk, hogy mindenkor átérezzék a másokért vállalt felelôsséget, és ne feledkezzenek meg arról, hogy döntéseikrôl egyszer számot kell adniuk az örök bíró elôtt.

3.	Könyörögjünk a szülôkért. Add Urunk, hogy példamutató életet éljenek, és ne feledkezzenek meg gyermekeik vallásos nevelésérôl.

4.	Könyörögjünk önmagunkért, akik a keresztségben meghaltunk a bûnnek, és Isten fogadott gyermekei lettünk. Add Urunk, hogy gondosan ôrizzük lelkünk kegyelmi állapotát.

5.	Könyörögjünk mindazokért, akik elôttünk távoztak el a földi életbôl. Add Urunk, hogy beteljesedjék reményük, és részesüljenek feltámadásod érdemeiben.

Halálodat hirdetjük Urunk, és hittel valljuk feltámadásodat, amíg el nem jössz. Mindezért legyen hála tenéked, most és mindörökké. Amen.


A év / Húsvéthétfô (Mt 28,8-15)

Bevezetô

Húsvét a legnagyobb ünnep Egyházunkban. Nagy jelentôségét az is mutatja, hogy nemcsak egy vasárnapot szánunk az ünneplésre, hanem egy héten keresztül a feltámadás örömében imádkozunk, énekelünk. Sôt! Egészen pünkösdig minden vasárnapot a feltámadás gondolatának szentelünk. Az oltár mellé állított nagy gyertya is a feltámadt Krisztusra irányítja figyelmünket, aki meg nem szûnô világosságunk.

Hívek könyörgése

Az Úr Jézus az emmauszi úton feltárta tanítványai elôtt a szenvedés titkát és annak értékét. Ôhozzá forduljunk most kéréseinkkel!

1.	Urunk, Megváltónk! Könyörögjünk papjainkért. Add, hogy örömmel lássák el feladatukat, az evangélium hirdetését és a szentségek kiosztását.

2.	Könyörögjünk azokért, akik az egyházi segélyszervezetekben tevékenykednek. Add Urunk, hogy erôsek maradjanak a nyomor és a szükség elleni harcban.

3.	Könyörögjünk egyházközségünk híveiért. Add, hogy mindig tudatában legyenek keresztény felelôsségüknek.

4.	Könyörögjünk azokért, akik a feltámadás hitében haltak meg. Urunk, részesítsd ôket szépséged fényében.

Urunk, Istenünk! Nyisd meg szemünket, hogy mindenkor meglássuk embertársaink szenvedését, és add, hogy téged lássunk a szenvedô emberben. Velük együtt akarunk áldani és dicsôíteni téged, ma és mindörökké. Amen.


A év / Húsvét 2. vasárnapja (Jn 20,19-31)

Bevezetô

A mai vasárnap régi nevén fehérvasárnap. Az ôskeresztények ugyanis ezen a napon vetették le azt a fehér ruhát, amit keresztelésük napján, húsvétkor felöltöttek. Késôbb erre a napra került az elsôáldozás, amelyre mindnyájan szívesen emlékezünk vissza. így is van rendjén, hogy vallási életünknek ez a szép ünnepnapja mindig elevenen éljen szívünkben. Minden szentáldozás arra erôsít minket, hogy Jézus jó hírének tanúi lehessünk. Vizsgáljuk meg magunkat, mi maradt meg elsôáldozási lelkületünkbôl, jó szándékainkból.

Hívek könyörgése

Testvéreim! Azokra gondolva, akik ma járulnak elôször szentáldozáshoz, forduljunk kéréseinkkel a feltámadt Üdvözítôhöz!

1.	Add Urunk, hogy templomunk sok ember számára legyen az Istennel való találkozás színhelye.

2.	Add, hogy mindazon gyermekek, akik az idén járulnak az elsô szentáldozáshoz, mindig érezzék szeretetedet és közelségedet.

3.	Add Urunk, hogy szüleik és mindazok, akik a hit továbbadásáért felelôsek, meggyôzô keresztények legyenek.

4.	Add, hogy betegeink az élet kenyere által új erôre és életkedvre kapjanak.

5.	Add Urunk, hogy halálunk óráján az élet kenyere legyen útravaló lelki táplálékunk.

Urunk, Istenünk! Te ismered húsvéti örömünket, de gondjainkat, küzdelmeinket is. Hallgasd meg hozzád intézett könyörgéseinket, és fogadd érte hálánkat, Krisztus a mi Urunk által. Amen.


A év / Húsvét 3. vasárnapja (Lk 24,13-35)

Bevezetô

Amint az idôjárásban a napsugaras nyarat borús, felhôs ôsz követi, úgy változik lelkünk világa is. Ma, húsvét 3. vasárnapján az emmauszi tanítványokkal találkozunk az evangélium történetében. A jeruzsálemi asszonyok már a feltámadás hírének örvendeznek, amikor az emmauszi tanítványok szomorú szívvel távolodnak Jeruzsálemtôl. Csalódottnak érzik magukat, mert úgy tûnik, mintha az Úr Jézus cserben hagyta volna ôket. Pedig már ott volt mellettük: ,,Megtörte a kenyeret és odaadta nekik.'' Ez volt az ismertetôjel az Úr részérôl. A kenyér színében velünk is megosztja életét az Úr Jézus. A mai szentmisében is velünk lesz.

Hívek könyörgése

Testvéreim! Feltámadt Üdvözítônk minket is részesíteni akar a feltámadásban. Ezzel is kimutatja szeretetét irántunk. Forduljunk hozzá bizalommal!

1.	Adj Urunk Egyházad vezetôinek nyitott fület és érzô szívet, hogy jól gondozzák azokat, akiket rájuk bíztál.

2.	Segítsd tévelygô embertársainkat, hogy rátaláljanak a feléd vezetô útra.

3.	Urunk, tégy minket Egyházad hiteles tanúivá ezen a világon.

4.	Maradj velünk, Urunk, életünk estéjén, és add meg majd nekünk a boldogító istenlátás kegyelmét.

5.	Fogadd be országodba azokat, akik a feltámadás hitével távoztak el közülünk.

Hatalmas Istenünk! Te vagy minden ember számára a helyes életcél és a gondviselô jóság. Hála és dicsôség legyen érte, Krisztus a mi Urunk átal. Amen.


A év / Húsvét 4. vasárnapja (Jn 10,1-10)

Bevezetô

Az Úr Jézus a mai evangéliumban a juhok számára ajtónak mondja magát. Mi a keresztség által tartozunk juhai közé. Amint a juhoknak tudniuk kell, hol van az akolba vezetô ajtó, nekünk is tudnunk kell, hol, hogyan találunk rá az Úr Jézusra, ismernünk kell hangját, nyelvét, amelyen szól hozzánk, hív bennünket. A mai ember számára nagy segítséget jelent a computer az élet minden területén. De csak akkor, ha ismerjük a számítógép nyelvezetét, terminus technicusát. Az Úr Jézusnak is van saját nyelve, saját hangja, amely különbözik a világ hangjától. Ha a világnézetek tarkaságából, a sokféle szignál közül ki akarjuk hallani az Úr Jézus hangját, rá kell állnunk az evangélium hullámhosszára. Erre szolgál minden vasárnapi szentmise, ehhez segít hozzá mai közös imánk, és az igehirdetés is.

Hívek könyörgése

Testvéreim! Az Úr Jézus megígérte nekünk, hogy velünk marad a világ végéig. Sokszor nyit ajtót nekünk, mert azt akarja, hogy ,,életünk legyen, és bôségben legyen.'' Forduljunk hozzá bizalommal!

1.	Urunk, Jézus Krisztus! Könyörgünk hozzád mindazokért, akik hisznek benned. Add, hogy életet ígérô szavaid legyenek mindig cselekedeteik vezérfonala.

2.	Segítsd Egyházunk püspökeit és papjait, hogy mindig tudják, mire kötelezi ôket az igazság ismerete és a szeretet.

3.	Urunk! Támassz a keresztény családokból papi és szerzetesi hivatásokat, akik ajtót nyitnak a feléd vezetô úton mindnyájunknak.

4.	Könyörgünk önmagunkért, hogy úgy tudjunk mindig bízni benned, mint a legjobb barát szavában.

Urunk, Jézus Krisztus! Igéd hatalmas, és erôt sugároz felénk. Bízunk segítségedben életünk minden napján, és dicsôitünk téged az Atyával és a Szentlélekkel együtt, most és mindörökké. Amen.


A év / Húsvét 5. vasárnapja (Jn 14,1-12)

Bevezetô

Tamás apostol nem volt felületes, hiszékeny természetû ember, inkább kutató, az igazságot keresô lélek. Nemcsak az Úr Jézus feltámadásáról akart személyesen meggyôzôdni, hanem már korábban vette magának a bátorságot, hogy megkérdezze: ,,Uram, nem tudjuk, hová mégy. Hogyan ismerhetnénk hát az utat?'' Ezzel a kérdéssel az Úr Jézus szájából az egyik legmarkánsabb mondatot hívta elô, amelyet Ô magáról mondott: ,,Én vagyok az út, az igazság és az élet.'' Ez a mondat egy egész életprogramot ad: Ismerjük meg azt az utat, amelyet az Úr Jézus járt, ôrizzük meg azt az igazságot, amelyet tôle tanultunk, és a szeretet gyakorlásával törekedjünk az örök életre. Ehhez segítsen mai szentmisénk is.

Hívek könyörgése

Imádkozzunk az Úr Jézushoz, aki helyet készít nekünk az égben az Atyánál!

1.	Urunk! Erôsítsd az apostolok minden utódját a hitben, hogy evangéliumodat meggyôzôen hirdessék.

2.	Vezesd az élet értelmét keresôket arra az útra, amelyet Te mutattál nekünk.

3.	Segítsd kegyelmeddel mindazokat, akik a televízió, rádió és az újságok területén az információk terjesztésében dolgoznak, hogy mindenkor az igazságnak kötelezzék el magukat.

4.	Add, hogy a betegek, rokkantak és a hátrányos helyzetûek vigaszt nyerjenek szenvedésükben az égi haza reményében.

5.	Add meg halottainknak azt a helyet, amit Atyád házában készítettél nekik.

Urunk! Te azt akarod, hogy Atyád házában mindnyájan veled legyünk a földi élet után. Legyen meg a te akaratod! Hála és dicséret legyen nevednek az Atyával és a Szentlélekkel együtt, most és mindörökké. Amen.


A év / Húsvét 6. vasárnapja (Jn 14,15-21)

Bevezetô

A mai evangéliumban hallani fogjuk az Úr Jézus szavát: ,,Ha engem szerettek, parancsaimat megtartjátok.'' Ez a mondat két dologra hívja fel a figyelmünket. Elôször arra, hogy a parancs megtartásának értéke nagyobb, ha szeretetbôl fakad, mintha a büntetéstôl való félelem miatt engedelmeskedem. Másodszor pedig arra figyelmeztet, hogy szeretetünket éppen akkor mutatjuk meg, amikor megtartjuk Isten parancsát. Akinek tehát a szeretet motiválja az engedelmességet, az nem úgy érzi magát, mintha súlyos teher nyomorgatná, hanem öröm tölti el lelkét, hiszen valamivel kimutathatta szeretetét. A mai lelkiismeret-vizsgálatban azt kérjük számon magunktól, hol maradtunk adósok a szeretettel.

Hívek könyörgése

Az Úr Jézus megígérte nekünk a Szentlelket, akit az Atyától küld nekünk. A Lélek erejében bízva forduljunk bizalommal égi Atyánkhoz kéréseinkkel!

1.	Imádkozzunk az Egyház minden felszentelt szolgájáért, hogy igehirdetésük és tanításuk által a hívek erôsödjenek a hitben és az egymás iránti szeretetben.

2.	Imádkozzunk a keresztényekért, akik szerényen, de úgy akarnak hitben, reményben és szeretetben élni, hogy bizonyságtételük másokat is magával ragadjon.

3.	Imádkozzunk a mûvészekért, hogy mûveik mindenkor Isten nagyságát és szépségét hirdessék.

4.	Imádkozzunk azokért, akiket hitük gyakorlása miatt kinevetnek, elnyomnak vagy üldöznek. Segítsd ôket, hogy hitvalló életükkel maradjanak állhatatosak.

Mennyei Atyánk, Te jól tudod, mi válik javunkra. Ezért terád bízzuk kérésünk meghallgatását, Krisztus a mi Urunk által. Amen.


A év / Húsvét 7. vasárnapja (Jn 17,1-11a)

Bevezetô

Az Úr Jézus földi életében tanításával, halálával, feltámadásával és mennybemenetelével az Istent dicsôitette, és ezáltal teljesítette a mennyei Atya akaratát. Nekünk, akik Jézus követôi akarunk lenni, ugyanez a feladatunk a földön: teljesíteni a mennyei Atya reánk vonatkozó akaratát, és ezáltal dicsôíteni az Istent. Szentmisénk elején vizsgáljuk meg magunkat, hogyan töltöttük be eddig a feladatunkat.

Hívek könyörgése

Imádkozzunk égi Atyánkhoz, aki Fia, Jézus Krisztus által akar minket üdvözíteni!

1.	Urunk, segítsd mindazokat, akik a békét és az igazságot szolgálják.

2.	Adj lelki erôt azoknak, akik hitükért üldözést szenvednek.

3.	Urunk! Könyörgünk hozzád azokért, akik a családban és a munkahelyen reánk vannak bízva.

4.	Vedd gondviselô oltalmadba azokat, akik jogos igényeikért küzdenek, hogy biztonságban és örömben éljenek.

5.	Urunk! Irgalmadba ajánljuk azokat, akiket földi életükben szent szolgálatoddal tüntettél ki. Engedd, hogy égi országodban vég nélkül ünnepeljenek téged.

Istenünk, Atyánk! Mindnyájan gyermekeid vagyunk. Bennünk és általunk akarsz megdicsôülni úgy, ahogyan Szent Fiad megdicsôített téged. Segíts Szentlelkeddel bennünket a Te fiad, Jézus Krisztus által. Amen.


A év / Pünkösdvasárnap (Jn 20,19-23)

Bevezetô

Pünkösd a húsvétnak befejezése és beteljesedése. Üdvösségünk történetébe pünkösdkor lép be a Szentlélek, aki nem más, mint az Isten Lelke. A Szentlélek mûködése már az Úr Jézus életében is többször megnyilatkozott, a mennybemenetel óta pedig állandóan tevékenykedik az Egyházban. Az a feladata, hogy lelkünket megszentelje, és úgy irányítson minket, hogy Isten jelenléte általunk láthatóvá, érezhetôvé legyen a világban. Nyissuk ki lelkünket a Szentléleknek, hogy minél jobban átjárjon bennünket.

Hívek könyörgése

Az Úr Jézus küldetést adott az apostoloknak. Ugyanígy küld bennünket is a világban való szolgálatra. Ehhez kérjük a Szentlélek segítségét!

1.	Az erô szellemét kérjük mindazok számára, akik Isten üzenetét hirdetik a világban.

2.	Az igazság szellemét kérjük mindazok számára, akik az élet értelmét ôszintén keresik.

3.	A vigasztalás szellemét kérjük mindazok számára, akik vigasz nélkül és elhagyottan élnek.

4.	A szeretet szellemét kérjük mindazoknak, akik a gyûlölködés sötétségében botorkálnak, és a szeretet fényét nem ismerik.

5.	Az állhatatosság kegyelmét kérjük a bérmálkozók számára, hogy hûségesek legyenek hitük gyakorlásában.

Méltó és igazságos, hogy mindenhol hálát adjunk az Atyának és a Fiúnak a Szentlélek bôséges ajándékaiért, most és mindörökké. Amen.


A év / Évközi 2. vasárnap (Jn 1,29-34)

Bevezetô

A mai vasárnappal az egyházi évnek az a szakasza kezdôdik, amelyet évközi idônek hívunk. A liturgia színe a zöld, amely a remény és az élet színe. Azt akarja kifejezni, hogy amit nekünk a karácsony szellemisége hirdetett, az bennünk életté váljék, és hogy Isten gazdagon szétszórt vetése növekedjék, hozza meg termését e világban, egyházában és mibennünk. Mai szentmisénk is ehhez vigyen közelebb.

Hívek könyörgése

Testvéreim! Forduljunk kéréseinkkel az Úr Jézushoz, aki érettünk, az egész világ üdvösségéért feláldozta magát!

1.	Könyörögjünk azokért, akik az Úr Jézus Egyházában szolgálatot töltenek be. Add Urunk, hogy mindenkor átérezzék felelôsségüket.

2.	Könyörögjünk az államférfiakért. Add Urunk, hogy döntéseikben mindig az igazságosságot tartsák szem elôtt.

3.	Könyörögjünk közömbös felebarátainkért. Add Urunk, hogy eljussanak az igazság felismerésére.

4.	Könyörögjünk a természeti csapások miatt szenvedô embertársainkért. Add Urunk, hogy el ne veszítsék a gondviselésbe vetett hitüket.

Urunk! Te odaadtad magad, mint nagyértékû valutát mindnyájunkért. Veled dicsérjük az Atyát a Szentlélekkel egységben, most és mindörökké. Amen.


A év / Évközi 3. vasárnap (Mt 4,12-23)

Bevezetô

Évközi harmadik vasárnapon gyûltünk össze Isten oltára elôtt, hogy neki hálát adjunk és segítségét kérjük. Közösségünk része az Úr Jézus nagy családjának, a katolikus Egyháznak. Egyházunk az Ô titokzatos teste, amelynek a keresztség által lettünk tagjai. Ahogyan az Úr Jézus egykor ,,bejárta egész Galileát'' és tanította a népet, úgy öleli át örökérvényû tanításával a ma emberét: tanít igazságaival, irányít parancsaival és segít szentségeivel. Ezt teszi a mai szentmisében is, amelyen figyelô lélekkel akarunk részt venni.

Hívek könyörgése

Az Isten országáról szóló jó hír, az evangélium minket keresztényeket nagy örömmel tölt el, de ugyanakkor arra is ösztönöz, hogy a jó hírt továbbadjuk. Ezért így imádkozzunk!

1.	Urunk! Segítsd bôséges kegyelmeddel a hithirdetôk áldozatos munkáját a missziókban.

2.	Adj bátorságot a szülôknek, hogy gyermekeiknek továbbadják örök igazságaidat.

3.	Urunk! Te földi életedben segítetted a betegeket és a szenvedôket. Segíts bennünket is a velük való szolidaritásra.

4.	Urunk, mindnyájunknak, akik a halál árnyékában élünk, Te lettél a fény. Add, hogy örök világosságod fényeskedjék megholtjainknak.

Istenünk, égi Atyánk! Köszönjük, hogy Megváltót küldtél nekünk, és általa az üdvösségre vezetsz minket. Mi követni akarjuk példáját és tanítását. Segíts szándékaink megvalósításában most és mindörökké. Amen.


A év / Évközi 4. vasárnap (Mt 5,1-12a)

Bevezetô

Hitünk szempontjából nagyon fontos, hogy mindig halljuk, figyeljük Isten szavát. Fontos, hogy ismerjük az ószövetségben adott kinyilatkoztatást és az Úr Jézus által közölt tanítást. Ma, az évközi 4. vasárnapon is azért jöttünk Isten oltára elé, hogy hallhassuk Isten szavát, és válaszoljunk rá hittel, reménnyel és szeretettel. Isten szava erôt ad, és ahhoz segít, hogy békében, egyetértésben élhessünk egymással. Az Úr Jézus mindenkit fel tud emelni arra a boldogságra, amely az ô sajátja, de ehhez figyelni kell szavára, és tanítása szerint kell élni. Ennek tudatában mondjuk: Gyónom...

Hívek könyörgése

Testvéreim! Imádkozzunk mennyei Atyánkhoz, hogy a nyolc boldogságról szóló tanítást megértsük és meg is valósítsuk!

1.	Urunk! Segítsd Egyházadat, hogy mindenhol eredményesen hirdesse a hegyi beszéd tanítását.

2.	Bátorítsd híveidet, hogy mindenkor a hegyi beszéd szellemében éljenek, cselekedjenek.

3.	Urunk! Ajándékozz a világnak olyan férfiakat és nôket, akik az emberi méltóságot nagyra értékelik, és bátran védelmezik.

4.	Halottaink életét tedd teljessé a veled való közösségben.

Mennyei Atyánk! Szent Fiad által örökérvényû igazságok fényével világítod meg életünk útját. Mindezért tied legyen a hála és a dicsôség, Krisztus a mi Urunk által. Amen.


A év / Évközi 5. vasárnap (Mt 5,13-16)

Bevezetô

Ma, az évközi 5. vasárnapon is újra kérdezzük magunkat: hogyan éljünk keresztényként ebben a világban, amelyben sokan nem akarnak tudni Istenrôl? Mit tegyünk annak érdekében, hogy az anyagi érdekek ne szorítsák háttérbe a segítôkészséget és a szolidaritást? Újból és újból keressük annak lehetôségét, hogyan lehetünk a föld sója és a világ világossága ebben a szekularizált világban. Töprengünk, új utakat keresünk, mert szent meggyôzôdésünk, hogy az istentisztelet és az ember szolgálata, a jámborság és az igazságosság elválaszthatatlanul összetartoznak. Szinte ösztönösen érezzük ezt. Ezt sugalmazza a mai szentmise is.

Hívek könyörgése

Testvéreim! Kérjük Isten segítségét ahhoz, hogy mindig összhang legyen belsô hitünk és külsô cselekedeteink között!

1.	Urunk! Add, hogy Egyházad minden tagja a föld sója és a világ világossága legyen.

2.	Adj lelki erôt azoknak, akik az erôszak és a terror áldozatai lettek, vagy akiket elnyomnak és kizsákmányolnak.

3.	Urunk! Ébresztgesd a világ hatalmasainak, gazdagjainak lelkiismeretét, hogy ne menjenek el részvétlenül a kisemberek nyomorúsága mellett.

4.	Segíts mindnyájunkat, hogy mindig szívesen gyakoroljuk az irgalmasság lelki és testi cselekedeteit.

Istenünk! Te nem a gyôzteseket viseled szíveden, hanem a veszteseket, azokat, akiknek nincs semmi esélyük. Te vagy az ô reményük és a mi reménységünk egyaránt. Ezért dicsérünk téged és hálát adunk neked, Krisztus a mi Urunk által. Amen.


A év / Évközi 6. vasárnap (Mt 5,17-37)

Bevezetô

Mindennapi életünkben tele vagyunk elôírásokkal, törvényekkel, tiltásokkal, és ezek sok gondot okoznak nekünk. Olykor azt hisszük, jobb volna nélkülük. De az Úr Jézus is azt mondja: ,,Ne gondoljátok, hogy azért jöttem, hogy megszüntessem a törvényt.'' Sôt, még szigorítja a parancsokat, amint hallani fogjuk a mai evangéliumban. Azonban tudnunk kell, hogy Isten törvénye nem elviselhetetlen teher akar lenni, hanem útmutatás a helyes életre. Ô egészen magáénak akar minket, testestül-lelkestül. Mindig igazságosan ítél meg minket, lelkiismeretünk alapján.

Hívek könyörgése

Testvéreim! Imádkozzunk bizalommal az Úr Jézushoz, hiszen Ô testvérünk és irgalmas Istenünk!

1.	Urunk! Adj erôt és lelkesedést azoknak a férfiaknak és nôknek, akik szerte a világon evangéliumodat hirdetik.

2.	Adj széles látókört és igazságérzetet azoknak, akik a társadalom törvényeit megalkotják, és azok megtartásán fáradoznak.

3.	Segítsd ifjúságunkat annak megértésében, hogy rend és törvény nélkül nem lehet emberhez méltó életet élni.

4.	Urunk! Adj kitartást, bátorítást azoknak, akik diplomáciával, adományok gyûjtésével a békét szolgálják.

5.	Jutalmazd meg az örök élettel azokat, akik a földi életben parancsaid útján járnak.

Urunk! Te megjártad az emberi élet minden csúcsát és mélységét, és bemutattad, hogyan lehet a mennyei Atya akaratát teljesíteni. Legyen ezért neked hála és dicsôség, most és mindörökké. Amen.


A év / Évközi 7. vasárnap (Mt 5,38-48)

Bevezetô

Az Úr Jézus a fôparancsban azt kívánja tôlünk, hogy szeressük felebarátainkat a családban, a baráti körben, a munkahelyen, a villamoson, vagyis szeressünk mindenkit, még ellenségünket is. De felmerül bennünk a kérdés: Vajon ez a parancs teljesíthetô követelés-e, vagy csak ajánlás? Egyáltalán: elkerülhetetlen feltétele-e az emberi együttélésnek? A kérdésre maga az Úr Jézus adja meg a választ azzal, hogy az ô szeretete határtalan, és mindent meghaladóan azzá vált a kereszten. ,,Amint én szerettelek titeket, ti is úgy szeressétek egymást.'' Tehát róla, az ô szeretetérôl vegyünk mértéket. Mai szentmisénkben adjunk hálát Istennek, hogy az ô szeretete képessé tud tenni bennünket a felebaráti szeretetre.

Hívek könyörgése

Testvéreim! Ebben a közösségben, amelyben mindenki tudja, hogy Isten elfogadott, és szeret minket az Úr Jézusban, emeljük szavunkat könyörgô imára!

1.	Szeretet Istene! Könyörgünk hozzád azokért, akiket nem szeretnek, és kitaszították ôket a társadalomból. Add, hogy a mai keresztények által ôk is megtapasztalják Isten közelségét.

2.	Könyörgünk azokért, akik nem tudják egymást szeretni. Add, hogy a szívükbe oltott gazdagságot, mint isteni adományt felfedezzék, és a szeretetadás örömét megérezzék.

3.	Szeretô Urunk! Távolítsd el a keresztény családokból az önzést és a kényelemszeretetet, hogy ezáltal szeretetben éljenek.

4.	Távolíts el tôlünk minden bosszúállást, hogy a rosszért is jóval tudjunk fizetni.

Urunk, Jézus Krisztus! Legyen hála és dicséret a Te nagy szeretetedért, amely útmutatónk marad ma, holnap és mindörökké. Amen.


A év / Évközi 8. vasárnap (Mt 6,24-34)

Bevezetô

Mai világunkban sok gonoszság, hitetlenség, erkölcstelenség vesz bennünket körül. Ezek láttán könnyen jön ajkunkra a kérdés: Ha Isten mindezt tudja, nem kellene neki beavatkozni az események folyamatába, és helyreállítani a világban a felforgatott erkölcsi rendet? Aki erre gondol, olyan tökéletes világról álmodik, amelyben minden óramûpontossággal mûködik, és abba semmi hiba be nem csúszhat. De ilyen világ nincs. Isten olyan világot adott nekünk, amelyben választhatunk jó és rossz között, amelyben egymás mellett van a hûség és a hûtlenség. Ahol Isten elhagyni látszik a világot, ott meg kell fordítani a kérdést: az egyes ember hol és mennyire távolodott el Istentôl? Nem másra kell mutogatnunk, hanem magunkat kell megvizsgálnunk, mi a bûnünk.

Hívek könyörgése

Testvéreim! Imádkozzunk Urunkhoz, Jézus Krisztushoz, aki az Atya szeretetét és gondviselô jóságát ígérte nekünk!

1.	Urunk! Te azt parancsoltad, hogy egyedül a mennyei Atyának szolgáljunk. Segítsd püspökeinket és papjainkat, hogy ebben a szolgálatban példaképeink lehessenek.

2.	Urunk! Te óvsz bennünket az aggodalmaskodástól. Add, hogy országodat és igazságodat keresve a többi szükségest is megkapjuk.

3.	Urunk! Te az embert ember által akarod üdvözíteni. Add, hogy a világ vezetôi mindenkor legyenek isteni gondviselésed hûséges ezközei.

4.	A segítségre szoruló szegényeket óvd meg a kétségbeeséstôl, és a gazdagoknak adj segítôkész szívet.

5.	Add, hogy nagybeteg és haldokló felebarátaink is érezzék gondviselô jóságodat.

Urunk, Istenünk! Te szeretetbôl teremtetted meg ezt a világot, és bölcs törvényeiddel irányítod. Segíts, hogy ebben a látható világban olyan hûséggel szolgáljunk neked egész életünkön át, hogy elnyerjük a láthatatlan világ boldogságát Krisztus, a mi Urunk által. Amen.


A év / Évközi 9. vasárnap (Mt 7,21-27)

Bevezetô

Az a vallásos ember, aki hûséges követôje akar lenni az Úr Jézusnak, arra törekszik, hogy az élet különbözô helyzeteiben helyesen ismerje fel az Isten akaratát. A mai evangéliumban az Úr Jézus kiemelten hangsúlyozza, hogy csak az jut be a mennyek országába, aki a mennyei Atya akaratát cselekszi. Nyilvánvaló, hogy ehhez világosan tudnom kell, mi az Isten akarata velem itt és most. Vajon nagy gondot jelent ez? Nem, mert csak annyit kell tennünk bármelyikünknek, hogy jó lelkiismerettel figyelünk az evangéliumra és az Egyház tanítására. A mai szentmisében is ezt kell tennünk.

Hívek könyörgése

Testvéreim! Kérjük az Úr Jézust, hogy tanításával vezesse mindenkor gondolatainkat, szavainkat és cselekedeteinket!

1.	Urunk! Szentlelkeddel világosítsd meg értelmünket, hogy mindig helyesen ismerjük meg evangéliumodat, és hûségesen kitartsunk annak igazsága mellett.

2.	Erôsítsd meg kegyelmeddel akaratunkat, hogy mindenkor parancsaid útján tudjunk járni.

3.	Urunk! Erôsítsd meg Egyházunk szolgáit, hogy a megpróbáltatások viharaiban is sziklaerôs maradjon a hitük.

4.	Óvj meg minket a tévtanítóktól, és vezesd az igazság útjára a kételkedôket.

5.	Nyisd meg az örök élet kapuját elhunyt testvéreinknek, akik nemcsak hallgatták igéidet, hanem kegyelmed erejével azok megvalósításán fáradoztak.

Irgalmas Istenünk! Te megáldod azokat, akik megtartják parancsaidat, és bûnben hagyod azokat, akik akaratodnak ellenállnak. Töltsd el szívünket a hûség és a hála érzésével, hogy elnyerjük az üdvösséget Krisztus, a mi Urunk által. Amen.


A év / Évközi 10. vasárnap (Mt 9,9-13)

Bevezetô

Minddnyájan ismerjük hibáinkat, gyengéinket. Sokszor vétünk például a szeretet ellen, amivel Istennek szomorúságot okozunk, az embereknek pedig csalódást. Ahelyett azonban, hogy kétségbeesnénk életünk sötét oldalai miatt, hasson át bennünket a mai evangélium üzenete, amelyben az Úr Jézus felénk, bûnösökhöz fordul, és ahelyett, hogy felhánytorgat-ná bûneinket, megbocsátja azokat, és szolgálatára hív bennünket. Töltsön ez el bennünket örömmel, és ezzel a gondolattal tartsunk bûnbánatot.

Hívek könyörgése

Istenünk, Atyánk! Aki minden jónak forrása vagy, add nekünk kegyelmedet, hogy mindenkor felismerjük, mi a jó és mit cselekedjünk. Bizalommal kérünk!

1.	Erôsítsd meg Egyházadat a megbocsátás szolgálatában.

2.	Nyújtsd segítô kezedet azoknak, akik bûnük súlya alatt görnyednek. Add, hogy a megbocsátás reménye ne vesszen ki lelkükbôl.

3.	Bátoríts minket, hogy elôtted és egymás elôtt megvalljuk gyengeségünket, és így nyitottak legyünk a megbocsátás számára.

4.	Fogadd be megholt testvéreinket irgalmasan az örök hazába, ahol reményünk szerint mi is részt kapunk országodból.

Atyánk, Te mindig kész vagy a megbocsátásra, és mindig kitárod elôttünk az élethez vezetô kaput, mert végtelenül irgalmas vagy. Ezért szívbôl hálát adunk neked, a mi Urunk Jézus Krisztus által. Amen.


A év / Évközi 11. vasárnap (Mt 9,36-10,8)

Bevezetô

Találkozunk emberekkel, akik kérdezgetik: Mibôl éljünk? Mi a célja az ember életének? Miért éljünk? Ezek a kérdések céltalanságról, lelki ürességrôl árulkodnak. Ilyen kérdésekre akar válaszolni a mai evangélium, amely az apostolok küldetésérôl szól. De ez nemcsak kizárólag az apostolokra vonatkozik, hanem minden megkeresztelt emberre. Hiszen bizonyos értelemben mi is azok közé tartozunk, akiket az Úr Jézus meghív. Nekünk is küldetést ad, hogy hirdessük az ô nagy szeretetét, amivel megajándékoz minket, amikor megbocsátja bûneinket. Tartsunk bûnbánatot, hogy mindezt megértsük, és a küldetéshez erôt nyerjünk.

Hívek könyörgése

Imádkozzunk Megváltónkhoz, Jézus Krisztushoz, aki minket szolgálatára, szeretetének megvalósítására hív!

1.	Erôsítsd meg Urunk a bizalom és remény kegyelmével mindazokat, akiket szolgálatodra hívsz.

2.	Add, hogy készségesen halljuk meg hívásodat, és szívünk örömével álljunk szolgálatodba.

3.	Urunk, tedd acélossá mindazok akaratát, akik világunkban a politikai és szociális felelôsséget viselik, hogy feladatukat a Te szellemedben lássák el.

4.	Óvj meg minket az önteltségtôl, és növeld bennünk a kegyelmed erejébe vetett bizalmat.

Istenünk! Hívásod betölti életünket, és célt, irányt szab nekünk. így tapasztaljuk meg ismételten jelenlétedet, amelyért szívbôl száll feléd köszönetünk, a mi Urunk Jézus Krisztus által. Amen.


A év / Évközi 12. vasárnap (Jer 20,10-13)

Bevezetô

Rendes körülmények között senkit sem idéznek a törvény elé hite miatt. Vannak azonban esetek, amikor könnyen Jeremiás sorsára jut az, aki a hite alapján tiltakozik az igazságtalanság ellen, nyíltan védi az emberi méltóságot. Azt emiatt megrágalmazzák, törvényszék elé idézik és elítélik. Jeremiás hû maradt meggyôzôdéséhez, mert bízott az Úrban. Története azóta sokszor ismétlôdött az elmúlt századok során, és manapság sem tartozik a ritkaságok közé. De számunkra is feladja a kérdést: Vajon a mi hitünk elég erôs-e ahhoz, hogy adott esetben készek vagyunk mintegy lövészárokba állni? Vajon merünk-e nehéz helyzetben lelkiismeretünk szerint cselekedni? Bánjuk meg hit elleni bûneinket...

Hívek könyörgése

Testvéreim! Könyörögjünk mennyei Atyánkhoz, aki Szent Fiát, mint hûséges tanút elküldte hozzánk, és benne példát adott nekünk!

1.	Urunk! Állj ott minden ember mellett, aki síkra száll az igazságosságért és az emberi méltóságért.

2.	Erôsítsd kegyelmeddel azokat, akik a megbékélésért küzdenek, és igyekeznek megszüntetni az ellenségeskedést.

3.	Urunk! Ébresztgesd a keresztények lelkiismeretét, hogy nehéz körülmények között is merjenek kiállni az evangélium örök igazságai mellett.

4.	Tedd teljessé elhunytjaink életét országodban azáltal, hogy megajándékozod ôket az örök élettel.

Mennyei Atyánk! Tudjuk és erôsen hisszük, hogy nem hagyod magukra azokat, akik nehéz helyzetben tanúskodnak melletted. Köszönjük ezt, legyen érte hála és dicsôség, Krisztus a mi Urunk által. Amen.


A év / Évközi 13. vasárnap (Mt 10,37-42 és 2Kir 4,8-11.14-16a)

Bevezetô

A mai olvasmányban olyan asszonyról fogunk hallani, aki befogadja házába Illés prófétát. Az akkori viszonyok között hallatlan merész cselekedet volt ez egy asszonytól. Aki ilyet tett, azt már vádolhatták házasságtöréssel. Mégis megtette, mert meg volt gyôzôdve, hogy Illés az Isten embere. Nem törôdik tehát azzal, hogyan vélekednek majd az emberek, sem azzal, hogy férjével nehézségei támadnak majd emiatt. E bátor kiállás adott helyzetben eszünkbe juttatja azokat az embereket, akiknek egy adott helyzetben tenni vagy mondani kellene a lelkiismeretük alapján, de félnek környezetük bírálatától. Azzal mentegetik magukat: Mit szólnak hozzá az emberek? Kérdezzük meg most magunkat: Meddig mennénk el ilyen esetben, hogy hûek maradjunk meggyôzôdésünkhöz?

Hívek könyörgése

Imádkozzunk Istenünkhöz, égi Atyánkhoz, aki minket az Úr Jézus követésére hívott!

1.	Adj Urunk híveidnek bátorságot, hogy hûen kövessék lelkiismeretük szavát, amikor a hatalom kötöttségei vagy hagyományos bilincsek miatt fogva érzik magukat.

2.	Támogass minket kegyelmeddel, hogy társadalmi életünkben az ütközési helyzeteket a szolidaritás szellemében tudjuk megoldani.

3.	Atyánk! Segíts bennünket, hogy cselekedeteink mindig tükrözzék elveinket, meggyôzôdésünket.

4.	Jutalmazd meg elhunyt testvéreinket, akik hûséges tanúid voltak a földön.

Urunk! Te adsz híveid életének tartalmat és gazdagságot. Tiéd legyen a hála és a dicsôség, Krisztus a mi Urunk által. Amen.


A év / Évközi 14. vasárnap (Mt 11,25-30)

Bevezetô

Az évközi 14. vasárnapon, ragyogó napsütésben jöttünk Isten oltára elé, hogy neki hálát adjunk egész heti munkánkért, és további segítségét kérjük. Hallgatni akarjuk Istenünk üzenetét, hogy vallási ismeretünk gazdagodjék, venni akarjuk az élet kenyerét, hogy hitünkben erôsödjünk. Hiszünk abban, hogy számunkra Isten jelenti a holnapot, és csak vele lehet teljes az életünk. Tudjuk azt is, hogy végsô soron neki tartozunk számadással, ezért végzünk most lelkiismeret-vizsgálatot, és tartunk bûnbánatot a bûneink felett...

Hívek könyörgése

Urunk, Istenünk! Te új reménnyel ajándékoztál meg minket, irányt keresô, kérdezô, olykor csalódott embereket, amikor Szent Fiadat elküldted hozzánk. Ma is reménnyel terjesszük eléd kéréseinket!

1.	Könyörgünk Urunk mindazokért, akik az evangélium magját hintik szét a világban. Adj nekik kitartást, türelmet és bátorságot, hogy el ne lankadjanak.

2.	Könyörgünk mindazokért, akik szavadra figyelnek. Tárd ki leiküket, nyisd meg szemüket, hogy legyenek vetésed számára termékeny föld, és nôjjön bennük az elvetett mag.

3.	Könyörgünk Urunk azokért, akikben megfakult a remény. Segítsd ôket, hogy Egyházad által újra erôre kapjanak, újra talpra álljanak.

4.	Könyörgünk önmagunkért is, hogy legyen türelmünk önmagunkhoz, és erôsödjék bennünk a beléd vetett bizalom, és a tôled kapott kegyelem erejébôl a magunk iránti bizalom.

Urunk, Istenünk! Miként a mag meghozza gyümölcsét a földben, úgy termékenyítsd meg a mi szívünket is, hogy mindig örvendezô lélekkel dicsôítsünk téged, Krisztus a mi Urunk által. Amen.


A év / Évközi 15. vasárnap (Mt 13,1-23)

Bevezetô

Vallásunk nem ideológia, hanem életforma. Maga az Úr Jézus is a hétköznapi életbôl vett példákkal hozta közel az emberek lelkéhez Isten üzenetét. Ilyen a magvetôrôl szóló példabeszéd is, amelyet a mai evangéliumban fogunk hallani. Az Úr Jézus azt a feladatot bízta az Egyházra, hogy állandóan hirdesse az Isten országáról szóló tanítást. Ennek a megvalósítása nem könnyû feladat, mert állandóan beleütközik az emberek érdektelenségébe, könnyelmûségébe és anyagiasságába. De ezen akadályok ellenére is megvalósul Isten akarata. Ugyanis mindig voltak és vannak olyan hallgatói Isten igéjének, akiknek lelkében százszoros termést hoz az elvetett mag. Készítsük most elô lelkünket a jó mag befogadására azzal, hogy megvizsgálva magunkat, megbánjuk bûneinket.

Hívek könyörgése

Testvéreim! Terjesszük kéréseinket bizalommal mennyei Atyánk elé!

1.	Könyörgünk szeretteinkért, akikért aggódunk, és akikrôl gondoskodunk. Kérünk Urunk, hogy óvd és áldd meg ôket.

2.	Könyörgünk azokért, akik felelôs tisztet töltenek be a politikában, a sportban, a televíziónál vagy az üzleti életben. Kérünk Urunk, hogy részesítsd áldásodban ôket.

3.	Könyörgünk azokért, akik úton vannak, vagy most töltik szabadságukat. Kérünk Urunk, hogy áldd meg és óvd meg ôket.

4.	Könyörgünk azokért, akik Isten igéjét hallgatják. Add Urunk, hogy a jó mag százszoros termést teremjen a lelkükben.

Mennyei Atyánk! Add, hogy mindig érezzük közelségedet, és beléd vetett hitünk mindig megmaradjon. Segíts bennünket, hogy egykor megtaláljuk nálad örök otthonunkat elhunyt szeretteinkkel együtt, Krisztus a mi Urunk által. Amen.


A év / Évközi 16. vasárnap (Mt 13,24-43)

Bevezetô

A mai szentmise evangéliumában Isten irgalmassága bizonyos nagyvonalúságban mutatkozik meg. Azt hozza tudomásunkra, hogy Ô hosszan tûrô. Amint a jó gazda hagyja a konkolyt felnôni a búzával az aratásig, Isten is engedi, hogy a jó és a rossz együtt maradjon körülöttünk ebben a világban az utolsó ítéletig. Isten irgalma itt abban mutatkozik meg, hogy idôt enged javulásunkra, és bûneink jóvátételére. Senkit sem kényszerít a mennyországba, hanem ránk bízza a döntést, hogy megmaradunk-e bûneinkben, vagy megtérünk. Erre a megtérésre ad idôt életünk végéig. A mai szentmise is megtérésünket sürgeti.

Hívek könyörgése

A mennyei Atya az Úr Jézus személyében, mint jó apa mutatkozik be nekünk. Ezért folyamodunk hozzá bizalommal!

1.	Adj Urunk mindnyájunknak világos látást, hogy mindenkor meg tudjuk különböztetni a rosszat a jótól, a konkolyt a búzától.

2.	Erôsítsd meg hitükben mindazokat, akik megkeresztelkedtek, és add, hogy hitük nyomán bôven teremjenek a szeretet jócselekedetei.

3.	Add Urunk, hogy minden ember már fiatal korában megértse, mily nagy nyereség számára, ha lelkében a mély, eleven hit ver gyökeret.

4.	Könyörülj Urunk azokon, akik magányosnak, elhagyatottnak érzik magukat. Éreztesd velük, hogy Te mindig és mindenütt velük vagy.

Jóságos Istenünk! Köszönjük neked, hogy az evangélium tanítása alapján megismerhettük a tiszta búza, az igaz hit értékét. Ennek alapján akarunk a jó úton járni egész életünkben, a mi Urunk Jézus Krisztus által. Amen.


A év / Évközi 17. vasárnap (1 Kir 3,5-12)

Bevezetô

A mai szentmise olvasmánya arról értesít, hogy Salamon király uralkodása kezdetén bölcsességet kér Istentôl. Vagyis olyan lelkületet, amellyel fel tudja ismerni, mi az Isten akarata. Azt a bölcsességet kéri, amellyel meg tudja különböztetni a tiszta aranyat a bizsutól, az igazi gyöngyöt a hamisítványtól. Nekünk is szükségünk van arra a bölcsességre, amellyel felismerjük, hogy Isten dicsôsége és örök üdvösségünk a legnagyobb érték, amiért érdemes minden áldozatot meghoznunk. Erre figyelmeztet az Úr Jézusnak az a hasonlata is, amelyet a földbe rejtett kincsrôl mondott, és a mai evangéliumban fogjuk hallani. Erre gondolva tartsunk lelkismeret-vizsgálatot. Gyónom...

Hívek könyörgése

Testvéreim! A mennyei Atya szeret bennünket. Ezért mindig jól járunk, ha gondviselô jóságára bízzuk magunkat. Ebben a hitben terjesszük elé kéréseinket!

1.	Istenünk! Adj bölcsességet a világ vezetôinek, hogy komoly akarattal keressék a békét, és akadályozzák meg a pusztító háborúkat.

2.	Óvd meg híveidet attól, hogy kritika nélkül sodródjanak a divatos eszmeáramlatokkal.

3.	Adj bölcsességet a nyomorban és betegségben szenvedôknek, hogy nehéz helyzetükben felismerjék az érdemszerzés és engesztelés lehetôségét.

4.	Adj bölcsességet mindnyájunknak, hogy Isten országáért minden áldozatra képesek legyünk.

Mennyei Atyánk! Segíts bennünket arra a bölcsességre, hogy nem elég felismerni az evangélium Örök igazságait, hanem azokért áldozatot is kell hoznunk, Krisztus a mi Urunk által. Amen.


A év / Évközi 18. vasárnap (Mt 14,13-21)

Bevezetô

Az írgalmasság testi cselekedetei között szerepel: az éhezôknek ételt adni. Ez nem azt jelenti, hogy néha adjunk alamizsnát, hanem azt, hogy anyagi javainkat osszuk meg a nyomorban élôkkel. Társadalmunk mai képe azt mutatja, hogy a szociális érzékenység az anyagi jólét emelkedésével csökken. A korai egyházban a javak megosztása nem csupán szociális kérdés volt, hanem a megélt kereszténység lényeges magva. Az Úr Jézus és tanítványainak élete ebben pozitív példa. Erre utal a csodás kenyérszaporítás, és az is, hogy az Úr Jézus életet adó kenyér formájában belép a mi szegénységünkbe, és életünk éltetôjévé válik.

Hívek könyörgése

Imádkozzunk mennyei Atyánkhoz, akinek gondviselése a mindennapi kenyerünk által is megmutatkozik!

1.	Istenünk, segíts bennünket, hogy társadalmunkban az Egyház szociális tanítása érvényesüljön a földi javak igazságos elosztása terén.

2.	Erôsítsd bennünk a felelôsségérzetet abban az irányban, hogy minden család asztalán ott legyen a mindennapi kenyér.

3.	Segítsd Urunk, egyházközségünk minden tagját, hogy megtanuljunk testvériesen osztozni, és így a Te szeretetednek szavahihetô tanúivá váljunk.

4.	Növeld bennünk az Élet Kenyere utáni vágyat, és az életbôl való eltávozásunkkor legyen szent útravalónk.

Gondviselô Atyánk, add meg testünknek a mindennapi kenyeret, lelkünk táplálására az Oltáriszentséget, hogy általuk erôt nyerve eljussunk égi országodba, a mi Urunk Jézus Krisztus által. Amen.


A év / Évközi 19. vasárnap (Mt 14,22-33)

Bevezetô

Leikünknek féltve ôrzött kincse a hitünk. Hiszünk Istenben, hiszünk Jézus Krisztusban, akit az Atya küldött hozzánk. Ennek a hitnek mindig erôsödnie, növekednie kell, mert hitünket sok támadás, sok kísértés éri. Azonban az Úr Jézus mindig a közelünkben van, különösen veszély idején. A süllyedô Péter felé is azonnal kinyújtja kezét, amint a mai evangéliumban hallani fogjuk. Felénk elôször a kereszteléskor nyújtotta kezét, és a mai szentmisében is kinyújtja karját, amikor tanít bennünket a Szentírás szavaival, és erôsít az Oltáriszentséggel. Fogadjuk készséggel közeledését, tartsunk bûnbánatot.

Hívek könyörgése

Testvéreim! Istenbe vetett hitünk alapján forduljunk bizalommal mennyei Atyánkhoz!

1.	Égi Atyánk! Gyermeki bizalommal könyörgünk Egyházadért, hogy általa az emberek megtapasztalhassák jóságodat és szeretetedet.

2.	Erôsítsd hitünket, hogy a sikertelenségek és a ránk nehezedô gondok meg ne ingassák gondviselésedbe vetett bizalmunkat.

3.	Állj a haldoklók mellé irgalmaddal, hogy utolsó órájukban is érezzék szereteted közelségét.

4.	Segítsd Urunk a hatalom birtokosait, hogy soha ne szûnjenek meg a tartós békét keresni népeik javára.

Jóságos Istenünk! Te úgy gondoskodsz rólunk, mint jó szülô a gyermekérôl. Ezért magasztaljuk jóságodat ma és mindörökké. Amen.


A év / Évközi 20. vasárnap (Mt 15,21-28)

Bevezetô

Az Úr Jézus földi életében sokszor fordult a bûnösök, betegek és az idegenek felé, és reménnyel töltötte el ôket. Elsôsorban ugyan a zsidó népnek hirdeti az evangéliumot, de nem utasította el a kánaáni pogány asszonyt sem. Mindenkit hív országába, minden embert testvérnek tekint. Bennünket is elfogad, úgy ahogyan most elôtte állunk, az elmúlt napok minden terhével, gondjával és bûnével. Nem tesz különbséget származás vagy érdemünk szerint. Mi az ô népe vagyunk. Bízik bennünk. Nekünk bízni kell az ô szeretetében.

Hívek könyörgése

Forduljunk bizalommal mennyei Atyánkhoz, mert Ô minden embert üdvözíteni akar!

1.	Segítsd Urunk Egyházadat, hogy soha ne legyen kirekesztô, hanem mindig és mindenkit befogadó.

2.	Könyörögjünk a keresztényekért, hogy mindig emlékezzenek közös gyökerükre, és hitük alapján legyen bátorságuk elindulni az egységre vezetô úton.

3.	Imádkozzunk a világszervezetekért, hogy az egész világon erôsítsék az emberiség összetartozásának tudatát.

4.	Adj nekünk Urunk befogadó lelkületet, hogy a menekültek, az idegenek, akik nálunk oltalmat keresnek, és tôlünk segítséget remélnek, általunk ismerjék meg gondviselô jóságodat, és belôled új reménységet nyerjenek.

Mennyei Atyánk, Te vagy a világ Ura, akitôl mindig többet kapunk, mint amennyit kérünk. Legyen hála és dicsôség neked a Szentlélekkel és Fiaddal, Jézus Krisztussal együtt, most és mindörökké. Amen.


A év / Évközi 21. vasárnap (Mt 16,13-20)

Bevezetô

Az Úr Jézus tudja, hogy kortársai nem egyformán vélekednek róla. Mint ahogyan napjainkat is a vélemények sokfélesége jellemzi. Ezen nem szabad fennakadni, ahogyan az Úr Jézus sem ütközött meg miatta. Az apostolok sem rejtik véka alá véleményüket, amikor az Úr Jézus kérdezi ôket. Az Úr Jézus azt sem vette rossz néven, ha ôt kérdezték. A kérdésekre mindig nyugodtan válaszolt tanítványainak, az írástudóknak még akkor is, amikor kérdéseikkel tôrbe akarták csalni. Mi is helyesen járunk el, ha így teszünk. Kérdezzünk, kutassunk vallási ügyekben, hogy mélyebb legyen a hitünk. Válaszoljunk szívesen, ha minket kérdeznek A mai evangélium erre hívja fel figyelmünket.

Hívek könyörgése

Testvéreim! Tudjuk, hogy számunkra Isten a kezdet és a vég. Tôle származik minden jó. Ezért terjesszük elé kéréseinket bizalommal!

1.	Urunk! Te Péterre építetted Egyházadat. Töltsd el Péter utódját, N. pápánkat a Szentlélek erejével, hogy Egyházad hajóját bölcsen kormányozza.

2.	Add meg minden kereszténynek azt a meggyôzôdést, hogy az Atyához csak általad juthatunk el.

3.	Urunk, add meg a joggal vagy jogtalanul börtönbe zárt, szabadságuktól megfosztott embereknek annak tudadát, hogy belsô szabadságuktól nem tudják ôket megfosztani, és beléd vetett reményük mindig megmarad.

4.	Add meg püspökeinknek és papjainknak, hogy az erôs hit sziklatalaján álljanak korunk szellemi viharaiban.

Jézusunk, Te, aki emberfia lettél, láttad népednek szükségét, és számunkra kinyitottad Atyád országának ajtaját. Egyházad által pedig ma is irányítod, vezeted és segíted oda a föld népét. Ezért hálát adunk neked, és dicsôítünk téged az Atyával és Szentlélekkel együtt, most és mindörökké. Amen.


A év / Évközi 22. vasárnap (Mt 16,21-27)

Bevezetô

A világ forgatagában élünk, ahol különbözô felfogású emberekkel találkozunk. Vannak közöttük ún. szélkakas emberek is, akik látszólag évekig egy bizonyos irányba meneteltek, majd hirtelen irányt változtatnak, mert anyagi vagy politikai éredekeiknek az új irány jobban megfelel. Ilyen körülmények között mi nem mindig tudjuk keresztény elveinket könnyen érvényesíteni. Az Úr Jézus azt tanítja, hogy mi ne hasonuljunk a különbözô áramlatokhoz, a világ bûnös fordulataihoz, hanem ellenkezôleg: az a hivatásunk, hogy megszenteljük azokat. Az ezzel járó küzdelmek, nehézségek hozzátartoznak keresztény életünk keresztjeihez. A mai evangéliumban ilyesmirôl hallunk. Tekinsünk magunkba, mennyire vagyunk keresztények ilyen szempontból?

Hívek könyörgése

Testvéreim! Lépten-nyomon találkozunk mindennapjainkban a kereszttel. Gyakran vagyunk gyengék, gyámoltalanok, azt érezzük, hogy Isten segítségére rá vagyunk utalva. Ezért így imádkozzunk!

1.	Könyörgünk az Egyház és a társadalom tisztségviselôiért. Erôsítsd bennük az Isten szavához való hûséget!

2.	Könyörgünk minden ingadozóért. Töltsd el Urunk ôket azzal a bátorsággal, amelyre szükségük van, amikor ügyedért kiállnak!

3.	Magunkért is könyörgünk, Urunk! Szilárdítsd meg bennünk a beléd vetett bizalmat, és add, hogy örömmel és a beteljesülés ígéretével járjuk az általad mutatott utat.

4.	Segítsd betegeinket, hogy kínszenvedésedbôl tudjanak erôt meríteni saját szenvedéseik elviseléséhez.

Jóságos Atyánk! Tekints reánk, gyermekeidre, és hallgasd meg könyörgéseinket. Köszönjük, hogy számunkra mindig elérhetô vagy a Te Fiad, a mi Urunk Jézus Krisztus által. Amen.


A év / Évközi 23. vasárnap (Mt 18,15-20)

Bevezetô

A mai szentmise igeszakasza azt a keresztény magatartást sürgeti, amely szerint soha nem lehet számunkra közömbös a másik ember sorsa. A közömbösség a szeretet hiányára vall. Ezt a közömbösséget a pogány világ a három majom kis szobrocskájával ábrázolja: az egyik majom a fülét fogja be, a másik a szemét, a harmadik a száját. Vagyis az a legjobb, ha nem hallunk, nem látunk, nem mondunk semmit. Jelszó: ne avatkozzunk mások dolgába! Ez nem keresztény magatartás. Igenis érdeklôdnünk kell mások élete iránt. Nem kíváncsiságból, nem szenzációhajszolásból, hanem azzal a szándékkal, hogy segíteni akarok jó tanáccsal, bátorítással, jó cselekedettel. Az egymás iránt tanúsított érdeklôdést a szeretetetnek kell motiválnia, szegélyeznie. Vizsgáljuk most meg magunkat, milyenek vagyunk ezen a téren.

Hívek könyörgése

Testvéreim! Mindennapi életünket sokszínû és súlyos gondok terhelik. A világ elvárja tôlünk keresztényektôl, hogy könnyítsünk a terheken és ne húzódjunk félre, amikor szólni kell, cselekedni kell. A szeretet cselekedeteihez kérjük a mennyei Atya segitségét!

1.	Könyörögjünk Egyházunkért, hogy mindig Isten szavát hirdesse, és az igazság útján járva jó példát tudjon mutatni az embereknek.

2.	Könyörögjünk egyházközségünkért, hogy annak tagjai Krisztus szeretetével eltelve bátran álljanak ki az elnyomottak jogaiért és az emberhez méltó életért.

3.	Add Urunk, hogy segítségre szoruló testvéreink a mi szeretetünk által tapasztalják meg jóságodat.

4.	Adj Urunk mindnyájunknak készséges lelkületet, hogy papjaink tanítását ne kritikával fogadjuk, hanem a jobbulás szándékát ismerjük fel azokban.

Urunk, Istenünk, add kegyelmedet, hogy mindenkor tudjunk bízni benned, és a testvéri szeretet gyakorlásával eljussunk hozzád, a mi Urunk, Jézus Krisztus által. Amen.


A év / Évközi 24. vasárnap (Mt 18,21-35)

Bevezetô

Mindennapi imádságunknak, a Miatyánknak van egy jelentôs mondata, amely fölött olykor könnyedén elsiklunk: ,,Bocsásd meg a mi vétkeinket, miképpen mi is megbocsátunk az ellenünk vétkezôknek.'' Ezzel a mondattal egy feltételhez kötjük azt a megbocsátást, amit Istentôl remélünk. Ahhoz, hogy mi készek vagyunk megbocsátani az ellenünk elkövetett jogtalanságot, és ezen az alapon esedezünk Istenhez vétkeink megbocsátásáért. Mivel mindig rászorulunk Isten irgalmára, mai szentmisénk kezdetén is bûnbocsánatért esedezünk. Gyónom...

Hívek könyörgése

Testvéreim! Az Úr Jézus azért jött a földre, hogy minket kibékítsen Istennel. Példáját akarjuk követni. Mivel azonban a megbocsátás nem könnyû, kérjük tôle a kegyelmet, hogy mi is meg tudjunk bocsátani!

1.	Urunk! Erôsítsd meg mindazokat, akiket a felszentelés által a béke szolgálatával bíztál meg.

2.	Mutasd meg a kibékülés lehetôségét mindazoknak, akik a családban vagy más közösségben békétlenkednek.

3.	Add meg a megbékélés szellemét a föld azon népeinek, akik ellenséget látnak egymásban, különösen ... országban.

4.	Oltsd ki a bosszúállást és a megtorlás lelkületét azokból, akiket meggyaláztak, emberi jogaikban megtiportak és nyilvánosan ártatlanul meghurcoltak, hogy tudjanak felejteni, megbocsátani.

Irgalmas Istenünk! Köszönjük, hogy a szentgyónásban sokszor megbocsátasz nekünk. Ezt a megbocsátó jóságot akarjuk mi is gyakorolni felebarátaink felé a mi Urunk, Jézus segítségével, most és mindörökké. Amen.


A év / Évközi 25. vasárnap (Mt 20,1-16a)

Bevezetô

A mai szentmise evangéliumában hallani fogunk egy földbirtokosról, aki minduntalan kimegy a piacra, hogy munkásokat fogadjon a szôlôjébe. Ez a földbirtokos számunkra a mennyei Atyát jelképezi, aki a különbözô embereket állandóan hívogatja országába. Minket is hív. Ha aztán beállunk a szolgálatba, akkor már csak azt figyeli, milyen lelkülettel, milyen odaadással végezzük a ránk bízott feladatot. Hogy sokat teljesítünk-e vagy keveset, Isten számára másodrendû kérdés, mert ô mindenkinek meg akarja adni szeretete bérét. Erre gondolva vizsgáljuk meg magunkat. Hiányosságaink, hanyagságunk fölött tartsunk bûnbánatot. Gyónom...

Hívek könyörgése

Jóságos mennyei Atyánk! Te minden embert a szeretet országába akarsz összegyûjteni. Erre a szeretetre hivatkozva fordulunk hozzád kéréseinkkel!

1.	Könyörgünk Szentatyánkért, N. pápáért, püspökeinkért, papjainkért és a diakónusokért, akik Szent Fiad megbízásából az embereket országodba hívják.

2.	Könyörgünk mindazokért, akik egyházközségünkben szabad idejük feláldozásával önkéntesen különbözô feladatokat vállalnak.

3.	Könyörgünk a gyermekekért, a házasságra készülôkért, hogy meghallják Isten hívó szavát életük döntô szakaszában, és az Egyházban otthonra leljenek.

4.	Könyörgünk megholt testvéreinkért, legyenek örök irgalmadból részesei a mennyország örömeinek.

Istenünk! Add kegyelmedet, hogy hívó szavadat követve bizalommal szolgáljuk a magunk üdvösségét és dicsôségedet, a mi Urunk Jézus Krisztus által. Amen.


A év / Évközi 26. vasárnap (Mt 21,28-32)

Bevezetô

Minden vasárnap egy újrakezdés. Isten maga jelölte ki számunkra ezt a napot, amikor meghív bennünket, hogy vele együtt ünnepeljük meg az újrakezdést. Tiszta lapot tesz elénk, amelyre felírhatjuk jó elhatározásunkat, a megbékélés szándékát. A vasárnap válaszvonal, ami megszünteti azt, ami rossznak indult, aminek keserû íze volt, ami Istentôl eltántorított. Ez a nap arra való, hogy lélekben erôsödjünk, hogy egymásnak örvendezzünk, hogy újból és újból felfedezzük az Úr Jézushoz és egymáshoz való tartozásunkat. A vasárnap közösséget teremt és önmagunk felülvizsgálatára késztet. Ezért kezdjük lelkiismeret-vizsgálattal.

Hívek könyörgése

A kölcsönös szeretet és bizalom jegyében forduljunk kéréseinkkel mennyei Atyánkhoz!

1.	Imádkozzunk azokért a jószándékú emberekért, akiknek nemcsak jó ötleteik vannak, hanem erejük, bátorságuk és kitartásuk is van ahhoz, hogy szándékaikat tettekre váltsák.

2.	Imádkozzunk képviselô-testületünkért, hogy annak minden tagja átérezze azt a felelôsséget, amit egyházunkért magára vállalt.

3.	Imádkozzunk a misemulasztókért, akik még nem ébredtek tudatára annak, hogy a szentmise Isten imádásának legfontosabb része.

4.	Imádkozzunk azokért, akik az evangélium szellemében élnek, hogy maradjanak állhatatosak Isten szeretetében, és legyenek jó példájukkal a gyengék bátorítói.

5.	Imádkozzunk azokért, akik a mai napon álltak az örök bíró elé, jussanak Isten színelátásara.

Jóságos Istenünk! Te vagy minden élet teremtôje és a kegyelmek osztogatója. Segíts bennünket, hogy a szeretet és igazság útján mindvégig megmaradjunk, a mi Urunk Jézus Krisztus által. Amen.


A év / Évközi 27. vasárnap (Mt 21,33-43)

Bevezetô

Krisztus Egyházának népes családja vagyunk. A keresztség által Krisztushoz és egymáshoz tartozunk, Isten népe vagyunk. Nem saját érdemeink alapján lettünk azok, hanem Isten szeretete tette lehetôvé, hogy közösséget alkossunk, és hozzá tartozzunk. Amint az ószövetségben a választott népet mindig fenyegette az a veszély, hogy Isten elhagyja ôket, minket is fenyeget annak lehetôsége, hogy elveszítjük Isten kegyelmét, és ezáltal megszakad a szeretet-kapcsolat Isten és közöttünk. Veszélybe sodorhat bennünket a széthúzás, egy hamis elit-öntudat vagy a megosztottság. Ezért kell magunkat állandóan erôsítenünk a szentségekkel és az evangélium igazságaival. Mindenkori feladatunk marad, hogy a krisztusi embert éljük. Mai szentmisénk is ehhez segít hozzá.

Hívek könyörgése

Testvéreim! Könyörögjünk Urunkhoz, Jézus Krisztushoz, aki minket szeretetébe fogadott!

1.	Urunk! Támogasd kegyelmeddel azokat, akik azon fáradoznak, hogy a keresztény egységet megteremtsék.

2.	Erôsítsd az államok vezetôit ama törekvésükben, hogy létrejöjjön és megmaradjon a béke.

3.	Urunk! Segítsd mindazokat, akik az elnyomottak és megvetettek mellé állnak, és arra törekszenek, hogy ôk is emberhez méltó életet éljenek.

4.	Fogadd országodba halottainkat, hogy téged a szentek közösségébendicsérjenek és magasztaljanak.

Istenünk, égi Atyánk! Te fogadtál minket gyermekeiddé, és Te tartasz össze bennünket Egyházadban, mint egy családot. Hálát adunk ezért Krisztus, a mi Urunk által. Amen.


A év / Évközi 28. vasárnap (Mt 22,1-14)

Bevezetô

Az esküvô minden házaspár életében rendkívüli ünnep, amelyre mindenki örömmel tekint vissza. Ennek az örömünnepnek rendkívûliségét az a szerelem adja meg, amelyet Istentôl kaptak ajándékba, és amely a családi otthon melegét hivatott biztosítani. Ezért nem csodálkozunk azon, hogy a Szentírás szóhasználatában a mennyei lakoma képe gyakran felbukkan, hiszen Isten szándékosan ebben a képben akarja jelezni, hogy Ô minden szeretetnek a forrása. A szentmise is egyfajta menyegzôi lakoma, amelyben égi Atyánk vendégei vagyunk. Ehhez a lelkünket bûnbánattal kell fehér menyegzôi ruhába öltöztetnünk, ezért mondjuk: Gyónom...

Hívek könyörgése

Forduljunk bizalommal mennyei Atyánkhoz, aki már mindnyájunkat meghívott Szent Fia lakomájára!

1.	Hálát adunk neked Urunk, hogy Szent Fiad testével táplálod lelkünket, és így állandóan erôsítesz szolgálatodra.

2.	Kérünk, támogasd az összes keresztények ama törekvését, hogy közösen járulhassanak gazdagon terített asztalodhoz.

3.	Kérünk, hogy erôsítsd lelkünkben azt a szeretetet, amely bennünket hozzád és keresztény testvéreinkhez köt.

4.	Add, hogy híveid keressék egymás barátságát, és szívesen gyakorolják a vendéglátás erényét.

5.	Add, hogy halottaink részesei lehessenek égi lakomádnak.

Mindenható és irgalmas Istenünk! Te állandóan körülveszel bennünket szereteteddel. Ezért köszönetet mondunk neked, és örömmel készülünk arra, hogy egykor részesei lehessünk örökké tartó égi menyegzôdnek, a mi Urunk Jézus Krisztus által. Amen.


A év / Évközi 29. vasárnap (Mt 22,15-21)

Bevezetô

Isten megajándékoz bennünket egészséggel, szellemi képességekkel, anyagi javakkal, ami gondviselô jóságának jele. De nem egyformán gondoskodik mindenkirôl. Egyiknek ad például kézügyességet, a másiknak zenei képességet stb. Olyan azonban nincs, hogy semmit se adjon. Ez arra figyelmeztet, hogy az ajándékok birtokában nem egymással kell versengenünk, hanem egymásnak kell hasznára lenni azzal, amit Istentôl kaptunk. Tehát nemcsak egymással élünk, hanem egymásért vagyunk. Erre utal az Úr Jézus a mai evangéliumban, amikor állást foglal az adófizetés kötelessége mellett.

Hívek könyörgése

Imádkozzunk gondviselô Istenünkhöz, aki felragyogtatja napját a jókra és gonoszokra egyaránt!

1.	Urunk, adj kegyelmet híveidnek annak megértéséhez, hogy a közösség iránt is vannak kötelességeink.

2.	Ajándékozd meg híveidet azzal a kegyelemmel, amely segíti ôket mások tehetségének, értékeinek felismeréséhez, és mások gyengeségeinek elviseléséhez.

3.	Urunk, segítsd a keresztényeket, hogy becsületesen dolgozzanak, és állampolgári kötelességeiket példásan teljesítsék.

4.	Add, hogy a hívek Egyházukat anyagi hozzájárulással is nagylelkûen támogassák.

Mindenható Istenünk! Te arra tanítasz minket, hogy az égi és földi hazának egyaránt megadjuk azt, amivel tartozunk. Kérünk, ôrizd meg bennünk mindenkor a közösség iránti felelôsséget. A mi Urunk Jézus Krisztus által. Amen.


A év / Évközi 30. vasárnap (Mt 22,34-40)

Bevezetô

A régi mondás szerint nincsen új a nap alatt. A Szentírásban azt olvassuk, hogy az idegenek, az özvegyek, az árvák, a szegények Isten megkülönböztetett védelme alatt állnak. A napisajtó pedig arról számol be, hogy ,,lábbal tiporják az emberi jogokat'', hogy Afrikában nagy a szegénység, máshol gond a munkanélküliség. Tehát a problémák ugyanazok. Ebbôl is látszik, hogy a Szentírás igazságai mindig idôszerûek. Mindig érvényes marad a krisztusi tanítás, mely szerint a hit nemcsak Istennel kapcsol össze, hanem az emberekkel is. A keresztény hit azt hirdeti, hogy közösségben vagyok azokkal az emberekkel is, akik a társadalom szélére szorultak, mindegy, hogy miért. Erre utal a mai evangéliumban is az Úr Jézus kijelentése.

Hívek könyörgése

Testvéreim! Az Úr Jézus azt tanítja, hogy a legfôbb parancs a szeretet. Kérjük mennyei Atyánkat, hogy e nagy parancsot mindig komolyan vegyük!

1.	Urunk, segítsd Egyházadat, hogy mindenkor a szegények, a szorongatottak ügyvédje legyen, és ne hatalomra, ne gazdagságra törjön.

2.	Segítsd Urunk a politikai és társadalmi élet vezetôit, hogy bátran küzdjenek a szociális igazságosságért és a szolidaritásért.

3.	Add, hogy a szeretet irányítson bennünket embertársaink testi-lelki javának szolgálatában.

4.	A szeretet köteléke tartsa össze a világ népeit, hogy békében és reményben éljenek.

Urunk, Istenünk! Köszönjük, hogy Fiadban, Jézus Krisztusban a szeretet örök példaképét adtad nekünk. Legyen ezért hála és imádás mindörökké. Amen.


A év / Évközi 31. vasárnap (Mt 23,1-12)

Bevezetô

A mai evangélium alapgondolatát Kolping Adolf így fogalmazta meg: ,,Nem a szép szavakkal, hanem a tettekkel lehet lemérni az ember értékét.'' Az Úr Jézus elítélte a farizeusokat, mert az igazságot csak szavaikkal hirdették, de életükben nem valósították meg. Ezzel szemben azt követeli tanítványaitól, hogy szavaik és tetteik összhangban legyenek. Tekintsünk magunkba, hogy nálunk így van-e? Hol térünk el Jézus tanításától? Hol kell megtennem azt az egy lépést az embertársam irányába, akivel épp haragban vagyok?

Hívek könyörgése

A mennyei Atya példát adott nekünk az Úr Jézusban, hogy ne az emberek tetszését keressük, hanem Isten dicsôségét. Imádkozzunk hozzá a hit szerint való élet kegyelméért!

1.	Könyörögjünk azokért, akik hitüket és életüket nem tudják összhangba hozni, akik számára már csak az számít, amit az emberek mondanak róluk.

2.	Könyörögjünk azokért, akik meggondoltan cselekszenek, de már semmi sem köti ôket Istenhez, és az istentisztelet magasztosságát sem érzik.

3.	Segítsd Urunk híveidet, hogy életüket ne fertôzze meg a farizeusi magatartás.

4.	Segíts hozzá mindnyájunkat, hogy ami a szívünkben van, az legyen mindenkor a szánkon is.

Istenünk! Ismered örömeinket és gondjainkat. Tiéd legyen minden dicsôség és dicséret most és mindörökké. Amen.


A év / Évközi 32. vasárnap (Mt 25,1-13)

Bevezetô

Amikor szentmisére jövünk, az Úr Jézushoz jövünk, aki vendégül lát bennünket. Az evangélium szavaival és az Oltáriszentség által önmagát ajándékozza nekünk. Mindez irántunk való szeretetbôl történik. Errôl a szeretetrôl kalkuttai Teréz anya a következôket mondta: ,,Ne higgyétek, hogy a szeretetnek valami különleges, rendkívüli dolognak kell lenni ahhoz, hogy azt mondjuk rá, igazi. Nem! Annak a szeretetnek, amellyel Jézust szeretjük, tartósnak, állhatatosnak kell lennie. A lámpa azért ég, mert a kanóc állandóan kis olajcseppeket szív magába. Mihelyt a cseppecskék már nem táplálják a lámpát, kialszik a fény. Ha pedig nincs fény, a sötétségben a vôlegényünk, Jézus nem ismer meg bennünket. Mik is ezek a cseppecskék a mi lámpásunkban? Ezek a mindennapi élet kis mozzanatai: hûség, pontosság, kedves, barátságos szavak, olykor hallgatás, máskor kérdés. Ezek és ehhez hasonlók a szeretet kis cseppjei, amelyek hitéletünket elevenen tartják.'' Erre gondolva tartsunk lelkiismeret-vizsgálatot.

Hívek könyörgése

Imádkozzunk Urunkhoz, Jézus Krisztushoz, aki számunkra fény, út, igazság és élet!

1.	Urunk, adj erôt nekünk, hogy vihessünk fényt, megnyugvást a betegek, magányosok és szomorú szívûek világába.

2.	Add, hogy fényt vihessünk azok életébe, akikkel most épp ellenséges viszonyban vagyunk.

3.	Küldj minket családunkba, hogy ott reménységet, s a szeretet melegét árasszuk szeretteinkre.

4.	Add, hogy vigaszt vihessünk azoknak az embereknek, akik most épp elhunyt szerettük sírjánál állnak.

Urunk! Hallgasd kéréseinket, amiket bizalommal terjesztettünk eléd. Legyen hála és köszönet neked most és mindörökké. Amen.


A év / Évközi 33. vasárnap (Mt 25,14-30)

Bevezetô

Szent Pál apostol mondja: ,,Mindent szabad, de nem minden használ nekem.'' Némely embernek az jelenti a szabadságot, hogy ha saját ösztöneit, kívánságait, terveit nem korlátozza senki és semmi. Az ember azonban igazában csak akkor szabad, ha saját törekvéseit, saját akaratát aláveti Isten akaratának. Nem kényszerbôl, hanem józan belátás alapján. Vagyis: belátja, hogy az az abszolút jó, amit Isten jónak ítél, és éppen ezért azt önként teszi egész életében folyamatosan. Isten ugyanis nemcsak az én személyemnek akarja javát, hanem az emberi közösségnek is. Ez csak úgy lehetséges, ha egyéni akaratomat összhangba hozom másokéval. Ez a gondolat húzódik meg abban az ítéletben, amelyet majd Isten mond ki egyszer fölöttem.

Hívek könyörgése

Imádkozzunk a mindentudó Istenhez, aki minden ember javát és üdvét akarja!

1.	Istenünk, életünk a Te ajándékod. Add meg mindenkinek annak felismerését, hogy az életet örömmel és hálával fogadja.

2.	Urunk, Te mindenkinek adtál legalább egy talentumot. Add, hogy életünkkel és tehetségünkkel neked és embertársainknak szolgáljunk.

3.	Vannak, akik az életüket tehernek érzik. Urunk, erôsítsd meg ôket, és adj nekik új életkedvet.

4.	Minden közösségnek szüksége van olyan emberekre, akik készek különleges felelôsséget vállalni. Töltsd el Szentlelkeddel mindazokat, akik az Egyházban és az államban hivatalt vállaltak.

5.	Kegyelettel emlékezünk ezen a napon a két világháború áldozataira. Urunk, könyörülj rajtuk, és adj nekik békét.

Jóságos Istenünk, hallgasd meg kéréseinket, és fogadd hálánkat jóságodért, Te, aki élsz és uralkodol mindörökké. Amen.


A év / Évközi 34. vasárnap, Krisztus Király ünnepe (Mt 25,31-46)

Bevezetô

Az egyházi év utolsó vasárnapján Krisztus Királyt ünnepeljük. Amikor mi az Úr Jézusról, mint királyról beszélünk, azzal nemcsak valami megtisztelô címet akarunk neki adni. Királysága valódi, mert neki adatott minden hatalom az égen és a földön, és egyszer mindenkinek az Ô ítélôszéke elé kell állnia. Nagyon nyomatékosan szól errôl a mai példabeszéd, amelyet az evangéliumban fogunk hallani. Ahhoz, hogy megállhassunk ítélôszéke elôtt, nekünk kell újra és újra megítélni önmagunkat. Ezt tesszük most is, amikor szentmisénket bûnvallomással kezdjük.

Hívek könyörgése

Imádkozzunk Krisztus Királyhoz, aki az idôk végeztével dicsôségesen fog eljönni, hogy ítéljen élôk és holtak felett!

1.	Urunk, tartsd meg hozzád való hûségben és egyházaddal való közösségben mindazokat, akik benned hisznek.

2.	Urunk, aki a kegyelem és az élet forrása vagy, vezesd vissza magadhoz mindazokat, akik elfordultak tôled.

3.	Éleszd fel az ifjúságban az irántad való szeretetet és az ügyed iránti lelkesedést.

4.	Urunk, add, hogy az utolsó ítéleten királyi jobbodon az áldottak között lehessünk.

Istenünk! Te vagy a világ és a történelem ura. Tiéd legyen a tisztelet és a dicsôség Jézus Krisztussal és a Szentlélekkel együtt mindörökké. Amen.


A év / Urunk megkeresztelkedése (Mt 3,13-17)

Bevezetô

Ma az üdvösségtörténetnek ama eseményére emlékezünk, amikor az Úr Jézus megkeresztelkedik a Jordánban. Minden nagyobb propaganda és reklám nélkül. Isten egészen feltûnés nélkül cselekszik. Akkoriban sok ember keresett Jánosnál vigaszt és bûnbocsánatot. A sok között ott van az is, aki éppen a bûnösök számára hozza a megváltást. Isten ma is feltûnés nélkül, szinte észrevétlenül cselekszik, amikor a kenyér és a bor színében megjelenik közöttünk. Imádkozzunk ma azért, hogy legyen szemünk Isten láthatatlan cselekedeteinek észrevételére. Ahogyan Isten is észreveszi bûnbánatunkat, amely láthatatlan bennünk, vegyük észre mi is az ô láthatatlan mûködését. Mondjuk bûnbánó szívvel: Gyónom...

Hívek könyörgése

Könyörögjünk Istenünkhöz, aki szeretett Fiát nekünk ajándékozta, és ôt a Jordánban való keresztelés során elôttünk kinyilatkoztatta!

1.	Urunk! Add, hogy Egyházad irgalmassággal, türelemmel közeledjen az emberekhez, és add, hogy a meghajlott nádszál szét ne törjön, a parázsló lángocska ki ne aludjon.

2.	Add meg az újrakezdés lehetôségét a zsákutcába került embereknek!

3.	Adj bölcsességet a népek vezetôinek, hogy az igazságosság alapján teremtsék meg a békét az egész földön.

4.	Elhunyt testvéreinknek add meg az örök életet, és vedd fel ôket, mint kedves gyermekeidet az örök béke országába.

Istenünk! Hálát adunk neked a keresztség szentségéért, amely által gyermekeiddé fogadtál minket. Lelkünk kegyelmi állapotát mindig ôrizni akarjuk a mi Urunk Jézus Krisztus által. Amen.


A év / Urunk bemutatása, Gyertyaszentelô Boldogasszony (Lk 2,22-40)

Bevezetô

Ma az Úr Jézus életének arra az eseményére emlékezünk, amikor ôt szülei negyvennapos korában bemutatják a templomban, ahol találkozik az öreg Simeonnal és Anna asszonnyal. Istennek találkozása ez az emberekkel. Szentmisénkben mi is találkozunk Jézussal. Ezáltal tapasztaljuk meg, hogy Isten bennünk és velünk van. Erre a találkozásra készítjük elô lelkünket a bûnbánattal. Gyónom...

Hívek könyörgése

Az öreg Simeon az Úr Jézusban az emberré lett Istent ismerte fel, aki a világba fényt és életet visz. Ebben a hitben imádkozzunk mi is Urunkhoz!

1.	Könyörögjünk mindazokért, akik az evangélium jó hírét hirdetik a világban, hogy minél többen megismerjék a krisztusi igazságokat.

2.	Könyörögjünk az éhezô és szükséget szenvedô emberekért, hogy ôk is megtapasztalják a gondviselô Isten jóságát.

3.	Imádkozzunk a nemzetek vezetôiért, hogy ne csak saját népükre gondoljanak, hanem tartsák tiszteletben valamennyi nép érdekét is.

4.	Imádkozzunk elhunyt testvéreinkért, hogy bûneik bocsánatát elnyerve az örök boldogságra jussanak.

Urunk, Istenünk! Hisszük, hogy meghallgatod kéréseinket. Ezért mindenkor áldunk és dicsérünk téged, Krisztus a mi Urunk által. Amen.


A év / Urunk mennybemenetele (Mt 28,16-20)

Bevezetô

A katekizmusban tanultuk, hogy Isten mindenhol jelen van. Ezt az igazságot a Miatyánk úgy fogalmazza meg, hogy ,,amint a mennyben, úgy a földön is.'' A mai ünnep ezt az igazságot annak hangsúlyozásával tárja elénk, hogy Isten jelenléte a világban határtalan. Az Ô országa, az Ô léte éppoly fontos az ember földi életében, mint az égiek életében. Jézus valóságos Isten, de emberré lett, magára vette emberi sorsunkat, a halált is. Majd feltámadott egy új életre, és negyven nap után felment a mennybe. Ma Isten mintegy felszólít minket, hogy földi életünkben ne korlátozzuk munkálkodását.

Hívek könyörgése

Testvéreim! Forduljunk bizalommal a Dicsôség Királyához, aki ma gyôztesen felment a mennybe, és ott helyet készít számunkra!

1.	Dicsôség Királya! Segítsd mindazokat, akik nevedet tisztelik, hogy egységre találjanak a hitben.

2.	Adj erôt és bátorságot az államférfiaknak, hogy felelôsségük tudatában mindig igazságosan hozzák meg döntéseiket.

3.	Urunk! Te megdicsôülve mentél a mennybe. Add, hogy lélekben már most veled legyünk.

4.	Könyörgünk hozzád egyházközségünkért. Add, hogy egykor mindnyájan együtt lehessünk veled dicsôséges országodban.

Jóságos Istenünk, a tiéd minden az egész világon. Benned élünk, mozgunk és vagyunk. Jöjjön el a Te országod a mennyben és a földön, a mi Urunk, Jézus Krisztus által. Amen.


A év / Szentháromság vasárnapja (Jn 3,16-18)

Bevezetô

Isten három személyét a szeretet köti össze. Az Atya szereti a Fiút, és a kettôjük közötti szeretet maga a Szentlélek. A szeretet az Isten lényege. Ebbôl sugárzik felénk is az a szeretet, amely legfeltûnôbben a rólunk való gondoskodásban és bûneink megbocsátásában nyilatkozik meg. Ebben a szentmisében is szeretetbôl jelenik meg köztünk, és bûnbánattal készítünk neki helyet a szívünkben. Gyónom...

Hívek könyörgése

Istenünk, égi Atyánk! Szent Fiadat azért küldted a világba, hogy az isteni élet titkát kinyilatkoztassa nekünk. Mi, akik a Szentháromság titkát igaz hittel valljuk, bizalommal fordulunk hozzád!

1.	Szentháromságú egy Isten! Segíts bennünket kegyelmeddel, hogy az Egyházon belül mindig készek legyünk az egymással való kapcsolat megteremtésére.

2.	Add, hogy a tevékeny felebaráti szeretet hasson át mindenkit, akik Egyházunk és hazánk sorsát irányítják.

3.	Add kegyelmedet egyházközségünk tagjainak, rokonainknak és barátainknak, hogy a hétköznapok egyformaságában a krisztusi szeretet fényét tudják sugározni.

4.	Bátoríts Urunk bennünket, hogy merjünk nyitottak lenni egymás iránt, és életvitelünket az isteni szeretet hassa át.

5.	Fogadd be a szeretet országába meghalt testvéreinket, akik benned bízva távoztak a földi életbôl.

Szentháromságú Istenünk! Köszönjük, hogy kinyilatkoztattad nekünk isteni életed bensôséges titkát, amely szereteted jele. E szeretet jegyében akarunk eljutni hozzád a mi Urunk, Jézus Krisztus által. Amen.


A év / Úrnapja, Krisztus Testének és Vérének ünnepe (Jn 6,51-58)

Bevezetô

Úrnapja az Oltáriszentség nyilvános ünnepe. Kilépünk vele a templomból, és ünnepi körmenetben megmutatjuk a világnak, mint drága kincsünket. Közös énekünkkel, imánkkal sorakozzunk fel körülötte. Az Oltáriszentség éppen ezáltal Krisztus Egyházának egy testévé forraszt bennünket, amint a kenyér is sok búzaszembôl lesz egy egésszé. Ahogyan a családfô asztalhoz ülteti övéit, hogy táplálja ôket, úgy gyûjti össze Egyházunk híveit, hogy égi kenyérrel erôsítsen bennünket. Mivel mindez irántunk való szeretetbôl történik, szívesen ünnepelünk Úrnapján. Jogosnak érezzük, hogy a ,,szeretet kútfejének dicsôség és üdv legyen!''

Hívek könyörgése

Testvéreim! Forduljunk bizalommal az Úr Jézushoz, aki Szent Testével táplálja lelkünket!

1.	Urunk! Vezesd el a jólétben élô embereket annak felismerésére, hogy nemcsak kenyérrel él az ember, hanem Isten igéjével is.

2.	Add megértenünk, hogy a jól végzett szentáldozás segít bennünket a bûn elleni küzdelemben.

3.	Ôrizz meg bennünket a méltatlan, szentségtörô szentáldozástól.

4.	Segíts mindnyájunkat, hogy tisztességes munkával tudjuk megkeresni mindennapi kenyerünket.

5.	Urunk! Ne engedd, hogy szent útravaló nélkül távozzunk a földi életbôl.

Úr Jézus! Te légy erônk és lelki táplálékunk életutunkon! Az Oltáriszentségben mindig tiszta lélekkel akarunk magunkhoz venni téged, aki élsz és uralkodói az Atyával és a Szentlélekkel, most és mindörökké. Amen.


A év / Jézus Szent Szívének ünnepe (Mt 11,25-30)

Bevezetô

Ma az Úr Jézusnak irántunk való nagy szeretetét ünnepeljük. A mai napon arra kérjük, hogy szeretetét bennünk is lobbantsa lángra. Ô nemcsak buzdított a szeretetre, hanem életével, cselekedeteivel példát mutatott az igazi szeretetre: hiszen betegeket gyógyított, ínségben szenvedôkön segített, fáradhatatlanul tanított, és végül életét áldozta értünk. Vizsgáljuk meg magunkat, mi az akadálya annak, hogy tettekre váltsuk szeretetünket? Tartsunk bûnbánatot, és nyissunk utat a szeretetnek saját életünkben.

Hívek könyörgése

Jézusunk, hozzád könyörgünk, aki nekünk testvérünk, barátunk és a földi életben útitársunk vagy, akár a szenvedés sötét útján, akár a boldogság fényes ösvényén haladunk!

1.	Add Urunk, hogy a világ gazdagjai és hatalmasai elismerjék minden ember jogát az élethez, a munkához, a szabadsághoz és a szabad vallásgyakorláshoz.

2.	Vigasztald meg azokat az embereket, akik bennünk csalódtak, mert szeretetlenek voltunk irántuk.

3.	Urunk, adj erôt és bátorságot, hogy bocsánatkéréssel megtegyük az elsô lépést a megbékéléshez, és ezzel mutassuk meg szeretetünket.

4.	Add megértenünk, hogy elsôsorban a szegényeken és a betegeken át jutunk el Istenhez.

5.	Üdvözítsd jóságosán elhunyt testvéreinket, hogy teljes mértékben részesedjenek megváltásodban.

Hálásan köszönjük Urunk Jézusunk, hogy szereteted védelmében élhetünk. Ezért imádunk és dicsôítünk téged ma, holnap és mindörökké. Amen.


A év / Szeplôtelen fogantatás ünnepe (Lk 1,26-38)

Bevezetô

Amit ma ünneplünk, ismert imádságunk így fejezi ki: ,,Üdvözlégy Mária, kegyelemmel teljes.'' Amikor ugyanis Isten kiválasztotta Máriát, hogy ô legyen a Megváltó anyja, létezésének elsô pillanatától kezdve megóvta ôt az áteredô bûntôl. Mert abban a lélekben, amely létezésének elsô pillanatától csordultig volt a megszentelô kegyelemmel, nincs helye a bûnnek. Ezt jelenti a szeplôtelen fogantatás. Mi nem részesültünk ebben a kiváltságban, és fogékonyak vagyunk a bûnre. Ezért kérjük újból és újból a bûn nélkül született Szûzet, hogy imádkozzék értünk. Mert ahogyan ô hitt az angyal szavának, mi is hisszük, hogy az isteni kegyelem segítségével bejutunk a szentek közösségébe. Ehhez kérjük mai szentmisénkben is Szûz Mária közbenjárását.

Hívek könyörgése

Testvéreim! Szent hitünk alapján forduljunk bizalommal az Úr Jézushoz anyjának ünnepén, és terjesszük eléje kéréseinket!

1.	Könyörgünk minden keresztény testvérünkért és kérjük, hogy sikerüljön nekik bizonyságot tenni arról a kegyelemrôl, amely eltölti ôket.

2.	Imádkozzunk azokért a fiatalokért, akik a Krisztushoz vezetô úton Máriát tekintik eszményképüknek.

3.	Imádkozzunk az egyházi és világi vezetôkért, hogy feladatukat bölcsességgel és felelôsséggel végezzék.

4.	Imádkozzunk az édesanyákért, hogy családjukban Mária példájára a szeretetet és a vallásos lelkületet tudják ápolni.

5.	Imádkozzunk a megholtakért, hogy a szentek seregével együtt örökre örvendezzenek országodban.

Istenünk! Te tiszta hajlékot készítettél Mária szívében Szent Fiad számára. Szûz Mária közbenjárására engedd, hogy mi is tiszta lélekkel jussunk el hozzád. A mi Urunk Jézus Krisztus által. Amen.


A év / Gyümölcsoltó Boldogasszony (Lk 1,26-38)

Bevezetô

Ma az üdvösség történetének azt az eseményét ünnepeljük, hogy Gábriel fôangyal közli Máriával az Isten üzenetét, miszerint ô lesz a Megváltó anyja. Mária csodálkozik, de nem ellenkezik. Alázattal fogadja el Isten tervét, és kimondja beleegyezését: ,,Legyen nekem a Te igéd szerint''. Ezzel indul el az emberiség megváltásának nagy mûve a földön. Ezzel ad Mária örök szép példát mindnyájunknak arra, hogy mindenkor érdemes ráhagyatkozni Isten akaratára. Mi is erre törekszünk, és ehhez kérjük a Szûzanya közbenjárását mai szentmisénkben.

Hívek könyörgése

Testvéreim! Forduljunk bizalommal az Úr Jézushoz, hogy Szent Anyja közbenjárására hallgassa meg kéréseinket!

1.	Urunk, Jézus Krisztus! Segítsd a keresztény híveket, hogy Isten üzenetét mindenkor olyan alázattal fogadják, mint Szûzanyád Názáretben.

2.	Világosítsd meg kegyelmeddel a kételkedôk, bizonytalanok lelkét, hogy felismerjék életük helyes célját és igazi értelmét.

3.	Erôsítsd és bátorítsd szentatyánkat, püspökeinket, papjainkat és a szerzeteseket, hogy mindnyájan a Szûzanya lelkületével teljesítsék hivatásukat.

4.	Erôsíts meg mindnyájunkat, hogy életünk nehéz óráiban is ki tudjuk mondani: ,,legyen meg a Te akaratod!''

5.	Add, hogy a Szent Szûz példájára mi is Krisztus-hordozók legyünk, és ennek tudata adja meg lelkünk békéjét, boldogságát.

Urunk, Jézus Krisztus, aki érettünk emberré lettél, add, hogy megtestesülésed által eljussunk hozzád, a mi Istenünkhöz. Aki élsz és uralkodol mindörökkön-örökké. Amen.


A év / Nagyboldogasszony (Lk 1,39-56)

Bevezetô

Mária mennybemenetelének ünnepe számunkra valóra váltása annak, amely még csak ígéret. Ô már elérte azt a célt, amely felé mi még csak törekszünk. Tehát emlékeztet bennünket reményteljes jövônkre. Ha mi életünkben helyet adunk Istennek úgy, mint Mária, akkor Isten is helyet ad majd nekünk az Ô országában. Vagyis életünk nem fejezôdik be a földi halállal, hanem folytatódik, eljut a beteljesülésre. Erre figyelmeztet a mai ünnep.

Hívek könyörgése

Könyörögjünk Urunkhoz, Jézus Krisztushoz, hogy anyjának, a boldogságos Szûz Máriának közbenjárására hallgassa meg kérésünket!

1.	Urunk! Szûzanyánk a Szentlélek által lett a Te szülôd. Nyiss meg bennünket is Szentlelked befogadására.

2.	Szûzanyánk kérésére szenteld meg és erôsítsd meg Egyházadat.

3.	Add, hogy a Mennyország Királynôjének közbenjárására minden nép elnyerje a béke ajándékát.

4.	Urunk! Te emelted Máriát a mennybe, és teljesítetted be életét. Add meg halottainknak is országod dicsôségét.

Urunk, Te látod szülôdet, hallod értünk hangzó könyörgését, és így reméljük, hogy meghallgatod a mi kérésünket. Tiéd legyen a hála és a dicséret mindörökké. Amen.


A év / Kisboldogasszony (Mt 1,1-16.18-23)

Bevezetô

Az Úr Jézus születésnapján kívül az egyházi évben még két születésnapot ünneplünk: Keresztelô Szent János és Szûz Mária születésnapját. Egy születésnapnak fô jellemzôje az örvendezés. Ma annak örülünk, ,,hogy megadta Istenünk, Szûz Máriát minekünk''. Vele kezdôdött megváltásunk hajnalhasadása. Születésének ünnepén voltaképpen Istent dicsérjük, mert Isten választotta ki ôt az istenanyai méltóságra. Mivel pedig Jézus testvérünk lett a megtestesülés által, Szûz Máriára úgy tekinthetünk fel, mint édesanyánkra, aki Isten szavára hagyatkozott, és minket is arra tanít élete példájával, hogy bízzuk életünket Istenre. Ez a gondolat hassa át a mai szentmisén az imánkat és örvendezô énekeinket.

Hívek könyörgése

Testvéreim! Örvendezzünk a mai ünnepen, mert hatalmas közbenjárónk született! Forduljunk bizalommal mennyei Atyánkhoz, hogy a Kisboldogasszony közbenjárására hallgassa meg kéréseinket!

1.	Imádkozzunk Egyázunkért, hogy az evangélium hirdetésével lehessen a világ világossága és a nemzetek nevelôje.

2.	Imádkozzunk püspökeinkért és papjainkért, hogy szolgálatuk által mindnyájan újjászülessünk az örök életre.

3.	Imádkozzunk a föld népeiért, hogy a faji különbözôségeket kölcsönösen elfogadva békében éljenek egymással.

4.	Imádkozzunk a szülôkért, hogy átérezve Isten elôtti felelôsségüket, gyermekeiket vallásosán neveljék, életük jó példájával segítsék.

5.	Imádkozzunk elhunyt testvéreinkért, hogy Kisboldogasszony ünnepe számunkra mennyei születésnap legyen.

Jóságos mennyei Atyánk! Köszönjük, hogy Szûz Máriában égi édesanyát adtál nekünk. Add, hogy közbenjárására egykor vele együtt dicsôíthessünk téged az égben, Fiad a mi Urunk, Jézus Krisztus által. Amen.


A év / Szent István elsô vértanú ünnepe (Mt 10,17-22)

Bevezetô

Tegnap születést ünnepeltünk, ma egy vértanú halálára emlékezünk. Hozzászoktunk a két ünnep összekapcsolásához, pedig elgondolkoztató, hogy István diakónus ellenfelei is Isten oldalán álltak. Azok, akik agyonkövezték ôt, a mózesi vallást féltették. Ebbôl két tanulság adódik. Egyik az, hogy a vallás nevében soha nem szabad erôszakot alkalmazni. A másik pedig az, hogy az Úr Jézusért vállalt vértanúság mindig égi megdicsôülést jelent. Szent István halálára emlékezve tehát égi születésnapot ünnepelünk. így kapcsolódik ez az ünnep a karácsonyhoz.

Hívek könyörgése

Testvéreim! Szent István vértanúsága az élet feláldozásának magasztosságát állítja elénk. Forduljunk bizalommal a Vértanúk Királyához, hogy hallgassa meg kéréseinket!

1.	Segítsd Urunk, Egyházadat, hogy az egész világon az áldozatok oldalán álljon, és mindenkor bátran szálljon síkra a jogfosztottakért, a hatalomtól elnyomottakért.

2.	Szentlelked világosítsa meg a keresztény egyházakat, hogy tisztelni tudják egymás sajátosságait, és vezetôik kölcsönösen értékelni tudják jószándékú tevékenységüket.

3.	Segítsd kegyelmeddel a zsidóság és az iszlám vezetôit, hogy mindenkor készek legyenek a velünk való párbeszédre, és ezzel is csökkenjen a népek közötti ellenségeskedés.

4.	Segíts bennünket is annak megértésére, hogy mindig azt keressük, ami összeköt embertársainkkal, és ne azt, ami elválaszt tôlük.

5.	Nyerjenek kárpótlást az igazságszolgáltatás áldozatai, akiket ártatlanul ítéltek börtönbüntetésre, hogy ezáltal részben elégtételt kapjanak.

Istenünk, Atyánk! Te látod, hogy az erôszak, az igazságtalanság mennyi fájdalmat, könnyet és vért hoz életünkbe. Óvj meg minket ezek veszélyeitôl, és add meg nekünk azt a békét, amely karácsonykor szállt ránk Fiad, Jézus Krisztus által. Amen.


A év / Szent Péter és Pál apostolok ünnepe (Mt 16,13-19)

Bevezetô

Azt a két apostolt ünnepeljük ma, akik egy napon haltak vértanúhalált Rómában 67-ben, június 29-én. Közülük Péter jelenti a szilárdságot, az állhatatosságot és a folytonosságot. Pál pedig a nyíltságot, az evangélium teljességét és szabadságát. így ôk ketten együtt jelentik számunkra az Egyház teljes képét. Mindkettôjükben az a kegyelem mûködött, amely bennünket is összehozott ebben az órában, hogy a szentmisében lelkileg megújuljunk. Kezdjük bûnbánattal...

Hívek könyörgése

Az apostolok fejedelmét, Urunkat, Jézus Krisztust kérjük ma bizalommal!

1.	Áldd meg Urunk szentatyánkat, N. pápát és püspökeinket, hogy legyen elszánt akaratuk a nyíltságra és az egységre. Add, hogy általuk megvalósuljon szándékod az Egyházban.

2.	Urunk, Te feltámadásod után Péter köré gyûjtötted nyájadat. Kérünk, hogy jó pásztorként gyûjts össze minden népet egyetlen akolba.

3.	Te, aki Pál apostolt küldted a pogány népek megtérítésére, add, hogy az evangélium örömhíre minden emberhez eljusson.

4.	Töltsön el Urunk minden keresztény embert az az apostoli szellem, amely a két apostolfejedelmet lelkesítette.

Urunk, Te nagy keresztet tettél apostolaid vállára, de példád nyomán nem vonakodtak a szenvedéstôl, és a sok ellenállás leküzdésével el is jutottak országodba. Ebben akarjuk mi is követni ôket és eljutni hozzád, aki élsz és uralkodol mindörökké. Amen.


A év / Szent István király (Mt 7,24-29)

Bevezetô

A magyar szentek közül Szent István király az, akinek hazánkban piros betûs ünnepe van. Ô nyitotta meg azoknak a magyaroknak a sorát, akiket Egyházunkban nyilvános tiszteletben részesítünk. Fennkölt alakja két szempontból magasodik ki: egyrészt azért, mert egy pogány világban vállalta a keresztény életeszményt, másrészt azért, mert szent életével a magyar nép jövôjét alapozta meg. Azért állítjuk minden évben e szent életét magunk elé, hogy példájából erôt merítsünk a szebb, tisztább, értékesebb élethez.

Hívek könyörgése

Testvéreim! Kérjük Istenünket, hogy Szent István példája és közbenjárása nyomán mi is lehessünk ,,tiszták, hôsök, szentek''!

1.	Urunk, Istenünk! Segítsd a magyar népet, hogy a nemzetek nagy családjában mindenkor példaadóan mutassák fel a keresztény értékeket.

2.	Segítsd az édesanyákat, hogy gyermekeiket olyan hittel és felelôsséggel neveljék, ahogyan azt szent királyunk tette fiával, Imrével.

3.	Segítsd hazánk vezetôit, hogy féltô gonddal ápolják népünk azon keresztény hagyományait, amelyeknek alapját szent királyunk rakta le.

4.	Add, hogy az Egyház és az állam együtt dolgozzon egész népünk javára.

5.	Jutalmazd meg az égi haza örömével azokat, akik önzetlenül fáradoztak a magyar nép boldogulásáért.

Mennyei Atyánk! Köszönjük neked szent királyunkat és mindazokat a magyar szenteket, akik példájukkal segítenek bennünket a feléd vezetô úton. Az ô példájuk nyomán áldunk és magasztalunk téged a Te Fiad, Jézus Krisztus által. Amen.


A év / Mindenszentek (Mt 5,1-12a)

Bevezetô

Ma azokra az ismert és ismeretlen szentekre emékezünk, -akik bátran járták az Isten felé vezetô utat, és akik ma is együtt menetelnek velünk ezen az úton. A II. vatikáni zsinat szerint ôk emberiességünk sorstársai. Rámutatnak arra, hogy Jézus követése lehetséges, és felszólítanak bennünket, hogy Isten jelenlétét legjobb tehetségünk szerint tanusítsuk ebben a világban. A keresztények már a keresztség felvételétôl kezdve tagjai a szentek közösségének. Ezért mondja Szent Pál: ,,Isten szent népe vagytok!'' A mai ünnep alkalom arra, hogy keresztény küldetésünket tudatosítsuk, és felszítsuk magunkban az életszentségre való törekvést.

Hívek könyörgése

A segítség Urunktól, Istenünktôl jön. Az összes szentek közbenjárását kérve forduljunk hozzá bizalommal!

1.	Imádkozzunk azokért, akik a szeretet evangéliumát még nem ismerik. Jóságos Urunk! Küldj nekik példamutató férfiakat és nôket, akik szeretetedet jelenvalóvá teszik számukra.

2.	Imádkozzunk azokért, akik különbözô vallásban élnek, és ôszintén törekszenek a szent életre. Jóságos Urunk! Mutasd meg nekik a helyes utat, amelyen járniuk kell.

3.	Imádkozzunk azokért, akiket a keresztség a szentség pecsétjével jelölt meg. Jóságos Urunk! Segítsd ôket kegyelmeddel, hogy bátran kövessék szentjeid nagyszerû példáját.

4.	Imádkozzunk önmagunkért. Jóságos Urunk! Nyisd meg lelki szemeinket, hogy gondviselô jóságodat mindig észrevegyük a világban.

Legyen dicsôség és dicséret, bölcsesség és áldás, tisztelet és erôsség a szentháromságú Istennek, most és mindörökké, Amen.


B év / Advent 1. vasárnapja (Mk 13,33-37)

Bevezetô

Advent elsô vasárnapja az új egyházi év kezdete. Adventben arra az idôre emlékezünk, amikor az emberek a Megváltót várták. De nemcsak emlékezünk, hanem készülünk is a kereszténység nagy ünnepére, az Úr Jézus születésnapjára. Már meggyújtottuk az adventi koszorú elsô gyertyáját, és amint a napok rövidülésével egyre több lesz a sötétség a természetben, úgy gyarapszik a fény templomunkban a következô vasárnapokon. A megáldott koszorú, égô gyertyáival, Krisztus fényének növekedését jelképezi, és karácsony napján ragyog majd fel a maga teljességében. A kegyelem fényénél vizsgáljuk meg most lelkünket, és bánjuk meg bûneinket...

Hívek könyörgése

Testvéreim! Adventben éberen várjuk Urunk és Megváltónk eljövetelét. Rá bízva magunkat, terjesszük elé kéréseinket!

1.	Urunk, Istenünk! Küldd el a szeretet fényét a világba, hogy minden ember megismerje a hozzád vezetô utat.

2.	Ragyogtasd rá a béke fényét a háborútól sújtott országokra, hogy lakóik megszabaduljanak az értelmetlen szenvedésektôl.

3.	Világosítsd meg mindazok elméjét, akik még tévelyegnek a tévedések ösvényein, de ôszintén keresik az igazság útját.

4.	Fogadd be az örök fényesség országába megholt testvéreinket, akik a földön szeretetben éltek.

Urunk, Istenünk! Világosítson meg bennünket kegyelmed fénye életünk minden napján, Szent Fiad, Jézus Krisztus által. Amen.


B év / Advent 2. vasárnapja (Mk 1,1-8)

Bevezetô

Advent mai vasárnapján az Egyház Keresztelô Szent Jánost állítja elénk. Szükségünk is van élô példákra, mert életünket személyi kapcsolatok láncában éljük. Keresztelô János így fogalmazza meg az adventi programot: ,,Készítsétek az Úr útját!'' Más szóval: formáljuk újjá életünket. Nem elméletben, hanem mindennapi életünk gyakorlatában, ahogyan a próféta is tette. Hagyjuk el a téves utakat, és bûnbánattal induljunk el Krisztus felé.

Hívek könyörgése

Keresztelô János arra utal, akinek Ô saruszíját sem méltó megoldani, ahhoz a Megváltóhoz vezet, akihez most így imádkozzunk!

1.	Urunk, segíts bennünket kegyelmeddel, hogy merjünk mindenkor hiteles keresztények lenni.

2.	Éreztesd meg híveiddel, milyen felemelô, megszabadító hatású a bûnbocsánat szentsége.

3.	Adj bátorságot híveidnek, hogy életükkel és szavukkal maradéktalanul hirdessék evangéliumodat.

4.	Áraszd bôséges kegyelmedet a szenvedôkre és a magányosokra, hogy érezzék meg vigasztaló közelségedet.

Jóságos Istenünk! Hittel és reménnyel készülünk Szent Fiad születésének ünnepére. Lelkileg mi is újjá akarunk születni a Te dicsôségedre és lelkünk javára, Krisztus a mi Urunk által. Amen.


B év / Advent 3. vasárnapja (Jn 1,6-8. 19-28)

Bevezetô

Ma örvendezô vasárnap van. Liturgiánk arra az örömre hívja fel figyelmünket, amely a tiszta lelkiismeret gyümölcse, ami az emberi kapcsolatok kísérôje. Liturgiánk mintegy elôre mutat, mert az öröm ünnepére: a karácsonyra készülünk. Az öröm leánytestvére a szeretet, amely megóv bennünket minden önzéstôl és segít abban, hogy kitáruljunk Isten és embertársaink felé. Vizsgáljuk meg lelkiismeretünket, milyen bûnök nyomják el lelkünkben a nemes örömöket, bánjuk meg azokat, hogy talajt készítsünk a karácsonyi örömöknek.

Hívek könyörgése

Testvéreim! Könyörögjünk Urunkhoz, Istenünkhöz, aki minden örömnek a forrása!

1.	Add Urunk, hogy minden ember megérezze a felelôsséggel végzett munkából fakadó örömet.

2.	Add, hogy a magányos öregekre rátaláljanak gyermekeik, unokáik, és találkozásukból öröm fakadjon szívükben.

3.	Könyörögjünk azokért, akik haragban vannak egymással, hogy megérezzék a kibékülés nagy örömét.

4.	Segíts mindnyájunkat, hogy a mindennapi életben megtaláljuk az örömszerzés sokféle módját.

Urunk, Istenünk! Hálát adunk neked, hogy széppé, örömteljessé teszed életünket örökértékû tanításoddal, a családi élet melegségével és a természet csodálatos változatosságával, Krisztus a mi Urunk által. Amen.


B év / Advent 4. vasárnapja (Lk 1,26-38)

Bevezetô

Még adventben vagyunk, de már a karácsonyi hangulat érzése van bennünk és körülöttünk. Már tudjuk, mivel ajándékozzuk meg szeretteinket, és a karácsonyi ebéd terve is készen van. Mindez arra utal, hogy nem egy közönséges születésnapra készülünk, hanem a történelem legkiemelkedôbb alakját, Jézus Krisztust fogjuk ünnepelni. Felismerjük, hogy az Úr Jézus születésével nemcsak a kereszténység nyert, hanem az egész emberiség. Azzal, hogy a mindenható Isten emberi alakban megszületett a földünkön, minden embernek olyan méltóságot kölcsönzött, ami a többi teremtményt nem illeti meg. Ez arra figyelmeztet bennünket, hogy mindenkiben ismerjük el az emberi méltóságot.

Hívek könyörgése

Imádkozzunk Urunkhoz, Istenünkhöz, aki Fia születése által közelségét mutatta meg nekünk!

1.	Urunk, aki képedre és hasonlatosságodra teremtetted az embert, és Jézus Krisztusban újjá alkottad, tégy bennünket Fiadhoz hasonlóvá.

2.	Urunk, aki az emberi életnek minden szakaszát megszentelted, adj a munkanélkülieknek munkát, az éhezôknek kenyeret és a szomorúaknak örömet.

3.	Urunk, aki a béke fejedelme vagy, add, hogy Izrael népe békés egyetértésben éljen a szomszédos országok lakosaival, és ezzel erôsödjék a népek közötti béke.

4.	Imádkozzunk a magányosokért, és azokért, akik mindig megrövidülnek. Add, hogy a karácsony számukra is az öröm és a bizalom napja legyen.

Mennyei Atyánk! Nekünk ajándékoztad Fiadat, hogy kövessük példáját mindenben, és ezáltal a világot jobbá tegyük. Ezzel magasztos életcélt adtál, és ezért hálát adunk neked ma és mindörökké. Amen.


B év / Karácsony (Jn 1,1-18)

Bevezetô

Az elmúlt éjszaka rendhagyó módon ünnepeltünk: amit a templomban az éjféli misén átéltünk, annak meghittségét és örömét már a családi otthonban is megízleltük. Otthon ünnepi ruhába öltözve ültünk asztalhoz, a karácsonyfa fényében bontogattuk az ajándékokat, és olyan vallásos dallamok csendültek fel szobánkban, amelyek máskor nem jönnek ajkunkra. Itt, a templomban pedig hatalmas kórusban fonódtak egybe ezek az énekek, és úgy szárnyaltak az ég felé, mint amikor a szerteszét csörgedezô patakok nagy folyóvá duzzadva magabiztosan hömpölyögnek a tenger felé. Karácsony ünnepe szinte varázslatra megváltoztatja a világot, a karácsonyt ünneplô keresztényeket. Pedig semmi más nem történik, mint az, hogy tudatosan átéljük annak igazságát, valódiságát, hogy a Fiúisten emberré lett, és közénk jött. Ez elég nekünk az örvendezésre. A bûn sötétjét akarjuk elûzni mostani bûnbánatunkkal is. Gyónom...

Hívek könyörgése

Testvéreim! Jézus Krisztus az igaz világosság. Ô tudja lelkünkbôl eltávolítani mindazt, ami akadályozza, hogy a kegyelem fénye töltsön el minket. Ezzel a hittel tárjuk elé kéréseinket!

1.	Urunk! Vezess el minden embert a betlehemi csillag fényével a Mennyei Atya dicsôségébe!

2.	Végy magadnak szállást a keresztény családok otthonaiban, hogy ne csak név szerint legyenek Isten gyermekei, hanem példás életükkel is.

3.	Küldd el a béke angyalát a háborúskodó népekhez, hogy megértés uralkodjék az egész világon.

4.	Töltsd el a karácsony örömével azoknak a szívét is, akiket ezekben a napokban a magány súlya nyom.

Urunk, Jézus Krisztus! Te érettünk emberré lettél és közöttünk lakozol. Állj mellettünk mindig kegyelmed erejével. Ûzd el lelkünkbôl a bûn sötétségét, hogy megváltott emberekhez méltóan állhassunk eléd mindenkor, és dicsérhessünk téged az Atyával és Szentlélekkel együtt, most és mindörökké. Amen.


B év / A Szent Család vasárnapja (Lk 2,22-40)

Bevezetô

A mai vasárnapon Egyházunk a Szent Családot úgy állítja elénk, mint a keresztény család példaképét. Vallási életünkben szükségünk van példaképekre. Amint a víznek meder kell, ahol lefolyjon, a rózsának fal kell, amire felkússzon, a szobrásznak modell kell, ami után alkosson, nekünk eszmények kellenek, amelyekhez életünket igazítjuk. A Szent Család tagjai bemutatják nekünk, milyen legyen az Istennek tetszô családi élet. Szent József munkás életével, Szûz Mária gondoskodó, de rejtett szeretetével, a gyermek Jézus engedelmességével járul hozzá a békés, boldog családi élethez. Vizsgáljuk meg magunkat, mit csinálunk rosszul családunkban, bánjuk meg bûneinket, javítsuk ki hibáinkat.

Hívek könyörgése

Testvéreim! Az Úr Jézus maga is családba született. Kérjük ôt bizalommal, hogy kegyelme erejével minden keresztény családnak a Szent Család legyen a példája!

1.	Urunk! Adj a mai szülôknek erôt és bátorságot, hogy gyermekeiket felelôsséggel neveljék, és jó példájukkal a vallásos életre segítsék.

2.	Áldd meg a szülôket azzal a bölcsességgel, amely a családi légkört alkalmassá teszi arra, hogy gyermekeik szabadon és egyéni képességeik szerint fejlesszék ki egyéniségüket.

3.	Segítsd a gyermekeiket egyedül nevelô anyákat és apákat, hogy hiánytalanul tudják betölteni szülôi hivatásukat.

4.	Segítsd kegyelmeddel az elvált szülôk gyermekeit és az árvákat, hogy ôk is megtalálják a helyes életutat maguk számára.

5.	Add, hogy a házastársak soha ne feledkezzenek meg esküjükrôl, és hûségesek legyenek egymáshoz a sírig.

Mennyei Atyánk! Köszönjük neked, hogy Szent Fiad születésével és földi életével megszentelte a családi életet. Segíts bennünket, hogy saját családunk soha ne akadályozza, hanem mindenkor támogassa az életszentségre való törekvésünket, Krisztus a mi Urunk által. Amen.


B év / Szilveszteri hálaadás

Bevezetô

Az esztendô utolsó napján elsôsorban a hálaadás gondolatával telik meg a lelkünk. A szentmisék elején szokásos lelkiismeret-vizsgálat ma ilyen kérdéseket állít elénk: Mondunk-e naponként esti imát? Megköszönjük-e Istennek napi munkánk eredményét? Szoktunk-e hálát adni szüleinkért, tanítónkért, papjainkért? Megbocsátottunk-e annak, aki velünk szemben gonosz, hálátlan volt? Egyáltalán tudunk-e bocsánatot kérni Istentôl és azoktól, akiket megsértettünk? Megfeleltünk-e azoknak az elvárásoknak, amiket egyházunk, családunk, társadalmunk vár tôlünk? Segítettünk-e másokat az Isten felé vezetô úton, vagy éppen akadályoztunk? Mai szentmisénk segítsen bennünket a hálaadásban, és indítson bennünket ôszinte bûnbánatra annak felismerése, hogy hálátlanok voltunk. Gyónom...

Hívek könyörgése

Az év utolsó napján tárjuk Isten elé mindennapunk gondjait, és kérjük hathatós segítségét életünkre!

1.	Imádkozzunk a világ békéjéért. Add Urunk, hogy a háborút viselô népek szüntessék meg az ellenségeskedést egymással szemben.

2.	Imádkozzunk földünk legszegényebb országaiért. Add Urunk, hogy az elmaradott országokban megszûnjék az éhség, minden járványos betegség, és a jólétben élô államoktól segítséget nyerjenek gondjaik megoldásához.

3.	Imádkozzunk a munkanélküliekért. Add Urunk, hogy a megnehezült körülmények között se veszítsék el a gondviselésbe vetett bizalmukat.

4.	Imádkozzunk azokért, akik ebben az évben temették el családjuk szeretett tagját. Urunk! Vigasztald meg ôket az örök élet reményével, elhunyt testvéreinket pedig vedd fel örök országodba.

Idô Ura, Istene! Hálát adunk neked, hogy egész esztendôben segítettél bennünket, és még idôt engedsz javulásunkra. Legyen ezért neked tisztelet és dicsôség mindörökké. Amen.


B év / Újév, Szûz Mária istenanyaságának ünnepe (Lk 2,16-21)

Bevezetô

A mai nappal a végtelen idô új szakaszába léptünk, amelyrôl nem tudjuk, hogy mit hoz majd számunkra. Vannak ugyan már terveink, vágyaink az új esztendôre, vannak rögzített határidôink a naptárban, de bizonytalan, hogy ezekbôl mi valósul meg. Bizonytalanságaink között Máriára, Isten anyjára tekintünk, akit ma ünnepelünk. Máriával kezdjük az új évet, mert ô bátran igent mondott Istennek annak ellenére, hogy nem értett mindent, amikor elindult a bizonytalan jövô felé. Mária példája arra tanít minket, hogy hittel és bizalommal kezdjük az új évet. Isten maga akar végtelen irgalmával velünk lenni, amikor új erôvel, új reménnyel kezdjük el szolgálatát.

Hívek könyörgése

Testvéreim! Isten eljött a mi világunkba, hogy számunkra minden idô az üdvösség munkálásának ideje legyen. A Szûzanyával, mindnyájunk közbenjárójával fordulunk hozzá az új év kezdetén!

1.	Krisztus Urunk! Te velünk vagy az esztendô minden napján, tölts el mindnyájunkat Szentlelked erejével, hogy mindenkor érezzük szeretetedet.

2.	Krisztus Urunk! Te legyôzted a szenvedést és a halált, adj reményt és bizalmat azoknak, akik bátortalanok, és szorongás él bennük.

3.	Krisztus Urunk! Te azért jöttél, hogy békét hozz a világba, légy közel mindazokhoz, akik a háború miatt szenvednek, és otthonukból menekülni kénytelenek.

4.	Krisztus Urunk! Te velünk maradsz az új esztendôben, engedd, hogy egyre inkább baráti közelségben érezzünk téged.

Urunk, Istenünk! Te vagy az idôk Ura, és Te leszel lelkünk bírája. Köszönjük, hogy nekünk még idôt és erôt engedsz javulásunkra. Áldd meg a mi évkezdésünket, jószándékú törekvéseinket Krisztus, a mi Urunk által. Amen.


B év / Karácsony utáni 2. vasárnap (Jn 1,1-5.9-14)

Bevezetô

Isten fényben lakik, amelyhez senki sem közelíthet. Olykor úgy látszik, hogy dicsôségének fényébôl kevés jut el hozzánk, mert körülvesz bennünket gondjaink és kételkedéseink felhôje. Amikor pedig ki akarunk lépni ebbôl a felhôbôl, gyengének érezzük magunkat. Isten azonban nem hagy magunkra bennünket, hanem nekünk, mellénk adja Szent Fiát, aki Isten az Istentôl, Világosság a Világosságtól. Jézus Krisztusban testvérünk lett, hogy mi Isten gyermekei lehessünk. Ennek tudatában jöttünk össze ma is, és erôt akarunk meríteni az Úr Jézussal való találkozásból.

Hívek könyörgése

Testvéreim! A mi Istenünk nem távoli Isten, aki sorsunkra hagy minket. Számára fontos a mi életünk. Bizalommal fordulunk ezért hozzá kéréseinkkel!

1.	Urunk! Add, hogy Egyházad egyre hitelesebben mutassa meg üdvözítô jelenlétedet a világban.

2.	Erôsítsd Egyházad vezetôiben, szentatyánkban, püspökeinkben és papjainkban annak tudatát, hogy felelôsek minden ember üdvösségéért.

3.	Urunk! Add, hogy mindazok, akik anyagiakban és szellemi javakban bôvelkednek, hálásak legyenek irántad, és vegyék észre embertársaik gondját.

4.	Halottainkat pedig sorold jóságosán szentjeid közé, akiknek neve ott van az élet könyvében.

Jóságos Istenünk! Tedd nyitottá a keresztények szívét, mert Te ott laksz, ahová beengednek téged. Mi a tieid akarunk lenni, mert tiéd az ország, a hatalom és a dicsôség, most és mindörökké. Amen.


B év / Vízkereszt, Urunk megjelenése (Mt 2,1-12)

Bevezetô

A mai ünnepet háromkirályok ünnepének is szoktuk nevezni. Annak ellenére, hogy a Szentírás nem említ királyokat és nem mondja azt, hogy hárman voltak. Nevet is csak a régi hagyomány adott nekik. Az evangélium bölcsekrôl szól. Ezzel jelzi, hogy koruknak mûvelt emberei közé tartoztak. Értékes ajándékaikról pedig arra következtetünk, hogy gazdagok voltak. Mindez fontos dologra hívja fel figyelmünket: a tudomány és a gazdagság nem akadálya annak, hogy Jézus elôtt leboruljunk. Kétezer éves Egyházunk története is ezt igazolja. Ugyanis a szentek között szép számmal vannak tudósok és gazdagok. A napkeleti bölcsek engedelmesen követték Isten irányítását. Ugyanezt látjuk a pásztoroknál is, akik szegény, egyszerû emberek voltak. Ôk is figyeltek az angyalokra. Az Úr Jézus mindenkihez jött, számunkra sem lehet idegen a tanítása, társadalmunk bármely rétegéhez tartozunk is. Szentmisénk legyen hódolatunk és hozzátartozásunk kifejezôje.

Hívek könyörgése

Testvéreim! A napkeleti bölcsek hitével boruljunk le isteni Megváltónk elôtt, és terjesszük elé bizalommal kéréseinket!

1.	Urunk! Adj erôt és bátorságot Egyházunk püspökeinek és papjainak, hogy minden népnek hirdessék az evangélium igazságait.

2.	Add, hogy isteni tanításod ismerete segítse elô a népek közötti egyetértést, és mások vallásának ôszinte tiszteletét.

3.	Urunk! Segítsen bennünket kegyelmed, hogy tudásunkkal, pénzünkkel és munkánkkal támogassuk a hit terjedését.

4.	Add, hogy a vallásos szellem uralkodjék a keresztény családok otthonaiban.

Mennyei Atyánk! Add, hogy az egész világon felragyogjon az igaz hit világossága, és keresztény életünk jó példájával segíteni tudjunk ebben embertársainknak, a mi Urunk Jézus Krisztus által. Amen.


B év / Hamvazószerda (Mt 6,1-6. 16-18)

Bevezetô

Egyházunkban a mai nappal kezdôdik a nagyböjt. Ez egy bûnbánati idôszak, amely elôkészít bennünket legnagyobb vallási ünnepünkre, a húsvétra. Az Egyház hamuval jelöl meg bennünket. Ezzel figyelmeztet arra, hogy testi életünk múlandó. A lelkünk az, amely örök életre kapott meghívást. Ebben az idôszakban a lelkünket kell jobban szépíteni, erôsíteni megszokott vallási életünk felülvizsgálatával és testi önmegtagadásokkal. Olyan ez az idôszak lelkünk számára, mint az idôszakos szerviz az autó számára. Istenben bízó lélekkel és felelôsséggel indulunk el ma a bûnbánat útján.

Hívek könyörgése

Testvéreim! Forduljunk kéréseinkkel az Úr Jézushoz, aki példájával is mutatja nekünk a helyes életutat!

1.	Imádkozzunk azokért, akik a nagyböjti idôben az újrakezdés nagy lehetôségét látják, és bátran felülvizsgálják eddigi életüket.

2.	Imádkozzunk azokért, akik feltûnôen szükséget szenvednek, és mindenképpen rászorulnak mások segítségére.

3.	Imádkozzunk azokért, akik magányosan, mindenkitôl elhagyatva élnek, és imádságunkra szorulnak.

4.	Imádkozzunk azokért, akiknek mindenük megvan, és mégis elégedetlenek az életükkel.

5.	Imádkozzunk önmagunkért, hogy életünk végsô órája bûnbánatban találjon bennünket.

Urunk, Jézus Krisztus! Köszönjük, hogy mutatod nekünk az örök életre vezetô utat. Add, hogy mindig szívesen és bátran járjuk, és bízzunk segítségedben, most és mindörökké. Amen.


B év / Nagyböjt 1. vasárnapja (Mk 1,12-15)

Bevezetô

Ezen a héten hamvazószerdával megkezdôdött a nagyböjt, a bûnbánati idô. Ennek alapgondolatát maga az Úr Jézus így fogalmazza meg: ,,Az idô betelt, közel van az Isten országa.'' Egyházunk felhív bennünket, hogy újra és újra foglalkozzunk az Isten országával, amely közel jött hozzánk. Felhív arra, hogy többet foglalkozzunk lelkünkkel, vezekléssel. Felhív arra, hogy válalljunk önmegtagadásokat bûneink jóvátételére. Mindehhez az Úr Jézus irányt mutat és kegyelmével erôsít minket. E gondolatok jegyében tartsunk lelkiismeret-vizsgálatot mai szentmisénk kezdetén.

Hívek könyörgése

Testvéreim! Az Úr Jézus ismeri azokat a kísértéseket, amelyek körülvesznek bennünket a világban. De ugyanakkor azt is hirdeti nekünk, hogy a mennyei Atya végtelenül szeret minket. Ezért bizalommal imádkozzunk hozzá!

1.	Imádkozzunk az Egyházért és mindazokért, akik felelôs állást töltenek be. Add, hogy mindig és mindenütt bátran és nagy vonzerôvel hirdessék Isten evangéliumát.

2.	Imádkozzunk azokért, akik a politikai és gazdasági életért viselnek felelôsséget. Add, hogy ne engedjenek a hatalom kísértéseinek, és döntéseikben a közösség javát tartsák szem elôtt.

3.	Imádkozzunk azokért, akik ezekben a napokban a keresztség felvételére készülnek. Add, hogy eltöltse ôket a benned való hit öröme.

4.	Imádkozunk halottainkért. Add Urunk, hogy eljussanak Szent Fiad örök országába.

Urunk, Istenünk! A nagyböjt kezdetén újra elindulunk feléd azon az úton, amelyet Szent Fiad mutat nekünk. Segíts bennünket, hogy mindvégig kitartsunk és eljussunk hozzád, Krisztus a mi Urunk kegyelme által. Amen.


B év / Nagyböjt 2. vasárnapja (Mk 9,2-10)

Bevezetô

A világ körülöttünk gyakran sötétnek látszik. Némelyek azt gondolják, hogy ez a világ menthetetlen. Mi keresztények is biztosan tudjuk, hogy ennek a világnak vége lesz, de vele a mi életünk nem fejezôdik be. Erre hívja fel figyelmünket a mai liturgia olvasmánya, amikor felidézi Ábrahám történetét. Ábrahám nem érti, miért kéri tôle Isten Izsák feláldozását, mégis hajlandó ezt megtenni. A tanítványok sem értették, miért kell Jézusnak meghalnia. Egyházunk arra akar minket rávezetni, hogy akkor is bízzunk az isteni gondviselésben, amikor nem értjük Isten szándékait. A szenvedés sötét óráiban reméljük, hogy az alagút sötétségének végén felragyog az Úr Jézus húsvéti fénye, és annak világánál majd mindent megértünk. A mai szentmisében is kaphatunk a kegyelemnek ebbôl a fényébôl.

Hívek könyörgése

Testvéreim! Krisztus a mi legfôbb tanítómesterünk, aki azért jött, hogy szolgáljon, és mindenkivel jót tegyen. Kérjük ezért alázattal és bizalommal!

1.	Urunk! Segítsd püspökeinket és papjainkat, akiket vezetôkké és pásztorokká tettél Egyházadban, hogy segítségeddel mindenkit elvezessenek az Atyához.

2.	Urunk! Taníts bennünket az emberek szolgálatára, hogy így kövessünk téged, aki szolgálni jöttél, és nem azért, hogy neked szolgáljanak.

3.	Urunk! Te vagy a világ világossága. Add, hogy minden ember felismerjen téged, mint a világ Üdvözítôjét.

4.	Légy irgalmas minden meghalt testvérünkhöz, és mutasd meg nekik arcod fényességét.

Urunk, Istenünk! Te egyszülött Fiadat adtad a világ életéért. Ne engedd, hogy áldozata eredménytelen maradjon életünkben, hanem kegyelmének erejével elnyerjük a megváltás gyümölcseit! Krisztus, a mi Urunk által. Amen.


B év / Nagyböjt 3. vasárnapja (Jn 2,13-25)

Bevezetô

Nagyböjt 3. vasárnapja a kereszténység tanításának lényeges, központi üzenetét hangsúlyozza számunkra. Azt ti., hogy Isten, akihez az Úr Jézus utat nyit nekünk, nem más, mint a Tízparancs Istene. Isten, akinek akaratát az Úr Jézus teljesítette egészen a kereszthalálig, ugyanaz az Isten, aki Izrael népét kiszabadította az egyiptomi szolgaságból. Az üdvösség történetében tehát Isten irgalma és jósága folyamatosan van jelen, és az Úr Jézus Egyháza által folytatódni fog a világ végéig. Ebben a hitben kérjük bizalommal most is bûneink bocsánatát. Gyónom...

Hívek könyörgése

Testvéreim! Az Úr Jézussal való közösségünk hozza létre a keresztények közösségét. Ezért mi, mint Isten szent népe imádkozzunk egymásért és világunk gondjaiért!

1.	Add Urunk, hogy a keresztény egyházak Isten parancsait úgy tekintsék, mint amelyek biztos utat mutatnak egy tartalmas élethez.

2.	Add, hogy a politikai és társadalmi élet vezetôi érezzék át felelôsségüket az élet, a béke és a szabadság védelméért, az általad alkotott világ megóvásáért.

3.	Add Urunk, hogy a társadalom peremére szorult felebarátaink: a betegek, a szegények, a magányosok megtalálják a nekik segítô testvért, és így megérezzék szeretô jóságodat.

4.	Add Urunk, hogy egyházközségünkben a fiatalok és öregek egyaránt megtapasztalják a Szent Kereszt jelében a Szentlélek erejét és bölcsességét.

5.	Add, hogy halottaink halálod és feltámadásod által elnyerjék vágyaik beteljesedését: eljussannak az örök életbe.

Mennyei Atyánk! Te évezredek óta vezeted az emberiséget az üdvösség útján, és mi is tapasztaljuk üdvösséghozó szándékodat. Ezért hálát adunk neked, és dicsôítünk téged életünk minden napján, Krisztus a mi Urunk által. Amen.


B év / Nagyböjt 4. vasárnapja (Jn 3,14-21)

Bevezetô

Nagyböjt a bûnbánat ideje, a lélektisztulást sürgetô idôszak. Erre utal az ilyenkor használatban levô lila szín is. A komoly önvizsgálat, a magunkba szállás ideje ez. A bûntôl megszabadult ember lelkét azonban már az öröm, a felszabadultság érzése járja át. Ugyanis az olyan ember, akinek tiszta a lelkiismerete, annak mindig derült a lelke. Erre hívja fel figyelmünket a mai vasárnap, amelyet örvendezô vasárnapnak hívunk. Mai szentmisénkben kérjük Urunkat, hogy mindnyájan eljuthassunk erre a derûs lelkületre.

Hívek könyörgése

Istenünk, aki tele van irgalommal irántunk, a kegyelem gazdagságával áraszt el bennünket, hogy tetteink által nyilvánvalóvá legyen jelenléte a világban. Ezért bizalommal fordulunk hozzá kéréseinkkel!

1.	Add Urunk, hogy a nagyböjti bûnbánatban megtisztuljunk bûneinktôl, és minden tettünket a szeretet irányítsa.

2.	Segítsd Egyházadat, hogy bátran hirdesse az evangélium örömhírét a világban, és ezáltal az emberek eredményesebben végezzék napi munkájukat.

3.	Urunk, segítsd Egyházadat a népek közötti béke megteremtésében és megôrzésében.

4.	Add, hogy le tudjunk mondani a nem szükséges dolgokról és segítségére tudjunk sietni nélkülözô testvéreinknek.

Istenünk, Te megadod a bûnbánóknak bûneik bocsánatát. Irgalmazz hozzád könyörgô népednek, hogy bûneiket megvallva, elnyerjék bocsánatodat. A mi Urunk, Jézus Krisztus által. Amen.


B év / Nagyböjt 5. vasárnapja (Jn 12,20-33)

Bevezetô

Nagyböjt 5. vasárnapjának liturgiája az Úr Jézus szenvedésének és halálának legmélyebb értelmére mutat rá. Arra ti., hogy az Úr Jézus halála a kereszten nem egy katasztrófa volt, hanem oly hatalmas gyôzelem, amelynek részesévé akar tenni minket is. Az Úr Jézus kereszthalála ugyanis nagy ígéretet tartalmaz: aki lemond önmagáról, aki mintegy meghal önmagának, az észreveszi felebarátját, meglátja annak gondját, baját, rátalál a szenvedô emberre, megtalálja benne a szenvedô Jézust. Az Úr Jézus példája nyomán mi se zárjuk el szívünket, kezünket azoktól, akik segítségünket várják. Vizsgáljuk meg magunkat, van-e bennünk segítô szeretet?

Hívek könyörgése

Testvéreim! Az Úr Jézus a búzamag, amely meghal és bô termést hoz, ô szenvedése által jutott el küldetése csúcsára. Könyörögjünk a világ szenvedôiért!

1.	Könyörgünk Urunk Egyházadért, amely jó mag gyanánt került földünkbe. Add, hogy oltalma, menedéke legyen az embereknek.

2.	Könyörgünk a keresztényekért. Add, hogy nyitottak legyenek embertársaik szükségletei iránt.

3.	Könyörgünk Urunk, azokért a férfiakért és nôkért, akik a világ politikáját és gazdasági életét irányítják. Add, hogy segítsenek elkerülni a háborút, az erôszakot és a számûzést.

4.	Imádkozzunk a sok millió menekültért. Add, hogy segítségünk által vigasztalást, életkedvet kapjanak, és emberi méltóságukat megôrizhessék.

5.	Könyörgünk megholt testvéreinkért. Add, hogy az örök életben élvezzék oltalmazó szeretetedet.

Urunk Jézus Krisztus! Te vagy az elvetett mag, amely meghal és bô termést hoz. Köszönjük, hogy a világ üdvössége lettél, aki élsz és uralkodói az Atyával és a Szentlélekkel együtt. Amen.


B év / Virágvasárnap (Mk 11,1-10)

Bevezetô

A mai ünnepnek két arca van. Elôször arra emlékezünk, hogy az Úr Jézus bevonult Jeruzsálembe, az emberek pálmaágakkal a kezükben nagy lelkesedéssel hozsannát kiáltanak neki, Dávid fiának, a Messiásnak. De az örvendezés nem tart sokáig. Már elôre vetíti árnyékát a szenvedés, amikor a tömeg Pilátus elôtt ezt üvölti: ,,Feszítsd meg ôt!'' Egymást váltják a hozsanna és a ,,Feszítsd meg''. A köszöntés és az árulás. A reménység és a csalódás. Mindezek a mi életünket is jellemzik. Amikor tehát lélekben mi is beállunk a tömegbe, és eszünkbe jut, hogy bûneinkkel mi is ,,Feszítsd meg''-et kiáltottunk, bánjuk meg bûneinket, hogy majd a feltámadás örömében részesülhessünk.

Hívek könyörgése

Testvéreim! Az Úr Jézus emberi életünknek minden ívét, lépcsôsorát végigjárta. Nemcsak a hozsannázás örömét érezte, hanem a szenvedés számos fájdalmát is. Ezért teljes bizalommal fordulhatunk feléje minden gondunkkal és bajunkkal!

1.	Imádkozzunk az Egyházért, hogy minden ember elôtt nyitott, vonzó legyen, hogy részt tudjon venni az emberek örömében, boldogságában, de ugyanakkor szükségében és szenvedésében is.

2.	Imádkozzunk azért, hogy az ó- és újszövetség népei tiszteljék, értsék meg egymást, és a világ minden jóakaratú emberével együtt tudjanak mûködni.

3.	Imádkozzunk az üldözöttekért, hogy a szenvedésben is meg tudják ôrizni emberi méltóságukat, és találjanak olyan embereket, akik együtt éreznek velük, és segítenek rajtuk.

4.	Imádkozzunk önmagunkért, hogy a hitbôl erôt merítsünk a szenvedések elviselésére és enyhítésére.

5.	Imádkozzunk halottainkért, hogy a megváltás gyümölcsét élvezzék, és eljussanak a mennyei Jeruzsálembe.

Urunk, Jézus Krisztus! Te vagy az, akit a kereszten felmagasztaltak, aki mindenkit magadhoz vonzol. Hisszük, hogy általad lettünk megváltottak. Dicséret és hála ezért neked ma és mindörökké. Amen.


B év / Nagycsütörtök (Jn 13,1-15)

Bevezetô

A mai estén minden templom az utolsó vacsora termét idézi. A megváltás nagy eseményeire emlékezve fel akarjuk szítani magunkban azt a lelkületet, amely az Úr Jézusban is megvolt. Egyrészt emlékezünk az Ô szolgáló szeretetére, amellyel megmosta tanítványai lábát. Másrészt átérezzük azt a nagy szeretetét, amellyel megalapította az Oltáriszentsé-get, és ezzel a saját testét és vérét hagyta ránk lelki táplálékul. Ugyanakkor megalapítja a papságot, és rájuk bízza a megváltás értékes gyümölcseit. Ezekkel a gondolatokkal vegyünk részt ma este az Úr Jézus áldozatában.

Hívek könyörgése

Testvéreim! Kérjük alázatos lélekkel az Úr Jézust, akit az Atya a Szentlélekkel szentelt fel örök fôpappá, hogy könyörüljön rajtunk!

1.	Urunk! Te felmentél Jeruzsálembe, hogy vállald értünk a szenvedést, és így juss a feltámadás dicsôségébe. Vezesd el Egyházadat az örök húsvétra!

2.	Urunk! Te keresztfádat az élet fájává tetted. Add gyümölcseit bôkezûen azoknak, akik a keresztségben újjászületnek.

3.	Te a keresztfán függve irgalmaztál a bûnbánó gonosztevônek. Kérünk, bocsáss meg nekünk is, bûnös szolgáidnak.

4.	Urunk! Te a keresztfán is imádkoztál ellenségeidért. Segíts minket is kegyelmeddel, hogy ôszintén meg tudjunk bocsátani mindenkinek.

5.	Urunk! Te a szereteted szent emlékét hagytad nekünk az Oltáriszentségben. Add, hogy a szentáldozás hívô közösségünket a szeretet családjává tegye.

Mindenható Istenünk! Szent Fiad halálában és feltámadásában biztos reményt adtál hitünk beteljesedéséhez. Segíts mindannyiunkat, hogy a megismert igazságok útján járva eljussunk örök célunkhoz, Krisztus, a mi Urunk által. Amen.


B év / Húsvétvasárnap (Jn 20,1-9)

Bevezetô

Húsvét a kereszténység legnagyobb ünnepe. A feltámadás titkát a fizikai törvények ismeretének fényénél nem tudjuk ugyan megérteni, de az igazság gyôzelmét ujjongó érzésssel tudjuk ünnepelni. Mert amilyen égbekiáltó igazságtalanság volt az Úrnak halálra ítélése koholt vádak alapján, olyan igazságos volt a mennyei Atya igazságtétele Szent Fia feltámasztásával. Örülünk annak, hogy gyôzött az igazság! Mert mindig is így volt a történelemben, hogy az igazságot lehet ugyan ideig-óráig elnyomni, de végleg legyôzni nem lehet! Efölötti örömünkben tartsunk most lelkiismeret-vizsgálatot arról, hogyan érvényesül az igazság szelleme mindennapi életünkben.

Hívek könyörgése

Krisztus feltámadásában megnyílt elôttünk az Istenhez vezetô út. Annak tudatában, hogy ôszinte keresztény életünkkel jó úton járunk, terjesszük kéréseinket bizalommal Üdvözítônk elé!

1.	Nyisd meg Urunk lelki szemeinket: szívünket, értelmünket és érzékeinket, hogy a húsvét misztériumát méltón tudjuk magunkévá tenni.

2.	Segítsd Egyházadat, hogy ismerje fel az idôk jeleit, és húsvéti reménységgel közelítse meg a ma emberét.

3.	Vezesd Urunk tartós békéhez a népeket, akik békétlenkednek és háborúznak egymással. Add meg nekik a megbékélés szellemét.

4.	Feltámasztó erôddel légy támasza a betegeknek és a szenvedôknek, önts beléjük bizalmat és reményt.

5.	Segíts nekünk keresztényeknek, hogy húsvéti lélekkel tudjuk és merjük alakítani azt a társadalmat, amelyben élünk.

Erre kérünk örök Isten, aki minket Szent Fiad által megváltottál, és a Szentlélek szellemében az örök életre szántál. Bízunk abban, hogy jó úton vezetsz minket ma és mindörökké. Amen.


B év / Húsvéthétfô (Mt 28,8-15)

Bevezetô

Húsvét a mi Urunk feltámadásának diadalmas ünnepe. Ezért hangzik fel ajkunkról gyakran az ujjongó alleluja, amely annyit jelent, mint ,,Dicsérjétek az Urat!'' Az Úr Jézus feltámadása a mi feltámadásunk záloga. Azért vállaljuk a keresztény élet küzdelmeit, mert reméljük, hogy feltámadása által mi is eljutunk az örök hazába.

Hívek könyörgése

Testvéreim! A feltámadásba vetett hitünk alapján terjesszük Isten elé alázatos kéréseinket!

1.	Add Urunk, hogy feltámadásod által minden ember felismerje istenségedet!

2.	Erôsítsd Egyházadat, hogy papjai által bátran hirdessék mindenhol az evangélium igazságait.

3.	Add, hogy a tunyaságot és a lustaságot legyôzzük magunkban, és örömünket leljük természetfeletti küldetésünkben.

4.	Nyisd meg elhunyt testvéreink elôtt a boldog örökkévalóság kapuját, és vezesd be ôket a romolhatatlanság és a dicsôség honába.

Feltámadt Urunk! Köszönjük, hogy részesítesz minket feltámadásod kegyelmében. Ennek erejével keresni akarjuk a bûnbôl való feltámadásunkat is ma, holnap és halálunk órájáig. Amen.


B év / Húsvét 2. vasárnapja (Jn 20,19-31)

Bevezetô

Szent Tamás apostol kételkedésérôl értesít a mai evangélium. A kételkedést és a hitet mi is sokszor átéljük. Amikor kételkedünk, nyílt lelkünk ablakai bezárulnak, amikor pedig hiszünk, megnyílnak. Amikor kitárulnak lelkünk ablakai, a remény éltetô friss fuvallatával telnek meg lelkünk vitorlái. Az Úr Jézus el akar jönni hozzánk a legnagyobb zárkózottságunkban is, akár kételkedésbôl, akár kétségbeesésbôl származik az. Megérint bennünket jóságos szavával és életadó kenyerével. Hívjuk ôt közénk, személyes életünkbe, hogy szeretete leheletével megszabadítsa lelkünket minden elzárkózástól.

Hívek könyörgése

Testvéreim! Az Úr Jézus megváltott bennünket. A megváltottság hitével kérjük ôt bizalommal!

1.	Bátorítsd Urunk Egyházadat, hogy nyitott szemmel nézze a ma világát, és segítsd, hogy békét hirdetô szavadat érthetô módon, világos szavakkal tudja hirdetni.

2.	Áldd meg mindazokat, akik türelemmel, megértô módon gondoskodnak a kétségbeesett, meghasonlott, csalódott emberekrôl.

3.	Jöjj be Urunk az ingadozó, beszûkült lelkek elzárt világába, hogy Szentlelked gyógyítsa és tágítsa szûk világukat.

4.	Add, hogy mi keresztények áldássá váljunk mindazok számára, akik hozzánk fordulnak, és minket igényelnek.

Feltámadt Üdvözítônk, aki békét akarsz ajándékozni nekünk és általunk, teljesítsd jóságosán kéréseinket ma és mindörökké. Amen.


B év / Húsvét 3. vasárnapja (Lk 24,35-48)

Bevezetô

Az egész húsvéti idô azt akarja tudatosítani bennünk, hogy az Úr Jézus nemcsak egy kiemelkedô történelmi személy, hanem a mi feltámadt, élô Üdvözítônk, aki életünk középpontja lett. Teljesen eggyé akar lenni velünk áldó szavaival és a testévé vált kenyérrel. Egyúttal sürgeti, hogy húsvéti jó hírének legyünk tanúi, bátor hirdetôi a világban. Helyezzük most magunkat jelenlétébe.

Hívek könyörgése

Testvéreim! Isten nagy szeretete az Úr Jézus által nyilvánul meg számunkra. Ezért ma is általa terjesszük eléje kéréseinket!

1.	Urunk, bátorítsd Egyházadat, hogy az evangélium valódi jó hírként érkezzen minden emberhez.

2.	Áldj meg minden férfit és nôt, minden fiatalt és öreget, akik nevedben küldetést vállalnak a családokban, és hivatásuknak érzik az evangélium igazságainak továbbadását.

3.	Nyisd meg értelmünket és érzékeinket evangéliumod számára, hogy kovászként járja át egész életünket.

4.	Segíts, hogy legyen bennünk kellô érzékenység és éberség, amikor alapvetô emberi jogokat kell megvédenünk.

5.	Add, hogy elhunytjaink az örökkévalóságban megnyugvásra leljenek.

Mindezt Szent Fiad, Jézus Krisztus által kérjük, aki veled és a Szentlélekkel él és uralkodik, most és mindörökké. Amen.


B év / Húsvét 4. vasárnapja (Jn 10,11-18)

Bevezetô

Emberi természetünk velejárója, hogy mindnyájan melegségre és biztonságra vágyunk. Arra törekszünk, hogy érzelmileg és anyagilag is biztonságban legyünk. Különösen is akarjuk lelkünk biztonságát, amit ôszinte vallásos élettel törekszünk elérni. Az Úr Jézus ebben akar bennünket segíteni, amikor úgy mutatkozik be nekünk, mint a nyáj pásztora, aki törôdik velünk, szeret minket és bizalmat ébreszt bennünk. Ugyanakkor felhívja figyelmünket arra, hogy az emberiségnek szüksége van lelkipásztorokra, akik Krisztus lelkületével gondoskodnak a hívek üdvösségérôl. Ezért imádkozunk ma papi hivatásokért.

Hívek könyörgése

Testvéreim! Jézus Krisztus által ismertük fel, mennyire szeret bennünket Isten. Ezt a szeretetet akarja láthatóvá tenni az Egyház papjai és hívei által. Ezért így imádkozzunk!

1.	Segíts Urunk minden férfinak és nônek, akikre Egyházadban feladatot bíztál, hogy szeretetedet hihetôen, életközeli módon hirdessék.

2.	Ajándékozd meg Egyházad papjait azzal az erôvel, hogy a társadalomban a bizalom oázisai legyenek.

3.	Adj Egyházadnak áldozatos lelkû lelkipászotorokat, akik készek egész életüket a hívek szolgálatára áldozni.

4.	Korunk bizonytalanságai közepette óvj meg mindnyájunkat a félelemtôl, szorongástól, amely minket embertelenné, életidegenné és kishitûvé tehet.

5.	Add, hogy a népek Egyházad igehirdetése által meghallják a jó pásztor szavát, és egy akol legyen és egy pásztor.

Köszönjük Urunk, hogy jó pásztorunk lettél. Maradj velünk ma és mindörökké. Amen.


B év / Húsvét 5. vasárnapja (Jn 15,1-8)

Bevezetô

A szôlômûvelés nagyon munkaigényes, folyamatosan éber gondosságot, odafigyelést kíván. Az Úr Jézus, amint a mai evangéliumban hallani fogjuk, szôlôskerthez hasonlítja az Egyházat, amelyben ô a szôlôtôke, és mi vagyunk a szôlôvesszôk. A szôlôsgazda tudja, a jó termésnek fontos feltétele az, hogy a tôke és a vesszôk között éltetô kapcsolat legyen. Lelkünk is akkor gazdagodik, erôsödik, akkor hoz jó termést, ha jó kapcsolatunk van az Úr Jézussal. Ennek a jó kapcsolatnak az ápolásában nagy szerepe van a szentmisének. A szentmisében az isteni tanítás értelmünköz szól és hitünket erôsíti, az eucharisztia pedig szívünket táplálja és akaratunkat edzi. Helyezzük magunkat ma is Isten jelenlétébe és engedjük közel magunkhoz az Úr Jézust.

Hívek könyörgése

Testvéreim! Az Úr Jézus a mi szôlôtôkénk, aki életerôt ad nekünk. Nélküle semmi jót nem tehetünk. Ezért imádkozzunk ma is hozzá!

1.	Add Urunk, hogy mindazok, akik szolgálatodban állnak, téged egyre jobban megismerjenek.

2.	Adj bátorságot mindazoknak, akik evangéliumodat hirdetik, hogy semmitôl se riadjanak vissza, miközben nevedben szólnak.

3.	Világosítsd meg értelmünket, hogy megértsük és másokkal is megértessük a szeretetben való élet fontosságát, amely elvezet a beléd vetett hithez.

4.	Tartsd meg az igazságban szentatyánkat, N. pápát, püspökeinket és papjainkat, hogy az igazi szôlôtôhöz, Krisztushoz kapcsoljanak minket.

Urunk, Istenünk! Köszönjük neked, hogy szôlôvesszôk módjára Szent Fiadhoz, Jézus Krisztushoz tartozhatunk, és belôle élhetünk ma és mindörökké. Amen.


B év / Húsvét 6. vasárnapja (Jn 15,9-17)

Bevezetô

A szentmise gyakran foglalkozik a szeretettel. A mai szentmise minden olvasmánya a szeretet dicsérete. Nem ok nélkül. Igaz ugyan, hogy a világ szépsége, a természet törvényei sok tudóst vezettek már el Istenhez, de a legtöbb embert a szeretet szava és gyakorlása vezetett el a hithez. Mindez arra vezethetô vissza, hogy Isten szeret bennünket. Elfogad bennünket úgy, ahogy vagyunk. A szeretet legtöbb esetben azzal kezdôdik, hogy mi is elfogadjuk egymást, elfogadjuk, hogy különbözôek vagyunk. A szeretet szempontjából tartsunk ma lelkiismeret-vizsgálatot.

Hívek könyörgése

Az Úr Jézus példát adott nekünk a szeretetre, és állandóan arra buzdít, hogy szeressük egymást. Kérjük segítségét, hogy mi is ôszintén tudjuk megvalósítani a szeretet parancsát!

1.	Könyörögjünk a népek, fajok és vallások közötti megbékélésért, hogy minden ellenségeskedés megszûnjön a földön.

2.	Áldd meg Urunk szentatyánkat, N. pápát, püspökeinket és papjainkat, hogy a Szentlélek erejével hirdessék Isten szeretetét.

3.	Könyörögjünk a gyengékért és elesettekért, hogy együttérzést és segítséget kapjanak tôlünk.

4.	Könyörögjünk, hogy egyházközségünk tagjai megbecsüljék egymásban a krisztusi embert.

5.	Add meg Urunk megholtjainknak a soha meg nem szûnô békét.

Urunk Jézus Krisztus, aki legyôztél minden bûnt, és legyôzted a halált, köszönjük, hogy a szeretet által széppé teszed a mi szegényes, egyhangú életünket. Köszönjük a ragyogó példát neked, aki élsz és uralkodol mindörökké. Amen.


B év / Húsvét 7. vasárnapja (Jn 17,11b-19)

Bevezetô

A szentmise Jézus megváltói mûvének közös ünneplése. Mindig ez volt és ez is marad. Nem egyéni hódolatnak, nem szólóéneklésnek az alkalma, hanem annak a közösségnek az istentisztelete, amelynek közös célja Isten dicsôítése, és hálaadás a megváltásért. Júdás helyére a közösség választja meg Mátyást. Szent János a mai szentleckében közös tanúságtételrôl beszél. Az Úr Jézus azért imádkozik, hogy követôi egyek legyenek, és a közös hit tartsa ôket össze. Soha ne feledkezzünk meg errôl, amikor Isten oltára elé jövünk. Legyünk ma is egyek imában, énekben, bûnbánatban.

Hívek könyörgése

Testvéreim! Az Úr Jézus tanítványaiért könyörgött az égi Atyához. Csatlakozzunk hozzá teljes bizalommal, és így imádkozzunk!

1.	Engedd Urunk, hogy a keresztény egyházak a Te nevedben találják meg az egységet.

2.	Engedd Urunk, hogy a népek felismerjék az Egyház hivatását, és elfogadják a Krisztusról szóló tanúságtételét.

3.	Segítsd Urunk a gyenge hitûeket, a betegeket és a magányosokat, hogy jóságodba vetett hitüket és a gondviselésbe vetett bizalmukat el ne veszítsék.

4.	Add meg nekünk, hogy megholt szeretteinkkel újra találkozhassunk, és a szeretet országában velük örökre együtt maradhassunk.

Istenünk! Hisszük és valljuk, hogy tiéd az ország, az erô és a dicsôség. Kérünk, hogy a Szentlélek kiáradása erôsítse bennünk a testvéri összetartozást a mi Urunk, Jézus Krisztus által. Amen.


B év / Pünkösdvasárnap (Jn 15,26-27.16,12-15)

Bevezetô

Bizonyára mindenki tapasztalta már életében, hogy valami hazugságnak lett az áldozata. Akár anyagilag, akár erkölcsileg. Ilyenkor megrendül az emberekbe vetett bizalmunk. Még rosszabb a helyzet, ha mi hazudunk másnak, vagy éppen a magunk hazugsága miatt estünk csapdába, mindenképpen nagy lelki károsodást szenvedünk. Vigasztalásunkra szolgál azonban, hogy az Úr Jézus megígérte nekünk az igazság Lelkét, amely mindenkor az igazmondásra késztet minket. A mai pünkösd ébressze fel bennünk az igazság utáni vágyat, hogy a hazugság szétoszoljon bennünk, mint a reggeli köd, hogy eltûnjön körülöttünk a hazugságnak az a sötétsége, amelyben utat tévesztettünk. Ezért kérjük magunknak az igazság Lelkét, mert az igazság gyôzelme megújítja a világot, és biztosítja számunka az Isten felé vezetô utat. Bánjuk meg hazugsággal elkövetett bûneinket. Gyónom...

Hívek könyörgése

Testvéreim! Az Úr Jézus megígérte nekünk az igazság Lelkét, ezért forduljunk hozzá bizalommal!

1.	Urunk, világosíts meg minden népet a Szentlélek fényével, hogy megtalálják a hozzád vezetô utat.

2.	Erôsítsd Egyházadat az igazság szolgálatában püspökeid és papjaid által.

3.	Urunk, Te azt akartad, hogy a Szentlélek betöltse a földkerekséget, engedd, hogy minden ember igazságban és békében építse a világot.

4.	Gyógyítsd meg a betegeket, hogy visszatérve munkájukhoz egészségben szolgáljanak neked, és elnyerjék az üdvösséget.

5.	Urunk, Te a keresztség által egyesíteni akarsz minden keresztényt, engedd, hogy a Szentlélekben híveid nagyszámú serege egy szív, egy lélek legyen.

Urunk Jézus Krisztus! Te vagy az igazság és az élet. Áraszd Szentlelkedet mindnyájunk szívébe, hogy hitünket bátran megvalljuk, és hitünk szerint éljünk, és életünkkel dicsérjünk téged most és mindörökké. Amen.


B év / Évközi 2. vasárnap (Jn 1,35-42)

Bevezetô

A mai vasárnappal kezdôdik az évközi idô. Külsô jele a zöld színû miseruha. A zöld a remény színe. A remény a keresztény ember jellemzôje. A remény számunkra azt jelenti, hogy jövônket Istenre bízzuk, ráhagyatkozunk. Isten az, aki hivatást, életcélt ad nekünk, aki hív bennünket az örök életre. Errôl tanúskodik a Szentírás ószövetségi és újszövetségi része egyaránt. Hívta Sámuelt éjnek idején a prófétai hivatásra, hívta a tanítványokat az ô követésére. Bennünket ma ide hívott imádására. Válaszunkat azzal fejezzük ki, hogy számba vesszük bûneinket és megbánjuk azokat. Gyónom...

Hívek könyörgése

Tetsvéreim! Keresztelô János meglátta Jézust és felkiáltott: Nézzétek, itt van az Isten Báránya. Mi is az Úr Jézus felé fordulunk, és hozzá intézzük kéréseinket!

1.	Áldd meg Urunk N. pápánkat és püspökeinket! Töltsd el szívüket Szentlelked erejével, hogy hozzád vezethessék a népeket.

2.	Áldd meg a papokat és szerzeteseket, akik életüket szolgálatodra szentelték. Segítsd ôket, hogy hivatásukban mindvégig kitartsanak.

3.	Áldd meg a népeket, akik a keresztség szentsége által titokzatos testednek tagjai lettek. Tedd készségessé szívüket tanításod befogadására.

4.	Áldd meg a fiatalokat, akik életcélt keresnek. Mutasd meg nekik azt az utat, amely biztos jövôt és lelki békét jelent számukra.

5.	Segíts mindnyájunkat, hogy mindig meghalljuk hívásodat, és teljesítsük akaratodat.

Istenünk, Szent Atyánk! Hálát adunk mindazon keresztény értékekért, amelyeket szent Egyházunk által megismertünk. Azokat, mint lelki kincseket megôrizni és másokkal is megismertetni akarjuk, Krisztus, a mi Urunk által. Amen.


B év / Évközi 3. vasárnap (Mk 1,14-20)

Bevezetô

Ismét elmúlt egy hét. Van akinek gyorsan, van akinek lassabban. Ismét együtt vagyunk az oltár körül, hogy Istent dicsérjük, neki hálát adjunk, és tanításából erôt merítsünk. Hétköznapjaink során, amikor autóval megyünk valahová, gyakran megállít bennünket egy tábla, amelyrôl megtudjuk, hogy nem jó irányba haladunk. Ilyenkor az egyetlen értelmes magatartás az, hogy megállunk, megnézzük a térképet és visszafordulunk, így állít meg bennünket a vasárnap is, egy napra, de legalább egy órára, hogy a másik valóság felé forduljunk. Ez a másik térkép, amely ilyenkor elénk terül: az Úr Jézus tanítása. Ez is arra hív fel bennünket, hogy megforduljunk, megtérjünk. A mai evangéliumban az Úr Jézus így fogalmaz: ,,Közel van az Isten országa. Térjetek meg és higgyetek.'' Ha mai szentmisénken sikerül egy jó fordulatot tennünk, magunk látjuk hasznát.

Hívek könyörgése

Testvéreim! Az Úr Jézus nemcsak jó irányt mutat az evangéliummal életutunkon, hanem kegyelmével segít is bennünket az út megtételére. Kérjük ôt bizalommal!

1.	Könyörgünk Urunk, Egyházadért, hogy az idôk jeleit felismerve az örömhírt olyan nyelven hirdesse, amelyet az emberek megértenek.

2.	Könyörögjünk azokért, akik az élet értelmét keresik: add Urunk, hogy az evangélium örömhírét hozzájuk intézett felhívásnak tekintsék.

3.	Könyörgünk a pályaválasztás elôtt álló fiatalokért, add meg nekik Urunk annak felismerését, hogy a papi és szerzetesi hivatások számukra is Istentôl felkínált lehetôségek.

4.	Könyörögjünk a nyilvános bûnösökért, segítsd ôket Urunk, hogy tudatára ébredjenek gonoszságuknak, és megtalálják az utat a megtéréshez.

Irgalmas és jóságos Istenünk! Te vagy az élet és az üdvösség forrása. Tudjuk, hogy Te jobban örülsz egy megtérô bûnösnek, mint kilencvenkilenc igaznak. Minden megtérésünkkel örömödre akarunk lenni, Krisztus, a mi Urunk által. Amen.


B év / Évközi 4. vasárnap (Mk1,21-28)

Bevezetô

Évközi 4. vasárnapon jöttünk Isten oltára elé, hogy az Úr Jézus halálát hirdessük, és feltámadását magasztaljuk. Összejövünk vasárnapról vasárnapra azért is, hogy hálát adjunk Istennek, akinek benne vagyunk üdvözítô terveiben, aki biztató, bátorító szavakat intéz hozzánk, és aki saját életében részesít bennünket a szentáldozás által. Ugyanakkor észre kell vennünk, hogy vasárnapról vasárnapra a megszokottság veszélye is fenyeget bennünket: annak a veszélye, hogy Isten nagy ajándékait magától értetôdônek tartsuk, és közömbösekké váljunk az iránt, ami Isten üzenetébôl hangzik felénk. Kérjük az Urat, hogy újra és újra ajándékozzon meg bennünket a csodálat adományával, és olyan nyitott szívvel, amely készségesen befogadja az ô üzenetét.

Hívek könyörgése

Testvéreim! Isten mindent lát: látja gondjainkat és bajainkat, szívén viseli az emberek sorsát. Ahol a mi eszközeink már kevésnek bizonyulnak, hozzá fordulhatunk. Ezért kérjük ma is bizalommal!

1.	Istenünk, világmindenség Teremtôje, áldunk téged, mert nekünk adtad a világ javait, és mindig megôrizted életünket.

2.	Tekints ránk, akik mindennapi munkánkat vállaljuk, és alakíts tetszésed szerint, amikor elfogadsz minket munkatársaidnak.

3.	Istenünk! Ébreszd fel azok lelkiismeretét, akik másokat igazságtalanul elnyomnak, add, hogy felismerjék gonoszságukat, és legyen bennük bátorság, hogy megváltozzanak.

4.	Légy velünk és mindazokkal, akikkel találkozunk, ajándékozz meg minket örömöddel és békéddel.

Istenünk! Egyedül neked van hatalmad arra, hogy mindent jóra fordíts, ami az emberek gonoszságában rejtôzik. Tudjuk, hogy Te az embert ember által akarod üdvözíteni. Jó szándékú testvéreink közremûködésével a Te segítségedben remélünk, Krisztus, a mi Urunk által. Amen.


B év / Évközi 5. vasárnap (Mk 1,29-39)

Bevezetô

Életünkben újra meg újra rá vagyunk utalva másokra. Egyszer jobban, máskor kevésbé. De minden emberi segítség mellet is marad bennünk valami hiányérzet. Érezzük, hogy csupán emberi erôkkel nem tudjuk megoldani életünk problémáit. Az emberi erôfeszítések mellett szükségünk van Isten ôrzô, segítô, oltalmazó kezére. Ezt a kezet nyújtja Ô felénk Szent Fia, Jézus Krisztus által. Ezt a felénk nyújtott kezet kell nekünk a mai vasárnapon is megragadnunk, hogy felemeljen, erôsítsen minket. Bûnbánattal kezdjük...

Hívek könyörgése

Testvéreim! Imádkozzunk bizalommal az Úr Jézushoz, aki az ördögtôl megszállottakat kiszabadította, és a betegeket meggyógyította!

1.	Urunk! Könyörgünk a lelkipásztorokért és segítôtársaikért. Add, hogy szolgálatuk gyógyítsa és felemelje az embereket.

2.	Könyörgünk az állam és a társadalom felelôs vezetôiért. Add, hogy döntéseikben és tetteikben tartsák tiszteletben az emberek jogait.

3.	Könyörgünk Urunk a betegekért, a fogyatékosokért, depressziós felebarátainkért. Add, hogy érezzék meg közelségedet, szeretetedet és azt, hogy bízhatnak benned.

4.	Könyörgünk az orvosokért és a betegápolókért. Add, hogy megôrizzék türelmüket, erejüket, amikor az embereket gyógyítják, egészségüket védik.

5.	Könyörgünk megholt szeretteinkért. Add hogy reményük beteljesüljön, bejussanak örök országodba, és boldogok lehessenek szentjeid között.

Jóságos Istenünk! A Te ajándékod az, hogy életünk útjain Szent Fiad kezét nyújtod felénk, és így biztosan haladhatunk örök célunk felé. Köszönjük, hogy mindig közel vagy hozzánk, Krisztus, a mi Urunk által. Amen.


B év / Évközi 6. vasárnap (Mk 1,40-45)

Bevezetô

Isten imádására gyûltünk össze. Szívünk ösztönzésére hallgatva jöttünk Isten oltára elé, hogy ezt a legszebb emberi kötelességünket teljesítsük. Ez a belsô ösztönzés nem más, mint az Úr Jézus hívása, aki mindig életközelben akar velünk maradni. Meghívásának semmilyen feltétele nincsen. Ô akkor is hív, ha bûnök nehezednek ránk, akkor is, ha családi gondok nyomnak, mert az élet árnyékos oldaláról a kegyelem és a lelki öröm fényeire akar elvezetni bennünket. E gondolat jegyében tartsunk most bûnbánatot...

Hívek könyörgése

Testvéreim! Az Úr Jézus a legkiválóbb orvos, aki egyaránt gyógyítja testünket és lelkünket. Forduljunk ezért hozzá nagy bizalommal!

1.	Mennyei Atyánk! Könyörgünk azokért, akik vállalták az evangélium hirdetésének szolgálatát. Bátorítsd ôket az igehirdetésben!

2.	Könyörgünk azokért, akik olyan közösséget keresnek, amely befogadja ôket. Vezesd eredményre szándékukat!

3.	Könyörgünk azokért, akik nem tudják megfogni a feléjük nyújtott baráti jobbot. Támassz bennük reményt és bátorságot embertársaik iránt.

4.	Könyörgünk azokért, akik ezekben a napokban örömmel ajándékoznak meg másokat. Add, hogy ne fogyjon el szívükbôl az ajándékozó szeretet.

Urunk Jézus Krisztus! Köszönjük, hogy tanításoddal vezetsz és szentségeiddel erôsítesz minket. Szálljon feléd hálánk és dicséretünk, most és mindörökké. Amen.


B év / Évközi 7. vasárnap (Mk 2,1-12)

Bevezetô

Mindenki tapasztalhatta már, hogy a bûnös múlt teherként nehezedik az ember lelkére. A keresztény embernek egyik nagy öröme éppen abból ered, hogy megszabadulhat bûnei terhétôl. Van bûnbocsánat. A mai evangéliumban is arról fogunk hallani, hogy az Úr Jézus a béna embernek nemcsak a testét gyógyítja meg, hanem megbocsátja a bûneit is. Hallatlan nagy dolog az, hogy mindig lehetôségünk van az újrakezdésre, még a legnagyobb bûn elkövetése után is. Mivel azonban a bûnbocsánatnak feltétele a bánat, a mai szentmisénket is bûnbánattal kezdjük. Gyónom...

Hívek könyörgése

Könyörögjünk az irgalmas Istenhez, akit a bûn megbánt, de a bûnbánat kiengesztel!

1.	Urunk! Hálát adunk nagy jóságodért, amellyel a bûnbocsánat szentségében irgalmasan megbocsátod bûneinket.

2.	Vezesd a bûnbánatra azokat, akik a sátán rabságában sínylôdnek.

3.	Urunk! Add, hogy híveid az ôszinte szentgyónással mindenkor rátaláljanak a bûnbôl való szabadulás útjára.

4.	Add Urunk, hogy az Egyház útmutatását követve minden ember felismerje üdvözítô szándékodat.

5.	Könyörülj Urunk azokon, akiket ma szólítottál ki ebbôl az életbôl, és add meg nekik az örök boldogság nyugalmát.

Mennyei Atyánk! Te az engedetlen ember vétkét eltörölted Szent Fiad engedelmességével. Kérünk, erôsíts bennünket kegyelmeddel, hogy mindig készséges lélekkel kövessük parancsaidat, Krisztus a mi Urunk által. Amen.


B év / Évközi 8. vasárnap (Mk 2,18-22)

Bevezetô

Az ószövetségben a mózesi törvények pontosan és részletesen szabályozták az emberek vallási életét. A törvénymagyarázók pedig aprólékos elôírásokkal nehezítették azok megtartását. Ennek az lett egyik következménye, hogy az emberek vallásossága külsôségekben merült ki. Az újszövetség szerzôje az Úr Jézus, aki új törvényt állít a vallási élet központjába, a szeretet törvényét. Nem a külsôségekre teszi a hangsúlyt, hanem a szív tisztaságára. Ezért kerül többször összeütközésbe az írásdókkal. Nekünk is a lélek tisztaságára kell törekednünk.

Hívek könyörgése

Testvéreim! Az Úr Jézus a szeretet jegyében kötött új szövetséget velünk. Bizalommal imádkozzunk, hogy kegyelme segítségével hûségesek maradjunk hozzá!

1.	Urunk! Köszönjük, hogy tagjai lehetünk az általad alapított Egyháznak, a szeretet vallásának.

2.	Engedd, hogy mindig tudatában legyünk keresztény hivatásunknak.

3.	Segítsd híveidet, hogy szeretetben és hûségben éljenek törvényeid szerint.

4.	Add Urunk, hogy egyházközségünk tagjai Krisztust lássák és szolgálják egymásban.

5.	Add meg Urunk az örök élet jutalmát mindazoknak, akik irántad való szeretetbôl szolgálták embertársaikat.

Jóságos Istenünk! Te úgy szeretsz bennünket, mint vôlegény a jegyesét. Mi hiteles keresztény életünkkel akarjuk bizonyítani irántad való szeretetünket, Krisztus a mi Urunk által. Amen.


B év / Évközi 9. vasárnap (Mk 2,23-28)

Bevezetô

Az ószövetségi ember életében fontos szerepet töltött be a szombat megszentelése. Ez a nap nemcsak az ádozat bemutatására és az imádságra adott lehetôséget, hanem szerepe volt a közösségi tudat, a családi élet ápolásában, és a teljes pihenés ideje is volt. Az újszövetségben ezt a szerepet az apostolok korától kezdve a vasárnap tölti be, mert az Úr Jézus vasárnap támadt fel. A mi számunkra a vasárnap megszentelése a szentmisén való részvétellel és pihenéssel, köznapi munkánk elhagyásával történik. Ennek jegyében jöttünk ma mi is az Isten oltára köré, ahol közösen adunk hálát az elmúlt hét eredményeiért, és kérjük a mennyei Atya áldását életünkre. Alázatos bûnbánattal kezdjük. Gyónom...

Hívek könyörgése

Testvéreim! Kérjük Isten segítségét, hogy a vasárnapok a mi életünkben mindig az Ô dicsôségét szolgálják, és testi-lelki javunkat is elômozdítsák!

1.	Add Urunk, hogy híveid a vasárnapi szentmisében méltón ünnepeljék a megváltás szent titkát.

2.	Add Urunk, hogy a mindennapi gondok és szenvedések ne homályosítsák el bennünk Isten iránti kötelességeink tudatát.

3.	Add Urunk, hogy a vasárnapok és az ünnepek alkalmul szolgáljanak a családtagok és a rokonok közötti szeretet ápolására.

4.	Engedd Urunk, hogy az emberek mindenkor átérezzék az ünnepnapok fontosságát.

Mennyei Atyánk! Te munkára teremtetted az embert, de megszabtad számunkra a pihenés idejét is. Add kérünk, hogy pihenésünk napjait akaratod szerint használjuk fel, Krisztus a mi Urunk által. Amen.


B év / Évközi 10. vasárnap (Mk 3,20-35)

Bevezetô

Amikor az Úr Jézus megkezdte nyilvános mûködését, nehézségei támadtak a családjával. Összes rokonai gyanakvással figyelték mindazt, amit mondott vagy cselekedett. Mintha nem akarták volna elismerni felnôtt voltát. Egy kicsit bolondnak tartották viselkedését. Ennek ellenére az Úr Jézus teljes biztonsággal járja a maga útját. Azonban nem mereven, nem dacosan, hanem barátságosan, és ugyanakkor határozott megindokolással. Számára a család azok együttesét jelenti, akik Isten akarata szerint élnek. Mi Jézus nyomdokait követve hozzá hasonlóan Isten ügyének nem gátlói, nem akadályozói akarunk lenni, hanem elôsegítôi. Ehhez kérjük segítségét mai szentmisénkben.

Hívek könyörgése

Testvéreim! A Mennyei Atya Jézus Krisztus által akar minket üdvözíteni. Ezzel a hittel kérjük segítô kegyelmét életünkhöz!

1.	Add Urunk, hogy mindig felismerjük szándékaidat, és azok megvalósításán szívesen fáradozzunk.

2.	Add, hogy Egyházad vezetôi mindenkor figyelemmel kísérjék az idôk jeleit, és helyesen mérlegeljék döntéseiket.

3.	Adj együttérzô és segíteni kész lelkületet a nyugodt otthonukban élô embereknek, hogy szívesen fogadják hajlékukba a menekülteket és az üldözötteket.

4.	Adj Urunk türelmet és szeretetet betegeink és öregeink iránt, akik hozzánk tartoznak, és tôlünk várnak segítséget.

5.	Tekints irgalmasan a szenvedélyek rabságában sínylôdôkre, és add meg nekik a megtérés kegyelmét.

Irgalmas Mennyei Atyánk! Hisszük és hirdetjük, hogy tiéd az ország, a hatalom és a dicsôség. Hisszük és valljuk, hogy az örök üdvösséget Szent Fiad, Jézus Krisztus által adod nekünk. Hála érte néked ma, holnap és mindörökké. Amen.


B év / Évközi 11. vasárnap (Mk 4,26-34)

Bevezetô

Megfigyelhettük már a szabad természetben, de akár a kertünkben is. hogy némely növény vagy fa magától nô, virágzik, fejlôdik. Nincs szüksége a mi munkánkra, gondozásunkra, öntözésünkre. Valamiképpen Isten titokzatos ereje nyilvánul meg bennük. Például egy varjú szájából kiesik a dió, és ahol földet ér, hatalmas diófa nô. Szinte naponként megismétlôdik Isten teremtô erejének megnyilvánulása. A mai evangélium is említi a piciny mustármagot, amely fává tud fejlôdni. Valami hasonló megy végbe oltárainkon, amikor Isten igéje, kegyelmi ereje belehull a lelkünkbe, és mi lelkileg megújulva tovább növekszünk, erôsödünk, fejlôdünk. Ehhez ad alapot bûnbánatunk.

Hívek könyörgése

Testvéreim! Imádkozzunk mennyei Atyánkhoz, aki Egyháza által gondoskodik üdvösségünkrôl!

1.	Add Urunk, hogy az emberiség N. pápa vezetésével és a püspökök közremûködésével rátaláljon mindenütt Krisztus evangéliumára.

2.	Adj erôt és bátorságot Egyházunk vezetôinek, hogy az általuk szükségesnek ítélt reformokat végrehajtsák.

3.	Adj erôt mindnyájunknak, hogy a szegénység, igazságtalanság elleni küzdelemhez legyen kitartás bennünk.

4.	Add Urunk, hogy Egyházad a nemzetközi életben minden nemes emberi törekvést támogasson.

Gondviselô Atyánk! Hálával tartozunk neked azért, hogy életünknek értelmet és nemes célt adtál. Hisszük, hogy kegyelmed erejével elérjük célunkat, Krisztus a mi Urunk által. Amen.


B év / Évközi 12. vasárnap (Mk 4,35-41)

Bevezetô

A természet szeszélyébôl olykor ijesztô viharokat élünk át. A mai evangélium is egy tengeri viharról számol be, amely az apostolokat ejtette kétségbe. A váratlan vihar az egyik kisvárosban nagy tányér alakú antennákat tépett le a háztetôkrôl, és össze is törte azokat. Ahogyan a természetben, úgy lelki életünkben is támadnak viharok. Ilyen lehet a szerelmi bánat, a gazdasági gond, az elhunyt szeretteink fölött érzett gyász, vagy valami ezekhez hasonló. Ezek a viharok néha az Isten felé mutató antennáinkat is megrongálják. Ilyenkor csalódottnak, gyökértelennek érezzük magunkat. Sérült antennáinkat azonban meg tudjuk javítani, mert az Úr Jézushoz fordulunk, és az ô erejével a ránk törô viharban is talpon tudunk maradni, bizalmunkat vissza tudjuk nyerni. Legyen a mai szentmisénk is ilyen találkozás, amely bizalmunkat, lelkünket megerôsíti.

Hívek könyörgése

Testvéreim! Az Úr Jézus nem hagy bennünket magunkra az élet viharos idôszakaiban sem. Imádkozzunk hozzá bizalommal!

1.	Erôsítsd Urunk azokat, akik a mai idôk viharában gyengéknek érzik magukat, és a félelem nyomja lelküket.

2.	Áraszd gazdagon bátorító kegyelmedet szentatyánkra, N. pápánkra, hogy az Egyház hajóját az Úr Jézus erejével biztosan kormányozza.

3.	Add, hogy az élet viharai, az élet megpróbáltatásai mindenkor hozzád vezessenek minket.

4.	Adj lelki erôt azoknak, akik az üldözéstôl, kínzástól és háborútól szenvednek, hogy el ne veszítsék irántad való bizalmukat.

Urunk, Istenünk! Te tudod, hogy az élet sokszor próbára teszi hitünket. De mindig meg tudsz nyugtatni bennünket, ha hozzád fordulunk. Ezért dicsérünk téged, hálát adunk neked most és mindörökké. Amen.


B év / Évközi 13. vasárnap (Mk 5,21-43)

Bevezetô

A mai evangélium Jairus leányának feltámasztását adja elô. Az Úr Jézus azt mondja a halva fekvônek: Talita kumi, ami azt jelenti, kelj fel, állj fel. És a kislány, mintha álmából ébresztenék, egyszerûen feláll, és járni kezd. A szentmise kezdetén mi is felállunk. Jelképesen azt fejezzük ki ezzel a mozdulattal, hogy kiléptünk a hétköznapokból, és Isten jelenlétébe helyezzük magunkat. Készek vagyunk figyelni arra a Jézusra, akibôl felénk életerô sugárzik, készek vagyunk vállalni azt a feladatot, amelyet Jézus követése jelent, hogy eljussunk az örök életre. Ezt a készséget fejezzük ki a bûnbánattal is, amit álló helyzetben végzünk.

Hívek könyörgése

Testvéreim! Istentôl nagyszerû életprogramot kaptunk, amikor örök boldogságra teremtett minket. Álljunk neki e program megvalósításának, és kérjük ehhez segítségét!

1.	Istenünk, add, hogy a keresztény élethez legyen bennünk életkedv, és mindig érezzük a tiszta lelkiismeret örömét.

2.	Add, hogy minden embert eltöltsön az örök élet vágya.

3.	Segítsd Egyházadat, hogy tanításával és tagjainak példaadó életével mindenkor be tudja mutatni a világnak az evangélium értékét és szépségét.

4.	Tedd példamutatóvá keresztény hétköznapjainkat, hogy minél többen kedvet kapjanak a vallásos életre.

5.	A földi életbôl eltávozott testvéreinknek pedig add meg az örök élet boldogságát.

Mennyei Atyánk! Mi megismertük a keresztény vallás értékeit. Kérünk, hogy a hitünkkel megismert igazság és az ôszinte szeretet útján valóban eljussunk örök célunkhoz, Krisztus a mi Urunk által. Amen.


B év / Évközi 14. vasárnap (Mk 6,1-6)

Bevezetô

Gyakran elôfordul, hogy idegen, ismeretlen emberekhez kedvesebbek, udvariasabbak vagyunk, mint családunk tagjaihoz. A családtagokkal szemben lazábban viselkedünk, mert úgy gondoljuk, hogy ôk ismernek minket, mi ôket, tehát nincs szükség különösebb tiszteletre, figyelemre velük szemben. Valami hasonló helyzet állhat elô Isten esetében is, amikor vasárnapról vasárnapra a szentmise keretében eléje állunk. Tudatában vagyunk ugyan annak, milyen jelentôsége van a szentmisének, mégis megszokottá, rutinná válhat, ha nem vagyunk elég éberek. Ezért a mise elején mindig, ma is gondoljuk át: ki az Isten, mik vagyunk mi? Tartsunk lelkiismeretvizsgálatot...

Hívek könyörgése

Testvéreim! Az Úr Jézus a mi tanítónk és mesterünk. Már nyilvános mûködésének kezdetén elhangzik az égi szózat, hogy ôt hallgassuk, ôrá figyeljünk. Ezért kérjük ôt bizalommal!

1.	Urunk, add meg Egyházad pásztorainak az erôsség Lelkét, hogy mindig bátran hirdessék az evangéliumot.

2.	Világosítsd meg azon férfiak és nôk lelkét, akiket arra rendeltél, hogy a gyermekeknek és a fiataloknak hirdessék a hit igazságait.

3.	Ne engedd, hogy valaha is visszautasítsuk a felismert igazságot.

4.	Segítsd a népek vezetôit a földi javak igazságosabb elosztásában, hogy ezáltal is erôsödjék a népek közötti szolidaritás.

Urunk, Istenünk, óvj meg minket a megátalkodás szellemétôl, hogy bûneink bocsánatát elnyerhessük, Krisztus a mi Urunk által. Amen.


B év / Évközi 15. vasárnap (Mk 6,7-13)

Bevezetô

Megszoktuk, hogy tartalékolunk pénzt, ételt, ruhát. Úgy gondoljuk, hogy ez ad biztonságot a holnapra. De vannak, akik ezt nem teszik. Kétféle embercsoport tartozik ide. Egyik az, amelyiknek nincs mibôl tartalékolni. E csoport tagjai általában tele vannak aggodalommal. Félnek a holnap bizonytalanságától. A másik az, amelyik nem akar tartalékolni, mert teljesen Istenre akar hagyatkozni. Ezek azok, akik nagyon tudnak bízni a gondviselésben, és soha nem esnek kétségbe, ha szûkösen vannak is egy idôre. A mai evangéliumban arról fogunk hallani, hogy az Úr Jézus a teljes Istenre hagyatkozást kívánja apostolaitól, amikor szétküldi ôket az evangélium hirdetésére. A gondviselésbe vetett hit fontos tartozéka vallási életünknek, és annak hiánya a hit gyengeségét jelzi. Vizsgáljuk meg magunkat, mennyire tudunk bízni Isten gondviselésében.

Hívek könyörgése

Testvéreim! A mennyei Atya szeret minket, és gondoskodik rólunk. Forduljunk hozzá bizalommal!

1.	Áldd meg Urunk azokat, akik az elesetteket és a szegényeket segítik, nehogy elveszítsék életkedvüket a nehézségek láttán.

2.	Imádkozzunk azokért, akik az evangéliumot hirdetik, hogy hûek maradjanak Isten igéjéhez, és mindig a szeretet szellemében cselekedjenek.

3.	Világosítsd meg az emberek értelmét, hogy nyílt szívvel fogadják Isten szavát, és bízzanak az igazság erejében.

4.	Imádkozzunk a családokért, akik hûségben összatartanak, és egymást kölcsönösen támogatják.

5.	Segíts mindnyájunkat, hogy az evangélium igazságainak fényénél eljussunk az örök életre.

Istenünk, az apostolok gondviselô jóságodban bízva indultak el az evangélium hirdetésére, és nem csalatkoztak. Add, hogy mi is tudjunk mindenkor bízni atyai gondviselésedben, Krisztus a mi Urunk által. Amen.


B év / Évközi 16. vasárnap (Mk 6,30-34)

Bevezetô

Néha azt kívánjuk, bárcsak tovább tartana a nap, mint 24 óra. Sok a tennivaló, sok a feladat, az idô meg kevés. Úgy érezzük, jó lenne kikapcsolódni, a napi taposómalomból kiszabadulni. Ámde a nyugalom nem jön csak magától hozzánk, nekünk magunknak kell idôt biztosítani a pihenésre, a kikapcsolódásra. A mai evangélium is ezt sugalmazza, amint majd hallani fogjuk. Amikor templomba jövünk, tulajdonképpen kiemeljük magunkat mindannak a szorításából, ami napról napra mozgat, ûz-hajt bennünket. Amikor kitárjuk szívünket Isten felé, a nyugalomnak nyitunk ablakot. Itt egy kicsit hagyjuk magunkat formálódni, hogy lelkileg megerôsödve helyt tudjunk állni mindennapi kötelességeinkben. Tartsunk csendet...

Hívek könyörgése

Testvéreim, könyörögjünk gondviselô Istenünkhöz embertársainkért, akik békére és üdvösségre vágynak!

1.	Add Urunk, hogy a kötelességüket becsületesen teljesítô emberek mind eljussanak a megérdemelt pihenéshez.

2.	A nyári szünidô szolgáljon tanulóifjúságunk testi és lelki erejének gyarapodására.

3.	Imádkozzunk mindazokért, akik hajszoltnak, nyugtalannak, ûzöttnek érzik magukat. Segitsd ôket, hogy közeledben nyugalomra találjanak.

4.	Könyörögjünk mindazokért, akik az ige hirdetésének szolgálatában állnak, hogy kedvüket ne veszítsék, hanem hivatásukban örömet találjanak.

5.	Elhunyt testvéreinket fogadd jóságosán örök nyugalmadba.

Jóságos mennyei Atyánk! Mindnyájan benned bízunk, mert Szent Fiad által szeretetedet megfoghatóvá tetted számunkra. Általa dicsérünk és magasztalunk téged mindörökké. Amen.


B év / Évközi 17. vasárnap (Jn 6,1-15)

Bevezetô

Az Úr Jézus újszerû tanításának és csodáinak híre sok emberhez eljutott. Jöttek is mindenfelôl az emberek kiéhezve, az üdvösség utáni vággyal eltelve. Nem csalódtak. Az Úr Jézus nemcsak életet adó tanítást adott nekik, hanem kenyeret is. Több ezer ember jóllakik, és úgy megtelik szívük hálával, hogy királlyá akarják ôt választani. Errôl fogunk hallani a mai evangéliumban. A csodás kenyérszaporítás nemcsak távoli esemény számunkra, hanem olyan valóság, amely most is lejátszódik istentiszteletünk órájában. Ugyanis az Úr az oltárra kerülô ostyákban megsokszorozza önmagát, és mindenki részesülhet belôle. Mi tudjuk ezt, ezért is jövünk szentmisére. Erôsödni, gazdagodni akarunk abból, amit az Úr Jézus osztogat. Tegyük magunkat méltóvá a vele való találkozásra. Gyónom...

Hívek könyörgése

Testvéreim! Azzal a bizalommal járulunk a gondviselô Istenhez, hogy Ô megadja nekünk azokat a földi javakat, amik emberhez méltó életünkhöz szükségesek!

1.	Adj Urunk Egyházad vezetôinek szociális lelkületet, hogy mindenkor észrevegyék az emberek testi-lelki igényeit.

2.	Vezesd Egyházadhoz azokat, akik a szeretet kenyere után vágyakoznak.

3.	Láttasd meg a teremtett világ szépségeit azokkal, akik most e napokban éppen szabadságukat töltik.

4.	Mindazoknak, akik Jézus szent nevére vannak keresztelve, töltse el lelkét béke, bizalom és irántad való hála.

5.	Fogadd be az örök béke országába azokat, akik ma hunytak el.

Urunk Jézus Krisztus! Hálát adunk neked, mert gondoskodsz mindennapi kenyerünkrôl, és köszönjük neked, hogy a kenyér színében önmagad adod nekünk lelki táplálékul. Add, hogy méltók legyünk ajándékaidra ma, holnap és mindörökké. Amen.


B év / Évközi 18. vasárnap (Jn 6,24-35)

Bevezetô

A csodás kenyérszaporítás után sokan azért keresték az Úr Jézust, mert jóllakatta ôket. Nehezen tudta megértetni az emberekkel, hogy ,,nem csak kenyérrel él az ember.'' Van olyan éhség is, amit nem lehet kenyérrel, kaláccsal, hússal lecsillapítani. Nagyon jól mutatja ezt azoknak a gazdagoknak az élete, akik jólétben élnek, és mégis elégedetlenek az életükkel. Az Úr Jézus éppen azért hív bennünket ismételten közösségbe, közös istentiszteletre, hogy megtapasztaljuk ennek a másik életnek a szépségét, melegét, természetfeletti értékét. Ma is ezért vagyunk együtt.

Hívek könyörgése

Isten új élettel ajándékoz meg bennünket az Egyházban. Úgy akar bennünket megváltoztatni, hogy majd mi legyünk mások számára az élet kenyerévé. Erre gondolva imádkozunk most hozzá bizalommal!

1.	Add Urunk, hogy a földi jólétért való küzdelem ne oltsa ki az emberek lelkébôl az örök üdvösség vágyát.

2.	Add, hogy egyházközségünk váljék a meleg otthonosság helyévé minden keresztény ember számára.

3.	Áldd meg azokat, akik a világban az igazságosság megvalósulásáért, és a tisztességes békéért fáradoznak.

4.	Vigasztald meg azokat, akik szeretteiktôl váltak meg, segítsd ôket, hogy találjanak kiutat gyászukból.

5.	Add, hogy a szent útravaló által megerôsítve távozzunk a földi életbôl.

Istenünk, Te Szent Fiad, Jézus által akarsz minket az örök boldogságra vezetni. Engedd úgy boldogulni népedet a földön, hogy elnyerje az örök életet, Krisztus a mi Urunk által. Amen.


B év / Évközi 19. vasárnap (Jn 6,41-51)

Bevezetô

A mai szentmise olvasmányában arról értesülünk, hogy Isten Illés prófétának kenyeret és vizet ad hosszú útjára. Nekünk is megvan a mindennapi kenyerünk, ami nemcsak munkánk eredménye, hanem Isten gondviselése is. Gondoljunk csak az idôjárás viszontagságaira, ami nem tôlünk függ. Csodálatos az a folyamat, ahogyan Isten gondoskodik testi életünkrôl. Még csodálatosabb azonban az a mód, ahogyan lelkünkrôl akar gondoskodni, amikor magát az Úr Jézust kínálja nekünk kenyér alakjában. ,,Aki ebbôl a kenyérbôl eszik, örökké élni fog.'' Az Úr Jézus tehát a lelkünket élteti, táplálja, erôsíti. Amint azonban a mindennapi kenyérért is meg kell dolgozni, lelki erôfeszítés kell ahhoz is, hogy bûn nélküli szívet biztosítsunk Jézusnak az ô befogadására. Ezért kezdjük szentmisénket bûnbánattal. Gyónom...

Hívek könyörgése

Urunk, a mi Istenünk az élet Istene. Azt akarja, hogy nekünk is gazdag életünk legyen. Ezért bizalommal fordulunk hozzá kéréseinkkel!

1.	Segíts Urunk mindazoknak, akik a politikában, a gazdasági életben és a társadalomban vezetô pozíciót töltenek be, hogy az életet ne megsemmisíteni törekedjenek, hanem felelôs szolgálatukkal elômozdítsák annak fejlôdését.

2.	Támogasd kegyelmeddel mindazokat, akik síkra szállnak a víz, a levegô és a Föld tisztaságáért.

3.	Tégy Urunk bennünket is élô kenyérré mások számára, hogy a mi példamutatásunk által bátran és örömmel cselekedjék a jót.

4.	Szabadíts meg minket a gonosztól, hogy embertársaink számára elfogadhatók legyünk, és ne mérgezzük meg a velük való együttlétünket.

Jóságos Istenünk, köszönjük neked, hogy zsákutcáinkból mindig kivezetsz, és az élet útjára állítasz. Légy számunkra továbbra is útmutató fény, hogy elérkezzünk az örök életbe, a te Fiad, a mi Urunk Jézus Krisztus által. Amen.


B év / Évközi 20. vasárnap (Jn 6,51-58)

Bevezetô

Mindenki tudja, hogy milyen fontos a véradás a másik ember élete számára. Az Úr Jézus a mai evangéliumban saját vérét ajánlja fel nekünk, hogy általa örök életünk legyen. Szándékát úgy akarja megvalósítani, hogy életét áldozza fel értünk. Ehhez nagy szeretet kell, és a szentmisében erre emlékezünk. Itt az oltáron titokzatos kapcsolat jön létre az isteni és az emberi között. ,,Aki issza az én véremet, annak örök élete lesz.'' Tiszta lélekkel akarjuk ezt megtenni, ezért mondjuk: Gyónom...

Hívek könyörgése

Imádkozzunk Urunkhoz, Jézus Krisztushoz, aki az élet kenyerével akar bennünket elvezetni az örök hazába!

1.	Engedd Urunk, hogy az emberek felismerjék, mily közel vagy hozzájuk mások személyében, azokban, akikkel naponta találkoznak.

2.	Segíts minket, hogy az Eucharisztia titkát mindig nagy örömmel ünnepeljük.

3.	Egyházközségünk hívei örömmel tegyenek eleget a szeretetlakomádra szóló meghívásnak.

4.	Haldokló testvéreinket segítsd hozzá, hogy az élet kenyerével megerôsödve távozzanak e földi hazából.

Urunk, Jézusunk! Köszönjük neked, hogy az Oltáriszentséget adtad nekünk lelkünk erôsítésére. Mindenkor tisztelettel és hálával akarjuk azt szívünkbe fogadni, hogy eljussunk hozzád, aki az Atyával és a Szentlélekkel élsz és uralkodol mindörökké. Amen.


B év / Évközi 21. vasárnap (Jn 6,60-69)

Bevezetô

Vannak életünkben olyan idôk, amikor nehezen értjük meg Isten akaratát. A mai evangélium is ilyen helyzetrôl beszél. Az Úr Jézus saját testét és vérét akarja övéinek táplálékul adni, de hallgatósága értetlenül hallgatja szavait. Bennünk is megdöbbenést okoz, ha arról hallunk, hogy egy ártatlan embert meggyaláznak, üldöznek. Értelmünkkel nem tudjuk felfogni. Amíg értelmünk fel tudja dolgozni az eseményeket, addig könnyû hinni. A hit ott kezdôdik el igazán, amikor nem értjük Istent, és mégis bízunk benne. Ilyen bizalom van Péter apostolban, amikor azt mondja: ,,Uram, az örök élet igéi nálad vannak.'' Kérjük ma Istent, hogy mi is ilyen lelkülettel tudjuk követni Urunkat életünk nehéz helyzeteiben.

Hívek könyörgése

Testvéreim, ha feltétel nélkül hiszünk Istenben, akkor örömben és bánatban rá bízhatjuk az életünket. E bizalom alapján terjesszük elô kéréseinket!

1.	Könyörgünk azokért, akik csalódtak az Egyházban. Urunk, mutass fel elôttük jó példát a meggyôzôdéses keresztény életre.

2.	Könyörgünk azokért, akik fájdalmasan tapasztalták, hogy az Isten felé vezetô út fáradságosabb, mint ôk gondolták. Kérünk Urunk, bátorítsd ôket a hit útján.

3.	Könyörgünk azokért a szülôkért és gyermekekért, akik nem bíznak egymásban. Kérünk Urunk, segítsd ôket, hogy megtalálják az egymáshoz vezetô utat.

4.	Könyörgünk a lanyha és közömbös keresztényekért. Segítsd ôket Urunk, hogy egyértelmûen és következetesen tudják követni az evangélium tanítását.

Urunk, Istenünk! Nem könnyû téged mindig megérteni, és ez néha kikezdi, gyengíti hitünket. Hálásak vagyunk neked, ha ilyenkor nyomunkba szegôdsz, és rávezetsz arra az útra, amely az örök boldogságunkba torkollik, a mi Urunk, Jézus Krisztus által. Amen.


B év / Évközi 22. vasárnap (Mk 7,1-8.14-15.21-23)

Bevezetô

Talán ismerôs számunkra az a helyzet, amikor felebarátunk nem szívbôl, csak a társadalmi szokások kényszerének hatására visz ajándékot. Nem akarja, hogy azt híreszteljék róla: ez semmi ajándékot nem hozott. Ajándékozik tehát, de nem szívbôl. Az Úr Jézus is tapasztal ilyet saját népe körében. Már Izaiás kifakad emiatt: ,,Ez a nép ajkával dicsér engem, szíve azonban távol van tôlem.'' Ezért figyelmezteti az Úr Jézus kortársait, hogy ne az edények tisztaságára helyezzék a súlyt, hanem lelkük tisztaságára. Ma így fogalmazna: Ne a társadalmi szokásokra figyeljetek, hanem a lelkiismeret szavát kövessétek. Vizsgáljuk meg magunkat, azt mutatjuk-e kifelé, ami a szívünkben van, és tartsunk bûnbánatot életünk kétszínûsége felett.

Hívek könyörgése

Imádkozzunk Urunkhoz, Jézus Krisztushoz, aki a szívek és vesék vizsgálója, hogy segítsen bennünket az ôszinte vallásossághoz!

1.	Add Urunk, hogy a püspökök és plébánosok igehirdetése és élete ôszinte meggyôzôdésrôl tanúskodjék.

2.	Segíts Urunk kegyelmeddel, hogy az egymás iránti magatartásunk a megbecsülés és a testvéri szeretet megnyilatkozása legyen.

3.	Segítsd a családtagokat, hogy egymásnak mindig igazat mondjanak, és ezáltal a kölcsönös bizalom légkörében éljenek.

4.	Add, hogy életünk utolsó órája a Te kegyelmedben találjon bennünket.

Istenünk, Te az igaz szíveket keresed. Segíts mindnyájunkat, hogy külsô cselekedeteink mindenkor belsô meggyôzôdésbôl fakadjanak, a mi Urunk, Jézus Krisztus által. Amen.


B év / Évközi 23. vasárnap (Mk 7,31-37)

Bevezetô

A mai evangéliumban a süketnéma meggyógyitásának történetét fogjuk hallani. A történet nemcsak arra hívja fel figyelmünket, hogy a halló és beszélô képességeink Istentôl kapott értékes adományok, és ezeknek az adományoknak a birtokában nemcsak arra kell gondolnunk, hogy legyünk készek Isten szavának meghallgatására a fülünkkel, Isten imádására a nyelvünkkel, hanem azokra az emberekre is gondolhatunk, akikrôl azt mondja az Úr Jézus: ,,Látván nem látnak, hallván nem hallanak.'' Vagyis: Látják a helyes utat, de letérnek róla, hallják az igazságot, de hazugságot beszélnek. Vizsgáljuk meg lelkiismeretünket, vajon Isten akarata szerint használjuk-e fülünket és nyelvünket mindennapi életünkben?

Hívek könyörgése

Testvéreim! Úgy imádkozzunk gondviselô Istenünkhöz, hogy kéréseink megfeleljenek az Ô akaratának!

1.	Add Urunk, hogy szentatyánk, N. pápa és Egyházunk püspökei, papjai, diakónusai korszerûen és teljes meggyôzôdéssel hirdessék az evangéliumot.

2.	Segíts bennünket, hogy Isten igéjét ne csak hallgassuk, hanem szavunkkal és életünkkel is hirdessük.

3.	Erôsítsd bennünk a figyelmet azok iránt, akik bárminemû testi fogyatékosságban szenvednek, hogy érezzék a feléjük forduló szeretetet.

4.	Add, hogy a földi életbôl távozott testvéreink boldog feltámadásra ébredjenek.

Istenünk! Köszönjük, hogy ép testtel, egészséges érzékszervekkel ajándékoztál meg minket. Hálából úgy akarjuk azokat használni, hogy neked dicsôségedre, lelkünknek pedig hasznára legyenek, a mi Urunk Jézus Krisztus által. Amen.


B év / Évközi 24. vasárnap (Mk 8,27-35)

Bevezetô

Vallásunk sokféleképpen hozza kapcsolatba életünket a kereszttel. Amikor csak belépünk a templomba, keresztet vetünk, minden szentmisénket keresztvetéssel kezdjük, a kereszt csúcsosodik tornyainkon, keresztet állítunk a sírokra. Mindez arra akar emlékeztetni minket, hogy a kereszt jelében nyertük el a megváltást. Kereszteléskor is keresztet rajzolunk a gyermek homlokára, ami arra figyelmeztet, hogy keresztségünkkel az Úr Jézus keresztútját is magunkra vállaltuk, és végig kell járnunk. Ez az út gyakran nehéz, roskadozunk a teher alatt, amely vállunkra nehezedik. De erôsen hisszük, hogy a Krisztussal együtt hordott kereszt mindig a dicsôséghez vezet. Imádkozzunk ma azért, hogy életünk keresztje lelkünk javára legyen.

Hívek könyörgése

Testvéreim! Az Úr Jézus értünk vállalta a keresztet. Kérjük kegyelmét, hogy hûséges társai lehessünk a kereszt viselésében!

1.	Megváltónk! Szenvedésed által add meg híveidnek, hogy fékezni tudják testük bûnös kívánságait, és így akadálytalanul közeledjenek feltámadásod ünnepéhez.

2.	Tanítsd meg híveidet, hogy megpróbáltatásaikat a Te szenvedéseddel egyesítve viseljék el, és ezzel megnyilvánuljon életükön üdvösséged mûve.

3.	Bátorítsd azokat, akik a hitetlen, közömbös világban megvallják hitüket, és a Krisztus mellett tanúskodó élet mellett döntenek.

4.	Vigasztald meg azokat, akik testi vagy lelki szükséget szenvednek, hogy békéjüket benned találják meg.

5.	Emlékezzél azokra, akik eltávoztak ebbôl az életbôl, és áraszd rájuk a feltámadás dicsôségét.

Urunk, Jézus Krisztus! Egyházad a kereszt jelét veteti magunkra és mindenre. Taníts meg minket a kereszt titkát tisztelni és vállalni, és ezáltal Isten ereje nyilvánuljon meg életünkön, ma és mindörökké. Amen.


B év / Évközi 25. vasárnap (Mk 9,30-37)

Bevezetô

Amikor az Úr Jézus tanításával ismerkedünk, olykor úgy tûnik, hogy általa az erkölcsi világrend visszájára fordult. Például a mai evangéliumban elhangzik ez a mondat: ,,Aki elsô akar lenni, legyen az utolsó és mindenkinek a szolgája.'' Fordított világnak érezzük. Ha azonban teljes összefüggésében szemléljük a krisztusi tanítást, mindent helyesnek találunk. Ugyanis az Úr Jézus azt hangsúlyozza, hogy legfontosabb a mennyei Atya szolgálata. Egy alkalommal így fogalmazza meg ezt: ,,Nem azért jöttem, hogy nekem szolgáljanak, hanem, hogy én szolgáljak.'' Mi akkor azonosulunk vele, ha elsôsorban Istennek szolgálunk, az Ô akaratát teljesítjük. Ma is azért imádkozunk, hogy ez sikerüljön. Vizsgáljuk meg lelkünket, helyesen szolgálunk-e Istennek.

Hívek könyörgése

Testvéreim! Az Úr Jézus értékskáláján középpontban állnak a gyermekek, a kicsinyek. A mi körünkben pedig sokszor a szélre szorulnak. Most elsôsorban értük imádkozzunk!

1.	Istenünk! Védd, oltalmazd a gyermekeket, akik világunkban sok veszélynek vannak kitéve.

2.	Állíts segítôkész lelkeket a háborúk áldozataiért, akik az erôszak és terror elôl saját hazájukból kénytelenek menekülni.

3.	A menekültek érezzék meg gondviselô jóságodat, amikor a felebaráti szeretet melege körülveszi ôket.

4.	Tégy türelmessé minket embertársaink iránt, akik nem felelnek meg a társadalmi elvárásoknak, hogy a rajtuk kívül álló okok miatt ne érezzék magukat hátrányos helyzetben.

5.	Add meg kérünk az emberek igazságtalansága miatt szenvedô híveidnek béketûrésük jutalmául az örök boldogságot.

Istenünk! Köszönjük, hogy Szent Fiad példája által megmutattad nekünk a szolgálat magasztos értékét. Segíts bennünket, hogy a szeretetbôl fakadó szolgálatainkkal mi is példát adjunk a világnak, a mi Urunk, Jézus Krisztus által. Amen.


B év / Évközi 26. vasárnap (Mk 9,38-43.45.47-48)

Bevezetô

Azoknak az embereknek az arcai, akik gyakran jelennek meg a tv képernyôjén, annyira ismerôseinkké válnak, mint a szomszédasszony, akivel naponta találkozunk a lépcsôházban. A templomban Isten arcával találkozunk. Azonban az a kép, amelyet Istenrôl a bibliában ismerünk meg, nem egységes, sokféle alakban mutatkozik meg elôttünk. A legjellemzôbb vonása azonban nem a szigorúság, nem a büntetô, bosszúálló arc, hanem a megbocsátó, irgalmas Isten arca. Imáink közül is sok így kezdôdik: Jóságos Istenünk, hatalmadat mindenek elôtt a könyörületben, a kíméletben tapasztaljuk meg. Ez bátorít fel bennünket arra, hogy tôle mindig, tehát ma is bûneink bocsánatát kérjük. Gyónom...

Hívek könyörgése

Testvéreim! Forduljunk bizalommal emberszeretô Istenünkhöz, aki irgalmas Atyánk!

1.	Irgalmas Istenünk, add nekünk a bûnbánat és az imádság lelkét, hogy igaz szeretettel szeressünk téged és embertársainkat.

2.	Könyörülj a békétlenséget szító embereken, és állandóan ösztönözz minket a béke megteremtésére és megôrzésére.

3.	Tedd nagylelkûvé a világ szegényei iránt azokat, akik bôvelkednek anyagi javakban, hogy a gazdagok és szegények együtt zengjék dicsôségedet.

4.	Bocsásd meg nekünk, hogy nem becsültük meg Szent Fiadat a szegényekben és a szenvedôkben.

Istenünk, Te jól ismersz bennünket, és elfogadsz minket olyannak, amilyenek vagyunk. Köszönjük irántunk való irgalmas szeretetedet, és magasztalunk érte ma, holnap és mindörökké. Amen.


B év / Évközi 27. vasárnap (Mk 10,2-16)

Bevezetô

A mai szentmise olvasmánya ezzel a mondattal kezdôdik: ,,Nem jó az embernek egyedül lennie.'' Már a Szentírás elsô lapjain olvashatunk arról, hogy Isten az embert férfinak és nônek teremtette. Ha vannak is olyanok, akik külön akarnak élni, mindig megmarad a két nem közötti vonzalom, amely a házasság szentségében teljesül ki, és kapja meg az élet továbbadásának magasztos feladatát. Imádkozzunk ma a házasságban élôkért, hogy földi szerelmükbôl égi boldogság érlelôdjék.

Hívek könyörgése

Testvéreim! Imádkozzunk a keresztény családokért, hogy a házastársak életük végéig megmaradjanak az egymás iránti szeretetben és hûségben!

1.	Urunk, adj tisztánlátást a fiatal férfiak és nôk szívébe, hogy megtalálják azt az utat, melyen közös életüket felelôsséggel tudják majd kialakítani.

2.	Add Urunk, hogy a szülôk imádságos élete és munkaszeretete jó példát adjon a családban a gyermekeknek.

3.	Add, hogy a családi otthon a nagyszülôk számára is maradjon a szeretet meleg fészke haláluk órájáig.

4.	Istenünk, éreztesd meg gondoskodó szeretetedet az özvegyekkel és az árván maradt gyermekekkel is.

Istenünk, köszönetet mondunk azért, hogy a szeretet Istene vagy, és az embereket egymás számára teremtetted. Add, hogy a keresztény családok mindenhol a szeretet forrásai legyenek, és így életükkel példaképül szolgáljanak a világban. A mi Urunk, Jézus Krisztus által. Amen.


B év / Évközi 28. vasárnap (Mk 10,17-27)

Bevezetô

Az autósok gyakran találkoznak utuk során a stoptáblával. Ilyen megállásra kötelez bennünket a vasárnap, amikor a munka folyamatát leállítjuk, és megállunk. A vasárnap Isten ajándéka számunkra, amikor egyrészt pihenünk, másrészt tájékozódunk. A médiákból egész héten annyi információ árad ránk, hogy szükségünk van fix pontra, Isten szavára, amire odafigyelve mérleget tudunk készíteni, és el tudjuk választani a tiszta búzát a konkolytól, a színaranyat a csillogó utánzatoktól. Amikor szentmisénkben Isten imádására összpontosítunk, ôrá figyelünk, ugyanakkor Isten ránk figyel, felénk fordul útmutató tanításával, örök igazságaival. Törekedjünk ma is mindazt megfigyelni, leikünkbe fogadni, amit nekünk szánt.

Hívek könyörgése

Testvéreim! Kérjünk mennyei Atyánktól tanulékony lelket, hogy a bölcsesség erejével felismerjük az élet igaz értékeit!

1.	Urunk, adj bölcsességet az embereknek, hogy helyesen értékeljék és használják a földi javakat.

2.	Kegyelmed tudatosítsa bennünk, hogy parancsaid az emberek javát szolgálják, az emberek üdvösségét segítik elô.

3.	Imádkozzunk, hogy a jó módban élô keresztény testvéreink mindenkor szívesen és tehetségüknek megfelelô arányban segítsék a szükséget szenvedôket.

4.	Segítsd a szülôket annak felismerésében, hogy nemcsak anyagiakban kell áldozatot válllalni gyermekeikért, hanem idôt is kell rájuk szentelni.

5.	Add Urunk, hogy az ítélet napján nyugodtan adhassunk számot földi javaink használatáról.

Urunk, Istenünk! Köszönetet mondunk adományaidért, mindennapi kenyerünkért. Különösképpen hálát adunk igéidért, amelyeket egész életünkön keresztül juttatsz nekünk a mi Urunk, Jézus Krisztus által. Amen.


B év / Évközi 29. vasárnap (Mk 10,35-45)

Bevezetô

A gyerekek alkalomadtán apjuk, anyjuk keze után nyúlnak, hozzájuk bújnak. A biztonság és a melegség érzetét keresik ilyenkor. Hasonló a helyzet a felnôttek esetében is. Oltalmat, védelmet keresünk Istennél, mert feltétlenül bízunk gondviselô szeretetében. Mai szentmisénk is ilyen bizalomkeltés legyen, és erôsítse életörömünket. Tartsunk önvizsgálatot és bûnbánatot...

Hívek könyörgése

Testvéreim! Az Úr Jézus nem azért jött, hogy neki szolgáljanak, hanem hogy Ô szolgáljon. Kérjük Ôt, hogy erôsitse bennünk a szolgálat lelkületét!

1.	Növeld Urunk a türelmet és a szeretetet azokban, akik életüket szolgálatodra szentelték, hogy cselekedeteiket öröm és beteljesedés kísérje.

2.	Erôsítsd kegyelmeddel az Egyház és az állam vezetôit, hogy fontos beosztásukban széles körû látásmód, okosság és bátorság támogassa döntéseiket.

3.	Segíts mindnyájunkat, hogy a szolgálatnak ne csak terhét, hanem mindenkor az örömét is érezzük.

4.	Add, hogy a kísértés nehéz óráiban is hûségesek maradjunk szent akaratodhoz.

5.	Istenünk, add, hogy a földi életbôl távozva, Szent Fiadhoz hasonlóan mi is eljussunk az örök dicsôségbe.

Mennyei Atyánk! Köszönjük, hogy Szent Fiadat a szolgálatban példaképül adtad nekünk. Engedd, hogy nyomdokain járva mi is eljuthassunk hozzád! Krisztus a mi Urunk által. Amen.


B év / Évközi 30. vasárnap (Mk 10,46-52)

Bevezetô

A képek özöne ömlik ránk naponta a tv-bôl, a magazinokból. Nem csoda, ha szívünk tompává, érzéketlenné válik. Nem lehet mindent megemészteni, ami így ránk zuhog. Ezért van az, hogy gyakran megyünk el egy várakozásteli mosoly mellett, vagy nem vesszük észre a segítséget kérô pillantást. Pedig mennyi szépség szegélyezi az utak szélét, és mi közönyösen megyünk el mellettük. A mai szentmisében azzal az Úr Jézussal találkozunk, aki megnyitja a Jerikói vak szemét, de meg akarja nyitni a mi szemünket is. Látóvá tud tenni bennünket, érzékennyé mindarra, ami a világban szép és jó. Azt akarja, hogy legyen bennünk szociális érzékenység a szenvedôk iránt, a segítségre várók iránt. Kérjük ôt, hogy gyógyítsa meg lelki vakságunkat, érzéketlenségünket.

Hívek könyörgése

Urunk Jézus Krisztus, aki a vak Bertalant meggyógyítottad, azzal a bizalommal könyörgünk mi is hozzád, ami ôt irántad eltöltötte!

1.	Könyörgünk Urunk mindazokért, akik a világ szépségeit, erkölcsi értékeit nem veszik észre, mert a szenvedés és a csalódás megkeserítette, megkeményítette a szívüket.

2.	Könyörgünk mindazokért, akik mindent sötéten látnak, és elôítéletük fogva tartja ôket a lelki vakságban.

3.	Könyörgünk keresztény testvéreinkért, akik az önmagukra helyezett sötét szemüveg miatt téves utakon botorkálnak.

4.	Ragyogtasd fel örök világosságod fényét megholt testvéreinknek a szép mennyországban.

Urunk Jézus Krisztus! Köszönjük, hogy igazságaid fényével világosságot árasztasz életünk földi útjára. Ezen az úton akarunk neked szolgálni és eljutni az üdvösség birodalmába, ahol benned és veled boldogok leszünk mindörökké. Amen.


B év / Évközi 31. vasárnap (Mk 12,28b-34)

Bevezetô

Szívesen vesszük tudomásul, hogy Isten szeret bennünket. Annál nehezebben akarjuk megérteni azt, ami ennek folytatása: ,,Szeresd Uradat. Istenedet, és szeresd felebarátodat, mint önmagadat.'' Pedig aki napról napra megállapíhatja, hogy engem szeretnek, abban az emberben állandóan növekszik az Isten és az emberek iránti szeretet. Mert érzi, hogy ez ajándék, de egyben teljesítmény is. Mivel Isten elôbb szeretett minket, a mi szeretetünk visszhang az övére, ami azáltal történik, hogy tettekre váltjuk a szeretet parancsát. Ehhez akar erôt adni a mai szentmise is.

Hívek könyörgése

Könyörögjünk Urunkhoz, Istenünkhöz, aki maga a szeretet!

1.	Istenünk, Te látod, hogy földünk tele van erôszakkal, háborúval. Adj békét a földkerekség minden lakójának.

2.	Támogasd, bátorítsd mindazokat, akik az állandó békéért szállnak síkra. Adj nekik türelmet és kitartást, és add, hogy lássák tevékenységük gyümölcsét.

3.	Lobbantsd lángra újból a szeretet lángját a családokban, hogy a házastársakat ne csak a közös érdek, hanem az egymás iránti szeretet fûzze össze.

4.	Erôsítsd bennünk a szociális érzékenységet, és add, hogy az irántad való szeretetbôl fakadjon a rászorulók iránti segitôkészség.

Istenünk, hálával és köszönettel tartozunk azon szeretetedért, amely mindennapi gondviselésedben mutatkozik meg irántunk. Mi is a szeretet útján akarunk járni, amelyre Szent Fiad, Jézus Krisztus tanított minket, aki veled él és uralkodik, mindörökké. Amen.


B év / Évközi 32. vasárnap (Mk 12,38-44)

Bevezetô

A Szentírás gyakran fogalmazza meg az Istenhez való viszonyunkat úgy, hogy saját tulajdona vagyunk. Ez azt jelenti, hogy fontosak vagyunk neki, megtesz értünk mindent, ami nekünk jó, ami hasznunkra válik még akkor is, ha mi nem értjük szándékait, velünk való terveit. Ennek alapján van bennünk feltétlen bizalom a gondviselô Isten iránt. Ezt a bizalmat fogja erôsíteni mai szentmisénk is, amelyben hittel imádkozunk, énekelünk. Tegyük ezt tiszta szívvel, ezért tartsunk bûnbánatot.

Hívek könyörgése

Testvéreim! Az Úr Jézus értünk élt, és mindenben példát adott nekünk az értékes emberi életre. Bizalommal terjesszük elé kéréseinket!

1.	Urunk, ôrizz meg bennünket a felületes és az önpusztító élettôl.

2.	Töltsd el az igazságosság lelkületével mindazokat, akik állami vagy egyházi tisztséget töltenek be.

3.	Urunk, adj türelmet és kitartást mindazoknak, akik a betegek és a mozgássérültek szolgálatában állnak.

4.	Add Urunk, hogy egyházközségünk hívei anyagi hozzájárulásukkal is szívesen támogassák az Egyház iskoláit és kórházait.

Jóságos Istenünk! Szent Fiad közöttünk lakik templomainkban. Add, hogy megbecsüljük kôbôl épült házadat, de még jobban tiszteljük a Szentlélek templomát önmagunkban és egymásban. Krisztus, a mi Urunk által. Amen.


B év / Évközi 33. vasárnap (Mk 13,24-32)

Bevezetô

Az Úr Jézus a világ végérôl így fogalmazott: ,,Ég és föld elmúlnak, de az én igéim el nem múlnak.'' E szavakban egyrészt figyelmeztetés, másrészt ígéret van. Arra figyelmeztet, hogy egyszer mindenki számára eljön a végítélet, és arra fel kell készülnünk. De ugyanakkor ígéretet kapunk arra, hogy Krisztus Egyháza minden válságos idôt át fog élni, fennmarad a világ végéig. Számunkra, a napi kis és nagy gondokkal küszködô emberek számára ez vigaszt, erôt és bíztatást nyújt. A történelem viharos tengerén haladó Egyházunk célba ér, és benne mi is. De együtt kell maradnunk Jézussal mindvégig.

Hívek könyörgése

Testvéreim! A világ sokféle baját, szükségét érezzük magunk körül, és érezzük saját szorongásainkat, nyomnak saját gondjaink is. De birtokában vagyunk az Úr Jézus ígéretének, amely derûssé teszi jövônket. A beléje vetett bizalommal kérjük, hallgassa meg kéréseinket!

1.	Urunk, ôrizd meg mindazokat, akik a templomokban az igehirdetéssel és az iskolákban a hitoktatással továbbadják igazságaidat. Ôrizd meg ôket a csüggedéstôl és a csalódástól.

2.	Add meg az éleslátás képességét mindazoknak, akik a népekért felelôsséget viselnek. Add, hogy megértsék az idôk jeleit, és vállalják feladatait.

3.	Urunk, részesítsd lelki vigasztalásban a gyógyíthatatlan betegségben szenvedôket, hogy az örök élet reményét el ne veszítsék.

4.	Nyisd meg a jólétben élôk szemét, hogy meglássák a világ nyomorúságait, és segítsék a szükségben szenvedôket.

5.	Add, hogy tetteink és szavaink miatt ne kelljen szégyenkeznünk a számadás napján.

Igazságos Istenünk! Hisszük, hogy egyszer számadásra szólítasz bennünket. Segíts mindnyájunkat, hogy az ítélet napján az áldottak között lehessünk. Krisztus a mi Urunk által. Amen.


B év / Évközi 34. vasárnap, Krisztus Király ünnepe (Jn 18, 33b-37)

Bevezetô

Az ószövetség prófétái úgy mutatják be a Messiást, mint királyt, aki szabadulást hoz népének. A választott nép ennek megfelelôen földi királyt várt. Nehezen értette meg, hogy az Úr Jézus országa nem e világból való. Ô királynak vallja ugyan magát Pilátus elôtt, de olyan birodalomban, amelyben Isten törvényei, a szeretet és az igazságosság törvényei uralkodnak. Mi ennek az országnak vagyunk a polgárai, és a szeretet szellemében azok is akarunk maradni. Hogyan érvényesül életünkben a szeretet törvénye?

Hívek könyörgése

Testvéreim! Ma olyan királyt ünnepelünk, akinek örömmel szolgálunk, mert nemcsak vezérünk, hanem gondviselô Atyánk is. Hódolatunkkal együtt terjesszük elé kéréseinket!

1.	Könyörgünk Urunk, minden megkeresztelt és megbérmált testvérünkért. Ismerjék fel istengyermeki méltóságukat, és hitvalló életükkel erôsítsék egymás hitét.

2.	Könyörgünk mindazokért, akik a kereszténység egységéért fáradoznak. Add, hogy ôrizzék meg egymás számára a nyitottságot.

3.	Könyörgünk a keresztény családokért. Uralkodjék körükben a krisztusi szeretet és a megbocsátás szelleme.

4.	Könyörgünk a politikusokért. Add, hogy a közjó szolgálatában el ne felejtkezzenek az igazságosságról és az emberi jogok védelmérôl.

5.	Segíts mindnyájunkat, hogy földi életünk után eljussunk örök királyságodba.

Urunk, Jézus Krisztus! Hittel valljuk, hogy Te vagy a kezdet és a vég, Te vagy a mindenség királya! Véges életünket a Te szolgálatodban akarjuk eltölteni. Áldd meg törekvésünket! Tiéd legyen az imádás és tisztelet, most és mindörökké. Amen.


B év / Urunk megkeresztelkedése (Mk 1,7-11)

Bevezetô

Ma arra az eseményre emlékezünk, hogy az Úr Jézus megkeresztelkedett a Jordánban. Valahányszor belépünk egy templomba, szenteltvízzel keresztet vetünk magunkra. Ez a szokás keresztségünkre akar emlékeztetni bennünket. A mai ünnep jó alkalom arra, hogy saját keresztségünkre emlékezzünk. Keresztelésünk által Krisztus Egyházának nagy családjába nyertünk felvételt. Azóta a háromszemélyû egy Isten közösségébe tartozunk. Ez hasonló ahhoz, ami az Úr Jézus megkeresztelésekor történt. Ôt az Atya akkor szeretett Fiának nevezte, akiben kedve telik. Keresztelésünkkor a mennyei Atya Jézus Krisztusban fogad el bennünket, mint saját gyermekét. így már nemcsak Isten gyermekeinek hívnak bennünket, hanem valóban azok is vagyunk, ahogyan a Miatyánkban imádkozzuk. Mint gyermekeit hív bennünket ma is a szentmisére.

Hívek könyörgése

Testvéreim! Isten gyermekei vagyunk, akik teljes bizalommal fordulunk mennyei Atyánkhoz, és így imádkozzunk!

1.	Jóságos Atyánk! Alázattal könyörgünk e földön küzdô Egyházadért, amelynek az a hivatása, hogy Isten jele legyen a világban. Add, hogy mindig emlékezzék magasztos feladatára.

2.	Könyörgünk keresztény testvéreinkért, akiket az Úr Jézus nevére kereszteltek meg. Segítsd ôket, hogy a világban tanúságot tegyenek róla.

3.	Könyörgünk a szülôkért, akik ezekben a napokban kérik gyermekük megkeresztelését. Legyen velük kegyelmed ereje, hogy gyermeküknek jó példát tudjanak adni a hit szerint való életre.

4.	Könyörgünk önmagunkért, akik a Te szándékod szerint akarjuk alakítani a világot. Add, hogy vezetéseddel a kor égetô kérdéseinek nemeslelkûén megfeleljünk.

Urunk, Istenünk! Te az Úr Jézus által adsz nekünk részt saját boldogságodból. Hálát adunk neked ezért, és dicsôítünk téged most és mindörökké. Amen.


B év / Urunk bemutatása, Gyertyaszentelô Boldogasszony (Lk 2,22-40)

Bevezetô

A mai ünnep egy találkozásra irányítja figyelmünket: az Úr Jézus talákozik az Ô népével, az agg Simeonnal és Annával. A találkozás mindkettôjük számára egy életet beteljesítô élmény volt. Biztos, hogy számunkra is hihetetlen nagy élményt jelentett volna, ha ott lehettünk volna. Nekünk is vannak találkozásaink az életünkben. Egyik-másik döntô jelentôségû, mint pl. két fiatal találkozása, ami szent életszövetséggé magasztosul. A mai ünnep a kezünkbe vett megszentelt gyertyával arra hívja fel figyelmünket, hogy életünk során fontos találkozásaink vannak a világ világosságával, az Úr Jézussal. Találkozunk vele a szentmisékben, a szentségekben. Ebben a szentmisében imádkozzunk azért, hogy a vele való találkozásaink lelkünk erôsítését szolgálják.

Hívek könyörgése

Imádkozzunk Megváltónkhoz, hogy tanítása és példája legyen világító fáklya minden ember életútján!

1.	Urunk! Te légy reményt gyújtó fény az üldözöttek és menekültek számára.

2.	Te légy vigasztaló fény a jogaiktól igazságtalanul megfosztott, és az önkényesen elnyomott emberek számára.

3.	Urunk! Szereteted fénye és melege adjon erôt a betegeknek és haldoklóknak életük nehéz óráiban.

4.	Örök világosságod fényében örvendezzenek elhunyt testvéreink, akik beléd vetett hittel távoztak el a földi életbôl.

Urunk, Istenünk! Te adsz nekünk erôt életünk változásai között. Legyen ezért hála és dicséret a mi Urunk Jézus Krisztus által. Amen.


B év / Urunk mennybemenetele (Mk 16,15-20)

Bevezetô

Vannak, akik úgy képzelik el a mennybemenetelt, mintha a Úr Jézus valami helikopter módjára emelkedett volna fel a földrôl. Holott a szentíró csak azt akarja tudomásunkra hozni, hogy Megváltónk földi mûködése véget ért, és élete megdicsôült testével együtt az örökkévalóságban folytatódik az Atyánál. Ugyanakkor az Atya nem vette el ôt tôlünk, hiszen az Úr Jézus azt mondta: ,,Veletek vagyok a világ végéig''. Velünk is van tanításával, Egyházával, kegyelmeivel, szentségeivel. A mai szentmisében is együtt leszünk vele, és kegyelmével elhalmoz bennünket.

Hívek könyörgése

Az Úr Jézus felment a mennybe, hogy helyet készítsen számunkra. Könyörögjünk hozzá, hogy segítô erejével mi is eljussunk hozzá!

1.	Adj Urunk lelki erôt híveidnek, hogy a világban életükkel tanúságot tegyenek rólad.

2.	Urunk, aki apostolaidra bíztad a keresztség szentségét, add, hogy az istengyermekséget megôrizzük, és nagyra becsüljük magunkban.

3.	Tedd fogékonnyá lelkünket az evangélium iránt, amelyet apostolaidra és azok utódaira bíztál.

4.	Adj örök nyugodalmat elhunyt testvéreinknek, és add, hogy egykor mi is együtt lehessünk veled örök dicsôségedben.

Jóságos mennyei Atyánk! Köszönjük neked, hogy oly közel vagyunk hozzád Jézus Krisztus által. Fogadd szívesen könyörgésünket most és mindörökké. Amen.


B év / Szentháromság vasárnapja (Mt 28,16-20)

Bevezetô

Istent három személyben tiszteljük, imádjuk, és ez hitünknek egyik alapigazsága. Dogma, amely hitünknek örök titka marad. Hogy mégis igaznak tartjuk, az a mi Istenbe vetett bizalmunk gyümölcse. Igaznak tartjuk, hogy Istenben három személy van, mert az Úr Jézus kinyilatkoztatta nekünk. Mivel pedig a három isteni személyt a szeretet köti egybe, bennünket is elsôsorban és legmélyebben a szeretet tud egységbe kapcsolni Istennel. Isten a szeretet által akar egyesíteni önmagával, és bennünket is egymással. Vizsgáljuk meg magunkat, mi az akadálya bennünk ennek a szeretetnek.

Hívek könyörgése

Testvéreim! Az Atya gyermekei, a Fiú testvérei és a Szentlélek temploma vagyunk! Kérjük az Atyát a Fiú által a Szentlélekben, hogy segítse hívô népét!

1.	Istenünk, erôsítsd Egyházadat, hogy tudjon tanúságot tenni a szeretetrôl a világban.

2.	Add, hogy a Szentháromság Istenbe vetett hit egységet és békét teremtsen a népek és vezetôik szívében.

3.	Urunk, újítsd meg a keresztség kegyelmét minden megkeresztelt emberben, hogy ezáltal tanúid legyenek mindenütt, és részesüljenek az örök életben.

4.	Védj meg mindentôl, ami tôled és keresztény testvéreinktôl elválasztana minket.

Mindenható Istenünk, köszönjük, hogy a keresztség által gyermekeid lettünk. Segíts kegyelmeddel, hogy a Szentháromság boldogító látására eljussunk. A mi Urunk, Jézus Krisztus által. Amen.


B év / Úrnapja, Krisztus Testének és Vérének ünnepe (Mk 14,12-16. 22-26)

Bevezetô

Az Úr Jézus apostolainak mondta, de minden követôjének szánta ezt a mondatot: ,,Én veletek vagyok mindennap a világ végezetéig.'' Urunknak ez a köztünk lakozása érzékelhetôen mutatkozik meg az Oltáriszentségben, amikor a kenyér és a bor színe alatt földi vándorlásunk társa lett. Mint féltett kincsünket az oltárszekrényben ôrizzük, de a mai napon kivisszük az utcára, és ünnepi körmenetben mutatjuk meg a világnak. Nem dicsekvési szándékkal vonulunk ki az utcára, hanem annak demonstrálására, hogy Jézus az életünk központja, és mindent el akarunk takarítani az útból, ami újból és újból el akarja foglalni Jézus helyét a szívünkben. Ezzel a demonstrációval akarjuk megmutatni hitünket, iránta való hálánkat és szeretetünket.

Hívek könyörgése

Testvéreim! Amikor örömmel ünnepeljük Urunkat az Oltáriszentségben, alázattal kérjük Megváltónkat, hallgassa meg könyörgésünket!

1.	Urunk, erôsítsd Egyházadat az élet kenyerével és add, hogy a világban keresztény összetartozásunk látható jele legyen.

2.	Úgy nevelj minket az Oltáriszentség gyakori vétele által, hogy mindennél többre becsüljük lelkünk kegyelmi állapotát.

3.	Urunk, ôrizz meg minket a méltatlan szentáldozástól, és minden tiszteletlenségtôl az Oltáriszentséggel szemben.

4.	Ne engedd, hogy a szent útravaló nélkül távozzunk a földi életbôl.

5.	Elhunytjainknak pedig add meg a megváltás gyümölcsét, az örök életet.

Mennyei Atyánk! Hálát adunk neked, hogy Szent Fiad testét és vérét adtad nekünk lelkünk erôsítésére. Segíts bennünket, hogy mindig jó szándékkal és tiszta lélekkel vegyük magunkhoz a Legszentebbet. A mi Urunk, Jézus Krisztus által. Amen.


B év / Jézus Szent Szívének ünnepe (Jn 19,31-37)

Bevezetô

Ma Istennek azt a túláradó szeretetét ünnepeljük, amely az Úr Jézus Szent Szívén keresztül jutott el hozzánk. A szív jelképe mindannak, ami számunkra szeretetet, melegséget, egymás megbecsülését, irgalmat és jóságot jelent. Isten, aki a szívek és vesék vizsgálója, Szent Fia szívében találta meg azt a helyet, amellyel kifejezheti a szívtôl szívig terjedô kapcsolatot, az Ô szívétôl a miénkig. Vizsgáljuk meg magunkat, hol zárkóztunk el Isten szeretete elôl, hol szakítottuk el a szeretet szálát, hol vonakodtunk attól, hogy mások is részesüljenek a szeretetbôl.

Hívek könyörgése

Az Úr Jézusnak irántunk való szeretete oly nagy volt, hogy elvállalta értünk a kereszten a kínhalált. Irgalmas szeretetébe ajánljuk most kéréseinket!

1.	Add Urunk, hogy Egyházad pásztorai, N. pápánk, püspökeink és papjaink megmaradjanak az irántad való szeretetben.

2.	Erôsítsd a szeretetben híveidet, hogy segítôkész szívvel álljanak az üldözöttek, a nyomorgók és betegek mellé.

3.	Add, hogy mindenkor nyitottak legyünk a világ felé, és ne zárkózzunk el önzésünk falai közé.

4.	Bátorítsd a keresztényeket, hogy irgalmas szívvel tudjanak megbocsátani ellenségeiknek.

5.	Nyisd meg minden meghalt testvérünk elôtt az örök szeretet kapuját, hogy országodban érezzék Szent Szíved szeretetének melegét.

Urunk, árassz el bennünket Szent Szíved áldásával, mert tiéd az ország, a hatalom, és te adsz nekünk üdvösséget ma és mindörökké. Amen.


B év / Szeplôtelen fogantatás ünnepe (Lk 1,26-38)

Bevezetô

Ma az üdvösségtörténetnek azt a mozzanatát ünnepeljük, amelyben Isten a Szûzanyát létezésének elsô pillanatától megóvta az áteredô bûntôl és minden más bûntôl. Isten úgy akarta, hogy Szent Fiának édesanyja kezdettôl fogva a kegyelemmel teljes legyen, és a bûnnek legkisebb szeplôje se legyen rajta. Késôbbi élete pedig megmutatja, hogyan vethetjük mi is a bizalmunkat Istenbe, hogyan mondhatunk igent Isten terveire. A Szent Szûz közbenjárását kérve tartsunk bûnbánatot, hogy Istennek tetszô módon vehessünk részt a szentmisén.

Hívek könyörgése

Isten gyermekeivé fogadott minket Szent Fiában, Jézus Krisztusban. Ezért gyermeki bizalommal fordulunk hozzá kéréseinkkel!

1.	Urunk, segítsd Egyházadat, hogy bátran hirdesse hitünk igazságait, és mindenkor magasztalja nagyságodat.

2.	Segítsd a világ sorsáért felelôs vezetôket, hogy eredményesen dolgozzanak minden ember javára és boldogulására.

3.	Segíts bennünket, hogy mindenkor a Szûzanya hitével tudjunk gondviselésedre hagyatkozni.

4.	Urunk! Add kegyelmedet a háború miatt szenvedô embereknek, hogy szívükben bosszú helyett megbocsátás és kiengesztelôdés legyen.

Urunk, Istenünk! Köszönjük, hogy Megváltónk édesanyját adtad nekünk örök példaképül. Vele együtt akarunk mi is a kinyilatkoztatás fényében járni, Krisztus, a mi Urunk által. Amen.


B év / Gyümölcsoltó Boldogasszony (Lk 1,26-38)

Bevezetô

A mai szentmise olvasmányában hallani fogjuk Izajás jövendölését, amely szerint Isten akaratából ,,a szûz fogan és fiút szül''. Ez a messiási jövendölés vált valóra azon a napon, amikor Isten elküldte Gábor fôangyalt a názáreti Szûzhöz. Ekkor lett az ige testté a Szentlélek erejébôl Szûz Mária méhében. Ettôl kezdve lett a Szûzanya kilenc hónapon át Isten élô temploma. Erre emlékezünk a mai napon. Isten idônként rendkívüli módon is beavatkozik a történelembe, és abban az ô bölcsessége mutatkozik meg. Ezt el kell fogadnunk egyéni életünkben is, amint a Szûzanya elfogadta. A mai szentmise erôsítsen meg abban a hitünkben, hogy Isten mindig a javunkat akarja.

Hívek könyörgése

Testvéreim! Szûz Mária elfogadta az Isten akaratát, amikor igent mondott az angyal szavára. Imádkozzunk Szent Fiához, hogy mindenkor készségesek legyünk Isten akaratának teljesítésére!

1.	Urunk! Add kegyelmedet, hogy jó és balsorsban egyaránt tudjuk mondani: ,,Legyen meg a Te akaratod!''

2.	Erôsítsd szentatyánkat, püspökeinket és papjainkat, hogy a Szent Szûz alázatos lelkületével töltsék be hivatásukat.

3.	Bátorítsd az édesanyákat, hogy gondviselésedben bízva mindenkor szívesen vállalják az életadás magasztos hivatását.

4.	Add kegyelmedet, hogy társadalmunk segítô szeretettel gondoskodjék az árvákról, és a gyermeküket egyedül nevelô anyákról.

Urunk Jézus Krisztus! Te mindenben hasonló lettél hozzánk, a bûnt kivéve. Testvérünk lettél irántunk való szeretetbôl. Segíts mindnyájunkat, hogy életünkkel méltó fivéreid és nôvéreid legyünk ma és mindörökké. Amen.


B év / Nagyboldogasszony (Lk 1,39-56)

Bevezetô

Nagyboldogasszony ünnepén hitünknek arra a titkára emlékezünk, hogy a Szûzanyát földi élete után Isten egyedülálló módon test szerint is magához emelte az égbe. Az történt vele, ami a szentekkel és velünk is történni fog az utolsó ítélet napján: teste újra egyesült a lélekkel, és így került testestül-lelkestül Szent Fia országába. Tehát meghalt, de teste nem maradt a sírban. Nevezhetjük ezt Mária ,,feltámadásának'' is, mert éppen úgy üresen maradt a sírja, mint az Úr Jézusé, de Egyházunk ezt úgy fejezi ki, hogy Mária megdicsôülése. A mi keresztény életünk is arra legyen beállítva, hogy az utolsó nap, amikor testünk majd feltámad a sírból, számunkra az megdicsôülés legyen. Ezt hitünk által érhetjük el. A Szentírás mondja: ,,Boldog vagy Mária, mert hittél''. Legyen ez a mai ünnep nekünk is hitünk erôsítésére.

Hívek könyörgése

Örvendezô lélekkel kérjük ma a megdicsôült Szûzanyát, hogy vigye imánkat Szent Fia elé!

1.	Urunk Jézus Krisztus, aki Máriától nyerted földi életedet, segíts bennünket, hogy hit szerinti életünk jutalmául Szent Anyáddal együtt örvendezzünk majd az égben.

2.	Segítsd Egyházadat, hogy a feltámadás hitének hirdetésével erôsíteni tudja az emberek lelkét.

3.	Könyörgünk Urunk az öregekért, a megtörtekért, mindazokért, akik mások segítségére vannak utalva. Add, hogy testi gyengeségükben is erôs maradjon bennük a remény.

4.	Add Urunk, hogy a Mennyország Királynôjének közbenjárására minden nép elnyerje a béke ajándékát.

Urunk, Jézus Krisztus, Te földi anyádat szeretettel felemelted magadhoz az égbe. Ez a mi szívünkben is örömet fakaszt, és hálát adunk érte ma és mindörökké. Amen.


B év / Szent István elsô vértanú ünnepe (Mt 10,17-22)

Bevezetô

Tegnap fehér ruhában miséztem, mert az Úr Jézus születését ünnepeltük, aki szeretetbôl jött közénk a földre. Ma pirosban, a vértanúság színében állok az oltárnál, mert Szent István diakónusra emlékezünk, aki szeretetbôl elsônek halt meg az Úr Jézusért. Az Úr Jézus megnyitotta számunkra az eget, és Szent István diakónus már nyitva látja azt. Ma a jászol mellôl mi is az égre tekintünk, az örök szeretet hazájába. Arra gondolunk, hogy István diakónus viszonozta azt a szeretetet, amivel Isten szeret bennünket. Ezzel figyelmeztet minket, hogy nem elég a szeretetet elfogadni, hanem továbbítani kell azt. Nem elég örvendezni a szeretet megnyilvánulásának, hanem a szeretet cselekedeteivel áldozatot is kell hozni másokért. Vizsgáljuk meg magunkat, hogyan is állunk ezen a téren.

Hívek könyörgése

Testvéreim! A tágra nyílt ég, melyet István diakónus látott, életünk végsô célja. Ezzel a gondolattal kérjük égi Atyánkat!

1.	Könyörögjünk a diakónusokért, akik a Szentlélek erejével hirdetik az evangéliumot az Egyházban. Add, hogy szeressék hivatásukat.

2.	Könyörögjünk keresztény testvéreinkért, akiket hitük miatt üldöznek. Adj nekik nehéz helyzetükben vigaszt és bátorságot.

3.	Könyörögjünk mindazokért, akik tudatosan síkra szállnak az emberi méltóságért és az igazságosságért. Erôsítsd ôket kegyelmeddel, hogy mindvégig állhatatosak maradjanak.

4.	Könyörögjünk önmagunkért, akik érezzük gyengeségünket. Add, hogy a keresztény szeretet szellemében tudjunk áldozatot hozni felebarátainkért.

Irgalmas Istenünk! Te vagy életünk kezdete és végsô célja. Tiéd legyen mindenkor a dicsôség és a hála, Krisztus a mi Urunk által. Amen.


B év / Szent Péter és Pál apostolok ünnepe (Mt 16,13-19)

Bevezetô

Az Egyház a Krisztust követô személyek tarka kaleidoszkópja. Közöttük foglal helyet a szangvinikus Péter és a kolerikus Pál. Az egyik halász volt, és emberhalász lett belôle. A másik a keresztények üldözôje volt, és Jézus lánglelkû apostolává vált. De akár a hagyományokhoz ragaszkodó Pétert, akár a világ számára nyitottabb Pált nézzük, mindketten ugyanabban a küldetésben járnak, mindketten ugyanazt a krisztusi tanítást követik és hirdetik. Ez ma is így van. A különbözô célkitûzéssel mûködô szerzetesrendek, a különbözô adottságokkal rendelkezô keresztények egyéni arculatot mutatnak, de ugyanazt a Krisztust követik a maguk sajátos módján, és ezáltal mi, Isten gyermekei sokféle jó utat mutathatunk egymásnak, a hit megélésének sok módjával ajándékozhatjuk meg egymást. Vizsgáljuk meg magunkat, mennyiben járulunk hozzá e sokszínû paletta szépségéhez, mi a feladatunk Egyházunkban.

Hívek könyörgése

Testvéreim! Könyörögjünk az Úr Jézushoz, aki Egyházát esendô emberekre alapította, és Egyháza által akar minket üdvözíteni!

1.	Áldd meg Urunk szentatyánkat, N. pápát, püspökeinket és papjainkat, hogy Péter és Pál hitével erôsítsék a keresztényeket.

2.	Áldd meg a hitoktatókat, hogy az iskolákban eredménnyel hirdethessék az Úr Jézus evangéliumát.

3.	Küldj munkásokat, támassz papi hivatásokat, hogy minél többen megismerhessék a krisztusi igazságokat.

4.	Segíts mindnyájunkat, hogy ne szûnjünk meg a keresztény egyházak egységéért fáradozni.

5.	Végül engedd, hogy szeretteinkkel együtt egykor az apostolok boldog társaságának örvendhessünk.

Urunk, Istenünk! Add, hogy az apostolfejedelmek, Péter és Pál közbenjárására eljussunk az élet teljességére, a mi Urunk, Jézus Krisztus átal. Amen.


B év / Mindenszentek (Mt 5,1-12a)

Bevezetô

Mindenszentek régi ünnep. Azokról emlékezünk, akik életükkel példát mutatnak nekünk, akik az Úr Jézusról hiteles tanúbizonyságot tettek. Végsô fokon Istent tiszteljük bennük, mert ô ajándékozta nekik a hit kegyelmét. Ô adott nekik erôt, hogy az üdvösség útját példamutatóan járják. Mai szentmisénkben azzal a tudattal kérjük közbenjárásukat, hogy nekünk is el kell jutnunk a szentek égi közösségébe, Isten boldogító színelátására.

Hívek könyörgése

A keresztségben Isten fogadott gyermekei lettünk. Ezzel kaptunk zöld utat a szent élet felé. Ebben a hitben terjesszük kéréseinket égi Atyánk elé!

1.	Add Urunk, hogy a szentek hôsies példája lelkesítse híveidet, és irányítsa ôket az életszentség útjára.

2.	Szenteld meg és erôsítsd Egyházad minden tagját, hogy hitelesen tanúsítsák jelenlétedet a világban.

3.	Add, hogy a mi korunkban is legyenek szent férfiak és nôk, akik mindnyájunknak pédát tudnak mutatni, és az igazi értékekre hívják fel figyelmünket.

4.	Engedd, hogy megholt testvéreinkkel együtt mi is részesüljünk a szentek dicsôségében.

Urunk! Te mindnyájunkat meghívtál szentjeid közé, és példájukkal lelkesítesz minket. Segíts kegyelmeddel, hogy nyomukban járva eljuthassunk a szentek közösségébe, a Te Fiad, Jézus Krisztus által. Amen.


C év / Advent 1. vasárnapja (Lk 21,25-28.34-36)

Bevezetô

Adventben arra az idôre emlékezünk, amikor az emberek a Megváltót várták. Mi is várakozásban vagyunk, az Úr Jézus születésének ünnepére készülünk. Advent nemcsak emlékeztetni akar bennünket az üdvösség történetének nagy eseményére, hanem egyben felhívás számunkra, hogy lelkünket készítsük elô az Úr befogadására. Lépjünk ki a lelki tunya-ságból, és távolítsuk el az utunkból mindazt, ami akadályozza karácsonyi ünneplésünket. Az Úr Jézus nem elégszik meg a külsô ünnepléssel, hanem személyes találkozást akar híveivel.Vizsgáljuk meg lelkünket, milyen akadályok tornyosulnak elôttünk azon az úton, amelyen Jézus közeledik felénk.

Hívek könyörgése

Isten elküldte Szent Fiát a világba, hogy megváltson bennünket, és visszatérhessünk az általa kijelölt helyes útra. Hogy ez mindegyikünkben megvalósulhasson, kérjük bizalommal Urunkat advent napjaiban!

1.	Imádkozzunk a lelkipásztorokért, akik karácsony ünnepét készítik elô híveik számára. Add, hogy szolgálatuk közben teljes szívvel tudjanak vágyakozni az Úr Jézus után.

2.	Imádkozzunk egyházközségünk családjaiért. Add, hogy a hit és szeretet növekedjék bennük.

3.	Imádkozzunk egyházközségünk összes hívéért. Segítsd ôket, hogy a gondoktól és az aggodalmaktól megszabadulva át tudják érezni a karácsony örömét és szépségét.

4.	Imádkozzunk azokért, akik a szomorú magányosság terhét hordozzák. Add, hogy ôk is megérezzék annak a szeretetnek a melegét, amit Jézusunk hozott a világba.

Urunk! Te szereteted által világosságot és boldogságot árasztasz lelkünkbe. Ahogyan közénk jöttél megtestesülésed által, úgy akarsz legyökerezni szívünkbe is kegyelmed által. Tisztelet, imádás és hála legyen ezért neked mindörökké. Amen.


C év / Advent 2. vasárnapja (Lk 3,1-6)

Bevezetô

Ma az adventi koszorún a második gyertyát gyújtottuk meg. Ez jelzi az ünnep közeledését, másrészt pedig sürgeti az adventi program megvalósítását, amelyet Keresztelô Szent János így fogalmaz meg: ,,Készítsétek elô az Úr útját.'' Távolítsuk el az útból gonoszságaink hatalmas szikláit, építsük meg a bûnbánat hídjait mulasztásaink szakadékai fölé. Készítsünk sima ösvényt önmegtagadásainkkal. Ebben a lelki felkészülésben segíthet minket annak tudata, hogy velünk együtt sok keresztény ember halad az Isten felé vezetô úton, akikkel közös reményt hordozunk lelkünkben. Nem vagyok tehát magányos gyalogos, hanem Istenben bízó emberek közösségében haladok. Segít azoknak a jó példája, akik átérzik a felelôsséget önmagukért és másokért, akik megértették, hogy Isten minden embert részesíteni akar a megváltás örömében, minden embert szívére akar ölelni. Istennek ez a magasztos terve általunk is közelebb kerülhet a megvalósuláshoz, ha vállaljuk az adventi programot. Készítsük hát az Úr útját.

Hívek könyörgése

Testvéreim! Isten nem könyörtelen bíránk, hanem irgalmas Atyánk, akinek érzô szíve van hozzánk, esendô emberekhez. Tárjuk eléje bizalommal kéréseinket!

1.	Urunk, tágítsd nagyra Egyházunk szívét, hogy benne és mûködése által az emberek megérezzék irántunk való szeretetedet.

2.	Sokasítsd meg világunkban azokat az embereket, akiknek szívügye a béke megôrzése és az igazságosság védelme.

3.	Add, hogy ezekben az adventi napokban egyre jobban felismerjük karácsony lényegét, és a csillogó külsôségek ne vezessenek bennünket hamis útra.

4.	Elhunyt testvéreinket engedd be országod ragyogó fényébe.

Urunk, segíts nekünk megépíteni azt a hidat, amely a bûnök fölé emelkedik, és amelyen át biztosan eljutunk hozzád, Szent Fiad, Jézus Krisztus által. Amen.


C év / Advent 3. vasárnapja (Lk 3,10-18)

Bevezetô

Advent harmadik vasárnapjának jelszavát Szent Pál apostol fogalmazza meg: ,,Örvendjetek szüntelen az Úrban!'' Akkor intézi e szavakat a filippi hívekhez, amikor már tudja, hogy kivégzése közel van. Ez meglepô, mert a halál küszöbén az emberek nem szoktak örvendezni. Azonban a szentek életében nem így van. Szent Pál így vélekedik: ,,Kívánok meghalni és Krisztussal lenni.'' Tehát éppen annak örül, hogy már ,,az Úr közel van'' hozzá. Az ô esetében ez azt jelenti, hogy lelke Isten elôtt rendben van, azért öröm és béke tölti el. Vagyis: aki Istenben gazdag, annak a lelke tele van örömmel. Ez az öröm csillog az ártatlan gyermek szemében is. Amikor Egyházunk advent harmadik vasárnapján Szent Pál szavaival köszönt bennünket, egy fontos dologra hívja fel figyelmünket. Arra, hogy karácsonyi örömünk akkor lesz igaz és hiteles, ha Istennel kibékülünk. Adventben mindnyájan arra vagyunk meghíva, hogy nyissuk ki lelkünk ajtaját, mert érkezik hozzánk az Úr Jézus, akinek születési ünnepére készülünk. Vizsgáljuk meg lelkünket, hol tartunk a karácsonyra való készüléssel.

Hívek könyörgése

Alázattal könyörgünk az öröm Istenéhez, aki életünkbe éltetô fényt hoz!

1.	Urunk, adj erôt és bátorságot Egyházadnak, hogy az emberbaráti szeretetet mindig hitelt érdemlôen hirdesse és élje.

2.	Ajándékozd meg új reménnyel, az újrakezdés örömével azon híveidet, akiket betegség keserít, vagy akire a magány súlya nehezedik.

3.	Segíts felfedezni lelkünkben a kis örömöket és a nyomukban fakadó békét, hogy ezáltal köznapi életünk elviselhetôbb és neked tetszôbb legyen.

4.	Örvendeztesd meg az örök élet szépségeivel azokat, akik szeretetben haltak meg.

Istenünk, hálát adunk neked földi életünk örömeiért, amiket tôled kapunk, és amelyeket a tiszta lelkiismeret fakaszt bennünk, a mi Urunk, Jézus Krisztus által. Amen.


C év / Advent 4. vasárnapja (Lk 1,39-45)

Bevezetô

A mai evangélium az üdvösségtörténetnek azt a mozzanatát jeleníti meg, amikor a Szûzanya meglátogatja rokonát, Erzsébetet. Ô örömmel üdvözli Máriát, hiszen nemsokára megszüli gyermekét, Keresztelô Jánost, aki a Megváltó elôfutára lesz. Máriát a szeretet mozgatta, amikor kimozdult otthonából. Amikor a karácsonyt várjuk, nekünk is mozdulnunk kell, mintegy elébe kell mennünk érkezô Urunknak. Mert aki csak passzív módon várja az ünnepet, aki semmit sem tesz azért, hogy karácsonykor szívében is lakást vegyen az Úr Jézus, az annyi, mintha bezárná a vendég elôtt az ajtót. Elindulásunk legegyszerûbb módja, ha segítséget nyújtunk valamelyik rászoruló embertársunknak. Kövessük Mária példáját a szeretet útján, így biztosan találkozunk Jézussal.

Hívek könyörgése

Az Úr Jézus eljött hozzánk e világba, de a mi szívünkben is lakást akar venni. Jóságát megköszönve forduljunk hozzá közös imánkkal!

1.	Nyisd meg Urunk lelki szemeinket, hogy felismerjünk téged szenvedô embertársainkban.

2.	Segíts minket, hogy Mária példájára mi is elmenjünk azokhoz, akiknek szüksége van ránk, és türelmesek legyünk azokhoz, akik közel állnak hozzánk.

3.	Ajándékozz nekünk nyitott szívet, amellyel le tudunk hajolni bajba jutott embertársainkhoz.

4.	Adj nekünk erôs hitet, amelybôl béke és erô fakad életünk keresztjének elviseléséhez.

Urunk, az történjék velünk, amit akarsz, és úgy legyen, ahogyan akarod, csak segíts megérteni és teljesíteni szent akaratodat ma, holnap és mindörökké. Amen.


C év / Karácsony (Jn 1,-18)

Bevezetô

Ránk köszöntött az egyházi év bensôséges, varázsos ünnepe, a karácsony. Nem pogány társadalmunk felszínes, csillagszórós karácsonya, hanem az Istent keresô lelkek legmélyebb vágyának beteljesülése, amikor boldogan, megrendülten és tágra nyílt szemekkel nézünk a jászolban mosolygó gyermekre, akiben azt kell felismernünk, hogy a megtestesült Isten, aki megváltásunkra jött. Ajkunk önkéntelenül is imára nyílik: Isten hozott miközénk, Mindenség Királya, aki annyira becsülöd az emberi létet, hogy annak minden mozzanatát magad is meg akarod tapasztalni! Érkezésed nagy örömmel tölti el szívünket, mert rádöbbenünk, hogy mindez miérettünk történik. Vajon megérdemeljük-e, hogy eljöttél hozzánk? Vizsgáljuk meg...

Hívek könyörgése

Testvéreim, Megváltónk születésének ünnepén az istengyermekség örömével imádkozzunk Urunkhoz, Istenünkhöz!

1.	Add Urunk, hogy minden ember a betlehemi pásztorok hitével fogadja a megtestesülés szent titkát.

2.	Urunk, tégy bennünket magadhoz hasonlóvá, hogy ne csak nevünkben legyünk Isten gyermekei, hanem életünk jó példájával is.

3.	Add, hogy az angyalok békeszózata felerôsödjék a világban, és a gonoszsággal teli háborúk megszûntével elkövetkezzék a béke.

4.	Add Urunk, Jézusunk az örvendetes karácsony boldogságát a gyermeket váró édesanyáknak, és áldd meg azokat, akik szívesen vállalják az élet továbbadásának magasztos feladatát.

Istenünk, a Te jóságodból árad ránk minden kegyelem. Állj mellettünk az élet küzdelmeiben, ûzd el szívünkbôl a sötétséget, hogy megváltott lélekkel állhassunk majd eléd és dicsérhessünk téged mindörökké. Amen.


C év / A Szent Család vasárnapja (Lk 2,41-52)

Bevezetô

Karácsony hetében a Szent Családot állítja lelki szemeink elé az Egyház. A család Isten gondolata. Isten férfit és nôt teremtett, és családdal kezdôdött az emberiség élete a földön. Megváltónk is családban született és nevelkedett. A Szent Család példaképe lehet a mai családoknak is. Elsôsorban abban, hogy szülessen gyermek a családban, akit a szülôk szeretnek, és úgy nevelnek, hogy segítségükkel a gyermekek megtalálják saját életútjukat. Tehát a szülôk tudatában vannak, hogy Isten bízta rájuk a gyermeket, és egykor el kell számolniuk arról, hogyan töltötték be szülôi feladatukat. Példakép a Szent Család továbbá abban, hogy a szülôknek nehéz helyzetekben is együtt kell élniük, és egymást kölcsönösen segíteniük. Heródes gyilkos szándéka miatt a Szent Család együtt menekült Egyiptomba. Mária pedig a kereszt alatt osztozott fia fájdalmában. Mai szentmisénkben imádkozzunk azért, hogy minden keresztény család Isten akarata szerint töltse be sajátos hivatását.

Hívek könyörgése

Testvéreim! Imádkozzunk azért, hogy a Szent Család példakép legyen a keresztény családok számára!

1.	Urunk, Istenünk, segítsd a szülôket, hogy egymással szeretetben és hûségben élve jó példát tudjanak adni gyermekeiknek.

2.	Legyen a család a szeretet meleg fészke, ahol az öreg nagyszülôk is otthon érzik magukat.

3.	Erôsítsd meg a szülôk lelkében azt a meggyôzôdést, hogy gyermekeikre idôt kell szentelni, és problémáikkal foglalkozni kell.

4.	Adj Urunk gyermekszeretô társadalmat, és családokat támogató törvényhozókat.

Jézus, Mária és József! Ti példaadóan betöltöttétek a családban az égi Atyától kapott feladatot. Segítsetek minket, hogy mindennapi kötelességünket mi is úgy végezzük, hogy ezáltal elnyerhessük földi és örök boldogságunkat, a mi Urunk Jézus Krisztus által. Amen.


C év / Újév, Szûz Mária istenanyaságának ünnepe (Lk 2,16-21)

Bevezetô

Mindnyájatoknak, akikkel az új esztendô küszöbét átléptük, szívbôl kívánok Istentôl megáldott új évet. A ma kezdôdô esztendô 365 napjával üres ûrlapokat terít elénk, amiket majd nekünk kell kitölteni. A ránk váró napokat úgy kell hasznosítanunk, hogy azok tartalmasak, gyümölcsözôek legyenek. A magunk tapasztalata alapján azonban jól tudjuk, hogy szándékainkat a magunk erejébôl nem vagyunk képesek megvalósítani, hanem szükségünk van vezetôkre, példaképekre, akik segítenek bennünket. Ezeknek nagy seregébôl emelkedik ki a Szûzanya, akinek ma istenanyai méltóságára emlékezünk. Azzal a bizalommal tekintünk rá az év hajnalán, hogy a mi utunk is elvezet a jóságos Úrhoz, aki Máriát anyjául választotta magának. A mai szentmisében kérjük ôt, hogy minket is soroljon választottai közé, és hogy segítségével mindennap jobb keresztények lehessünk.

Hívek könyörgése

Forduljunk bizalommal az esztendô elsô napján az idôk Urához!

1.	Hálát adunk Urunk, hogy még idôt engedtél javulásunkra.

2.	Segíts mindnyájunkat, hogy szolgálatunk ebben az évben jobb legyen, mint az elmúlt évben volt.

3.	Add kegyelmedet, hogy Szent Fiad szolgálatában mindenkor a Szûzanya példáját kövessük.

4.	Áldd meg mindennapi munkánkat és jóra való törekvéseinket az év minden napján.

Úr Jézus, Béke Fejedelme! Adj békét szívünknek, békét családunknak, békét nemzetünknek, békét a világnak, most és mindörökké. Amen.


C év / Karácsony utáni 2. vasárnap (Jn 1,1-18)

Bevezetô

Megváltónk születésekor fényes csillag gyulladt fel Betlehem felett. Karácsonykor ünnepi fény árasztja el a város utcáit, tereit. Karácsonyfáinkon gyertyák csillognak. Az oltáron, ahol szentmisét mutatunk be, mindig gyertyát gyújtunk. Mindenhol fény és csillogás. A mai evangélium is ilyesmirôl beszél: ,,Az igazi világosság, mely minden embert megvilágít, a világba jött.'' (Jn 1,9) Ez pedig nem más, mint az Úr Jézus, aki azt mondja magáról: ,,Én vagyok a világ világossága. Aki engem követ, nem jár sötétségben.'' (Jn 8,12). Mi azt az utat akarjuk járni, amelyet az Úr Jézus világít meg. Tanításának fényénél tartsunk ma lelkiismeret-vizsgálatot...

Hívek könyörgése

Testvéreim! A történelem folyamán filozófiák jöttek és mentek, ideológiák születtek és meghaltak, csillagok ragyogtak és lehulltak, de az Úr Jézus tanítása ma is tisztán és vonzóan világít nekünk. Ezért bizalommal kérjük a mi Urunkat!

1.	Add Urunk, hogy lelkünk mindig kegyelmed fényében ragyogjon, és a bûn soha el ne homályosítsa azt.

2.	Segítsd a misszionáriusokat, hogy igehirdetésük nyomán a pogány népek között is felragyogjon az evangélium fénye.

3.	Add Urunk, hogy a keresztények élete útmutató fény legyen a világban.

4.	Add, hogy a földi életbôl távozó testvéreink meglássák isteni arcod fényét.

Hálát adunk neked, mennyei Atyánk, hogy Szent Fiad tanításának fényénél biztosan haladhatunk feléd, és kegyelmed erejével segítesz is bennünket ma és mindörökké. Amen.


C év / Vízkereszt, Urunk megjelenése (Mt 2,1-12)

Bevezetô

Ma Urunk megjelenésének napját ünnepeljük, amit háromkirályok ünnepének is nevezünk. Üdvösségtörténetünk azon eseményének emléknapja ez, amikor az Úr Jézus a pogány világnak is kinyilvánította istenségét. Maga a történet mesébe illônek tûnik, pedig egyáltalán nem az. Ugyanis a következô hitigazságot hirdeti számunkra: Jézus Krisztus az a csillag, akit követnünk kell, Ô az az út, amelyen járnunk kell. Ahogy a napkeleti bölcsek a csillagot követték - hogy megtalálják a Megváltót -, úgy kell nekünk is követnünk Jézust. A napkeleti bölcsek útjuk során különbözô akadályokkal találkoztak, de azokat leküzdve siker koronázta útjukat. Mi is célba érünk az Isten felé vezetô úton, ha bátran vállaljuk a kersztény élettel járó küzdelmeket. Ez a mai ünnep fô mondanivalója.

Hívek könyörgése

A mennyei Atya elküldte hozzánk Szent Fiát, hogy általa üdvözöljünk. Kérjük ôt alázattal!

1.	Szent Egyházunk legyen mindnyájunk számára nyitott, hogy minden ember eljusson az üdvösségre.

2.	Erôsítsd a gyengéket, bátorítsd a csüggedôket, hogy megmaradjanak mindnyájan az igazság útján.

3.	Gyámolítsd a magányosokat és betegeket, érezzék mindig, hogy Te mellettük vagy.

4.	Könyörögjünk azokért, akiket ma az önelégültség és az elôítéletek megakadályoznak abban, hogy a kegyelem fénye lelküket megérintse.

Mennyei Atyánk! Te ismered fájdalmainkat, ezért ajánljuk egész életünket végtelen szeretetedbe, Krisztus, a mi Urunk által. Amen.


C év / Hamvazószerda (Mt 6,1-6. 16-18)

Bevezetô

A mai nappal új idôszak kezdôdik az egyházi évben: a nagyböjt. Hamvazószerdával befejezôdik a farsang még akkor is, ha a diszkó tovább hangoskodik. A nagyböjt magunkba szállást, több imádságot, böjtöt és egyéb önmegtagadást sürget. Ennek jeléül az Egyház hamut hint fejünkre, és arra figyelmeztet, hogy testi életünk múlandó, a lelkünkkel törôdjünk. Nem valami látványos önmegtagadásra kell magunkat elhatározni, hanem vallási életünk hiányos részeit kell kijavítani. Nagyböjtben úgy éljünk, hogy környezetünk észrevegye rajtunk keresztény voltunkat. Elôretekintô lélekkel tartsuk meg a lelkiismeretvizsgálatot, amikor most bûnbánatot tartunk...

Hívek könyörgése

A lelki megújulás vágyától vezérelve könyörögjünk Teremtônkhöz, akit a bûn megbánt, de a bûnbánat kiengesztel!

1.	Urunk, segíts hozzá mindnyájunkat ebben a nagyböjti idôben az ôszinte gyónáshoz.

2.	Adj erôt és bátorságot az önmegtagadásokhoz, hogy elégtételként ajánlhassuk fel azokat a múlt bûneiért.

3.	Add meg mindnyájunknak, hogy buzgó imádságos életünk és jótékonyságunk által elôsegítsük egyházközségünk megújulását.

4.	Könyörülj a tisztítótûzben szenvedô lelkeken, akiken mi is segíteni akarunk az értük felajánlott böjtjeinkkel és jótetteinkkel.

Mindenható Istenünk! Bûneink megaláznak bennünket, de kegyelmed ereje felemel. Add, hogy kegyelmedben gyarapodva készüljünk a húsvéti örömre, Krisztus a mi Urunk által. Amen.


C év / Nagyböjt 1. vasárnapja (Lk 4,1-13)

Bevezetô

Nagyböjt elsô vasárnapján annak adunk hangsúlyt, hogy kegyelmi idôszakban vagyunk, amikor következetesebben kell küzdenünk a kísértések ellen. A mai evangéliumban az Úr Jézus megkísértésérôl fogunk hallani. Ô példát ad nekünk arra, hogyan kell viselkednünk a kísértés órájában. Romlott emberi természetünk következménye az, hogy újból és újból jelentkeznek a kísértések bennünk és körülöttünk. Viszont keresztény mivoltunk követelménye, hogy újból és újból felvegyük a harcot a kísértések ellen. Ha vállaljuk, ezzel magunk számára bizonyítjuk, hogy Isten útján járunk. Erre gondolva tartsunk lelkiismeretvizsgálatot, és bánjuk meg bûneinket.

Hívek könyörgése

Az Úr Jézus ismeri emberi természetünket, és emberi életünk kísértéseit is. Ezért fordulunk hozzá bizalommal minden gondunkban!

1.	Imádkozzunk azokért, akik különös módon kísértést szenvednek a gazdagok és a hatalmasok részérôl. Adj nekik Urunk erôs hitet, hogy hûségesek maradjanak hozzád.

2.	Imádkozzunk azokért a fiatalokért, akik most készülnek elsô gyónásukra és elsô áldozásukra. Ismerjék fel, hogy vallási életüknek fontos eseményéhez értek.

3.	Imádkozzunk azokért, akik szeretnének részt venni a szentmisén, de betegségük akadályozza ôket. Ébredjenek tudatára annak, hogy értékes a szenvedésük, ha azt felajánlják bûneikért.

4.	Imádkozzunk a jó halál kegyelméért, hogy utolsó óránk Isten kegyelmében találjon minket.

Jóságos Istenünk! Köszönjük, hogy Szent Fiad által megajándékoztál minket a bûnbocsánat szentségével, amellyel visszaszerezhetjük a megszentelô kegyelmet. Hálánkat azzal akarjuk kifejezni, hogy a nagyböjtben felkeressük a gyóntatószéket, és így újból tiszta lelkû gyermekeid lehetünk, Krisztus a mi Urunk által. Amen.


C év / Nagyböjt 2. vasárnapja (Lk 9,28b-36)

Bevezetô

A mai evangélium az Úr Jézus életébôl a Tábor-hegyi eseményt jeleníti meg, amikor három tanítványa elôtt felvillantja istenségét. Az Úr Jézus színeváltozása akkor történt, amikor már közel volt szenvedéséhez és kereszthalálához. A rendkívüli látvány nagy hatással volt a tanítványokra, és az volt a célja, hogy megerôsítse ôket az elkövetkezô lesújtó eseményekre, a nagypénteki sötét órákra. Az Úr Jézus olyan oldalról mutatta meg magát, amilyennek majd feltámadása után fog mutatkozni. A Tábor-hegyi megdicsôülés jelzés akar lenni. Arra hívja fel a tanítványok figyelmét, hogy Jézus útja a szenvedéseken keresztül vezet el a dicsôséges feltámadáshoz. Isten nekünk is ad ilyen jelzéseket, lélekerôsítô eseményeket, mert életutunk sokszor sötét alagúton vezet, de az evangélium igazságai, a szentségek által kapott kegyelmek erôsítenek bennünket, és idônként tudatosítják bennünk, hogy utunk vége ragyogó fénybe torkollik. Mai szentmisénk is egy ilyen bíztató, bátorító jel akar lenni.

Hívek könyörgése

Testvéreim! Mindnyájunknak szükségünk van bátorításra, lelki erôsítésre. Istenünk gondoskodik arról, hogy erôsítô kegyelme eljusson hozzánk. Imánkkal nyissunk ajtót segítô erejének!

1.	Add Urunk, hogy magasztos tanításod mindenkor eljusson hozzánk, és irányjelzô legyen életutunkon.

2.	Templomaid legyenek áldást és kegyelmet sugárzó központok.

3.	Támassz nekünk példaképeket, akik hitvalló életükkel vonzóvá tudják tenni a keresztény életet.

4.	Életünk végén add meg nekünk azt a boldogságot, amely tanítványaidat eltöltötte a Tábor-hegyen dicsôséges színeváltozásod órájában.

Mindenható Istenünk! Köszönjük, hogy állandóan erôsítesz bennünket szent igéd és szentségeid által az üdvösségre vezetô úton. Add, hogy mindenkor értékelni tudjuk a belôlük áradó kegyelmi erôt, a mi Urunk Jézus Krisztus által. Amen.


C év / Nagyböjt 3. vasárnapja (Lk 13,1-9)

Bevezetô

Nagyböjtben megváltásunk nagy eseményének megünneplésére, húsvétra készülünk. Bûnnel nem lehet ünnepelni, csak karikatúrát csinálni. Ezért sürgeti Egyházunk a megtérést, a lélektisztulást. A mai evangéliumban is errôl fogunk hallani. A megtérés azt jelenti, hogy valahol változtatni kell az életünkön. Kis Szent Teréz azt mondja: ,,Olyannak kell lennünk, mint a gumilabdának, amelyet földhöz vágunk, de nem marad ott, hanem felugrik.'' Ha bûnre hajló természetünk belevág a bûn sarába, nem kell ott maradnom, felkelhetek, újra kezdhetek. Ennek az újrakezdésnek az ideje a nagyböjt. Vizsgáljuk meg magunkat, hogyan kezdjük el.

Hívek könyörgése

Imádkozzunk Ábrahám, Izsák és Jákob Istenéhez, a mi hosszan tûrô, de igazságos Istenünkhöz, hogy hallgassa meg kéréseinket!

1.	Vezesd Urunk Egyházadat Szentlelkeddel, hogy a bûnbánat által mindig tudjon megújulni, és a tradícióktól bátran megszabadulni, ha az szükséges.

2.	Segítsd azokat, akik a népek vezetésében felelôsséget hordoznak, hogy figyeljenek a gyengékre, a szükséget szenvedôkre.

3.	Tedd fogékonnyá lelkünket a nagyböjti szentbeszédek gondolatai iránt, hogy hatásukra megteremjük a bûnbánat méltó gyümölcsét.

4.	Vezesd magadhoz azokat is, akik már évek óta elmulasztották a húsvéti szentgyónást és szentáldozást.

Köszönjük Istenünk, hogy idôt engedsz a megtérésre, és kegyelmi segítséget nyújtasz az érdemszerzô élethez. Add, hogy egyre közelebb jussunk hozzád, a mi Urunk Jézus Krisztus által. Amen.


C év / Nagyböjt 4. vasárnapja (Lk 15,1-3. 11-32)

Bevezetô

A mai szentmise evangéliuma klasszikus példabeszédben tárja elénk azt az igazságot, hogy Isten végtelenül irgalmas, aki a megtérô bûnösnek szívesen megbocsát. A tékozló fiú történetét fogjuk hallani. Ismerôs, de mindig idôszerû történet. Ugyanis eszünkbe juttatja azt a szomorú tényt, hogy nehezen tudunk megbocsátani egymásnak. Pedig naponként imádkozzuk: ,,Bocsásd meg vétkeinket, miképpen mi is megbocsátunk az ellenünk vétkezôknek.'' Miért van ez így? Azért, mert attól félünk, hogy csorbát szenved az igazságosság. Arra gondolunk, hogy a megbocsátással lovat adunk a gonoszság alá, és elsôsorban büntetést érdemel az, aki minket megbántott, nem pedig megbocsátást. Ámde, ha Isten nem tartja igazságtalannak a megbocsátást velünk szemben, mi sem tarthatjuk annak egymással szemben. Gondolkozzunk el errôl a mai szentmisében.

Hívek könyörgése

Testvérek! Forduljunk bizalommal égi Atyánkhoz, aki mindig könyörülô szívvel van irántunk!

1.	Istenünk, segíts bennünket, hogy Szent Fiad tanítása és példája szerint mindenkor a megbocsátás szelleme töltsön el minket a bûnösökkel szemben.

2.	Tartsd távol tôlünk a harag és a bosszú minden megnyilvánulását.

3.	Segítsd Egyházadat, hogy ne szûnjön meg hirdetni a népek közötti kiengesztelôdés fontosságát, ami a béke alapja.

4.	Istenünk, adj türelmet és kitartást azoknak, akik a tartós béke megteremtéséért fáradoznak.

5.	Segítsd a hitvestársakat, hogy mindig meg tudjanak bocsátani egymásnak, és ezzel biztosítsák az állandó családi békét.

Mennyei Atyánk! Köszönjük neked, hogy végtelen irgalommal vagy irántunk. Kegyelmed erejével mi is meg akarunk bocsátani egymásnak, a Te Fiad, a mi Urunk, Jézus Krisztus által. Amen.


C év / Nagyböjt 5. vasárnapja (Jn 8,1-11)

Bevezetô

Ennek a böjti vasárnapnak az lehetne a mottója: Ne ítélj, hogy ne ítéltessél! Az evangéliumból arról értesülünk, hogy egy házasságtörô asszonyt hoznak az Úr Jézus elé, hogy ô ítélje el a bûnét. Azt a bûnt, amelyért a mózesi törvény szerint megkövezés járt. A törvénytudók arra voltak kíváncsiak, hogy az Úr Jézus azonosul-e az ószövetség erkölcsi rendjével? Ô nyíltan megmondja a véleményét: elsôsorban nem elítélni kell a bûnöst, hanem alkalmat kell neki adni a jóvátételre, lehetôséget biztosítani a javulásra. Az Úr Jézus ezt az elvet hirdeti. Ebbôl az következik, hogy kövessük példáját és tanítását. Ne az elítélésre fektessünk súlyt, hanem a megjavításra, megnevelésre. Vizsgáljuk meg magunkat, hová húz a szívünk, miben kell változnunk?

Hívek könyörgése

Testvéreim! Sokszor tapasztalhatjuk Isten jóságát és igazságosságát. Ennek alapján alázatosan járuljunk trónja elé és kérjük, hogy legyen mindig tekintettel emberi gyengeségünkre!

1.	Urunk, segítsd hathatósan a hitvestársakat, hogy a házassági hûséget az élet kísértései között meg tudják tartani.

2.	Támogass kegyelmeddel, hogy ne legyünk könnyelmûen ítélkezô emberek, akik meglátják mások szemében a szálkát, és nem veszik észre a maguk szemében a gerendát.

3.	Urunk, vezesd szíved szerint az állami igazságszolgáltatás bíráit, hogy a bûnösök felett törvényesen, lelkiismeretesen ítélkezzenek.

4.	Add, hogy a nemzetek vezetôi ne csak saját népükre gondoljanak, hanem tartsák tiszteletben valamennyi nép érdekét.

5.	Adj Urunk erôt ahhoz, hogy bocsánatot tudjunk kérni azoktól, akiknek becsületében kárt tettünk megszólással vagy rágalmazással.

Istenünk! Égi segítségeddel vigyázni akarunk beszédünkre, hogy bûnös szavaink miatt ne sújtson bennünket igazságos, de büntetô ítéleted. Irgalmadban bízunk ma, holnap és mindörökké. Amen.


C év / Virágvasárnap (Lk 19,28-40)

Bevezetô

Ma örömmel csatlakozunk Jeruzsálem népéhez, amely pálmaágakkal és hozsannával üdvözli az Úr Jézust, aki ünnepélyesen vonul végig a fôváros utcáin. Ebben az ünneplésben kifejezésre jut a népnek az a meggyôzôdése, hogy Krisztus a megjövendölt Messiás, aki csodáival és magasztos tanításával igazolta magát. Hároméves nyilvános mûködése hozta meg itt a gyümölcsét. Mai virágvasárnapunkat viszont Krisztus Egyházának kétezer éves múltja elôzi meg. Számunkra már hosszú évszázadok történelme bizonyítja, hogy az Úr Jézus megváltói mûködése áldást hozott az egész emberiségnek. Bennünk már erôs az a meggyôzôdés, hogy érdemes hozsannázni, örvendezve követni azt a Jézust, aki biztos célt ad életünknek, és helyes utat mutat nekünk. E gondolatok jegyében ünnepeljünk ma közösen, örömmel.

Hívek könyörgése

Testvéreim! Az Úr Jézust Királyként és Messiásként ünnepelte Jeruzsálemben a tömeg. Mi is ünnepi örömmel járuljunk eléje kéréseinkkel!

1.	Urunk, aki felmentél Jeruzsálembe, hogy vállald a szenvedést, és így eljuss a feltámadás dicsôségébe, kérünk vezesd Egyházadat az örök húsvétra.

2.	Tekints irgalmasan azokra, akik a mi bûneink miatt tértek le a helyes útról. Kérünk, segíts rajtuk, hogy mindnyájunkon gyôzzön az igazságosság és a szeretet.

3.	Megváltónk! Engedd, hogy a bûnbánattal szorosabban kapcsolódjunk szenvedésedhez, és így eljussunk a feltámadás dicsôségére.

4.	Vezesd országodba azokat, akik benned hisznek, téged követnek és tôled remélnek segítséget.

Urunk, Jézusunk! Segíts mindnyájunkat, hogy kínszenvedésed tanítását megértsük, és egykor társaid lehessünk a feltámadásban, és Atyád házában együtt örvendhessünk angyalaiddal, mindörökkön örökké. Amen.


C év / Nagycsütörtök (Jn 13,1-15)

Bevezetô

Nagyhét három utolsó napját Szent Három Napnak nevezzük. Mintha az egész egyetlen hosszú nappá válna, amely sûrítve állítja elénk az üdvösség történetének fölséges eseményét, a megváltásunkat. Az utolsó vacsora a tanítványokkal, a kereszthalál és a feltámadás ugyanazt az igazságot hirdeti: Isten szerette, és ma is szereti az embereket, akár tudomásul vesszük, akár nem. Ezt azzal bizonyítja, hogy emberré lett örök Fiát áldozta fel értünk. Az utolsó vacsorán az ajándékozó szeretet jegyében a Úr Jézus önmagát adja a kenyér és a bor színében az apostoloknak, általuk a késôbbi évezredek emberének. A szolgáló szeretetrôl tesz tanúbizonyságot, amikor tanítványainak megmossa a lábát. Ez nem valami színpadi látványosság, hanem azt hangsúyozza, hogy az istenszeretettel mindig kell, hogy párosuljon az emberszeretet, amely lehajol és szolgál. Változzék át ma templomunk az utolsó vacsora termévé, ahol lélekben együtt szeretnénk lenni az Úr Jézussal. Legyünk együtt üdvözítô szándékával, szeretô szívével és imáinkkal.

Hívek könyörgése

Testvéreim! Forduljunk bizalommal minket szeretô Istenünkhöz!

1.	Könyörögjünk mindazokért, akik szolgálatot vállaltak az Egyházban és a világban. Segítsd ôket, hogy nyitott szemmel és tettrekész lélekkel végezzék feladataikat.

2.	Könyörgünk a világi apostolokért, mindazon férfiakért és nôkért, akik templomainkban és az iskolákban tevékenykednek. Ajándékozd meg ôket munkájuk örömével.

3.	Könyörgünk azokért, akik az öregeket és a betegeket gondozzák. Adj nekik türelmet és kitartást mindennapi szolgálatukban.

4.	Könyörögjünk egyházközségünkért, hogy az Oltáriszentség vétele bennünket a szeretet családjává tegyen.

Urunk, Jézusunk! Te példát adtál nekünk a szolgáló szeretetre. Szeretô jóságodra bízva életünk útját, példád szerint akarjuk járni ma, holnap és mindörökké. Amen.


C év / Húsvétvasárnap (Lk 24,1-12)

Bevezetô

Húsvét tavaszi ünnep. Ma mégsem annak örülünk, hogy újjáéled a természet és ismét nyílnak a virágok, hogy rügyeznek a fák és termést ígér a zöldelô mezô, hanem a feltámadt Krisztusnak zengünk örömteli szívvel alleluját! Ez a mi húsvéti örvendezésünk abban a biztos hitben gyökerezik, hogy Megváltónk életében nem a halálé volt az utolsó szó, hanem az életé. Azé az életé, amely számunkra megnyitotta az örök élet kapuját. A ma élô Egyházunk és az utánunk jövô generáció pedig azt a hitet viszi tovább, amelyet mi életünkkel bemutatunk. Vizsgáljuk meg magunkat, hogyan mutatjuk meg a világnak a feltámadt Krisztus életadó erejét.

Hívek könyörgése

Testvéreim! Örvendezve könyörögjünk Urunkhoz, aki feltámadásával a bûn szolgaságából Isten gyermekeinek szabadságára hívott meg, és a halálból az életre vezet bennünket!

1.	Krisztus! Sötétben ragyogó fényesség, élet fejedelme, halandók megszentelôje! Add, hogy ezt a napot a Te dicséretedben töltsük.

2.	Krisztusunk, segítsd Egyházad tagjait, akik a húsvéti oltár körül összegyûltek. Add, hogy egységben és békében éljenek.

3.	Krisztusunk, bátorítsd kegyelmeddel azon híveidet, akiket miattad üldöznek. Adj nekik erôt a szenvedés elviseléséhez.

4.	Add, hogy a nemzetek közötti gyûlölet megszûnjön, és a világ népei békében éljenek egymással.

5.	Béke fejedelme! Adj békét szívünknek, békét nemzetünknek és békét a világnak.

Mennyei Atyánk! Tekints jóságosán híveidre, akiket Fiad halála és feltámadása által megváltottál, és engedd, hogy húsvéti gyôzelmében mi is részesülhessünk, a mi Urunk, Jézus Krisztus által. Amen.


C év / Húsvéthétfô (Mt 28,8-15)

Bevezetô

Húsvét másnapján az emmauszi tanítványokhoz szegôdünk, és az ô történetük alapján akarunk közelebb jutni a feltámadás titkához. Nekik akkor nyílt meg a szemük, amikor az Úr Jézus a Szentírást magyarázta nekik, és megáldotta a kenyeret. Addig csak testi szemükkel tájékozódtak az idegen felôl, most azonban lelki szemük nyílt meg. A testi szem ereje nekünk sem elég a mélyebb dolgok meglátásához. Szemünk például nem látja az evangéliumos könyv betûi mögött a bennük rejlô igazságokat, mint ahogy nem veszi észre az ostyában rejtôzô Jézust sem. Pedig a feltámadt Jézus éppen olyan valóságosan jelen van a Szentírás örök igazságaiban, mint ahogyan élô valósággal jelenik meg kenyér színében is. Ilyen értelemben ünnepeljük az Úr Jézus feltámadását az év minden vasárnapján, és ma is.

Hívek könyörgése

Testvéreim! Imádkozzunk Megváltónkhoz, aki bölcs tanításával és szentségeivel vezet bennünket az örök életre!

1.	Urunk, akit az emmauszi tanítványok az írás magyarázatáról kezdtek felismerni, ösztönözz minket is a Szentírás mélyebb megismerésére.

2.	Urunk, akit tanítványaid a kenyértörésrôl ismertek meg, legyél tieidnek üdvössége az Oltáriszentségben.

3.	Aki halálod és feltámadásod által gyôzelmet arattál a pokol felett, add, hogy mi is gyôzelmet arassunk a kísértések elleni harcban a bûn felett.

4.	Add Urunk, hogy a földi életbôl eltávozott testvéreink részesüljenek feltámadásod dicsôségében.

Urunk Jézus Krisztus! Add, hogy a húsvét örömét és békéjét megoszthassuk másokkal is. Te pedig, aki élet és halál ura vagy, légy áldott most és mindörökké. Amen.


C év / Húsvét 2. vasárnapja (Jn 20,19-31)

Bevezetô

Megünnepeltük a húsvétot. Még zsong szívünkben az az öröm, amely a feltámadás hitébôl fakad. Ez az öröm élt az apostolok szívében, és ezt az örömet akarta Tamás apostol is a maga számára kételkedésével megerôsíteni, de másokkal is megosztani. A kételkedés általában nem a Szentlélektôl származik. A hitnek és a szeretetnek veszélyes ellensége. Olykor bennünk is felágaskodhat a kérdés: Vajon mindaz, amit igaznak tartunk, nem önámítás-e, nem önmagunk becsapása-e? Úgy érezzük, hogy az észérvek nem segítenek. Ilyenkor két dolog lendíthet át bennünket az akadályon: vagy elfogadjuk alázattal és gyermeki egyszerûséggel a kinyilatkoztatás igazságát, vagy engedünk a Jézusból felénk áramló nagy szeretet sodrásának, amely megnyugtat bennünket. Tamás apostol kételkedését az Úr Jézus szeretete szüntette meg. Mai szentmisénk is ilyen találkozás akar lenni az Úr Jézussal.

Hívek könyörgése

Testvéreim! A húsvéti öröm szellemében és az Úr Jézusban megtalált igazság birtokában könyörögjünk feltámadt Üdvözítônkhöz!

1.	Urunk! Te Tamás apostolnak megerôsítetted a hitét, tedd sziklaszilárddá a mi hitünket is.

2.	Tekints jóságosan azokra is, akik még nem ismertek fel téged életútjukon, mutasd meg magadat nekik, hogy elfogadjanak Üdvözítôjüknek.

3.	Te békességgel köszöntötted tanítványaidat, adj békét szívünknek, családunknak, nemzetünknek, és békét a világnak.

4.	Fogadd be országodba elhunyt testvéreinket, akik hittel és reménységgel vágyakoztak utánad földi életük útján.

Urunk, Te vagy a szeretet Istene és az élet Ura, aki állandóan gondoskodsz rólunk. Hálát adunk neked az Atyával és a Szentlélekkel, ma és mindörökké. Amen.


C év / Húsvét 3. vasárnapja (Jn 21,1-19)

Bevezetô

Az Úr Jézus a gazdag halfogás után újból megjelenik apostolainak. Megvendégeli ôket a tó partján sült hallal. Mint ahogy minket is vendégül lát minden szentmisében, amikor táplálja lelkünket igéjével és az Oltáriszentséggel. Feltámadása után ez volt a harmadik megjelenése, amivel tanítványai hitét akarta erôsíteni. Ugyanis nem volt magától értetôdô úgy hinni a feltámadt Jézusban, mint egyetlen Üdvözítôben. Ennek ellenére mindig voltak, akik elkötelezték magukat az Úr Jézusnak, és ma is vannak nagy számmal olyanok, akik egész életüket neki szentelik, mert egyszer döntô módon találkoztak vele. Pedig elkötelezett kereszténynek lenni soha nem volt könnyû, mint ahogy ma sem az. Csak 1996-ban 41 misszionáriust öltek meg. De ez csak a jéghegy csúcsa, mert nincs statisztika arról, hányan szenvedtek börtönben, üldöztetésben, hátrányos megkülönböztetésben krisztusi hitük miatt. Legyen számunkra élmény az Úr Jézussal való találkozás a mai szentmisében.

Hívek könyörgése

Testvéreim! Csodálatosan szép, magasztos az Úr Jézus élete és tanítása. Ennek tudatában szívesen terjeszthetjük eléje kéréseinket!

1.	Istenünk! Mi egészségesek vagyunk, megvan a mindennapi kenyerünk. Add, hogy gondunk legyen a betegekre és az öregekre is.

2.	Mi békében élünk, de sokan földrengés és háborús borzalmak miatt szenvednek. Adj nekik lelki erôt a bajok elviselésére.

3.	Könyörgünk hozzád azokért is, akik tévútra tértek. Nyerjék el bocsánatodat, és a megújult élet örömét.

4.	Te Istenünk országának papjaivá tettél bennünket. Add, hogy mindig örömmel mutassuk be neked a dicséret áldozatát.

Istenünk, Te beléptél életünkbe, és kegyelmeiddel állandóan segítesz bennünket. Add, hogy mindig hû útitársaid lehessünk, a mi Urunk, Jézus Krisztus által. Amen.


C év / Húsvét 4. vasárnapja (Jn 10,27-30)

Bevezetô

Ma hivatások vasárnapja van, amikor azokért imádkozunk, akik a papi hivatás kegyelmét kapták. A mai evangéliumban az Úr Jézus úgy áll elénk, mint jó pásztor. Valóban Ô a jó pásztor és Egyházunkban csak ôrá hallgatunk, hiszen Ô áldozta fel magát az Egyházért. Ez a jó pásztor azonban utódokat, helyetteseket is állított szolgálatába, és róluk mondja: ,,Aki titeket hallgat, engem hallgat.'' Ôk Egyházunk püspökei, papjai, diakónusai. Ma sok helyen nincs senki, aki elvinné az embereknek Krisztus üzenetét. Kevés a papi és szerzetesi hivatás. Pedig az Úr Jézus ma is hívja és várja azokat a fiatalokat, akik az oltárnál szolgálnak Isten dicsôségére és a lelkek javára. A mai szentmisében közösen imádkozzunk értük. Tartsunk bûnbánatot...

Hívek könyörgése

Testvéreim! Az Úr Jézus nem azért jött közénk, hogy neki szolgáljunk, hanem hogy Ô szolgáljon nekünk. Kérjük ôt bizalommal!

1.	Imádkozzunk szentatyánkért, N. pápáért, hogy bátran és következetesen hirdesse Jézus evangéliumát.

2.	Imádkozzunk a püspökökért, hogy Jézus Krisztus szellemében és a pápával egyetértésben töltsék be hivatásukat a földkerekség minden egyházmegyéjében.

3.	Imádkozzunk az áldozópapokért és a szerzetesekért, akik a hívek szolgálatában töltik életüket. Erôsítsd ôket, ha lankadnak, és add meg nekik jócselekedeteik örömét.

4.	Áldd meg azokat, akik papi szolgálatra készülnek, szítsd fel bennük a lelkesedést, és tedd szilárddá hitüket.

5.	Add meg az örök élet jutalmát mindazoknak, akik földi életükben Isten országáért áldozták fel magukat.

Urunk, Jézusunk! Te ma is az emberek üdvösségét akarod, és papjaid által segíted is. Hálát adunk ezért neked az Atyával és a Szentlélekkel, most és mindörökké. Amen.


C év / Húsvét 5. vasárnapja (Jn 13,31-35)

Bevezetô

Már kétezer év óta hirdeti az Egyház Jézus evangéliumát, terjeszti a keresztény kultúrát, neveli az egymást követô generációkat. De vajon az emberek jobbak lettek-e ezáltal? Boldogabbak lettek-e? Látszik-e rajtunk keresztényeken a megváltottság ereje, újjászületésünk ténye? Sok kortársunk bizonyára azt feleli, hogy nem. Ôk két dologról felejtkeznek el: 1. Az evangélium hirdetését minden generációval újra kell kezdeni, mint ahogy kertünkben is minden évben újra kell ásózni, ültetni, gyomlálni. 2. Az Úr Jézus evangéliuma nincs korlátozva a történelemnek egy idôszakára, még ha egyes korok nem is fogadták be. Ugyanakkor a kereszténységnek van olyan gyökere, olyan fája, amely mindig jó gyümölcsöt terem, aminek neve: szeretet. Mert örökre érvényes marad az Úr Jézus programja: ,,Szeressétek egymást, amint én szerettelek titeket!'' Erre hívja fel a figyelmünket a mai szentmise is.

Hívek könyörgése

Testvéreim! Az Úr Jézus mondotta: ,,Bármit kértek az Atyától az én nevemben, megadom nektek.'' Ezért hozzuk eléje kéréseinket bizalommal!

1.	Urunk, mutasd meg a helyes életcélt, és a biztos utat a fiataloknak, akik helyüket keresik a világban.

2.	Adj világos látást és bátorságot azoknak, akik döntéseikkel és életvitelükkel a közvéleményt formálják.

3.	Segítsd az öregeket annak felismerésében, hogy az ô életük is értékes, és jó szolgálatot tehetnek családjuknak és az Egyháznak.

4.	Segítsd az édesanyákat, hogy bölcsen, helyes szeretettel neveljék gyermekeiket, és jutalmazd meg fáradozásaikat bô áldásoddal.

Urunk! A Te igéd legyen számunkra iránytû és erôforrás egész életutunkon. Hálát adunk neked mindenért, és dicsôítünk az Atyával és Szentlélekkel együtt, most és mindörökké. Amen.


C év / Húsvét 6. vasárnapja (Jn 14,23-29)

Bevezetô

Egyházunknak már kétezer éves múltja van, mégsem egy megmerevedett intézmény. Az évszázadok során minden idôszak új feladatok, új kihívások elé állította Egyházunkat. Ahol ugyanis élet van, ott mozgás, változás van. Gondoljunk arra a nagy változásra, amelyet a II. vatikáni zsinat hozott magával, amikor liturgiánk nyelve a latin helyett saját anyanyelvünk lett. Már az apostolok idejében is elôállt egy új helyzet azáltal, hogy a pogányok közül egyre többen tértek a keresztény hitre, és dönteni kellett arról, hogy nekik meg kell-e tartani a mózesi törvényeket, amelyeket a zsidókból lett keresztények többnyire megtartottak. Azonban a változások ellenére a krisztusi szellem és az evangéliumi feladatok változatlanul megmaradtak az Egyházban, és ma is ugyanazok, mint az elmúlt évszázadokban voltak. Erre hívja fel figyelmünket a mai szentmise tanító része.

Hívek könyörgése

Testvéreim! Lépjünk az örök igazságokat hirdetô Jézus nyomába, és kérjük az Atyát, aki feltámasztotta ôt a halálból!

1.	Mennyei Atyánk, aki Fiadat a halál sötétjébôl átvezetted dicsôséged fényébe, add, hogy mi is eljussunk csodálatos világosságodra.

2.	Aki a hit által üdvözíthetsz minket, add, hogy napjainkat keresztségünk szellemében töltsük.

3.	Urunk, add, hogy a Krisztusban benned elrejtett életünk úgy világosodjék a világban, hogy elôre jelezze az új eget és az új földet.

4.	Istenünk, aki a szentáldozásban a megdicsôült Krisztus testét nyújtottad elhunyt testvéreinknek, támaszd fel majd ôket új életre az utolsó napon.

Mennyei Atyánk, mi a Szent Fiad által nyújtott szeretetnek a gyümölcsét az örökkévalóságban is szeretnénk megköszönni. Segíts odajutnunk a mi Urunk, Jézus Krisztus által. Amen.


C év / Húsvét 7. vasárnapja (Jn 17,20-26)

Bevezetô

Amióta az Úr Jézus dicsôségesen felment az égbe, ott ül az Atya jobbján. Ez a szó , hogy dicsôséges, a mai ember számára nehezen érthetô. Mit akarunk ezzel kifejezni? Amikor Isten dicsôségérôl beszélünk, akkor Isten nagyságának és szentségének megjelenésére, kinyilatkoztatására kell gondolnunk. Az utolsó kinyilatkoztatás Jézus Krisztus által történt. Jézusban az Isten teljessége mutatkozik meg. Isten elsôsorban Jézus által dicsôül meg ebben a világban, általa válik nyilvánvalóvá. Jézus dicsôségében mi is részesülünk, ha Jézus szeretetében élünk, ha egységbe kerülünk vele. Ezt a vele való egységet Szent Pál így fejezi ki: ,,Élek én, de már nem én, hanem Krisztus él bennem.'' Erre törekedjünk, ez legyen a célunk.

Hívek könyörgése

Testvéreim! Krisztus a népek világossága, Isten megjelenése köztünk, és minden élô öröme. Kérjük ôt boldog áhitattal!

1.	Urunk! Segíts minket, hogy kegyelmed erejével mi is az Atya dicsôségére lehessünk.

2.	Eszközöld ki az Atyától a Szentlélek erejét, hogy általa mindig Isten gyermekeiként járjuk az élet útjait.

3.	Istenünk! Tégy minket nagylelkûvé, hogy ne a magunk elônyét keressük, hanem inkább mások javára törekedjünk.

4.	Add meg nekünk az isteni tudomány ajándékát, hogy egyre jobban megismerjünk téged és az Atyát a Szentlélek által.

Istenünk, mi gyarló szavainkkal és éneklésünkkel dicsôítünk téged, mert tiéd a hatalom, az erô és a dicsôség, most és mindörökké. Amen.


C év / Pünkösdvasárnap (Jn 14,15-16.23-26)

Bevezetô

Mindig megrendült az emberekbe vetett bizalmunk, amikor azt tapasztaltuk, hogy valami hazugságnak lettünk áldozatai, akár anyagilag, akár; erkölcsileg. Még rosszabb a helyzet, ha mi hazudtunk másnak. Mindenképpen nagy lelki károsodást szenvedtünk el. Vigasztalásunkra szolgál, hogy az Úr Jézus megígérte nekünk az igazság Lelkét, amely mindenkor igazmondásra késztet minket. A mai pünkösd erôsitse bennünk az igazság utáni vágyat, hogy eltûnjön belôlünk és körülöttünk a hazugágnak az a sötétsége, amelyben utat tévesztünk, és a gonoszság ösvényére lépünk. Az igazság gyôzelme tudja megújítani a világot, az igazság biztosítja számunkra az Isten felé vezetô jó utat. Bánjuk meg hazugságainkat. Gyónom...

Hívek könyörgése

Testvéreim! Az Úr Jézus megígérte nekünk az igazság Lelkét, ezért fordulhatunk hozzá bizalommal!

1.	Urunk! Világosíts meg minden népet a Szentlélek fényével, hogy megtalálják a hozzád vezetô utat.

2.	Erôsítsd Egyházadat az igazság szolgálatában püspökeid és papjaid által.

3.	Urunk! Te azt akartad, hogy a Szentlélek betöltse a földkerekséget. Engedd, hogy minden ember igazságban és békében építse a világot.

4.	Gyógyítsd meg a betegeket, hogy visszatérve munkájukhoz egészségben szolgáljanak neked, és elnyerjék az üdvösséget.

5.	Urunk! Te a keresztség által egyesíteni akarsz minden keresztényt. Engedd, hogy a Szentlélekben híveid nagyszámú serege egy szív és egy lélek legyen.

Urunk, Jézus Krisztus! Te vagy az igazság és az élet. Áraszd Szentlelkedet mindnyájunk szívébe, hogy hitünket bátran megvalljuk, és hitünk szerint éljünk, és életünkkel dicsérjünk téged most és mindörökké. Amen.


C év / Évközi 2. vasárnap (Jn 2,1-11)

Bevezetô

A mai evangélium a kánai mennyegzô történetét tárja elénk. Egy lakodalom mindig zárt családi ünnepség, ahol meghívott vendégek vannak jelen. Szólás-mondás is keletkezett ebbôl: Hívatlan vendégnek ajtó mögött a helye. Ezért az evangélista fontosnak tartja megjegyezni, hogy ,,Jézus is hivatalos volt''. Az Úr Jézus a mi életünkben is részt akar venni. Nemcsak a vasárnapi szentmisében, hanem hétköznapjainkban is. Várja, hogy hívjuk, hogy kinyissuk elôtte a szívünket. Nem tolakszik, de szívesebben jön, ha hívjuk. Helyesen cselekszünk, ha vendégül látjuk ôt, mert jelenléte lelki gazdagodást jelent számunkra. A kánai fiatal házaspár is jól járt vele, hiszen az ô javukra tette elsô csodáját, amikor a vizet borrá változtatta. A mai szentmisében is nyitott szívet kíván tôlünk, hogy betérhessen hozzánk tanításával és kegyelmével.

Hívek könyörgése

Testvéreim! Forduljunk bizalommal Urunkhoz, Üdvözítônkhöz, aki szereti, táplálja és óvja Egyházát. Kérjük, hallgassa meg kéréseinket!

1.	Urunk! Te minden szentmisében égi lakomát készítesz nekünk. Add, hogy mindig készséges lélekkel jelenjünk meg oltárod asztalánál.

2.	Tudatosítsd a házasságra készülôk lelkében, hogy Te vagy az a ,,hatalmas harmadik'', aki az emberi szíveket örökre szóló szeretettel tudja egybekötni.

3.	Urunk! Vedd gondviselô oltalmadba azokat, akik jogos igényeikért küzdenek, hogy örömben és biztonságban éljenek.

4.	Légy a szegények menedéke, nyújts nekik segítséget a szorongattatásban.

Urunk, Istenünk! Te arra hívtál meg bennünket, hogy a világ elôtt tanúságot tegyünk gondviselô jóságodról és végtelen hatalmadról. Adj nekünk erôt és bátorságot, hogy hivatásunkat eredményesen tölthessük be mai társadalmunkban. A mi Urunk, Jézus Krisztus által. Amen.


C év / Évközi 3. vasárnap (Lk 1,1-4.4,14-21)

Bevezetô

A mai szentmise evangéliuma ezzel a mondattal fejezôdik be: ,,Ma teljesedtek be az írás szavai.'' E szavakkal az Úr Jézus nyíltan megvallotta, hogy ô az a Messiás, akirôl az ószövetségi próféta jövendölt. így is mondhatta volna: Én vagyok a várva várt Messiás. A hallgatóság ennek hallatára felháborodott, olyannyira, hogy az Úr Jézust közös erôvel le akarták taszítani egy magas hegyrôl. A Szentírás szavait ma is be lehetne fejezni ezzel a mondattal: Ma teljesedtek be az írás szavai. Az Úr Jézus tanítása ugyanis, amit az újszövetség könyvei tárnak elénk, ma is felháborodást szül egyesekben, és rátámadnak azokra, akik az evangélium igazságait nyíltan hirdetik. 1996-ban 206 hithirdetôt öltek meg a világban. Imádkozzunk ma azért, hogy az Úr Jézus örök igazságainak ne ellenségei, ne kritizálói legyünk, hanem hirdetôi és megvalósítói. Így teljesedjék be az írás szava rajtunk ma, holnap és mindörökké.

Hívek könyörgése

Imádkozzunk az Úr Jézushoz, aki azért jött közénk, hogy üdvösséget szerezzen minden embernek!

1.	Hálát adunk Urunk magasztos tanításodért, amelyet számunkra Egyházad kétezer éves története is hitelesített.

2.	Istenünk! Te alkottál mindent. Add, hogy a teremtett világban meglássuk kezed alkotásait, és észrevegyük benne végtelen bölcsességedet.

3.	Te véreddel szentesítetted az új és örök szövetséget. Add, hogy kegyelmed erejével parancsaidat teljesítve hûek maradjunk hozzád.

4.	Vérednek üdvösséges patakjával mosd le bûneinket, és örvendeztesd meg népedet.

Mindenható Istenünk! Tekints jóságosán a Te népedre, amely a dicséret és a kiengesztelôdés áldozatát mutatja be neked, a mi Urunk Jézus Krisztus által. Amen.


C év / Évközi 4. vasárnap (1Kor 13,1-13)

Bevezetô

A mai szentmise olvasmányában Szent Pál apostol himnuszát fogjuk hallani. Ô ezzel olyan mestermûvet alkotott, amely tartalmában kétezer év után sem vesztette el idôszerûségét. Mert van-e olyan ember, aki a szeretetrôl nem hall, nem beszél szívesen? Szent Pál pedig a szeretet leglényegesebb tulajdonságait fogalmazza meg számunkra. Nem a passzív, hanem az aktív szeretetét, amelyre éppen az Úr Jézus mutat számtalan példát. Mai szentmisénkben kérjünk tôle bocsánatot azon bûneinkért, amelyeket a szeretet ellen elkövettünk, és kérjük, hogy tegye teljessé szeretetünket iránta és felebarátaink iránt.

Hívek könyörgése

Forduljunk bizalommal a szeretet példaképéhez, az Úr Jézushoz, és kérjük, hogy tegye teljessé szeretetünket iránta és felebarátaink iránt!

1.	Segítsd Urunk szentatyánkat, püspökeinket, papjainkat és mindazokat, akiknek Egyházadban a hivatás kegyelmét adtad, hogy szolgálatuk által Isten szeretete látható legyen a világban.

2.	Könyörögjünk azokért, akik a közhatalmat gyakorolják, hogy mindenkor embertársaik javát tartsák szem elôtt.

3.	Imádkozzunk azokért a férfiakért és nôkért, akik a kórházakban és a szociális otthonokban fáradoznak, hogy a rájuk bízottak iránt nagy szeretettel és türelemmel legyenek.

4.	Segíts mindnyájunknak, akik ma oltárod körül összejöttünk, hogy a szeretetet ne csak hirdessük, hanem gyakoroljuk is.

Mennyei Atyánk! Te minket szeretetbôl teremtettél és éltetsz. Köszönjük irántunk való sok-sok jóságodat, a mi Urunk, Jézus Krisztus által. Amen.


C év / Évközi 5. vasárnap (Lk 5,1-11)

Bevezetô

A keresztények kezdettôl fogva a hét elsô napján, vasárnap gyûltek össze, hogy emlékezzenek az Úr Jézus halálára és feltámadására. Mi is ezt tesszük a mai szentmisében, és így teszünk eleget az isteni parancsnak: Az Úr napját szenteld meg! De nem úgy akarunk emlékezni, mint valami régi eseményre, mintha annak már semmi köze nem volna mai életünkhöz, hanem azzal a tudattal tesszük ezt, hogy a szentmise találkozást jelent az Úr Jézussal, aki követésére hív, aki programot ad nekünk, aki int és figyelmeztet feladatainkra. Hívta Pétert és Andrást, akikkel a tenger partján találkozott, hívta Mátét, aki vámszedô volt, hívta Jánost, aki éppen halászott. Ôk pedig otthagyták mindenüket, és követték Jézust. Ha meghalljuk ma szavát, álljunk teljes hittel melléje.

Hívek könyörgése

Isten minket is hív. Testvéreim! Akiket Isten hív, rászorulnak imáinkra. Ezért így imádkozzunk!

1.	Könyörgünk mindazokért, akik valamilyen módon elkötelezték magukat Krisztusnak. Azt kérjük számukra, hogy a szeretet erôs maradjon bennük.

2.	Imádkozzunk a fiatalokért, akik az elmúlt években bérmálkoztak, hogy hitük megélésében bátrak legyenek.

3.	Imádkozzunk a keresztény politikusokért, hogy mindenkor az evangélium maradjon mûködésük aranyfonala.

4.	Imádkozzunk a betegekért, magányosokért és a szükséget szenvedôkért, hogy Krisztusba vetett reményük biztos vigasztalás maradjon számukra.

Urunk, Istenünk! Fiadban, Jézus Krisztusban közel érezzük magunkat hozzád. Ezért bízzuk rád életünk minden napját, a mi Urunk, Jézus Krisztus által. Amen.


C év / Évközi 6. vasárnap (Lk 6,17.20-26)

Bevezetô

Az Úr Jézus hív bennünket követésére. Errôl hallottunk a múlt vasárnapi evangéliumban. De vajon gondoltunk-e már arra, hogy Krisztus követése odaadást, és a szegényekkel való szolidaritást jelenti? Ha viszont az egyházi közösség a szegények mellé áll, számithat a gazdagok, a hatalmasok elkülönülésére, sôt támadására. Romero érseket Brazíliában azért ölték meg az oltárnál, mert a földbirtokosokkal szemben a szegény parasztok jogait védte. Az Úr Jézus szemében a szegények, a gyengék elsôbbséget élveznek, tehát Egyházának is így kell gondolkodnia, cselekednie. Vizsgáljuk meg magunkat, mennyire tudunk azonosulni az Úr Jézus felfogásával?

Hívek könyörgése

Testvéreim! Az Úr Jézus szívesen fordult azokhoz, akik szükségben éltek, testi-lelki bajokban szenvedtek. Ôértük imádkozzunk most Urunkhoz, Istenünkhöz!

1.	Könyörögjünk mindazokért, akik a mennyek országáért szegénységet és önkéntes lemondást vállaltak magukra.

2.	Könyörögjünk azokért, akik különös gonddal fordulnak a szegények és a betegek felé, és a velük való törôdést élethivatásnak választották.

3.	Imádkozzunk azokért, akiket a gazdagság és a hatalom miatt a kárhozat veszélye fenyeget.

4.	Imádkozzunk a gyászolókért, a magány miatt szenvedôkért, hogy ôk is érezzék gondviselô jóságodat.

Gondviselô Istenünk! Benned és általad védettnek érezzük magunkat. Hálát adunk neked azért, hogy mindig gondunkat viseled, Krisztus a mi Urunk által. Amen.


C év / Évközi 7. vasárnap (Lk 6,27-38)

Bevezetô

Krisztus követése a tiszta lelki öröm megismerését is jelenti. A Krisztust követô kereszténynek igazi öröme, lelki megnyugvása abban van, hogy megismeri az Úr Jézus életét, átérzi tanításának magasztosságát, és számára az evangélium valóban örömhír lesz. Nem olyan öröm ez, amelyet a csokoládétorta ízlelése jelent, és távol áll az optimista ember természetes vidámságától is. Igazában azok értik ennek lényegét, akik a krisztusi élet célját megismerték, és erôsen él bennük az a remény, hogy célba érnek, mert jó úton járnak. Mi például akkor érezzük ezt az örömet, amikor a szentmisén lelkesen éneklünk, tiszta szívvel szentáldozáshoz járulunk, vagy amikor a szentbeszédet érdeklôdéssel hallgatjuk. Amikor most találkozunk Urunkkal a szentmisében, egyesülni akarunk igéjével és Szent Testével. Bûnbánattal tegyük magunkat alkalmassá a krisztusi öröm befogadására, átélésére.

Hívek könyörgése

Testvéreim! Mindnyájunknak szükségünk van pihenésre, ünneplésre, hogy az elfáradt test erôt nyerjen a munkára, és az elernyedt lélek örömre hangolódjon. Erre gondolva imádkozzunk mennyei Atyánkhoz!

1.	Imádkozzunk azokért, akik az Úr szôlôjében dolgoznak, és elfáradtak. Add Urunk, hogy új erôt merítsenek nagyszerû ígéreteidbôl.

2.	Imádkozzunk azokért, akik kórházakban, szociális otthonokban mások testi-lelki jólétéért fáradoznak. Add, hogy maguk számára is idôt találjanak az erôgyûjtésre, a pihenésre.

3.	Segíts bennünket, hogy egészséges vidámságot, tiszta örömet vihessünk családunk életébe.

4.	Imádkozzunk azokéit, akiknek csak a munka, a siker, a teljesítmény tölti ki életüket. Add, hogy ôk is nyitottak maradjanak az élet tiszta örömei iránt.

Istenünk, Te ismered örömeinket és gondjainkat. Megadod nekünk mindazt, amire szükségünk van. Mindezért hálát adunk neked Krisztus, a mi Urunk által. Amen.


C év / Évközi 8. vasárnap (Lk 6,39-45)

Bevezetô

A szív bôségébôl szól a száj. Ezt így fogalmazza meg az Úr Jézus a mai evangéliumban: ,,Ami a szíveden, az van a szádon.'' Vagyis: szavai és tettei mutatják meg az ember belsô értékeit. Ezért szoktuk olykor mondani: Ha hallgattál volna, bölcs maradtál volna. Gyümölcseirôl ismerjük meg a fát. Ôszintén be kell vallanunk, hogy lelkünk nem mindig terem jó gyümölcsöt Isten országa számára. Nem lehet rejtegetni hibáinkat, bûneinket, fôleg a családon belül. De nem is helyes. Inkább valljuk meg azokat Isten elôtt, és kérjük bocsánatát. Kezdjük mai szentmisénket is bûnbánattal.

Hívek könyörgése

Testvéreim! Forduljunk bizalommal az Úr Jézushoz, aki jól ismer bennünket!

1.	Imádkozzunk a köztünk élô felebarátainkért, akiket sokféle gond gyötör, akik megoldatlan problémákkal küszködnek, és valami bánat nyomja szívüket.

2.	Imádkozzunk azokért, akik nehéz körülmények között is bátran fáradoznak az evangélium terjesztésén.

3.	Könyörögjünk azokért, akik nyilvánosan kiállnak felebarátjukért, amikor azok hallgatásra vannak kényszerítve.

4.	Add, hogy egyházközségünk olyan hely legyen, ahol a jócselekedetek gyümölcsei bôven teremnek.

5.	Imádkozzunk halottainkért, hogy életük jótetteiért megkapják méltó jutalmukat.

Urunk, Istenünk, kezedbe helyezzük gondolatainkat, cselekedeteinket és egész életünket. Bízunk abban, hogy mindent javunkra fordítasz, Krisztus a mi Urunk által. Amen.


C év / Évközi 9. vasárnap (Lk.7,1-10)

Bevezetô

A mai evangéliumban az Úr Jézus úgy állítja tanítványai elé a pogány kafarnaumi századost, mint példaképet. Miért? Mert a kafarnaumi százados rátalált a hitre jócselekedetei alapján. Ma is eljuthat Istenhez minden jószándékú ember, akiben megvan az istenkeresés ôszinte vágya. Dogmatikánk ezt úgy fogalmazza meg, hogy a vágykeresztség által is lehet üdvözülni. Amikor az Úr Jézus észreveszi a pogány katona nagy bizalmát, akkor arra hívja fel tanítványai figyelmét, amire manapság nagy hangsúlyt teszünk, és így fogalmazunk: ne azt keressük, ami szétválaszt, hanem ami összeköt bennünket. Vizsgáljuk meg magunkat, hogyan vélekedünk a más vallásúakról.

Hívek könyörgése

Testvéreim! Imádkozzunk gondviselô Atyánkhoz, aki nekünk ajándékozta a világot, és szeretettel vár minden embert örök országába!

1.	Urunk! Adj békét és egyetértést mindazoknak, akik hisznek benned, és szeretnek téged.

2.	Bocsásd meg bûneinket, amelyeket a keresztények egysége ellen a történelem folyamán elkövettünk.

3.	Urunk! Segíts megismerni a más vallású, de téged ôszintén szolgáló embereket, hogy tudjuk becsülni jószándékú törekvéseiket.

4.	Tartsd vissza a világ hatalmasait minden jogtalanságtól, a vallásos emberek elnyomásától, és a hatalommal való minden visszaéléstôl.

5.	Fogadd országodba azokat, akik földi életükben legjobb lelkiismeretük szerint szerettek téged, és szolgáltak neked.

Irgalmas Istenünk! Köszönjük, hogy Szent Fiad által olyan erkölcsi értékekkel ajándékoztál meg bennünket, amelyek elvezetnek minket az örök boldogságba. Mindezért dicsôitünk és áldunk téged ma és mindörökké. Amen.


C év / Évközi 10. vasárnap (Lk 7,11-17)

Bevezetô

Ma a naimi ifjú feltámasztásáról fogunk hallani. Az Úr Jézus csodái az Ô istenségének a bizonyítékai. A halottak feltámasztásai rendkívül látványosak voltak, és mindig rendkívüli hatást váltottak ki. Úgyannyira, hogy Lázár feltámasztása már arra késztette a zsidó fôtanácsot, hogy az Úr Jézust halálra ítélje. Igaz, hogy az ószövetségi próféták is támasztottak fel halottakat, de azt nem a maguk erejébôl tették, hanem minden alkalommal Isten nevében. Az Úr Jézus pedig saját nevében cselekedett. Egyszerûen rászólt a halottra: ,,Ifjú, mondom neked, kelj fel!'' - és a halott feltámadt. Az Úr Jézus csodái egyértelmûen igazolják isteni hatalmát, azt, hogy benne az istenség teljessége lakozik. A mai szentmisében is megjelenik köztünk az Úr Jézus. Tehát közös imáink és énekeink az Ô jelenlétében hangzanak el. Ennek tudatában kezdjük el bûnbánati imánkat.

Hívek könyörgése

Testvéreim! Mi a lelki halálból támadtunk fel a keresztségben, és a bûnbánat szentsége által is lelki feltámadásban részesedünk. Mindezért Isten példás életet vár tôlünk. Kérjük ehhez segítô erejét!

1.	Urunk! Szentségeid ereje kísérjen minket a feléd vezetô úton életünk minden napján.

2.	Irányítsd gondolatainkat, szavainkat és cselekedeteinket, hogy jó példát adhassunk környezetünkben mindenkinek, fôleg családunk tagjainak.

3.	Urunk! Add, hogy mindig részvéttel tudjunk lenni szenvedô embertársaink iránt, fôleg amikor szeretteik koporsója mellett állnak.

4.	Üdvözítsd jóságosan elhunyt testvéreinket, hogy teljes mértékben részesedjenek megváltásodban.

Urunk! Te isteni hatalmaddal segítettél a síró özvegyen. Taníts meg minket is az együttérzésre, és ösztönözz a segítô szeretetre, amikor szenvedô felebarátunkkal találkozunk. Aki élsz és uralkodol mindörökké. Amen.


C év / Évközi 11. vasárnap (Lk 7,36-8,3)

Bevezetô

A mai szentmise olvasmányaiban ugyanaz a gondolat kerül elôtérbe: Isten irgalma mindig nagyobb az ember legnagyobb bûnénél is. Az olvasmányban Dávid esete, az evangéliumban pedig a bûnös asszony története igazolja ezt. Dávid király uralkodói nagyságát az ószövetség több oldalról is bemutatja. De kétségtelen, hogy életének sok kiváló jellemvonása mellett legkiemelkedôbb az a mozzanat, amikor Náthán próféta elôtt kijelenti: ,,Vétkeztem az Úr elôtt.'' Tehát nyíltan beismeri, hogy visszaélt hatalmával, amikor fôvezérét, Uriját megölette, és feleségével házasságtörést követett el. A bûnös asszony pedig a bûnbánat könnyeit hullatja Jézus lábaira Simon farizeus házában, és Jézus azt mondja neki: ,,Bûneid meg vannak bocsátva.'' Mennyire nehezünkre esik nekünk feltárnunk a bûneinket még a gyóntatószék bizalmas légkörében is. Mennyivel inkább arra törekszünk, hogy bûneinket eltussoljuk, vagy másokban bûnbakot keressünk. Mennyivel inkább a nagy bûnbánók példáját kellene követnünk, akik nyíltan vallották meg bûneiket! Kezdjük mai szentmisénket bûnbánattal.

Hívek könyörgése

Testvéreim! Járuljunk bizalommal a kegyelem trónjához, hogy irgalmat találjunk, és kegyelmet kapjunk, amikor segítségre szorulunk!

1.	Urunk! Segítsd Egyházadat, hogy le tudjon hajolni a kitaszítottakhoz, és visszaadni nekik emberi méltóságuk érzését.

2.	Segítsd a keresztényeket, hogy embertársaikat ne a külsô látszat alapján ítéljék meg, hanem szívük belsô értékei szerint.

3.	Urunk, tedd bátrakká híveidet, hogy a szentgyónásban mindenkor ôszinte bûnbevallást tehessenek.

4.	Segíts Urunk mindnyájunkat, hogy olyan megbocsátók legyünk egymás iránt, amilyen irgalmas vagy Te bûneinkkel szemben.

Irgalmas Atyánk, akit a bûn megbánt, de a bûnbánat megengesztel! Sok mindenért tartozunk neked hálával, de leginkább azt köszönjük neked, hogy újból és újból megbocsátod bûneinket, és visszafogadsz szeretetedbe. Legyen áldott szent neved most és mindörökké. Amen.


C év / Évközi 12. vasárnap (Lk 9,18-24)

Bevezetô

A mai evangélium három fontos dologra hívja fel a figyelmünket: Elôször Péter vallomására, amellyel hitet tesz az Úr Jézus istensége mellett. Másodszor az Úr Jézus jövendölésére, amellyel elôre jelzi szenvedését. Harmadszor pedig elmondja, milyen sors vár Jézus követôire. Az Úr Jézus nemcsak arról beszél teljes nyíltsággal, hogy szenvedések várnak rá, hanem arról is, hogy tanítványainak is bôven jut a szenvedésekbôl. Az Úr Jézus jövendölése beteljesedett. Követôi ma sem feledkezhetnek meg a figyelmeztetésrôl: ,,Aki utánam akar jönni, vegye fel a keresztjét mindennap és kövessen engem.'' Azonban arról sem feledkezhetünk el, hogy Ô segítô erôt is ad a kereszt elviselésére. Ezt minden öntudatos keresztény beletervezi életébe, és ezzel a tudattal szegôdik Krisztus nyomába.

Hívek könyörgése

Testvéreim! Tárjuk kéréseinket az értünk szenvedést vállaló Krisztus elé, aki követésére hív bennünket!

1.	Urunk és Mesterünk, aki engedelmes lettél értünk mindhalálig! Adj erôt Egyházad lelkipásztorainak, hogy példaadóan hordozzák a hivatásukkal járó keresztet.

2.	Urunk, Jézusunk, akit az emberek megvetettek! Add kegyelmedet a hatalmon lévôknek, hogy következetesen fáradozzanak az igazságtalanságok megszüntetésén.

3.	Urunk, Üdvözítônk, aki feláldoztad életedet testvéreidért! Segíts mindnyájunkat, akik tanításodat hitelesen akarjuk megélni a hitetlen emberek között.

4.	Megváltó Jézusunk, aki minden embert üdvözíteni akarsz! Jutalmazd meg elhunyt híveidet, akik irántad való szeretetbôl zúgolódás nélkül vállalták az élet keresztjeit.

Urunk, Istenünk! A szenvedésben azon az úton akarunk járni, amelyet Megváltónk mutatott nekünk. Ôrizd meg bennünk ezt a szándékot és tarts meg minket ezen az úton, Krisztus a mi Urunk által. Amen.


C év / Évközi 13. vasárnap (Lk 9,51-62)

Bevezetô

Aki az Úr Jézus által kijelölt úton halad, annak poggyászából nem hiányozhat három kellék: a szeretet, az igazságosság és a szabadság. Csak az jár a keresztény úton, aki a szeretet parancsát minden más fölé helyezi, és igazságos akar lenni magánéletében és a közéletben egyaránt. Igaz, hogy ilyen csomaggal menetelni nagy erôfeszítést kíván, de biztosítja számunkra a jó lelkiismeret békéjét és örömét. Érdemes tehát a keresztény élet kockázatát vállalni, mert hosszú távon erkölcsi haszon van belôle.

Hívek könyörgése

Testvéreim! Könyörögjünk Istenünkhöz, aki minket Jézus Krisztus által megszabadított a bûntôl!

1.	Urunk! Add meg Egyházadnak a teljes szabadságot a hit szerinti élethez és a szeretet gyakorlásához.

2.	Adj békét és egyetértést azon népek között, akik ellenségesen éreznek egymás iránt.

3.	Urunk! Add, hogy a keresztények hite és élete mindig összhangban legyen, és így követésre méltó legyen a világ számára.

4.	Adj reményt és vigasztalást a haldoklóknak, ôrizd meg ôket a kétségbeeséstôl utolsó óráikban.

Istenünk! Szentlelked vezessen minket, hogy jócselekedeteinkkel kedvedben járjunk, és bölcs irányításoddal eljussunk az örök életre, Krisztus a mi Urunk által. Amen.


C év / Évközi 14. vasárnap (Lk 10,1-12.17-20)

Bevezetô

A mai evangéliumban az Úr Jézus Isten országának hirdetésére küldi tanítványait. Ennek a feladatnak a teljesítése magában foglalja a béke megteremtését. A békéhez elsô lépés a kölcsönös megbocsátás és a kiengesztelôdés. Isten akarja és segíti ezt a folyamatot, mert Ô a harmónia, az egyetértés, és nem a békétlenség, nem a gyûlölet, nem a jogtiprás Istene. Ha békét akarok, ki kell vetnem magamból a bosszút, a gyûlölködést és minden jogtalanságot. Aki létrehozza magában a békét, az szeretetet áraszt maga körül, értékeli a nap melegét, a levegô tisztaságát, és boldognak érzi magát. A béke Isten országának tartozéka. Ezért kaptak az apostolok küldetést Isten országának terjesztésére. Mi is vegyük ki részünket a béke megteremtésébôl és megôrzésébôl.

Hívek könyörgése

Testvéreim! Imádkozzunk Urunkhoz, Istenünkhöz, aki békét ajánl nekünk, és úgy figyel reánk, mint anya a gyermekére!

1.	Istenünk, erôsítsd kegyelmeddel a misszionáriusokat, hogy bátran hirdessék az evangéliumot a pogány népek között.

2.	Tedd fogékonnyá híveidet az evangélium befogadására és az üdvösséget eredményezô parancsaid teljesítésére.

3.	Add, hogy mindenkivel békében éljünk, és senkinek se fizessünk rosszal a rosszért.

4.	Adj lelki erôt azoknak, akik a háborúk és üldözések miatt szenvednek.

5.	Bátorítsd híveidet, hogy a békéért következetesen munkálkodjanak a társadalmi életben.

Úristen, Te ismered gondjainkat, szükségeinket, kívánságainkat. Add meg nekünk mindazt, amire szükségünk van. Mi hálát adunk minden adományodért ma, holnap és mindörökké. Amen.


C év / Évközi 15. vasárnap (Lk 10,25-37)

Bevezetô

A jószándékú ember mindig keresi, kutatja, mi az Isten akarata vele. Az írástudó is ezért kérdezte az Úr Jézust: ,,Mit kell tennem, hogy az örök életet elnyerjem?'' Nem elégszik meg azzal, hogy az ószövetségi törvény elôírásait megtartotta, hanem tovább kérdez: ,,Ki az én felebarátom?'' Erre a kérdésre aztán olyan választ kap, amely minden keresztény számára örökérvényû szabály, és ez a lényege: minden ember felebarátom, aki segítségre szorul. Nem számít, hogy családtag-e vagy idegen, fehér bôrû-e vagy fekete, barát-e vagy ellenség, csak az számít, kell-e segítenem rajta vagy nem. Amilyen egyszerû ez elméletben, olyan nehéz a gyakorlatban. De bármilyen nehéz is, mindig megvalósítható keresztény program marad. Ma gondolkozzunk el arról, milyen nehézségeink vannak a felebaráti szeretet megvalósításában, és hogyan tudjuk a nehézségeket megoldani.

Hívek könyörgése

Testvéreim! Forduljunk bizalommal Urunkhoz, Jézushoz, aki a helyes szeretetrôl nemcsak tanítást adott nekünk, hanem példát is mutatott rá!

1.	Urunk! Erôsítsd mindazok hitét, akik Egyházadban a szeretet szolgálatára vállalkoztak.

2.	Adj szeretetet és türelmet azoknak, akik a kórházakban és a családi otthonokban nagybetegek és haldoklók ágya mellett állnak.

3.	Imádkozzunk az úton levôkért, hogy otthonukba szerencsésen visszatérjenek.

4.	Engedd, hogy az államok vezetôi a segítô szeretet szellemében gyakorolják hatalmukat.

Urunk, Istenünk! Fogadd szívesen tôlünk a szeretet cselekedeteit, és add kegyelmedet, hogy minden cselekedetünkkel jóságodat és üdvözítô szándékodat szolgáljuk, Krisztus a mi Urunk által. Amen.


C év / Évközi 16. vasárnap (Lk 10,38-42)

Bevezetô

A mai evangéliumban arról hallunk, hogy Mária és Márta vendégül látják az Úr Jézust. Az elôkelô vendég nem üres kézzel érkezik, hanem az isteni tanítás gazdagságával jön. Mária gyorsabban megérti a tanítás lényegét, amely szerint a Jézussal való találkozáskor legfontosabb az, hogy figyeljünk rá, hallgassuk ôt. A szentmisében is elôbb van számunkra Isten szavának befogadása, és azután következik az Úr Jézus testének vétele. Mindig ez a helyes istenszeretetnek az útja: elôször meg kell ismernünk Isten akaratát, és azután lépni a cselekvés színterére. Így akarunk tenni a mai szentmisében is: elôször arra figyelünk, mit üzen nekünk az Úr Jézus az igeliturgiában, és azután akarunk vele egyesülni a szentáldozásban.

Hívek könyörgése

Testvéreim! Bízzunk Istenben, akinek gondja van mindazokra, akiket teremtett, és Fia által megváltott. Szent Fia most a vendéglátónk, hozzá fordulunk könyörgô imánkkal!

1.	Urunk, Jézus Krisztus! Az örök haza ígéretével vagyunk úton, és kérünk: erôsítsd Egyházadat, hogy örvendezve és bizakodva hirdesse a világnak az evangélium jó hírét.

2.	Erôsítsd a keresztényeket, hogy az ô példájukat látva a csüggedô lelkek kiutat találjanak a reménytelenségbôl.

3.	Urunk! Bátorítsd azokat, akik Egyházadban és a társadalomban felelôsséggel járó állást töltenek be. Tegyenek meg mindent, ami a békét és az igazságosságot elôsegíti.

4.	Irgalmas Istenünk! Irányítsd lépteinket az életszentség útján. Add, hogy mindig azt gondoljuk és hirdessük ami jogos, igaz és kedves elôtted.

Urunk, Istenünk! Azért bízunk mindig benned, mert Te a nyitott fülek, nyitott szemek és a nyitott szívek Istene vagy. Engedd, hogy mindig megtapasztaljuk közelségedet, Krisztus, a mi Urunk által. Amen.


C év / Évközi 17. vasárnap (Lk 11,1-13)

Bevezetô

Isten imádására jöttünk össze az oltár körül. Az Úr Jézus sokat imádkozott, és tanítványait is tanította imádkozni. Tôle kaptuk a legszebb imánkat, a Miatyánkot. Az imádsághoz hit, bizalom kell, mint a barátsághoz. Barátot csak az talál, aki maga is tud jó barát lenni, aki kész arra, hogy magát a másiknak ajándékozza. Bízhat a barátjában, és a barát is bízik benne. A jó baráttól mindent lehet kérni, és mindig segít, amikor kell. Isten a legjobb barátunk, akiben mindenkor bízhatunk, akiben nem csalódhatunk. Ezért hozzuk eléje gondjainkat, örömeinket, kéréseinket és hálaadásunkat a mai szentmisében is. Kezdjük bûnbánattal...

Hívek könyörgése

Testvéreim! Ábrahám példáját követve, és az Úr Jézus imént hallott szavaiban bízva álljunk Isten elé kéréseinkkel!

1.	Istenünk! Tekints szeretettel azokra, akik hisznek benned, hogy örömteli és bizakodó legyen az életük.

2.	Béke Fejedelme! Segítsd a népek vezetôit, hogy megtalálják a kiengesztelôdés útját, és begyógyítsák a háborúk sebeit.

3.	Szabadság Istene! Tekints az elnyomásban szenvedô emberekre, hogy megszabadulhassanak a szolgaság láncaitól.

4.	Élet Istene! Segíts bennünket, hogy felelôsséggel használjuk a teremtett világ javait.

5.	Reménységünk Istene! Légy irgalmas a háborúk és forradalmak ártatlan áldozataihoz, és támaszd fel ôket örök boldogságra.

Irgalmas Istenünk! Bízunk jóságodban és emberszeretetedben, habár sokszor magunkra vonjuk haragodat. Tekints irgalmas szemmel a Te világodra, benne teremtményeidre, és ajándékozz meg minket az örök üdvösséggel, Krisztus a mi Urunk által. Amen.


C év / Évközi 18. vasárnap (Lk 12,13-21)

Bevezetô

Az Úr Jézus nem foglalkozik a minennapok apró-cseprô dolgaival, nem avatkozik bele például egy család örökségi vitájába. Ellenben állást foglal olyan fontos kérdésekben, amelyek minden embert érintenek. Ezért következetesen és egyértelmûen tanít arról, hogyan viszonyuljunk a világ javaihoz. Elmondja tanítványainak, milyen veszéllyel jár a vagyongyûjtés. Felhívja a figyelmünket arra, hogy a pénz féktelen hajszolása érzéketlenné tesz bennünket embertársaink iránt, és ugyanakkor süketté Isten üzenetével szemben. A vagyont hajszoló ember gyakorlati materialistává válik, aki képtelen felfogni Isten valóságát, és elveszíti saját életének az értelmét. Errôl hallunk a mai evangéliumban.

Hívek könyörgése

Testvéreim! Köszönjük meg Istennek Egyházunkat, hitünket, amely az élet nagy kérdéseire biztos válaszokat tud adni!

1.	Urunk! Köszönjük igazságaidat, amiket kinyilatkoztattál nekünk. Kérünk, adj értô lelkületet hozzá.

2.	Köszönjük törvényeidet, amelyek megóvnak attól, hogy a céltalanság és a gonoszság szakadékába zuhanjunk. Segíts, hogy törvényeidet mindig tiszteletben tartsuk.

3.	Urunk! Köszönjük, hogy Szentlelked által jelen vagy Egyházadban. Add, hogy mindenkor érezzük jelenlétedet.

4.	Köszönjük, hogy életünk végéig gondunkat viseled. Kérünk, juttasd elhunytjainkat a feltámadás dicsôségébe a végsô napon, és tégy minket is boldogságuk részeseivé.

Istenünk! A Te kegyelmed ajándéka, hogy híveid egy akarattal követnek téged. Add, hogy a világ változandóságai közepette szívbôl ragaszkodjunk hozzád, az örökkévalóhoz, Krisztus a mi Urunk által. Amen.


C év / Évközi 19. vasárnap (Lk 12,32-48)

Bevezetô

Beharangszóval és az orgona hangjával kezdôdik szentmisénk, amelyre otthonról idejében elindulunk, mert nem akarunk elkésni. Hiszen maga az Úr Jézus jön közénk, hogy tanításával és Szent Testével erôsítsen bennünket. Ô vár bennünket, és ez a vele való találkozás szorosan hozzátartozik a vasárnapunkhoz. Lesz azonban olyan találkozásunk az Úr Jézussal, amely váratlanul szembesít vele, és ez a halál órájában lesz. A halálunk órája bizonytalan. Hallhattunk már ilyen panaszt: Búcsút se vehettem tôle, hiszen beteg se volt. A mai evangélium állandó éberségre hívja fel figyelmünket: ,,Vigyázzatok és ébren legyetek, mert nem tudjátok sem a napot, sem az órát.'' Ma készüljünk fel arra, hogy esetleg már holnap szembesülhetünk teremtô és gondviselô Istenünkkel, mint végsô bíránkkal.

Hívek könyörgése

Testvéreim! Nekünk oda kell figyelnünk a világ gondjaira, de elsôsorban saját lelkünkre, hogy állandóan készen álljunk a számadásra. Imádkozzunk a Mindenhatóhoz, aki egyszer mindnyájunk bírája lesz!

1.	Adj Urunk mindnyájunknak helyes lelkiismeretet, amely ôrködik gondolataink és cselekedeteink felett, és irányt szab a feléd vezetô úton.

2.	Tedd Egyházadat az emberi nem egységének éltetô jelévé, és az üdvösség hatásos munkálójává minden nép számára.

3.	Könyörögjünk azokért, akik a szekták befolyására mindennap félelemben élnek. Adj nekik tisztánlátást, hogy helyesen tudjanak dönteni üdvösségük munkálásában.

4.	Tekints jóságosán mindazokra, akik bizalommal kérik imáinkat. Kérünk, hogy töltsd el ôket minden testi és lelki áldással.

Istenünk! Kérünk, hogy cselekedeteinket elôzd meg sugallatoddal, és kísérd segítségeddel, hogy minden munkánkat veled kezdjük és veled fejezzük be, mert emberszeretô Atyánk vagy, most és mindörökké. Amen.


C év / Évközi 20. vasárnap (Lk 12,49-53)

Bevezetô

A tûz az életnek és a halálnak a jelképe. Amikor az életet jelképezi, értékes adománya Istennek. Ilyenkor melegít, világít, éltet. Az Úr Jézus abban jelöli meg küldetését, hogy tüzet gyújtson a földön: az isteni szeretet tüzét, amelyet evangéliuma és kereszthalála lobbant lángra. A tûz azonban nemcsak éltet, hanem pusztít, éget, rombol is. A biblia beszél olyan tûzrôl, amelynek lángja soha ki nem alszik, és a kárhozottaknak kínzó szenvedést okoz. Tudjuk, hogy ez azoknak jut osztályrészül, akik életük utolsó órájában is szembehelyezkednek Istennel. A tûz ilyen értelemben a lelki halál szimbóluma. Amikor ma az evangéliumban a tûzrôl hallunk, az Úr Jézus irántunk való szeretetére kell gondolnunk.

Hívek könyörgése

Testvéreim! Forduljunk bizalommal a szeretet lángoló tûzhelyéhez, hogy a mi szívünket is eltöltse annak melege és világossága!

1.	Urunk! Áraszd Egyházadra Szentlelkedet, hogy annak világánál megismerhesse minden nép igazságaidat és törvényeidet.

2.	Töltsd el szereteted tüzével szentatyánkat, püspökeinket és papjainkat, hogy mindenkor jó példával járhassanak a nyáj élén.

3.	Urunk! Szentlelked harmata oltsa ki a földön mindenütt az ádáz gyûlölködés és a pusztító háborúk tüzeit.

4.	Add, hogy a keresztény családokban a gyermekek szüleiktôl vegyék át az igaz vallásosság lángját.

Urunk, Jézus Krisztus! Te az elsô pünkösdkor tüzes nyelvek alakjában küldted el Egyházadnak a Szentlelket. Add, hogy ez a tûz szüntelenül lobogjon ma is híveidben, és megdicsôítse Atyádat a mennyben, most és örökké. Amen.


C év / Évközi 21. vasárnap (Lk 13,22-30)

Bevezetô

Újból és újból felvetôdik a kérdés, amit már az apostolok is feltettek: kik fognak üdvözülni? Kevesen lesznek-e vagy sokan? Ma a keresztények száma egymilliárdon felül van, de a világ tele van gyûlölettel és félelemmel. Az emberek félnek a jövôtôl, félnek egymástól, és ez alól a keresztények sem kivételek. Egy kereszténységet kritizáló szociológus azt mondta: Itt-ott van egy igazi keresztény, és ahol feltûnik, ott a világ csodálatba esik. Az Úr Jézus arra a kérdésre: ki fog üdvözülni, azt válaszolja: ,,Igyekezzetek bejutni a szûk kapun.'' Ezzel a lényeget hangsúlyozza, hogy ti. leginkább rajtunk múlik az üdvösség elnyerése. Egyben azt is tudomásunkra adja, hogy nem ránk tartozik annak megítélése, kik érdemesek Isten országára. A mi dolgunk az, hogy törekedjünk odajutni. Amit Szent Pál így fogalmaz: ,,Törd magad, mint Krisztus Jézus jó katonája.'' Törekvésünknek legyen egy része a mai szentmise, amit bûnbánattal kezdünk el.

Hívek könyörgése

Testvéreim! Az Úr minden embert hív az Ô országába, ezért bizalommal imádkozunk hozzá!

1.	Urunk, állj mellettünk, akik Egyházadban vagyunk, és mutasd meg a helyes irányt azoknak is, akik rossz úton járnak.

2.	Adj a politikusoknak erôt és bátorságot az igazságtalanság és a nyomor elleni küzdelemhez.

3.	Add, hogy a hitnek és a szeretetnek hiteles tanúi lehessünk a világban.

4.	Urunk, segítsd egyházközségünk minden tagját, hogy közülük senki se legyen kizárva az örök mennyei otthonból.

5.	Add, hogy fiataljaink szüntelenül törekedjenek arra, hogy elôtted feddhetetlenek legyenek, és nagylelkûen kövessék hívásodat.

Urunk, Te senkit sem utasítasz el, aki hozzád jön. Köszönjük ezt neked, és hálásak akarunk maradni érte most és mindörökké. Amen.


C év / Évközi 22. vasárnap (Lk 14,7-14)

Bevezetô

Az evangéliumból tudjuk, hogy az Úr Jézus gyakran volt vendégségben. Ezeket az alkalmakat felhasználta arra, hogy Isten országáról tanítson. A mai szentmisében viszont mi vagyunk az ô vendégei, minket akar tanításával és Szent Testével erôsíteni. Nem illemszabályokkal akar megismertetni, hanem önmagunk és embertársaink értékeire hívja fel figyelmünket. Ehhez az kell, hogy legyen bennünk alázatosság és készség a bocsánatkérésre. Ezekbôl ma kevés van a világban. Hogy több legyen, tudatosítanunk kell magunkban, hogy minden ember Isten képmása és gyermeke. Ha ezt megtesszük, könnyebb magunkat megôrizni az önzéstôl, az önteltségtôl. Ennek jegyében tartsunk önvizsgálatot, bûnbánatot szentmisénk kezdetén.

Hívek könyörgése

Testvéreim! Az Úr Jézus példát adott nekünk, hogy szeretettel, jóindulattal legyünk embertársaink iránt. Sokszor érezzük, hogy ez nem könnyû számunkra. Ezért imádkozzunk hozzá és kérjük segítségét!

1.	Urunk! Segítsd Egyházad vezetôit, hogy életük tanításukkal összhangban legyen, és a világban követôkre találjon.

2.	Könyörgünk hozzád azokért, akik a társadalomban fontos szerepet töltenek be. Add, hogy befolyásukat mindenkor a köz javára használják.

3.	Urunk! Adj nekünk együttérzô szívet, hogy a szegényeket, betegeket és a lelki sérülteket segítô szeretettel vehessük körül.

4.	Tölts el bennünket a hit örömével és békéjével, hogy növekedjünk reménységben és a Szentlélek erejében.

Urunk, te megaláztad magadat érettünk, de égi Atyánk felmagasztalt. Legyen tiéd a dicsôség az Atyával és a Szentlélekkel, most és mindörökké. Amen.


C év / Évközi 23. vasárnap (Lk 14,25-33)

Bevezetô

A Szentírás számos helyen beszél a bölcsességrôl. Azonban az a bölcsesség, amelyrôl a mai szentmise olvasmányában is hallunk majd, nem azonos az okossággal, sem a tanulás által szerzett tudással. A biblia szerint bölcs dolog az, ami Istennek tetszik, ami az ô mércéje szerint jó. Bölcs ember pedig az, aki odafigyel Isten tanítására, és igyekszik azt a maga szívébe átültetni. Tehát állandó kapcsolatot tart fenn Istennel és Krisztus Egyházával, amely ôrzi és folyamatosan közvetíti számunkra Isten szándékait. Erre gondoljunk, amikor a mai szentmisében a bölcsességrôl hallunk.

Hívek könyörgése

Testvéreim! Isten számunkra az örök bölcsesség forrása. Bizalommal forduljunk hozzá kéréseinkkel!

1.	Urunk! Önts lelkünkbe fogékonyságot örök igazságaid iránt.

2.	Add, hogy megismerjék a nemzetek: egyedül Te vagy az igaz Isten, és hozzánk küldött Fiad, Jézus Krisztus az egyedüli Megváltónk.

3.	Urunk! Világosítsd meg a tévúton járó emberek szívét, hogy kegyelmed erejével felismerjék a kinyilatkoztatás igazságait, és azok szépségét.

4.	Küldj munkásokat aratásodba, hogy minden nép dicsôítse nevedet a földön.

5.	Ôrizd meg a munkanélkülieket az elkeseredéstôl és a kétségbeeséstôl. Segítsd ôket, hogy a remény ki ne vesszen a szívükbôl.

Urunk, Istenünk! Te vagy a kezdet és a vég, minden a Te kezedben van. Ôrizd és védd mindennapi életünket, aki élsz és uralkodol most és mindörökké. Amen.


C év / Évközi 24. vasárnap (Lk 15,1-32)

Bevezetô

Az Úr Jézus példabeszédei közül az egyik legismertebbet, a tékozló fiúról szóló történetet fogjuk hallani a mai evangéliumban. Ez a példabeszéd megismertet bennünket a láthatatlan Isten olyan rejtett tulajdonságával, mint a megbocsátás. Isten számunkra a maga teljességében mindig titok marad. Amit azonban az Úr Jézus elmond róla, az feljogosít bennünket, hogy teljes bizalommal legyünk iránta. Isten örül a megtérô bûnösnek, mint a tékozló fiú apja is örült, amikor fiát hosszú idô múlva magához ölelhette. Bár rongyos és sovány volt, bár nagy bûnt követett el, de a fia volt. Isten ugyanilyen szeretettel fogad vissza bennünket, amikor bûnbánó szívvel betérünk a gyóntatószékbe. Mindezt onnét tudjuk, hogy az Úr Jézus elmondta nekünk. Ezzel az Úr Jézussal fogunk találkozni a mai szentmisében. Hogy ez a találkozás lelkünknek hasznára legyen, kezdjük bûnbánattal.

Hívek könyörgése

Testvéreim! Istent a bûn megbántja, de a bûnbánat kiengeszteli. Forduljunk bizalommal az irgalom Atyjához!

1.	Urunk! Töröld el minden vétkünket, és fordítsd el arcodat bûneinktôl.

2.	Te, aki megváltásunkra küldted Fiadat a világba, ne hagyj minket bûneink hatalmában.

3.	Urunk! Segíts bennünket, hogy a kételkedôket és a hitben gyengéket felkaroljuk, és mindig türelemmel, szeretettel foglalkozzunk velük.

4.	Imádkozzunk a szülôkért, hogy mindig átérezzék gyermekeik iránt azt a felelôsséget, amelyet Isten rájuk ruházott.

5.	Segítsd a szülôket, Urunk, hogy gyermekeik számára a családban vallásos légkört tudjanak kialakítani.

Istenünk! Növeld szívünkben a tôled kapott hit erényét, hogy semmiféle kísértés ne olthassa ki azt a tüzet, amelyet kegyelmed gyújtott lángra. Krisztus, a mi Urunk által. Amen.


C év / Évközi 25. vasárnap (Lk 16,1-13)

Bevezetô

A mai evangélium a hûtlen intézô személyében arra figyelmeztet bennünket, hogy a földi javakat felelôsséggel, okossággal kell használni, mert csak így segítenek az örök üdvösségre. Amikor az Úr Jézus megdicséri a hûtlen gondnokot, nem az igazságtalan cselekedetét dicséri meg, hanem az okosságát, amelyet anyagi javára használt. Az evangélium mértéke szerint okos az, aki gondol a számadás napjára, és felkészül rá. El kell majd számolni a földi gazdagsággal, amely sok esetben jogtalan, mert senkinek sincs jogában birtokolni a fölösleget, amikor mellette nyomorognak az emberek. Vizsgáljuk meg magunkat, hogyan viszonyulunk az anyagi javakhoz.

Hívek könyörgése

Urunk, Istenünk! Te minden embernek a javát és üdvösségét akarod. Ezért bizalommal kérünk!

1.	Mindennapi kenyerünket add meg ma nekünk és mindazoknak, akik háborúk, forradalmak áldozatai lettek.

2.	Éleszd bennünk a felelôsséget, és a segítôkészséget a nyomorgó és beteg embertársaink iránt.

3.	Ne engedd, hogy a nagy vagyon, a sok pénz vagy bármi földi érték elválasszon tôled.

4.	Öltöztesd lelki fegyverbe minden hívedet, hogy ellenállhasson az ördög cselvetéseinek.

5.	Add meg a föld termését és ôrizd meg a természeti csapásoktól, hogy meglegyen a mindennapi kenyerünk.

Mindenható Istenünk, égnek és földnek hatalmas Ura! Vedd oltalmadba az egész világot, és add megértenünk, hogy ,,egész világ nem a mi birtokunk, és amennyit a szív felfoghat magába, magunkénak csak annyit mondhatunk.'' Add, hogy veled legyen tele a szívünk most és mindörökké. Amen.


C év / Évközi 26. vasárnap (Lk 16,19-31)

Bevezetô

A mai evangéliumban a dúsgazdag és a szegény Lázár történetét fogjuk hallani. A példabeszéd azoknak szól, akiknek életében az anyagi javak birtoklása akadályozza az Isten szolgálatát. Az ilyennek szívéhez nem fér az Isten, mert mindig mással van tele, mindig foglalt. Semmire nincs ideje, ami Isten szolgálatát jelentené, de mindenre van ideje, ami vagyonát gyarapítja. Mi mentheti meg az ilyen embert a kárhozattól? A válasz Lukács evangéliumában így hangzik: ,,Ami ember számára lehetetlen, az Istennél lehetséges.'' Vagyis Isten kegyelme mindig mûködésbe kezd, amikor csak az ember szíve kinyílik az Isten hívására. A mai szentmisében is árad felénk a kegyelem, készítsük fel magunkat befogadására. Vizsgáljuk meg lelkiismeretünket, mi akadályoz minket az Isten felé vezetô úton?

Hívek könyörgése

Testvéreim! A gondviselô Isten nagyvonalúan ajándékoz meg minket mindazzal, ami életünk fenntartásához szükséges. Tárjuk elé kéréseinket!

1.	Urunk! Tedd fogékonnyá szívünket nélkülözô felebarátaink iránt, hogy szívesen segítsünk rajtuk.

2.	Tekints jóságosan azokra, akiknek nincs tetô a fejük felett, hogy tisztességes lakóhelyet találjanak.

3.	Urunk! Ösztönözd az államférfiakat, hogy igazságos társadalmi és gazdasági rendszert teremtsenek népeik számára.

4.	Tedd Egyházadat mindenkor a szegények, árvák, özvegyek és az elnyomottak bátor védelmezôjévé.

5.	Add, hogy mindig helyesen éljünk azokkal az anyagi javakkal, amik munkánk által, örökség útján vagy ajándékozással kerültek jogos tulajdonunkba.

Urunk! Te akarod, hogy okos adakozással tanúi legyünk a Te szeretetednek a világban. Tégy minket mindenkor gondviselésed alkalmas eszközévé, Krisztus a mi Urunk által. Amen.


C év / Évközi 27. vasárnap (2Tim 1,6-8.13-14)

Bevezetô

Mindnyájunknak szüksége van buzdításra, bátorításra keresztény életünk mindennapi megéléséhez. Amennyire hasznos az a buzdítás, bátorítás, amit itt a templomban kapunk, annyira értékes mindaz, amit másoknak adunk. Kell is, hogy adjunk, mert tôlünk keresztényektôl joggal vár sokat a világ. Sokszor úgy tûnik, hogy társadalmunkban legyengül a keresztények hangja. Mintha a hit megélése, a vallás gyakorlása teljesen magánügy volna. Ezért jogosan figyelmeztet bennünket Szent Pál a mai szentleckében: ,,Ne szégyeld az Urunk mellett szóló tanúságtételt... hiszen Isten nem a félénkség lelkét adta nekünk, hanem az erô és a szeretet lelkét.'' Vagyis: minden keresztény bizonyos mértékig felelôs felebarátjáért. Nem arra kell gondolnod, hogy minden lében kanál legyél, hanem arra, hogy oda kell figyelned gyermekedre, hitvestársadra, testvéredre, szomszédodra, mert Isten az embert nem angyal által, hanem ember által akarja üdvözíteni. Vizsgáljuk meg magunkat, milyen mulasztásunk van ezen a téren?

Hívek könyörgése

Testvéreim! Kérjük Urunk segítségét, hogy evangéliumának hiteles tanúi lehessünk!

1.	Urunk! Erôsítsd a keresztényeket, hogy hitük szerint tudjanak élni, és hitüket mindig örömmel, bátran merjék megvallani.

2.	Bátorítsd Egyházadat, hogy hallassa szavát, amikor igazságtalanság és jogtalanság éri a társadalmat.

3.	Urunk! Növeld a népek és a politikusok egymás iránti bizalmát országhatárokon innen és túl.

4.	Adj megérdemelt égi jutalmat azoknak, akik hitük bátor megvallásáért szenvedtek, vagy hátrányos helyzetbe kerültek.

Köszönjük neked Istenünk, hogy a Szentlélek kegyelmével erôsíted gyenge hitünket a mi Urunk Jézus Krisztus által. Amen.


C év / Évközi 28. vasárnap (Lk 17,11-19)

Bevezetô

A mai evangélium tíz bélpoklos meggyógyításáról beszél. Ezek a társadalomból kitaszított emberek voltak, akiket éppen betegségük különített el a többiektôl. Amikor az Úr Jézus meggyógyította ôket, nemcsak egészségüket adta vissza, habár ez már önmagában nagy dolog, hanem emberi méltóságukat is. Hiszen a betegség olyan megalázott helyzetbe taszította ôket, hogy az embereket meg sem közelíthették. Az Úr Jézusnak is csak messzirôl kiáltottak. Az Úr Jézus meghallja kiáltásukat, és ez az odafigyelés már önmagában is figyelemre méltó. Hányszor teszünk mi úgy, mintha nem hallanánk mások segélykiáltását. A köznyelv ezt embertelenségnek minôsíti, a közlekedésben pedig cserbenhagyásnak minôsül, amit a törvény büntet. Ma nem tizen kiáltanak segítségért közelrôl és távolról. Sokkal többen! Nem bélpoklosok, hanem magányos öregek, megalázott, elnyomott kisebbségek, szülôk nélkül maradt gyermekek és hasonlók. Hányszor követjük az Úr Jézus példáját? Isten iránti szeretetünk hányszor nyilvánul meg a rászorulók megsegítésében?

Hívek könyörgése

Testvéreim! Könyörögjünk Urunkhoz, Istenünkhöz, aki szeret minket!

1.	Urunk! Add, hogy hálásak legyünk mindazért, amit tôled ajándékba kaptunk.

2.	Nyisd meg szemünket és szívünket mindazon szenvedôk iránt, akikkel találkozunk.

3.	Urunk! Segítsd híveidet a felebaráti szeretet gyakorlásában, hogy ezáltal az evangéliumhoz hûek maradjanak, és így életükkel magasztaljanak téged.

4.	Ajándékozz meg minket bátorsággal, hogy lelkiismeretünk szerint cselekedjünk akkor is, amikor amiatt hátrányt szenvedünk.

Mindenható Istenünk! Mindennapi munkánkhoz Te adsz erôt nekünk, érdemtelen szolgáidnak. Add, hogy munkánk gyümölcse ne csak saját javunkat szolgálja, hanem jusson a rászorulóknak is belôle, Krisztus a mi Urunk által. Amen.


C év / Évközi 29. vasárnap (Lk 18,1-8)

Bevezetô

Isten imádására jöttünk ma a templomba. A német nyelv az istentiszteletet Gottesdienstnek mondja, ami szószerint istenszolgálatot jelent. Istennek szolgálunk imánkkal és énekünkkel, de mi csak másodrendû szereplôk vagyunk itt, mert a fôszereplô maga az Úr Jézus, aki szól hozzánk, és a kenyér színe alatt önmagát kínálja nekünk lelki táplálékul. A mai szentmisében az ószövetségi olvasmány és az evangélium egyaránt az imádság hathatós erejérôl beszél. Amikor imádkozunk, Istennel beszélünk. Ezért az imádkozó embert nem szoktuk zavarni. Ha olykor azt érezzük, hogy hatástalan az imánk, vizsgáljuk meg, mirôl szoktunk beszélni Istennel? Talán sokat a világ múló dolgairól, bajairól, és keveset Isten országáról. Talán sokat kérünk, de keveset hálálkodunk, keveset engesztelünk. Vizsgáljuk meg magunkat, jól imádkozunk-e?

Hívek könyörgése

Testvéreim! Forduljunk bizalommal az Úr Jézushoz, aki az imádságra nemcsak buzdít, hanem példát is adott!

1.	Hálát adunk neked Urunk, hogy képessé tettél minket szent neved dicsôítésére és a hálaadásra, amire a földön más teremtmény nem képes.

2.	Köszönjük, hogy olyan templomban imádhatunk téged, amely mûvészi kidolgozásával, tisztaságával méltó helyet biztosít az áhítatnak.

3.	Segíts bennünket, hogy nagylelkû adományainkkal mindig gondunk legyen az imádság házára, annak díszítésére, és a hozzá illô csend megôrzésére.

4.	Áldd meg Urunk azokat, akik imádkozni tanítják a gyermekeket a családban és az iskolában.

5.	Halottainkért végzett szentmiséink gyümölcseként add meg szeretteinknek a boldog örök életet.

Urunk, Te mondtad: ,,Kérjetek és adatik nektek.'' Fogadd kegyesen a bizalommal eléd terjesztett imánkat, és hallgasd meg azt. Dicsôitünk téged az Atyával és a Szentlélekkel együtt, most és mindörökké. Amen.


C év / Évközi 30. vasárnap (Lk 18,9-14)

Bevezetô

A mai evangélium a farizeus és a vámos történetét mondja el. A farizeus azt a vallásos embert képviseli, aki felsorolja jócselekedeteit, és önmagával teljesen megelégedett. A vámos a bûnös embert mutatja be, aki alázattal kéri Isten irgalmát bûneire. Ez a két típus ma is megtalálható az emberek között. Ma is vannak igazak, becsületesek, és vannak bûnösök. Isten elôtt ugyan a bûnbánatunk megigazulttá tesz, ahogyan a vámosról is elhangzik az értékelés: ,,Csak a vámos igazult meg'', de errôl az emberek nem tudnak. Döntsük el lelkiismeretünk szerint, mi a fontosabb: Isten elôtt megigazultnak lenni, de az emberek szemében megvetettnek, vagy fordítva: jobb az Istentôl elutasítva lenni, de az emberek szemében becsületesnek látszani? Vizsgáljuk meg lelkiismeretünket, és döntsük el, mit kell tennünk?

Hívek könyörgése

Testvéreim! Imádkozzunk Istenünkhöz, aki mindig könyörülettel van irántunk!

1.	Urunk! Apostolod által mondottad: amikor elhatalmasodik a bûn, túlárad a kegyelem. Kérünk, túláradó jóságodban engedd el sok tartozásunkat.

2.	Istenünk, bocsásd meg minden bûnünket, miképpen mi is megbocsátunk az ellenünk vétkezôknek.

3.	Óvj meg minket a dicsekvô lelkülettôl, hiszen aki magát nagyra tartja, azt megalázod.

4.	Irgalmadba ajánljuk azokat, akiket földi életükben szent szolgálatoddal kitüntettél. Add, hogy égi országodban vég nélkül ünnepeljenek téged.

Urunk, Jézus Krisztus! Adj erôt nekünk, hogy színed elôtt mindenkor a békesség és az igazság útjait járjuk. Aki élsz és uralkodol az Atyával és a Szentlélekkel együtt, most és mindörökké. Amen.


C év / Évközi 31. vasárnap (Lk 19,1-10)

Bevezetô

A mai evangéliumban Zakeusnak, a bûnös vámosnak megtérésérôl fogunk hallani. Mai világunkban is vannak bûnösök és szentek. Jézus korában is így volt. Magunkat nem soroljuk sem a szentek, sem a gonoszok közé. Lennie kell tehát egy közbeesô csoportnak, amelyet a politikai életben jobbközépnek szoktak nevezni. Manapság nem szokás beszélni nyilvános bûnösökrôl, inkább deviáns elemekrôl, vagy személytelenül bûnügyekrôl. Ezek az antiszociális emberek nem járnak templomba. Ha egyikük mégis bejönne, kínosan éreznénk magunkat mellette a padban. Az Úr Jézus azonban örült annak, ha találkozott ilyen emberrel, és segített a gonoszságból kiemelni. A megtérés mindig új életnek a kezdetét, életünk megváltoztatását jelenti. A változás pedig feltételezi az Istennel való találkozást. Így történt Zakeussal is, amikor találkozik Jézussal. Legalább látni akarja Jézust, ezért mászik fel a fügefára. Jézus felnéz rá, és ô nem fordul el. Mai szentmisénkben is találkozunk az Úr Jézussal, aki jobbá, szebbé akarja tenni életünket. Vizsgáljuk meg magunkat, mi akadálya van ennek mibennünk?

Hívek könyörgése

Testvéreim! Tekintsünk bizalommal Urunkra, Jézusunkra, és imádkozzunk hozzá!

1.	Urunk, add, hogy mindig jószándékkal ítéljük meg embertársainkat.

2.	Segíts bennünket, hogy minden szentgyónásunk ôszinte megtérés legyen.

3.	Urunk, segítsd egyházközségünket, hogy a nyíltság és a nagylelkûség szelleme uralkodjék közöttünk.

4.	Adj erôt és bátorságot a hatalommal rendelkezô politikusoknak, hogy az igazságosság érvényesülésén kitartóan fáradozzanak.

5.	A haldoklóknak és az elhunytaknak add meg jóságosán, hogy küzdelmes életük után elnyerjék irgalmadat.

Istenünk, szent nevedet és irgalmadat hirdeti minden nemzedék. Fogadd el hozzád esdeklô népedet, és téged dicsôítô énekünket. Krisztus, a mi Urunk által. Amen.


C év / Évközi 32. vasárnap (Lk 20,27-38)

Bevezetô

Vannak értelmetlen kérdések, amelyekre senki sem vár komoly választ. Ezek közé tartozik a szadduceusok kérdése is, amikor a halottak feltámadásáról kérdezik az Úr Jézust. A szadduceusok nem hittek a feltámadásban, és nem a válaszra kiváncsiak, hanem az Úr Jézust akarják nevetségessé tenni. Az Úr Jézus visszautasítja azt a földies, primitív elképzelést, mely szerint túlvilági életünk nem volna más, mint a jelenlegi biológiai életünk meghosszabbítása. Voltaképpen nekünk csak sejtésünk lehet az örök élet milyenségérôl. Egy biztos: ott nem a biológiáé lesz az utolsó szó, hanem Isten hatalmáé. Novemberben sokszor hallunk a halálról és a halottakról. Azonban nem úgy, hogy csak az elmúlásra gondolunk, hanem az örök élet reménye is erôsödik bennünk. Az Úr Jézus is azt a reményt erôsíti bennünk a mai evangéliumban, hogy Istenben folytatódik majd az életünk.

Hívek könyörgése

Testvéreim! A halottak hónapjában forduljunk kéréseinkkel bizalommal a sírjából dicsôségesen feltámadt Urunkhoz!

1.	Könyörgünk Urunk azokért, akiknek az életét háború vagy éhínség fenyegeti.

2.	Könyörgünk a hosszú betegségben szenvedôkért, hogy a gyógyulásba vetett reményük megmaradjon.

3.	Jézusunk, könyörgünk megholt szeretteinkért, akikkel továbbra is összeköt a szeretet, és azokért is imádkozunk, akikrôl már senki sem emlékezik meg.

4.	Add, hogy az örök élet reménye mindig olyan erôs maradjon bennünk, hogy gyermekeink lelkében is nyomot hagyjon.

Urunk, te nem a holtak, hanem az élôk Istene vagy, akit mindig áldani, imádni akarunk, és akit színrôl színre akarunk látni az örök hazában, az Atyával és a Szentlélekkel együtt. Amen.


C év / Évközi 33. vasárnap (Lk 21,5-19)

Bevezetô

Liturgiánk az egyházi év végén életünk végére irányítja figyelmünket. Amikor azonban saját halálunk gondolata kerül elôtérbe, nem valami ijesztgetésrôl van szó, hanem sokkal inkább annak a megvalósításáról, amit a Miatyánk így fogalmaz meg: ,,Jöjjön el a Te országod.'' A keresztény ember tehát nem úgy gondol a halálra, mint egy rémisztô sötét pontra, ellenkezôleg: sokkal inkább úgy készül rá, mint az érettségire vagy a diplomaosztásra, amely magasabb életvitelt biztosít számára. Hiszen a halál az örök élet kapuja, a szebb, a tartalmasabb élet kezdete. Mai szentmisénk által is egy lépést akarunk tenni ebbe az irányba. Ezért tartsunk bûnbánatot...

Hívek könyörgése

Testvéreim, könyörögjünk Urunkhoz, Jézus Krisztushoz, aki velünk van a világ végéig, és szeretettel vár ránk halálunk óráján!

1.	Urunk! Add, hogy Egyházad mindig jelen legyen a világban, és ne szûnjön meg hirdetni az örök élet reményét.

2.	Ajándékozd meg a föld népeit tartós békével.

3.	Itt egybegyûlt híveidnek add meg, hogy felismerjék szent akaratodat, és egész lélekkel tudják betölteni hivatásukat.

4.	A haldoklókat erôsítsd meg szentségeiddel, hogy megnyugodva távozzanak a földi életbôl.

Mennyei Atyánk! Segíts úgy élni a földön, hogy ne veszítsünk el téged, akit az égi hazában az angyalokkal és a szentekkel akarunk dicsérni, a mi Urunk, Jézus Krisztus által. Amen.


C év / Évközi 34. vasárnap, Krisztus Király ünnepe (Lk 23,35-43)

Bevezetô

Korszerûtlennek tûnik ma királyságról beszélni, hiszen olyan idôben élünk, amikor a királyok kezében ritkán van valódi hatalom. Azonban a jólelkû király képe mind a mai napig mélyen él az emberek szívében, és hálával emlékeznek arra, aki szeretettel gondoskodott róluk. Ilyen király az Úr Jézus. Ô nem kívánta, hogy alattvalói meghaljanak érte, hanem Ô halt meg a népért. A hétköznap embere nehezen érti meg, hogyan lehet szeretetbôl másokért meghalni. Azonban mindenki, aki Jézus követésére vállalkozik, és a szenvedésre is igent mond, elôbb-utóbb megtapasztalja, hogy ez a helyes út, ez vezet gyôzelemre, mert magát a halált, az elmúlást gyôzi le. Mi gyôzni akarunk az Úr Jézussal, ezért ünnepeljük Krisztus Királyt. Ehhez kérjük segítségét a mai szentmisében is.

Hívek könyörgése

Testvéreim! A mi vezérünk Krisztus, a benne bizakodók lelkületével kérjük ôt, mint királyunkat!

1.	Urunk, segítsd Egyházadat, hogy földi mûködésének minden területén úgy mutassa be keresztedet, mint az élet fáját.

2.	Segítsd híveidet annak felismerésében, hogy életünk keresztútjai, ha azokat veled járjuk, elvezetnek az üdvösségre.

3.	Állj azok mellé Urunk, akik ma erre a szentmisére eljöttek, és segítsd ôket abban, hogy úgy gondoskodjanak mások üdvösségérôl, ahogyan a jó király gondoskodik saját népérôl.

4.	Te vagy Urunk a szeretet és az élet királya, erôsítsd meg a keresztény családokat, hogy velük és általuk növekedjék Isten országa.

Urunk Jézus Krisztus! Hittel valljuk, hogy Te vagy a mindenség királya. Te vagy és Te légy mindig egyetlen reményünk, akit dicsérünk és áldunk az Atyával és a Szentlélekkel, most és mindörökké. Amen.


C év / Urunk megkeresztelkedése (Lk 3,15-16.21-22)

Bevezetô

Ma az Úr Jézusnak a Jordán folyóban történt megkeresztelkedésére emlékezünk. Az üdvösség történetének ezt az eseményét semmi reklám, semmi propaganda nem elôzi meg, Isten feltûnés nélkül cselekszik. A Jordán hullámaiból egyszerûen kiemelkedik az Atya küldöttje, aki az emberiség megszabadítására jött közénk. Látszólag egy a sok közül, akik akkor Jánosnál kerestek bûnbocsánatot. Senki nem gondolja, hogy valami jelentôs személy az, aki beállt a bûnösök sorába, aki a bûnbocsánat szentségét hozza minden embernek. Isten ma is feltûnés nélkül cselekszik. Például egy kis ostyát és a kehelyben kevés bort helyezünk az oltárra, és azok színe alatt megjelenik a legszentebb, maga az Úr Jézus. Imádkozzunk Istenünkhöz, hogy szemünk mindig nyitott legyen, és észrevegyük Istennek mindazt az intézkedését, ami feltûnés nélkül, de javunkra történik.

Hívek könyörgése

Könyörögjünk az Úr Jézushoz, aki szentségeiben a Szentlélek által osztogatja nekünk segítô és megszentelô kegyelmeit!

1.	Köszönjük Urunk, hogy a keresztség által Egyházadba fogadtál minket.

2.	Segítsd a megkeresztelt embereket, hogy hitük szerint tudjanak és merjenek élni.

3.	Segítsd a szülôket, hogy megkeresztelt gyermekeik hitoktatásáról lelkiismeretesen gondoskodjanak.

4.	Add, hogy szentségeidet mindenkor a legnagyobb tisztelettel és tiszta szándékkal vegyük magunkhoz.

Urunk, add, hogy szentségeid által erôsödjék bennünk a lelkünkért való felelôsség és az egymás iránti szeretet, most és mindörökké. Amen.


C év / Urunk bemutatása, Gyertyaszentelô Boldogasszony (Lk 2,22-40)

Bevezetô

A mai ünnep Gyertyaszentelô Boldogasszony elnevezéssel él a köztudatban. Valójában az Úr Jézus bemutatásának ünnepe, akit 40 napos korában elvisznek a templomba, és bemutatják érte az áldozatot. Az ószövetségi törvény szerint ugyanis minden elsôszülött fiúgyermeket Isten szolgálatára kellett adni. De a szülôk a templomnak adott ajándékkal visszaválthatták maguknak. Ennek az eseménynek egyik jelentôs szereplôje Mária volt. Ezért kapta az ünnep a Gyertyaszentelô Boldogasszony nevet. Az ünnep részben visszatekintés a múltba, másrészt elôremutat a jövôbe. A multat az ôsz Simeon hálaéneke idézi fel, amikor boldognak mondja magát azért, mert láthatja a Megváltót, akirôl a próféták jövendöltek. Ô lebbenti fel a jövôt is, amikor az Úr Jézus és Mária szenvedésérôl jövendöl. így tûnik elénk a közelgô húsvét, amely Jézus sírjából fog felragyogni. Elénk állítja Jézust, aki a világ világossága, aki bevilágítja életutunkat. Tartsunk bûnbánatot, hogy a bûn sötétségének helyét a kegyelem fénye ragyogja be.

Hívek könyörgése

Testvéreim! Az Úr Jézus a világ világossága. Kérjük ôt, hogy életünk földi útjain is fényforrás legyen, és halálunk órájáig az maradjon!

1.	Imádkozzunk a világ békéjéért. Urunk, Te légy a fény, amely a gyûlölet sötétjét eloszlatod, és a kiengesztelôdés melegét árasztod helyébe.

2.	Imádkozzunk a szenvedôkért és a betegekért. Urunk, ébressz bennük reményt és bizalmat irántad.

3.	Imádkozzunk az öregekért. Urunk, Te légy számukra a fény, amely megmutatja, hogy az ô életük is értékes, neked tetszô élet lehet.

4.	Adj örök világosságot elhunyt testvéreinknek, és majd add meg nekünk is, hogy a mennyben örökre láthassuk fényességedet.

Örökkévaló Istenünk! Te vagy lelkünk és testünk megvilágosítója. Te vagy megbízható útitársunk földi életünk folyamán. Téged dicsôítünk és áldunk a mi Urunkkal és éltetô Lelkeddel együtt, most és mindörökké. Amen.


C év / Urunk mennybemenetele (Lk 24,46-53)

Bevezetô

Urunk mennybemenetelének ünnepe az Úr Jézus megváltói mûködésének a koronája. Az ünnep elnevezése abból a leírásból adódik, amellyel az evangélista tudósít: ,,Az apostolok szeme láttára felment a mennybe.'' Ez a fogalmazás azt akarja érzékeltetni, hogy az Úr Jézus eltávozott a földrôl, az Atya dicsôségébe ment tôlünk. De úgy távozott el, hogy ugyanakkor velünk is maradt. Ez a velünk való maradása nemcsak a róla való emlékezést jelenti, hanem azt is, hogy velünk van az Egyházban, amely az Ô titokzatos teste. Velünk van tanításával és szentségeivel is, fôleg az Oltáriszentség által. Így valósul meg ígérete: ,,Veletek maradok mindennap a világ végéig''. A mai szentmisében is velünk lesz, és figyel minket. Jelenlétében mondjuk: Gyónom...

Hívek könyörgése

Testvéreim! Forduljunk örömmel Istenünkhöz, mert az Úr Jézus elfoglalta trónját az Atya jobbján, mi pedig várjuk dicsôséges, második eljövetelét!

1.	Dicsôség Királya! Te gyarló emberségünket mennybemeneteleddel égi dicsôségbe emelted. Vedd le rólunk régi bûneink terhét, és add vissza életünk eredeti szépségét.

2.	Te a szeretet útján jöttél közénk. Engedd, hogy mi is ezen az úton járva eljussunk hozzád.

3.	Urunk! Te megígérted, hogy mindenkit magadhoz vonzol. Ne engedd, hogy közülünk egy is elszakadjon tôled, és a kárhozatra jusson.

4.	Add, hogy téged halálunk után a megholtakkal együtt, mint irgalmas Urunkat láthassunk az örök dicsôségben.

Jóságos Istenünk és Atyánk! Köszönjük neked, hogy Jézus Krisztusban közel vagyunk hozzád. Te meghallgatod kéréseinket, amit köszönünk neked most és mindörökké. Amen.


C év / Szentháromság vasárnapja (Jn 16,12-15)

Bevezetô

Isten három személyét a szeretet köti össze. Az Atya szereti a Fiút, a Fiú szereti az Atyát, és kettôjük egymás iránti szeretete maga a Szentlélek. Isten lényege a szeretet. Ez a szeretet sugárzik felénk is, és legfeltûnôbben azáltal nyilatkozik meg, hogy Isten gondoskodik rólunk, és irgalmasan megbocsátja bûneinket. Ebben a szentmisében is szeretetbôl jelenik meg köztünk, készítsünk neki helyet a szívünkben bûnbánattal.

Hívek könyörgése

Istenünk, égi Atyánk! Szent Fiadat azért küldted a világba, hogy az isteni élet titkait kinyilatkoztasd nekünk. Mi, akik a Szentháromság titkát igaz hittel valljuk, és a három személy egységét szívbôl magasztaljuk, bizalommal fordulunk hozzád!

1.	Add Urunk, hogy az Egyházon belül készek legyünk az egymással való kapcsolat megteremtésére.

2.	Add, hogy a tevékeny felebaráti szeretet hasson át mindenkit, aki csak országunk sorsát irányítja.

3.	Könyörgünk kegyelmedért, hogy annak erejével nyitottak legyünk egymás iránt, és életvitelünket hassa át a szeretet.

4.	Mutasd meg szeretetedet a haldoklóknak. Add, hogy az üdvösség reményében távozzanak e földi életbôl.

5.	Add kegyelmedet jóbarátainknak és ismerôseinknek, hogy segítségeddel ôk is sugározzák Krisztus fényét.

Szentháromságú egy Isten! Segíts felfedeznünk szereteted jeleit a világban, és hogy szereteted nyomán köszönetet mondjunk neked, Fiad Jézus Krisztus által, most és mindörökké. Amen.


C év / Úrnapja, Krisztus Testének és Vérének ünnepe (Lk 9,11-17)

Bevezetô

Ma az Oltáriszentség ünnepe van. Azt a nagy távolságot, ami Isten és ember között van, három híd köti össze. Az elsô híd akkor létesült, amikor Isten az embert saját képmására teremtette. A második híd akkor jött létre, amikor a Fiúisten emberré lett, és a bûnt kivéve mindenben azonosult velünk. A harmadik híd pedig az Oltáriszentség, amit ma ünneplünk. Az Oltáriszentség az Úr Jézus húsvéti nagy ajándéka, és szeretetének jele. Ahogyan az ószövetségi népet Isten mannával táplálta, ugyanúgy gondoskodik az újszövetség népérôl, amikor saját testét adja lelki táplálékul a kenyér és a bor színében. Aki Istenre éhes, e nagy szentségben rátalál. ,,Vegyétek és egyétek'', és élni fogtok. Vizsgáljuk meg magunkat, mi akadályoz bennünket, hogy magunkhoz vegyük az élet kenyerét? Gyónom...

Hívek könyörgése

Testvéreim! Könyörögjünk Urunkhoz, Istenünkhöz, aki Fiának testét és vérét adja lelkünk erôsítésére!

1.	Urunk! Add, hogy hívô néped mindig örömmel ünnepelje a szentmisét!

2.	Kérünk, óvj meg minket a méltatlan szentáldozástól, és a templomban való tiszteletlen viselkedéstôl.

3.	Urunk! Add, hogy életünk végén Szent Tested legyen útravalónk az örökkévalóság felé.

4.	Szenteld meg papjainkat, hogy szentek legyenek, és szentül szolgáltassák ki szentségeidet.

Istenünk! Köszönjük, hogy szeretetbôl önmagadat adtad nekünk az Oltáriszentségben. Legyen áldott érte szent neved, most és mindörökké. Amen.


C év / Jézus Szent Szívének ünnepe (Lk 15,3-7)

Bevezetô

Jézus Szent Szívének ünnepén irántunk való nagy szeretetét ünnepeljük. Arra kérjük ôt, hogy szeretetét bennünk is lobbantsa lángra. Ô nemcsak buzdított a szeretetre, hanem életével, cselekedeivel példát mutatott nekünk az igazi szeretetre: betegeket gyógyított, ínségben szenvedôkön segített, fáradhatatlanul tanított, és végül saját életét áldozta fel értünk. Vizsgáljuk meg, mi akadályozza, hogy mi a szeretetünket tettekre váltsuk? Tartsunk bûnbánatot, és nyissunk utat a szeretetnek saját életünkben.

Hívek könyörgése

Jézusunk! Hozzád könyörgünk, aki testvérünk, barátunk és életutunkon társunk vagy, akár a szenvedés sötét útján, akár a boldogság fényes ösvényén haladunk!

1.	Add, hogy a világ gazdagai és hatalmasai tiszteletben tartsák az alapvetô emberi jogokat, és figyeljenek mások bajára, fôleg a gyengékre.

2.	Vigasztald meg azokat az embereket, akik bennünk csalódtak, mert szeretetlenek voltunk irántuk.

3.	Adj erôt és bátorságot, hogy megtegyük az elsô lépést a megbékéléshez, és ezzel mutassuk meg szeretetünket.

4.	Add megértenünk, hogy elsôsorban a szegényeken és a betegeken át jutunk el hozzád.

Hálásan köszönjük Urunk, hogy szereteted oltalmazza életünket. Ezért dicsôítünk téged ma, holnap és mindörökké. Amen.


C év / Szeplôtelen fogantatás ünnepe (Lk 1,26-38)

Bevezetô

Két világa van a lelkünknek: egyik, amelyet élünk, a másik, amelyet élni akarunk. Az elsônek fô jellemzôje, hogy változó: hol bíztató, reményt keltô, hol kiábrándító, elkeserítô. Hol sikeres, hol kudarcokkal telített: egyszer gondokkal terhelt, máskor meg vidám, gondtalan. Ez a mi mindennapi világunk. De van egy másik világa lelkünknek, amelynek fô jellemzôje, hogy állandó. Ez az eszmények világa, amely mindig tiszta, vonzó, lelkesítô, és örök értékek felé mutat. Ma, amikor azt ünnepeljük, hogy Szûz Mária létének elsô pillanatától ment volt az áteredô bûntôl, eszményt ünnepelünk: az örök tisztaság, a teljes bûntelenség eszményét. Olyan eszményt, amely bennünket is a bûntelenségre ösztönöz. Lélekben odaállunk most eszményünk, Szûzanyánk elé, és alázattal tartunk bûnbánatot, és egyben közbenjárását kérjük a bûn elleni küzdelemhez.

Hívek könyörgése

Testvéreim! Imádkozzunk az élet Urához, aki Szûz Máriát különleges módon ajándékozta meg a bûntelen élet szépségével!

1.	Imádkozzunk Egyházunkért, hogy mindig bátran hirdesse a keresztény eszmények értékeit, amiket az Úr Jézus ajándékozott nekünk.

2.	Imádkozzunk a világunkat nyugtalanságban tartó válsággócok megszûnéséért, hogy az ott élô emberek megértsék: jobb hidakat építeni, mint bástyákat emelni.

3.	Imádkozzunk ifjúságunkért, hogy a házasság elôtti erkölcsi tisztaság eszményét nagyra értékelje.

4.	Urunk! Segítsd a szülôket, hogy a családi élet értékeit példaadóan tudják bemutatni gyermekeik számára.

5.	Segíts megteremteni egy olyan világot, amelyben az emberek tisztelni tudják a különbözô kultúrák eszményeit.

Istenünk! Vágyódó lélekkel tekintünk fel Megváltónk édesanyjára, életünk ragyogó példaképére. Segíts bennünket, hogy mindenkor nyomdokain járjunk, a mi Urunk Jézus Krisztus által. Amen.


C év / Nagyboldogasszony (Lk 1,39-56)

Bevezetô

Ma arra a különleges eseményre emlékezünk, hogy Szûz Máriát Isten test szerint is felvitte az égbe. Ezzel kapcsolatban a mai szentmise olvasmánya néhány mondatban sûrít össze egy egész történelmet. Bemutat egy asszonyt, aki nagy jelként tûnik fel az égen, aki nem más, mint a Messiás anyja. Ô Isten népének szimbolikus megtestesítôje. A 12 csillag a feje felett emlékeztet Izrael 12 törzsére. A szülési fájdalmak emlékeztetnek Isten népének szenvedéseire, amelyekben a történelem folyamán része volt, és amelyekben az idôk végéig még része lesz. Ez arra hívja fel figyelmünket, hogy a megdicsôülést szenvedés elôzi meg. Nemcsak Mária életében, aki fájdalmas anya lett, hanem Jézus követôinek életében is.

Hívek könyörgése

Isten örök szövetséget kötött népével, és nem szûnik meg jót tenni vele. Máriát is magához vette az égbe. Adjunk hálát neki, és bizakodó lélekkel terjesszük eléje kérésünket!

1.	Urunk! Emeld magasra Egyházadat, hogy jóságos közelségednek látható jele legyen a földön.

2.	Egyházad legyen egy szív, egy lélek a szeretetben, a hívek pedig legyenek állhatatosak az imádságban Máriával, Jézusunk anyjával.

3.	Ajándékozz meg bennünket a szív bátorságával, hogy keresztény életünket hitelesen mutassuk be a világnak, és legyen az bátorító mindenki számára.

4.	Te Máriát a mennyország királynôjévé koronáztad. Add, hogy megholtjaink a Szûzanyával együtt örvendezhessenek országodban.

Urunk, Jézus Krisztus! Add meg nekünk a Szûzanya közbenjárására, hogy megváltásunk szent titka által elnyerjük az örök üdvösséget, és részt nyerjünk dicsôségedbôl. Légy áldott az Atyával és a Szentlélekkel együtt, most és mindörökké. Amen.


C év / Szent István elsô vértanú ünnepe (Mt 10,17-22)

Bevezetô

Tegnap fehér ruhában mutattam be a szentmisét, ma piros színben állok elôttetek. Tegnap az öröm színével ünnepeltük Megváltónk születését, ma a mártíromság pirosával emlékezünk Szent István diakónusra, aki elsônek vállalta a vértanúságot az Úr Jézusért. Vértanúsága azt hirdeti, hogy Jézus követésével mindig együtt jár az áldozatvállalás. Aki azonban megismeri az Úr Jézust, aki megtapasztalja követésének erkölcsi hasznát, az szívesen vállalja azt az áldozatot, amit a krisztusi élet megkövetel. Ezek közé tartozott Szent István diakónus, aki az életét áldozta oda az Úr Jézusért. Halálával kezdôdött meg az a keresztényüldözés, amely azóta sem szûnt meg teljesen. De halálával kezdôdött a kereszténységnek az a története is, amelyre csak nemes büszkeséggel tekinthetünk vissza, mert az üldözésbôl nem az üldözôknek lett haszna, hanem az üldözötteknek: a vértanúk vérével öntözött földön kivirágzott a kereszténység, mert Isten ereje a gyengék hûségében és szeretetében nyilvánul meg. Ez lelkesítsen minket is, a Krisztus igazságaiért küzdô keresztényeket.

Hívek könyörgése

Testvéreim! A vértanúk hitével imádkozzunk mennyei Atyánkhoz!

1.	Urunk! Adj erôt, bátorságot azoknak a keresztényeknek, akiket hitükért gyûlölnek és üldöznek.

2.	Adj hitvalló embereket Egyházadnak, akik életükkel hirdetik Jézus evangéliumát.

3.	Imádkozzunk azokért a családokért, amelyekben a szülôk és a gyermekek lélekben eltávolodtak egymástól.

4.	Engedd, hogy halálunk óráján mi is bizalommal imádkozhassuk: ,,Uram Jézus, vedd magadhoz lelkemet.''

Istenünk! Hálát adunk neked a vértanúkért, akik példaképeink lettek az áldozatvállalásban. Add, hogy nyomdokaikban járjunk életünk egész folyamán, Krisztus a mi Urunk által. Amen.


C év / Szent Péter és Pál apostolok ünnepe (Mt 16,13-19)

Bevezetô

Ma két apostolfejedelemre emlékezünk: Szent Péterre és Szent Pálra. A róluk szóló ének így kapcsolja ôket egybe: Két oszlopa igazságnak. Az apostolfejedelem cím küldetésük nagyságát hangsúlyozza. Mindketten felelôsek voltak a fiatal Egyház szervezéséért, vezetéséért. Péter a legfôbb tanítói hivatalt képviselte, Pál pedig a pogány népeknek vitte el az evangéliumot. Mindketten egy napon haltak vértanúhalált az Úr Jézusért. Mindkettôjüket jellemezte a Krisztus iránti szeretet, a hivatásukhoz való odaadó hûség és a példamutató keresztény élet. Ezek a jellembeli értékek ma is figyelemre méltók és iránymutatók a szolgáló Egyház számára.

Hívek könyörgése

Testvéreim! Forduljunk bizalommal kéréseinkkel az Úr Jézushoz, aki Egyházát az apostolok és a próféták sziklaalapjára építette!

1.	Urunk! Te Péterért imádkoztál, hogy meg ne fogyatkozzék hite. Erôsítsd meg ma is Egyházad hitét!

2.	Te, aki Rómában erôt adtál Péternek a vértanúsághoz, tedd erôssé a mi hûségünket mindenkori utódjához, földi helytartódhoz, a római pápához.

3.	Te, aki Péter tagadását irgalmasan megbocsátottad, engedd el nekünk is minden bûnünket, amelyeket szentgyónásainkban feltárunk.

4.	Urunk, aki Pált apostoloddá választottad, hogy hirdesse nevedet a nemzetek között, tégy bennünket evangéliumod igaz és lelkes hírnökévé.

5.	Végül engedd, hogy elhunyt testvéreink az apostolok boldog társaságának örvendezhessenek országodban.

Urunk, Istenünk! Hallgasd meg hitbôl fakadó kéréseinket, és teljesítsd reményünket, a mi Urunk Jézus Krisztus által. Amen.


C év / Szent István király (Mt 7,24-29)

Bevezetô

Ma kettôs ünnepünk van. Azért mondom kettôsnek, mert elsô királyunkban egyrészt a szentet tiszteljük, másrészt a honalapítót. Akit egyházunk a szentek sorába iktat, az nem csak saját hazájában részesülhet nyilvános tiszteletben, hanem az egész világegyházban. így vált világhírûvé elsô királyunk, akit szigorú vallásossága, példamutató jótékonysága miatt határainkon túl is számon tartanak. Ô tehát azért részesül nyilvános tiszteletben, mert komolyan vette a kereszténységet. Vannak, akik csak ezért tisztelik, akik csak államférfiúi kiválóságát értékelik, és nem akarnak tudomást venni a szentrôl. Mi nem tartozunk ezek közé. Mi azt valljuk, hogy elsô királyunkban nem lehet szétválasztani a szentet és a bölcs államférfit, mert nagysága éppen abban mutatkozik meg, hogy a kereszténységet tette meg nemzeti életünk sziklaalapjának. Ma is ebben a szellemben akarjuk ôt ünnepelni.

Hívek könyörgése

Urunk! Szent István király közbenjárására add bôséges áldásodat nemzetünkre!

1.	Istenünk! Könyörgünk magyar népünkért, hogy Szent István nyomdokain haladva békében és jólétben éljen.

2.	Szentlelkeddel világosítsd meg országunk vezetôit, hogy komoly felelôsséggel ôrizzék, védjék azokat a keresztény értékeket, amelyek népünk jövôjét biztosíthatják.

3.	Áldd meg gyermekeinket, ifjúságunkat, akik a magyar jövô zálogai lesznek, ha Szent István örökségét szívükbe fogadják.

4.	Istenünk! Add, hogy a magyar földön mindig jó viszony legyen az egyház és az állam vezetôi között.

5.	Kérünk, tartsd távol hazánktól a természeti csapásokat, és segíts mindenkit emberhez méltó életre.

Istenünk, gondviselô Atyánk! Áldd meg nemzetünket, hogy Nagyasszonyunk közbenjárására, és Szent István királyunk nyomdokain haladva békében és jólétben élhessen, és téged szívbôl magasztaljon, Krisztus a mi Urunk által. Amen.


C év / Mindenszentek (Mt 5,1-12a)

Bevezetô

A mai ünnep rávilágít arra, milyen csodálatosan mûködik Isten kegyelme az emberekben. A II. vatikáni zsinat szerint azok a férfiak és nôk, akik életükben hôsies fokban valósították meg Jézus követését, mindannyian ,,emberségünk, ember voltunk sorstársai''. Ma azokra emlékezünk, akik számára az Úr Jézus példája volt a támpont és a célpont. Életpéldájuk tükröt tart elénk, és egyre sürget a hiteles keresztény élet megvalósítására. Vizsgáljuk meg lelkiismeretünket, hogy jó irányba halad-e életünk.

Hívek könyörgése

Testvéreim! Isten sokféleképpen ragyogtatta fel kegyelmét Egyházunk szentjeiben. Kérjük ôt bizalommal, hogy a nekünk adott kegyelem erejével követni tudjuk a szentek példáját!

1.	Imádkozzunk azokért, akik még nem ismerik a szeretet törvényét. Jóságos Atyánk, küldd el hozzájuk szent igéd hirdetôit, hogy megismerjenek téged és szentjeidet.

2.	Imádkozzunk a katolikus valláson kívül álló keresztényekért, akik a szentek példáját akarják követni. Tedd hatékonnyá jószándékukat.

3.	Imádkozzunk azokért, akik a keresztség szentsége által a küzdô Egyház tagjai lettek. Urunk, segítsd ôket, hogy méltók legyenek a keresztény névre.

4.	Segíts mindnyájunkat, hogy meghalt testvéreinkkel együtt mi is részesüljünk majd a szentek dicsôségében.

Köszönjük Istenünk, hogy a szentek példájával segítesz bennünket arra, hogy eljussunk országodba, a mi Urunk Jézus Krisztus által. Amen.


C év / Halottak napja

Bevezetô

Testvéreim! Tegnap az égi szentekrôl emlékeztünk meg, ma pedig a tisztítótûzben szenvedô lelkek felé fordulunk. Irántuk való szeretetünket kifejezzük azzal, hogy sírjaikat gondozzuk és imádkozunk értük. Mai szentmisénkben elsôsorban rokonainkra gondolunk, és mindazokra, akik személyesen kötôdtek hozzánk, de imáinkba foglaljuk az összes megholtakat, mert az Úr Jézus mindannyiunkért feláldozta magát. Ha pedig mostani lelkiismeret-vizsgálatunk rádöbbent arra, hogy mulasztás terheli lelkünket szeretteink iránt, fokozott buzgósággal tegyük meg értük, amire lelkiismeretünk figyelmeztet.

Hívek könyörgése

Testvéreim! Isten a mi teremtônk, és ô lesz a halálunk után irgalmas bíránk. Az ô irgalmából találkozhatunk majd azokkal, akikért most könyörgünk hozzá!

1.	Könyörülj Urunk minden rokonunkon és ismerôsünkön, akik már megelôztek bennünket a halálban, ajándékozd meg ôket az örök élettel.

2.	Irgalmadba ajánljuk mindazok lelkét, akiket embertársaik elfeledtek, találjanak nálad kegyelemre!

3.	Segíts úgy élnünk, hogy keresztény földi életünkkel kiérdemeljük égi országodat, és ott boldog találkozásunk legyen szeretteinkkel.

4.	Fakassz bizalmat és reményt azok lelkében, akik félnek a haláltól, és ébressz bennük vágyat az örök haza után.

Jóságos Istenünk! Adj örök nyugodalmat elhunyt testvéreinknek. Nézz ránk, és hallgasd meg értük mondott könyörgésünket, a Te Fiad, Jézus Krisztus által. Amen.


C év / Iskolaév kezdetére

Bevezetô

Ma azért jöttünk Isten oltára elé, hogy az új iskolaévhez a Szentlélek segítségét kérjük. Már a régi közmondás is azt tartja: Hasztalan az ember iparkodása, ha nincs rajta az Isten áldása. Tanulásunkkal mûveltebbek akarunk lenni, de ugyanakkor jobbakká akarunk válni. Mindkettôhöz Isten segítségére van szükségünk. Közös imánk és énekünk erre irányul most. Kezdjük a bûnbánati imával...

Hívek könyörgése

Testvéreim! Az Úr Jézus bátorított bennünket: ,,Bármit kértek az Atyától, megadja nektek.'' Most az Ô nevében, szent Egyháza tagjaként imádkozzunk mennyei Atyánkhoz ezen évkezdô órában!

1.	Urunk! Az új iskolaév kezdetén add nekünk a Szentlélek kegyelmi adományait, hogy a világi tudományokban elôre haladva, gyarapodjunk Isten ismeretében és szeretetében is.

2.	Urunk! Mi vagyunk az Isten népe. Segíts minket kötelességeink teljesítésében, és tartsd ébren bennünk az erkölcsi felelôsségérzetet.

3.	Urunk! Áldd meg a tanuló ifjúságot, és vond magadhoz ôket. Ne engedd, hogy a tudatlanság és a bûn miatt távol maradjanak tôled.

4.	Urunk! Vigyázz reánk, fiatalokra, és segíts minket, hogy hitbôl élô, értékes nemzedék váljék belôlünk.

5.	Urunk! Áldd meg nevelôink, tanáraink fáradságos munkáját! Add, hogy mindenkor átérezzék felelôsségüket a rájuk bízottak iránt, és jó példájuk nyomán jellemes, igazlelkû nemzedék kerüljön ki az iskolákból.

Istenünk! Tekints jóságosán bizakodó imádságunkra. Engedd, hogy könyörgésünk meghallgatásra találjon, és amit hittel kérünk, jóságodból el is nyerjük. Krisztus, a mi Urunk által. Amen.


C év / Aranymenyegzôre

Bevezetô

50 év nem nagy idô a történelemben. Annál többet jelent egy ember életében. A mai szentmisében azért az 50 esztendôért adunk hálát Istennek, amelyet X. és Y. testvéreink a házasság szent kötelékében töltöttek. Hálát kell adni a sikerekért, a hûségben való kitartásért, a hitben való megmaradásért, a gyermekekért, unokákért. Ugyanakkor Isten áldását kérjük a jubilánsok életére és mindazokra, akik ennek a családnak szeretetében éltek. Bocsánatot is kérünk Istentôl a mulasztásokért, hanyagságokért, ezért mondjuk alázattal: Gyónom...

Hívek könyörgése

Testvéreim! Adjunk hálát a gondviselô Istennek azért, hogy 50 éven át megtartotta a jubiláló házaspárt hûségben és szeretetben!

1.	Mennyei Atyánk! Köszönjük, hogy a házasság szentségének kegyelmével 50 éven át segítetted ezt a jubiláló házaspárt.

2.	Köszönjük, hogy erôt és türelmet adtál nekik gyermekeik felneveléséhez.

3.	Köszönjük, hogy vallásos életükkel példaképei lehettek egyházközségünk többi családjának.

4.	Kérünk, jutalmazd meg ôket gyermekeik és unokáik szeretetetével, és a békés öregkor örömeivel.

5.	Adj örök nyugodalmat családjuk megholt tagjainak.

Urunk, Istenünk! Te mindig megjutalmazod a kitartó hûséget. Áldd meg az itt jelenlevô jubiláló híveidet is és add, hogy földi életük után elnyerjék tôled az örök élet koronáját, a mi Urunk, Jézus Krisztus által. Amen.


C év / Elsôáldozásra

Bevezetô

Kedves elsôáldozók, kedves szülôk, szeretett híveim! Örömmel köszöntelek mindnyájatokat ezen a szép ünnepen, amikor egyházközségünk ... fiatalja elôször veszi magához az Úr Jézus szent testét. Nekik ez ünnep, nekünk pedig emlékezés. Mert mindnyájan szívesen emlékezünk vissza arra a napra, amikor mi voltunk elsôáldozók. Amikor most együtt imádkozunk azért, hogy elsôáldozóink egész életükben hûségesek maradjanak az Úr Jézushoz, kérdezzük meg magunktól, mi maradt meg elsôáldozási elhatározásainkból, és hogyan lehetünk újra az Úr Jézus hiteles tanúi? Kezdjük bûnbánattal...

Hívek könyörgése

Imádkozzunk testvérek az elsôáldozókért, hogy Jézusnak igazi barátai, Egyházunk élô tagjai, és egykor az örök élet birtokosai legyenek!

1.	Pap: Segítsd Urunk a kicsinyeket, hogy megôrizzék a megszentelô kegyelmet, mindig tisztaszívûek maradjanak, és ne csak korban növekedjenek, hanem kedvességben is, elôtted Istenünk és az emberek elôtt.

2.	Édesapa: Adj erôt az édesapáknak, hogy a Te szándékod szerint Szent József példája nyomán a keresztény családok ôrei legyenek, és becsületes munkájukkal boldog életet tudjanak teremteni családjuknak.

3.	Édesanya: Adj erôt az édesanyáknak, hogy úgy neveljék gyermekeiket, mintha a kis Jézust bíztad volna gondjaikra.

4.	Kisfiú: Áldd meg édesapánkat, aki értünk fárad, hogy mindenünk meglegyen, ami az élethez szükséges.

5.	Kisleány: Áldd meg édesanyánkat, aki megtanított minket arra, hogy szeressünk téged, Istenünk. Segíts minket kegyelmeddel, hogy viszontszeretetünkkel széppé és boldoggá tegyük életüket.

Mindenható örök Isten! Add, hogy akik ma részesülnek Szent Fiad lakomájában, az Ô asztalának gyakori vendégei legyenek, növekedjenek az erényekben és erôsödjék a jellemük. Áldd meg szüleiket, akik elvezették hozzád gyermekeiket. Add meg nekik azt a nagy kegyelmet, hogy el tudjanak számolni gyermekeik lelkével, és velük együtt elnyerjék az örök élet boldogságát, a mi Urunk Jézus Krisztus átal. Amen.


A Pázmány Péter Elektronikus Könyvtár bemutatása
A Pázmány Péter Elektronikus Könyvtár

	Isten hozta a Pázmány Péter Elektronikus Könyvtárban, a magyarnyelvû keresztény irodalom tárházában! A Könyvtár önkéntesek munkájával mindenki számára elektronikus formában terjeszti Isten Igéjét. A Könyvtár bemutatása


A Pázmány Péter Elektronikus Könyvtár bemutatása

Célkitûzés

Állomány

Irányítás, központ

A Könyvtár használata, a könyvek formája

A Könyvtárban található file-ok neve

A file-ok felhasználási módjai

Hogyan lehet a könyvekhez hozzájutni?

A Könyvtár használatának jogi kérdései

Hogyan lehet a Könyvtár gyarapodásához hozzájárulni?

Megkötések a szöveg formájára

Érdeklôdés/Javaslat

Minôség -- állandó javítás

A könyvtár mottója

Célkitûzés

A Pázmány Péter Elektronikus Könyvtár (PPEK) célja az, hogy mindenki számára hozzáférhetôvé tegye a teljes magyarnyelvû katolikus egyházi, lelki irodalmat elektronikus formában. A lelkipásztori munka támogatása mellett elôsegíti az egyházi kutatómunkát, könyvnyomtatást és az írott, magyar keresztény értékek bemutatását, megôrzését, terjesztését. A könyvállomány mindenki számára ingyenesen rendelkezésre áll az Internet hálózaton keresztül. Egyházi intézményeknek és személyeknek postán is elküldjük a kért anyagot.

Állomány

Minden szabadon másolható, szerzôi jogvédelem alá nem esô egyházi és vallási vonatkozású kiadvány része lehet a Könyvtárnak: a Szentírás (többféle fordításban), imakönyvek, énekeskönyvek, kódexek, pápai dokumentumok, katekizmusok, liturgikus könyvek, teológiai munkák, szentbeszéd-gyûjtemények, keresztutak, lelkigyakorlatok, himnuszok, imádságok, litániák, istenes versek és elbeszélések, szertartás-könyvek, lexikonok, stb.

Irányítás, központ

Központ:	St. Stephen's Magyar R.C. Church
	223 Third St., Passaic, NJ 07055, USA
	(Az Egyesült Államok New Jersey államában levô Szent István Magyar Római Katolikus egyházközség)
Levelezés:	Felsôvályi Ákos
	322 Sylvan Road
	Bloomfield, NJ, 07003, USA
	Tel: (973) 338-4736
	Fax: (973) 338-5330
	e-mail: felso@comcast.net
A Könyvtár használata, a könyvek formája

Ebben az elektronikus könyvtárban nincs olvasóterem, hanem a szükséges könyveket ki kell venni (vagyis ,,letölteni''). Letöltés után mindenki a saját számítógépén olvashatja, ill. használhatja fel a szöveget. A hálózaton keresztül böngészni, ill. olvasni drága és lassú. A saját személyi számítógép használata a leggyorsabb és legolcsóbb, a könyv pedig az olvasó birtokában marad. Azoknak, akik nem rendelkeznek Internet-kapcsolattal, postán elküldjük a kért könyveket. Ebbôl a könyvtárból ügy kölcsönözhetünk, hogy nem kell (és nem is lehet) a kikölcsönzött könyveket visszaadni!

	A Könyvtár a kiadványokat kétféle alakban adja közre:
1.	formálatlan szövegként, ami a további feldolgozást (könyvnyomtatás, kutatómunka) teszi lehetôvé szakemberek számára és
2.	a Windows operációs rendszer Súgó (,,Help'') programjának keretében, ami a könnyû olvasást és felhasználást teszi lehetôvé mindenki számára (a szövegek -- külön begépelés nélkül -- egy gombnyomással egy szövegszerkesztô programba vihetôk át, ahol azután szabadon alakíthatók).
A Könyvtárban található file-ok neve

Minden kiadvány négyféle file formában található meg a Könyvtárban: text file (formálatlan változat), help file (,,Súgó'' formátum), sûrített text file és sûrített help file. Ezenkívül minden help file-hoz tartozik egy ikon file.

Minden file nevének (file name) a két utolsó karaktere a verziószám (01 az elsô változaté, 02 a másodiké, stb). A file nevének kiterjesztése (file extension) mutatja a file típusát:

	txt:	text file,
	zpt:	sûrített text file,
	hlp:	help file,
	zph:	sûrített help file és
	ico:	a Help file-hoz tartozó icon file.

Például a Vasárnapi Kalauz címû könyv elsô változatának (,,01'') négy formája: VASKAL01.TXT, VASKAL01.HLP, VASKAL01.ZPT, VASKAL01.ZPH; az ikon file pedig: VASKAL01.ICO.

A sûrítést a legelterjedtebb sûrítô programmal, a PKZIP/PKUNZIP 2.04 DOS változatával végezzük. A sûrítés nagymértékben csökkenti a file nagyságát, így a letöltés/továbbítás sokkal gyorsabb, olcsóbb. A file-t használat elôtt a PKUNZIP program segítségével kell visszaállítani eredeti formájába. (Például a  "PKUNZIP  VASKAL01.ZPH" utasítás visszaállítja az VASKAL01.HLP file-t.)

A file-ok felhasználási módjai

Mivel minden mûvet kétféle formában ad közre a Könyvtár, a következô kétféle felhasználási mód lehetséges.

1. A text file felhasználása

Ez a file formálatlanul tartalmazza az anyagot. A felhasználó betöltheti egy szövegszerkesztô programba, és ott saját ízlése, szükséglete szerint formálhatja. Például ha az anyagot ki akarjuk nyomtatni könyv alakban (feltéve, hogy az szabadon publikálható), akkor ebbôl a text file-ból könnyen  elô tudjuk állítani a nyomdakész változatot.

Vigyázat! A text file minden sora sorvég-karakterrel végzôdik, ezeket elôbb el kell távolítanunk, és csak utána szabad a formálást elkezdenünk.

A szövegben a kezdô idézôjelet két egymást követô vesszô, a felsô idôzôjelet két egymást követô aposztrófa és a gondolatjelet két egymást követô elválasztójel képezi (lásd a szöveg formájára vonatkozó megkötéseket késôbb).

Az egyes fejezeteket csupa egyenlôségjelbôl álló sorok választják el egymástól. A file eleje ezt az ismertetést tartalmazza a Könyvtárról.

Ezt a text file-t felhasználhatjuk szövegelemzésre is, amihez természetesen szükségünk van valamilyen elemzô programra.

2. A,,súgó'' file felhasználása

Ez a file formátum igen egyszerû olvasást, felhasználást tesz lehetôvé a Windows operációs rendszerben megszokott ,,súgó'' programok formájában. (Az ajánlott képernyô felbontás VGA.)

Az elektronikus könyv legnagyobb elônye az, hogy a szöveg elektronikus formában áll az olvasó rendelkezésére. A ,,Másol'' gombbal a teljes fejezet átvihetô a vágóasztalra [Notepad]) és onnan a szokásos módon: ,,Szerkesztés'' és ,,Másol'' [Edit és Paste] paranccsal bármilyen Windows szövegszerkesztôbe. Ugyanezt érjük el a Ctrl+Ins gombok együttes lenyomásával is. Ha nem akarjuk a teljes szöveget átvinni, akkor használjuk a ,,Szerkesztés'' [Edit] majd a ,,Másol'' [Copy] utasítást a program menüjérôl, minek következtében a fejezet teljes szövege megjelenik egy Másolás párbeszéd-panelban. A kijelölt szövegrészt a ,,Másol'' utasítás a vágóasztalra [Notepad] viszi, és onnan az elôbbiek szerint folytathatjuk a munkát.

A programból közvetlenül is nyomtathatunk fejezetenként a ,,File'' és ,,Nyomtat'' [Print] utasítással. A nyomtatott szöveg formája kissé eltérhet a képernyôn láthatótól. A nyomtatott szöveg betûtípusa ,,Arial'', betûmérete 10 pontos. Ha más formátumra, betûtípusra vagy -nagyságra van szükségünk, akkor vigyük elôbb a szöveget a szövegszerkesztô programunkba, ott állítsuk be a kívánt formátumot, és utána nyomtassunk.

	Ahhoz, hogy a ,,súgó'' file-t használni tudjuk, a következôket kell tennünk (a ,,Vasárnapi kalauz'' címû könyvvel mutatjuk be a lépéseket).
1.	A Pázmány Péter Elektronikus Könyvtárból töltsük le a VASKAL01.HLP és a VASKAL01.ICO file-okat a saját gépünk ,,C:\PAZMANY'' nevû alkönyvtárába. (A VASKAL01.HLP helyett letölthetjük a sokkal kisebb VASKAL01.ZPH file-t is, de akkor letöltés után ki kell bontanunk a "PKUNZIP VASKAL01" utasítással.)
2.	Készítsünk egy programindító ikont. A Programkezelôben kattintsunk elôször a ,,Pázmány Péter E-Könyvtár'' nevû programcsoportra. (Ha az még nincs felállítva, akkor hajtsuk végre a fejezet végén leírt ide vonatkozó utasításokat.) Ezután válasszuk a ,,File'', ,,Új'' és ,,Program'' utasításokat a menürôl. A párbeszed-panelban a következôket gépeljük be:
	Megnevezés:	Vasárnapi Kalauz
	Parancssor:	WINHELP C:\PAZMANY\VASKAL01.HLP
	Munkakönyvtár:	C:\PAZMANY
	Ezután kattintsunk az ,,Ikon'' nevû utasításra, és adjuk meg a C:\PAZMANY\VASKAL01.ICO file-t.

Ha ezután rákattintunk az így felállított ikonra, a program elindul, és olvashatjuk a könyvet.

A ,,Pázmány Péter E-Könyvtár'' nevû programcsoport felállítása:

A Programkezelô menüjérôl válasszuk a ,,File'', ,,Új'' és ,,Programcsoport'' utasítást. A párbeszéd-panelban a következôt gépeljük be:

	Megnevezés:	Pázmány Péter E-Könyvtár
Ezután zárjuk be a párbeszéd-panelt.

Hogyan lehet a könyvekhez hozzájutni?

A könyveket bárki elektronikus úton letöltheti a Könyvtárból (lásd a Könyvtár Internet címét) vagy postán megrendelheti (lásd a postai címet). Egyházi intézményeknek és személyeknek ingyen küldjük el a könyveket, mások a rendeléssel együtt 3 dollárt vagy annak megfelelô pénzösszeget küldjenek a lemez- és postaköltség megtérítésére.

A Könyvtár használatának jogi kérdései

Az általános elvek a következôk:

1.	A Könyvtár mindenkinek rendelkezésére áll személyes vagy tudományos használatra. Ha a Könyvtár anyagát publikációban használják fel, akkor kérjük az alábbi hivatkozás használatát:

,,A szöveg eredete a Pázmány Péter Elektronikus Könyvtár -- a magyarnyelvû keresztény irodalom tárháza.''

2.	Egyházi intézmények és személyek kereskedelmi célokra is ingyenesen használhatják a Könyvtár anyagát, csak azt kérjük, hogy a kiadványuk elején helyezzék el az elôbbi utalást. A Könyvtár fenntartja magának azt a jogot, hogy eldöntse: ki és mi minôsül egyházi személynek, ill. intézménynek. Kérjük, keresse meg ez ügyben a Könyvtárat.

3.	Ha a Könyvtár kiadványait nem egyházi intézmény vagy személy kereskedelmi célokra használja fel, akkor az elôbbi utalás feltüntetésén kívül még kérjük a haszon 20%-át a Könyvtár számára átengedni. A befolyt összeget teljes egészében a Könyvtár céljaira használjuk föl.

Elôfordulhat, hogy ezek az elvek bizonyos könyvekre nem vonatkoznak, mert a szerzôi jog nem a Könyvtáré. Az ilyen könyv része az állománynak, lehet olvasni, lelkipásztori munkára felhasználni, de kinyomtatása, -- bármilyan formában --, tilos. Az ilyen jellegû korlátozások minden könyvben külön szerepelnek. (Lásd a könyvek elektronikus változatáról szóló fejezetet!)

Hogyan lehet a Könyvtár gyarapodásához hozzájárulni?

Minden pénzügyi támogatást hálásan köszönünk, és a központi címre kérjük továbbítani. Az anyagi támogatásnál is fontosabb azonban az az önkéntes munka, amellyel állományunkat gyarapíthatjuk.

 Kérünk mindenkit, akinek a magyar katolikus egyház sorsa és az egyetemes magyar kultúra ügye fontos, hogy lehetôségeinek megfelelôen támogassa a Könyvtár munkáját. A munka egyszerû, bárki, -- aki már használt szövegszerkesztô programot --, részt vehet benne.

Hogyan lehet az állomány gyarapításában részt venni?

A munka egyszerûen egy-egy könyv szövegének számítógépbe való bevitelét jelenti. Elôször optikai beolvasással (szkennolással), automatikus úton, egy nyers szöveget készítünk, amit aztán az önkénteseknek ki kell javítaniuk. A munka lépései így a következôk:

1.	Ellenôrizzük, hogy a kiválasztott könyv szabadon másolható-e (nem esik-e szerzôi jogvédelem alá), vagy meg lehet-e kapni a Könyvtár számára a másolás jogát. Ez ügyben vegyük fel a kapcsolatot a Központtal.
2.	Ellenôrizzük, hogy a könyvet még nem kezdte-e el senki begépelni. Ez ügyben is vegyük fel a kapcsolatot a Központtal. A Könyvtár állandóan tájékoztat a begépelés alatt álló munkákról.
3.	A könyvet küldjük el a Központnak, ahol optikai beolvasással elkészítik a nyers szöveget.
4.	A Központ visszaküldi a nyers szöveget egy számítógépes lemezen a könyvvel együtt. A nyers szöveget tetszôleges szövegszerkesztô-formában lehet kérni. Ha az eredeti kiadvány nem alkalmas optikai beolvasásra (rossz minôség, régies betûtípusok stb. miatt), akkor az önkéntesnek kell a nyers szöveget is begépelnie.
5.	Végezzük el a nyers szöveg ellenôrzését és javítását. Ez a munka legidôigényesebb része, és ettôl függ a végleges szöveg helyessége! Kövessük a szöveg formájára vonatkozó megállapodásokat (lásd a következô részt).
6.	A kész szöveget küldjük vissza lemezen a Központnak.
7.	A Könyvtár ezután elkészíti a kívánt file-formákat és a könyvet behelyezi a Könyvtár állományába.
Megkötések a szöveg formájára

Mivel mindenki számára hozzáférhetô módon kell a szövegeket tárolnunk, egyszerûségre törekszünk. Általános szabály az, hogy semmilyen tipográfiai karaktert vagy kódot nem használunk, csak a billentyûzetrôl bevihetô karakterek szerepelhetnek a szövegben. A szöveg készítésekor kérjük a következô megállapodásokat betartani:

1.	Margó: 1 hüvelyk (2.54 cm) bal- és jobboldalt.
2.	Betûtípus: Arial, 10 pontos.
3.	Alsó idézôjel: két vesszô szóköz nélkül,
	felsô idézôjel: két aposztrófa szóköz nélkül,
	gondolatjel: két elválasztójel szóköz nélkül,
	idézôjel idézôjelen belül: aposztrófa (alsó és felsô idézôjelként egyaránt).
4.	Tabulátor karakter megengedett (a tabulátorokat fél hüvelyk, azaz 1.27 cm távolságra kell  egymástól beállítani).
5.	Semmilyan más formálási kód nem megengedett.
6.	Lábjegyzet helyett szögletes zárójelbe kerüljenek a hivatkozások száma (pl. [1]), és a hozzátartozó magyarázatok a file legvégén egymás után, mindegyik új sorban kezdve.
Érdeklôdés/Javaslat

A már meglevô állományról, a készülôfélben levô könyvekrôl, az önkéntes munka lehetôségeirôl és a Könyvtár legújabb híreirôl a következô címeken lehet tájékoztatót kapni:

1. levél:	St. Stephen's Magyar R.C. Church
	223 Third St., Passaic, NJ 07055-7894, USA

2. elektronikus posta (e-mail): felso@comcast.net

3. elektronikus hálózat (World Wide Web):	http://www.communio.hu/ppek vagy
	http://www.piar.hu/pazmany
Minôség -- állandó javítás

A Könyvtár állományának minôségét állandóan javítjuk, újabb és újabb változatokat bocsátunk közre (a file nevének utolsó két karaktere a változat számát jelenti). Kérjük ezért a Könyvtár minden tagját, olvasóját, hogy jelentsen minden felfedezett szöveghibát. A levélben (postai vagy elektronikus levélben egyaránt), közöljük az új, javított sort az ôt megelôzô és követô sorral együtt. Így a szövegkörnyezetben elhelyezve, könnyû lesz a hibát megtalálni és javítani. Miután a file új változata (új verziószámmal) felkerült a Könyvtárba, a régit töröljük.

Kérjük, a könyvekkel és a Könyvtár munkájával kapcsolatos észrevételeit, javaslatait, kritikáját közölje velünk! Segítségét hálásan köszönjük.

A könyvtár mottója egy szentírási idézet

Ha ugyanis az evangéliumot hirdetem, nincs mivel dicsekednem, hiszen ez a kötelességem. Jaj nekem, ha nem hirdetem az evangéliumot! Ha önszántamból teszem, jutalmam lesz, ha nem önszántamból, csak megbízott hivatalnok vagyok. (1Kor 9,16-17)